
other:: 大方廣圓覺修多羅了義經心鏡卷第三
author:: 前住台州赤城山崇善教寺釋智聰述
other:: 
## 彌勒菩薩章
○彌勒菩薩章
commentary:: 
至論諸法本元清淨，絕名離相尚非是一，何況有諸眾生未了常在輪迴？
聖人哀之，無名相中假名相說，於不二中而辨其二。
是故，慈氏！究輪迴根慇懃啟問。
orig::  ^398c43

於是彌勒菩薩在大眾中〔至〕輪迴境界起循環見。
commentary::  ^399a6

彌勒補處大士，今居兜率內院，常說妙法。
今預斯會，請究生死根本，輪迴始末。
如鍾在架，非扣之則不鳴。
〔下正請。〕
orig::  ^399a8

世尊！若諸菩薩及末世眾生〔至〕教化方便度諸眾生。
commentary::  ^399a14

大寂滅海者，行法云：般涅槃海，涅言不生，
柈言不滅，即不生不滅也。
今言寂者即彼之不生，今言滅者即彼之不滅也。
海即無涯，佛以圓覺為性海，若入圓覺而不能了生死者，
則佛海中死屍、花林中腐鼠也，豈不自警哉？
輪迴根本者，法界次第云：生死根本即名色為始，
以初受一期妄報歌羅邏時但有名色二法，
當知名色即是一切世間出世間之根本，
能生一切法、普攝一切法。
智度論云：一切世間中但有名與色。
智者云：一名者心也，但名字故曰名，是心及相應數法雖有能緣之用而無質礙可尋，
既異於色而有心意識及諸數法種種之別也。
二色者，有形質礙之法謂之色，是十八界及一入少分皆是質礙之法，
並無智覺之用，既異心意識法故指為色。
有幾種性者，曰心、曰意、曰識、曰受想行識、
曰六根、曰六塵、曰六識十八界也，曰身三、
曰口四、曰意三、曰見思、曰塵沙、曰無明，皆是輪迴種性。
其實八萬四千塵勞，恒河沙數煩惱，皆屬幾種。
內不可用心，思不可以數極。
既總是輪迴根本，只合為一問也。
修佛菩提者，佛名曰覺，覺有情也。
菩提翻道，即大道心，成就眾生也。
眾生旅泊三界，無由出於火宅。
只為迷菩提之路，情著不覺。
大聖啟大道心，出三界獄，令諸眾生，遊寂滅海，到菩提岸。
依何法門，修行幾等。
如迷方人，無指路者，終無出期。
智者云，如來未興於世，爾時雖有十善法之化，
是為舊善，未有三寶之可歸。
大聖初成正覺，先為提謂長者，開授三歸，
以為入道之根本，進行之初首也。
三歸正，破三邪，濟三塗，接三乘，出三有。
況百千三昧，無量行門，非止一路。
故云差別，迴入塵勞。
設化度生者，圭峯云，眾生無邊誓願度，即從空入假。
或大悲濟物，或病既多，方藥非一。
若無方便，如少湯添氷，恐落愛見大悲，故須問也。
〔次結益語。〕
orig::  ^399a16

惟願不捨救世大悲〔至〕圓悟如來無上知見。
commentary::  ^399b30

慈室云：慧目即如如智也，心鏡即如如境也。
智如於境，境如於智，即文殊章圓照覺相也。
此非圓覺寂照之功，無上知見永失，亦是贊請之辭。
orig::  ^399b32

作是語已，五體投地，如是三請，終而復始。
commentary::  ^399b38

聖智慜物，為物作則故，慇懃三請〔次讚許戒聽〕。
orig::  ^399b40

爾時，世尊告彌勒菩薩言〔至〕汝今諦聽，當為汝說。
commentary::  ^399b42

無生忍非易可階。
忍有多種，有生忍，有法忍。
唯無生忍，圓位初住菩薩證之。
一品無明既破，一分三德分顯。
證無生忍，凡遇難緣，如割水吹光，分身百界，
救苦眾生，何啻挾泰山以超北海。
orig::  ^399b44

時，彌勒菩薩奉教歡喜，及諸大眾默然而聽。
commentary::  ^399c4

如犢思乳，如蜂依蜜，爭得不聽？
〔次答輪廻根本。〕
orig::  ^399c6

善男子！一切眾生從無始際〔至〕恩愛貪欲故有輪迴。
commentary::  ^399c8

佛頂云：流愛為種，納想為胎，交媾發生，
吸引同業，以是因緣，故有生死。
又云：汝愛我心，我憐汝色，故有生死。
五欲貪嗔，皆曰種種。
若極其漏源，平等性中無生佛名，亦無輪迴及不輪迴。
生死交謝，寒暑迭遷，因於妄動，至有物遷變。
今且略陳。元始四明云：良由眾生性具染惡，不可變異。
其性圓明，名之為佛。
性染性惡，全體起作；修染修惡，更無別體。
全修是性，故得迷逆之事，無非理佛。
即以此理起惑造業，輪迴生死，而全不知。
事全是理，長劫用理，長劫不知。
不由不知，便非理佛。
以全是故，名理即佛。
今欲窮源，從真起妄。
初既是真，如何以變之為妄？
此理難明。須知無明法性同體，平等性內具有善惡。
但性善，其性則柔；性惡，其性則剛。
能剛柔在平等性內，如天地。
天性剛而其柔，如霜雪霧露等；地性本柔亦能剛，
如金銀銅鐵等，皆從地生。
在平等性中，未分生佛，如水如氷。
未分氷水，只為妄動。
惡性力強，真如內熏。
其性惡，隨善緣起，起作淨用。
若極淨，則為佛也。
成佛了惡與妄，無明業性还在性善中，不斷纖毫。
先君子為小人所化，暫為小人；今遇善人所化，
仍為君子，即本來人也。
肇云：梵志出家，白首而歸。
鄰人見之曰：昔人尚在乎？
梵志云：吾猶昔人，非昔人也。
惡煩惱性，轉為性善，亦名性善，亦云理毒。
害煩惱本，不動纖毫，為之本來面目。
四明指要云：除無明有差別，此性中之惡，
與凡夫見行之惡，如何分別？
如水與氷，眾生情執執氷，不知是水即氷。
故云：情生智隔，想變體殊，終日用水，只作氷想。
故有天堂地獄之異，淨#CB15131;穢國之殊。
今且要窮今身從何處來，極輪迴本。
棱嚴云：皆由不知二種根本，錯亂修習。
猶如煑沙，欲成嘉饌，縱經塵劫，祇名熱沙。
一者無始生死根本，則汝今者與諸眾生，
用攀緣心為自性者，即有為生滅心。
此心攬妄塵為體，緣會而生，緣散而滅。
二者無始菩提涅槃元清淨體，則汝今者識精元明，
能生諸緣，緣所遺者。
由諸眾生遺此本明，雖終日行而不覺，枉入諸趣。
識精者，廼即今虗妄浮心也。
元明者，即如來藏性也。
地藏性不合，隨染緣則成九法界，隨淨緣成佛界，故曰能生諸緣。
雖染淨俱緣，而得失兩異。
淨緣得真性，染緣失真性。
今別指染緣，故曰緣所遺者，云枉入諸趣。
涅槃經亦有二種根本：一者無始無明，二者現在愛欲。
意同此經。〔次約受生以辨輪迴。〕
orig::  ^399c10

若諸世界一切種性〔至〕當知輪迴愛為根本。
commentary::  ^400a42

受生別者，且言六道輪迴，最初一念，於大覺性，
熏起迷妄無明宿業，順六道性，處處受生。
因風火二大，馳我神識，酬其宿債，作福相似，
來生我家，皆由起自貪欲。
貪屬愛，愛欲為因，愛命為果，遂攬父母遺棄，
成五蘊色身，故有胎卵濕化四生之始。
殻中生曰卵，胞胎生曰胎，潤濕而生曰濕，無而條有曰化。
天道地獄，純是化生。
脩羅具四生，人亦具四生。
鬼道胎化生，畜生具四生。
人有卵生者，昔西土毗舍佉母，生三十二卵，為三十二子。
濕生人者，如奈女於奈樹上，生一池水，
水中生一女，既無父母，以奈為姓，故曰奈女。
值佛證果，亦云菴提遮女。
後瓶沙王得之，生一男，曰耆婆天醫也。
淫是耽染愛著，但是情染，總名為淫。
縱是化生，亦初依業有。
如斯之類，皆由心染氣傳，受性稟命。
既性命由淫，淫復由愛，故云愛為根本也。
〔下明欲助成因。〕
orig::  ^400a44

由有諸欲助發愛性，是故能令生死相續。
commentary::  ^400b26

眾生欲心在內，若未見境，欲心未起。
以由境故，牽起欲心。
佛頂云：爾愛我心，我憐汝色。
以是因緣，生死不斷。
如膏助火，寧不轉熾？
欲助愛心，造業愛報。
肇云：眾生所以久流轉者，皆由著欲故也。
若欲止於心，則無生死。
潛神玄默，與虗空合其德，是名涅槃。
遺教云：多欲之人，多求利故，苦惱亦多。
是以鑊湯雖沸，不煑無欲之人。
如佛弟難陀，著其妻故，佛引之遊天宮。
見一宮天女勝玅，而獨無夫。
難陀遂問天女。天女答曰：佛弟難陀，持戒生此，為我丈夫。
難陀為欲持戒，要生天。
佛又引之遊大地獄。
忽一獄空，陀亦問佛。
佛云：爾自問獄卒。
卒曰：佛弟難陀，為欲持戒，報盡來生此獄。
以斯念之，五欲無常，如花上露，見陽則晞。
若知而不戒，則遺教所謂老象溺深泥者是也。
〔下明展轉相依。〕
orig::  ^400b28

欲因愛生，命因欲有〔至〕愛欲為因，愛命為果。
commentary::  ^400c8

光明云：是身虗偽，猶如空聚，良由眾生最初攬陰成身。
陰者，五陰和合，假名為身，如攬五指，故有拳名。
凡夫不了，執此假名而為我等，廣有十六我人知見。
今諸經略云：五陰我者，聚陰等法，於中若即若離，計我我所之實。
人者，亦於五陰妄計我是行人。
眾生相者，於五陰中，此五共生，故曰眾生。
壽者，亦於五陰妄計我受一期報。
壽命者，亦於陰法中妄計我命根連持不斷。
以執此故，計有我身，故名身見。
今於十六中具出四見，皆是妄想，並無實事。
男托胎時，見母為所取境，見父為所競境，
於母起貪，於父起嗔，父流為是己有。
乘茲妄念，故得托胎。
女人反此，委在涅槃經。
男女之名，由是妄想而為始也。
此身幻質，名為假名。
既由妄想，反從精血以驗此身，名為虗偽。
如上二空境中，是生空境也。
欲謂貪婬，命謂身命。
若無愛欲，諸緣不生，身亦不有。
當知欲因愛有，身因欲生。
既有此身，還生於愛。
由愛身故，還為欲因，復感來報生死。
如是展轉，相續無窮也。
〔次明惡業苦報。〕
orig::  ^400c10

由於欲境起諸違順〔至〕是故復生地獄、餓鬼。
commentary::  ^400c46

欲境者，則色聲香味觸五欲境也。
眾生見此五境，起違順相。
且如色境，順則成喜，逆則成嗔。
或不相從，謂之境背。
背愛心，便生憎嫉。
即嗔心生，便有打罵殺害。
種種惡業，因色而起。
餘四知境，亦復如是。
順逆者，色若順心，而乃耽著淫盜飲啖，
侵凌綺語，亦造眾多惡業。
以此逆順二業，招惡強報。
先墮地獄，次作畜生，後作餓鬼，受三惡報。
次生人間，貧窮下賤。
復與宿昔究冤僭，始相酬對。
〔廣如楞嚴經文。〕此經文，雖無畜生報意，亦含攝之矣。
當知色欲，能生於火，燒諸世間。
如西竺述，伽婆市魚為業。
一見貴公主出，忽生愛樂，因而久病。
其母問其故，說如上事。
母由是常供貴人之魚。
公主問其供魚之意，欲何所求。
母乃言，子愛欲事。
公主設計，相期於自在天廟，尅日而至。
漁者先到，其神以睡魔著之，令彼熟寐。
貴人左右，求之無有。
忽看紙錢堆中，見彼睡著不醒，用物遺之而去。
覺未聞異香，見物知貴人來。
忽然思念，身上欲火發生。
先燃其紙錢，次燒及天廟。
故云，欲火燒天廟，將繩繫子咽。
〔出龍樹大論。下明善業樂報。〕
orig::  ^400c48

知欲可厭愛業道，捨惡樂善復現天人。
commentary::  ^401a36

欲者，五欲唯色最初，人畏之焉。
若論欲性，本菩提性，如帶刀入陣，不獨衛身，亦獲名利。
菩薩用色觀色法界，離五欲境，別無佛性。
今且論厭欲樂善。
如大論云：有須陀洹在人間住，亦有妻，正斷欲界九品思。
斷思盡，即超欲，而於欲境，倍勝常情。
妻不喜，每憂之。忽有一聖人至，言及此事。
彼云：吾教汝但云：須陀洹果，法應如是。
妻如其言，語於其夫。
夫欲心頓斷，如湯消冰，#CB01926;飛煙滅。
鄰人不知其故，和之。
夫取一#CB15148;瓶出，五彩粧成，甚是可愛。
云：若與吾翫此瓶。
妻貪此#CB15148;瓶，常不釋手。
夫忽討此瓶，妻度與夫。
夫閃此瓶，墮地破碎，臭穢流出。
夫云：與吾拾此 #CB15148;瓶來。
妻云：#CB15148;瓶打破。
夫云：以吾觀汝，猶如#CB15148;瓶。
復說偈曰：猛者入定觀，身心所興塵。
見已生穢惡，猶如彩#CB15148;瓶。
豈非知欲可厭也。
又如佛在世時，一婦人生三四子，悉皆死亡。
其母以憶子心狂，披髮裸形而走。
忽一日，直至祇園寺，徑造佛前。
佛威神故，忽然猛省，無禮蹲地。
佛令阿難取袈裟與之。
披後歸去，同夫來見佛，皆證阿羅漢。
若是厭惡樂善極，則止生人天。
若於欲深省者，可登聖階。
人天五戒三歸，五戒為首。
種種福利，皆天人果報也。
上來通言人天之善。
向下四禪天，初禪梵王，二禪少光等，三禪少淨，
四禪無雲，福生廣果等。
此四禪天，皆因修禪定得生。
〔下明不動業報。〕
orig::  ^401a38

又知諸愛可厭惡放弃愛〔至〕皆輪迴故不成聖道。
commentary::  ^401b36

入道之門，先須伏愛欲。
前云捨惡樂善者，在人間修三歸五戒，
孝養父母，行世仁慈，修橋布路，寫經造佛，
掃塔塗地，種種善利，得生天上。
初是四天王天，二忉利天，極至六欲天，
或生人間富貴，故云復見天人。
今云又知諸愛可厭，放弃愛樂〔音落〕。
捨禪是弃者，弃前欲界欲樂麤強，此人厭弃生梵天，若如修四無量心為王。
愛者二禪天，此天有四支禪，內淨支、喜支、
樂支、一心支，既存喜樂，故曰愛禪。
樂者三禪天，此禪第一快樂，勝前二禪，
亦有五支禪，怡悅之心，名之為樂。
捨者四禪天，此天有四支禪，斷苦樂故，
滅憂喜故，不苦不樂行捨。
念淨行者，欲離前三禪時，種種呵責於樂，
樂既謝滅，則不動之定，與捨俱發，離樂不悔，此心名捨。
如上弃愛樂捨，此四反生禪味，著於定心，
藥反為病，還滋愛本。
此上色無色界，非可易登，因離欲故，修增上善，得生此天。
雖然，仍是輪迴，不成聖道。
若望修圓覺者，霄壤之殊，故云不成聖道〔次正歡斷〕。
orig::  ^401b38

是故眾生欲脫生死免諸輪迴，先斷貪欲及除愛渴。
commentary::  ^401c24

貪欲、愛渴，此二輪迴根本，不得不除。
貪是三毒之首，愛因此起，乃著物之端。
因愛故攬五陰為體，如鱗集仰流。
此貪愛六凡皆有，但輕重之殊。
殺戮重者即地獄，輕者鬼畜。
報愛亦有輕重，勝則生天，劣則人界。
貪愛體是無始無明。
修圓覺者，能觀貪愛皆是佛性。
中道終日貪愛，不礙菩提。
文殊自云：我是貪欲師利。
此如抱虎弄蛇，不達性則為物所傷。
善達性者，不獨入佛，亦能入魔。
〔下明菩薩用愛，非同凡夫。〕
orig::  ^401c26

善男子！菩薩變化示現世間〔至〕假諸貪欲而入生死。
commentary::  ^401c42

如傅大士、布袋和上、和須蜜多女，如觀音為馬郎婦、
猪頭稠樹，皆以欲法化人。
雲門、南泉、德山等，皆用魔法入佛。
菩薩慈悲利物，若純用善，其間惡逆重者，善化不受。
示惡入惡，於惡達惡，為性惡法門以攝惡者，此明觀行即佛。
此位已修圓觀，觀三諦境，境觀融融，雖具煩惱性，
能知如來秘密藏，理慧相應，心觀明朗。
天台智者，正居此位，法華五品位也。
今云勞慮永斷者，即永伏煩惱性不起。
此人解心虗通，故云得法界淨，即彼淨解。
此之淨解，如蟲蝕木，偶為成字，不知是字非字，故云為自障礙。
但用圓覺之觀，圓於自心，未圓十界，心未遍圓，故云而不自在。
既未斷見愛無明，貶之為凡夫，到此覺性，
永無退失，故云隨順覺性〔四相似即佛〕。
orig::  ^401c44

善男子！一切菩薩見解為礙〔至〕未入地者隨順覺性。
commentary::  ^402a22

四、相似即佛。天台云：似者，二物相類，如鍮似金。
若瓜比瓠，猶見火先煖，涉海初平。
水性至冷，飲者可知；渴不掘井，聽說何為？
如法華六根清淨，即是其相。
此位未入分真，位如真金。
今居十信後，心相似位，如鍮比金。
今且是鍮，更入一步，鍮變為金。
本覺清，皆是菩提。
蓋麤惡重者，從惡入易；從善入者，不傷物。
如把線放#CB15143;，縱未成佛，不失人天也。
〔下除愛獲顯益。〕
orig::  ^402a24

若諸末世一切眾生〔至〕於清淨心便得開悟。
commentary::  ^402a38

欲愛，大小乘俱斷未盡，聲聞尚有習氣。
如迦葉聞琴起舞云：吾於三界五欲，吾已斷竟。
此是界外勝玅五欲，吾聞之不能自安。
界外五欲，亦云法愛，亦云法塵。
今且就末世眾生修圓覺人，先降心治性。
愛心習漏，如冰清玉潔，不牽輪迴。
心純是法，與法相應。
更念茲在茲，求圓覺速得開悟。
圓覺即止觀，散即止，昏即朗，憎愛自然消落。
如印印泥，即壞文成。
〔次明五性差別因依。〕
orig::  ^402a40

善男子！一切眾生由本貪欲〔至〕依二種障而現淺深。
commentary::  ^402b8

本貪欲者，即根本無明，具十法界善惡之性。
發揮無明，枝末無明也。
此無明隨染淨緣，成凡成聖。
凡夫雖迷，而其迷中假實依正，未始離性。
須知染緣熏於性染，方成染法。
淨緣熏淨，方成淨用。
性染性淨，其體本融，全體而起。
隨染緣則染淨俱染，隨淨緣則染淨俱淨。
不二門云，三千在理，同名無明。
三千果成，咸稱常樂。
今此無明具染淨緣，發揮顯出五性差別不等。
五性者，永嘉云，一闡提性，枝末無明。
二決定性。三不定性。
四菩薩，根本無明也。
五佛性，別教果佛也。
二障全在，信不具者，名闡提性。
二破事障見思之惑，名決定性，取滅度想者也。
三破見思已，不取滅度想者，如方等會有密求耻小者，名不定性。
四菩薩性者，破理障者，破障理無明也。
佛性者，就當教究竟破也。
此非是被機立五性教，亦非為聲聞緣覺立此教名。
但佛點出迷圓覺之人，成五差別。
亦是惑有厚薄，證有淺深，答彌勒生死根本之問也。
〔下釋二障。〕
orig::  ^402b10

云何二障？一者、理障，礙正知見；二者、事障，續諸生死。
commentary::  ^402b44

一名理障者，即根本無明也。
能覆出世間真明之惠，而能增長生死，
礙正知見，屬菩薩斷。
二名事障者，起信論謂之六麤，亦從見愛而起。
初受一期妄報歌羅邏時，四大五蘊根塵等，
此惑謂之見思，屬聲聞緣覺所斷。
若不斷者，生死相續，輪迴不息。
orig::  ^402b46

云何五性？善男子，若此二障未得斷滅，名未成佛。
commentary::  ^402c10

此文諸說不同。圭峰云：本以發心修證，
約斷二障，故成五性。
此都不斷，故非五數。
慈室云：此總勸，非指根性，於通途敦勗。
又一說云：未曾斷惑，不當五數。
與圭峰同意。又與稜伽五性中無性同。
圭峯亦云：若據棱伽文，即當第五無性也。
諸說不同，在人取捨。
今觀此文，諸經中有闡提性，未破見、思、
無明，即今云未破二障。
此種性本是佛法，中外人亦有佛性，又有經文貶之為無佛性人。
若不是一種性，如何云善男子！
此二障未斷滅等，驗此是闡提性也。
涅槃云：佛告純陀：若有比丘、比丘尼、優婆塞、
優婆夷，發麤惡言，誹謗正法，無慚愧，不改悔，名為趣向一闡提道。
又梵行品云：一闡提者，不信因果，無有慚愧，
不信業報，不親善友，不隨諸佛教戒，名一闡提也。
〔下明二乘種性。〕
orig::  ^402c12

若諸眾生永捨貪欲〔至〕未能顯住如來境界。
commentary::  ^402c40

聲聞修四諦，緣覺修十二因緣。
息諸攀緣，斷見思惑，為聲聞。
更侵息氣，名為緣覺。
緣覺亦多種不同，有部行、部黨而行。
如今時社會，有稟十二因緣，先觀無明，
至于老死盡，此是依教修行人。
又一種獨覺，春觀百花競秀，夏觀萬卉咸衰，
覩外境榮枯，類內心起滅，謂之獨覺也。
圭峯云：雖至長者之家，猶在后園除糞，止宿草庵。
法華云：雇汝除糞，正二乘也。
〔下明菩薩性。〕
orig::  ^402c42

善男子！若諸末世一切眾生〔至〕滿足菩提及大涅槃。
commentary::  ^403a10

此菩薩修圓覺者，獨圓之教，不兼於別。
發大心，修大行，先當發願，即四弘誓也。
自未得度，先度於人，要心勤斷二障無明，
業識已伏，若石壓草，入品非遙，具煩惱性，能知如來秘密之藏。
居此位已伏無明，即能悟入菩薩境界。
若二障斷，名銅輪位，即十信菩薩。
既斷見思，謂之事障也。
若斷理障，即登圓初住菩薩，破一品無明，
證一分三德，分身百世界作佛，龍女成佛，即此位也。
故云二障永斷。永斷之言，該四十二位，
住、行、向、地、等覺并後心，方無明永盡。
破阿梨耶無明業識，最後一品，如貼體汗衫，
著時最先，脫時最後，亦云金剛水際。
入妙覺位，如十五夜月，更無斜光。
古云：昨夜一輪滿，清光何處無？
故云：即入如來微妙圓覺，滿足菩提及大涅槃也。
〔下明不定性。〕
orig::  ^403a12

善男子！一切眾生皆證圓覺〔至〕根無大小皆成佛果。
commentary::  ^403a40

圭峰云：皆證圓覺者，譯師訛也。
應云證諸眾生皆有圓覺，可謂聰明人前有三尺暗。
豈不聞上文云：始知眾生本來成佛。
成豈非證耶？法華云：一百八十劫，空過無有佛。
既無佛出世，證明眾生應無圓覺耶？
見今眾生有不遇佛，後五百歲眾生應無圓覺也。
又須知圓覺之性常自現前，只未遇緣，
如兩木相因，方能生火。
修圓覺者，逢善知識，依彼因地法行，修妙奢摩他深觀也。
觀力有淺深，修證有漸次，此漸根性利鈍遲速之漸也。
若遇真正導師，訓以正修行路，以如如智照如如境，
境智融融，如入鑪鞴，念念化成無上知覺。
若入此煆，銅鐵鍮鉐化為真金，故云根無大小皆成佛。
〔下明外道種性。〕
orig::  ^403a42

若諸眾生雖求善友〔至〕邪師過謬非眾生咎。
commentary::  ^403b18

人之覺道，最初須擇師選友。
若不別邪正，雖勞苦行，非涅槃因。
迦葉尊者尚云：未聞涅槃，皆名邪見。
何況去聖遙遠，邪師充滿世間。
龍樹初覺隱身術，幾乎喪命。
後遇十三祖，捨邪歸正。
佛世有二人：一人犯婬，一人犯殺。
求優波離懺罪，反為結罪。
後求淨名懺悔。居士云：汝將罪來，我與懺悔。
二人覔罪相不可得。
淨名云：我與汝懺罪竟。
永嘉云：有二比丘犯婬殺，波離螢光增罪結。
維摩大士頓除疑，猶如赫日消霜雪。
又西土天親菩薩，先覺小乘，廣造眾論，毀大乘教。
後遇無著，始知大乘欲毀舌懺悔。
無著云：汝以舌毀，今復以舌讚，何須截舌？
今之邪正，且指兩教。
二乘三教菩薩都屬邪。
至法華開顯，涅槃談常，方名曰正。
若是九十五種外道，都是邪法。
師徒弟子，總是邪見，即非論修圓覺者。
若是正修行人，須求真善知識，具擇法眼。
具擇法眼者，佛世五品，滅後四依。
昔一蛇，頭尾爭大小。
頭云：我是大，我有眼能見，有耳可聞，有舌可#CB03026;。
尾云：我是大，我有尾。
若我不隨你，你終去求食，不得其尾。
一日，待頭將欲求食，以尾舘著樹根。
其頭果然去不得，終日受飢。
事無柰何，許尾做大。
尾在前行，忽遇溪坑，不知險阻，墮坑喪命。
無有慧眼，不擇良友。
正知見者，亦復然也。
古云：親慕善友，如霧露中行。
雖不濕衣，時時有潤。
〔下結五性。〕
orig::  ^403b20

是名眾生五性差別。
commentary::  ^403c18

差別者，荊溪云：遇熏自異，非由性殊。
五種人與圓覺不異，於不異中遇熏自異。
仲尼有云：與善人居，如入芝蘭之室；與不善人居，如入鮑魚之肆。
如今之世，魔強法弱，正廢邪興，一木安能技泰山之頹乎？
〔下明菩薩出假化物。〕
orig::  ^403c20

善男子！菩薩唯以大悲方便〔至〕皆依無始清淨願力。
commentary::  ^403c30

菩薩從涅槃空，出建立假，破塵沙惑。
有五事可出假：一者大悲，二者方便，三者精進，
四者忍辱，五者智慧。
今此經具二大悲、方便也。
大悲者，慈能拔苦，悲能與樂。
如觀音七難二求，皆#CB15072;苦與樂。
三十二應，皆為眾生作則。
釋迦因地，化為魚山肉米。
唐世民荒，人取螺蚌為食。
次年歲豐，人亦取食。
忽得蚌長二三尺，打破擘開，皆不能集眾，送至水處放之。
臨水，忽自開內一身佛像。
唐文宗皇帝，好喫蛤蜊唇，御厨盈盤而進。
忽一擘不開者，帝乃異之。
燔香禱祝，忽自開一身菩薩，形相可敬。
如棱嚴云：佛滅度後，勑諸菩薩及阿羅漢，
應身生彼末法之中，作種種形，度諸輪轉。
或作沙門、白衣、居士、人王、宰官、章男、童女，
如是乃至婬女、寡婦、姧偷、屠販，與其同事，
稱讚佛乘，令其身心入三摩地。
法華云：我本立誓願，欲令一切眾，如我等無異。
凡此皆依宿昔願力，現同事攝，以設化也。
〔次勸修發願。〕
orig::  ^403c32

若諸末世一切眾生〔至〕證大圓覺妙莊嚴域。
commentary::  ^404a16

後五百歲，魔強法弱，非同佛世，人純道真。
故今之時，世紅紫亂，朱附佛法，外道熾盛。
世間無力量者，隨染其化，以盲引盲。
所以吾佛付囑，起增上心，須青白眼，甄別邪正。
棱嚴中阿難讚佛偈云：願今得果成寶王，還度如是恒沙眾。
又云：舜若多性可銷亡，爍迦羅心無動轉。
若遇修圓覺人，用寂照止其昏散。
昏散既去，心鏡自明，惡人邪法，自不入心。
用正觀觀察，心緣大極，目注玄虗，一念法界，含裹十方。
佛之與魔，相去幾何？
邪之與正，有何欠剩？
其間云莫值外道及二乘者，此被願力不深人。
迷真重者，無擇法眼人也。
增上心者，修圓觀也。
不思議境，境觀融融，二障銷落。
行住坐臥，無非解脫。
觸目對境，無非圓覺。
如登清淨殿，入莊嚴域矣。
orig::  ^404a18

爾時，世尊欲重宣此義，而說偈言： ^404a44

彌勒汝當知一切諸眾生〔至〕便歸大圓覺。
other:: 
## 清淨慧菩薩章
○清淨慧菩薩章
commentary::  ^404a46

長安肇法師稱摩訶衍論云：諸法不動去來處，
是以言常而不住，稱其去而不遷也。
不遷故，雖往而常靜；不住故，雖靜而常往。
故往而弗遷，雖往而常靜，故靜而弗留矣。
然莊生之所以藏山，仲尼之所以臨川，
斯皆感往者難留，豈曰排今而可往？
清淨慧聞，覺性圓滿，本來不動，云何修證者所得差別，而有位次淺深之殊？
肇云：不動者，即諸法實相也。
而動者，法華三草二木也。
肇云：雖動而不動，言照而寂也。
又言雖靜而常往者，即寂而常照也。
此章大意，論靜中動，故有位次階降。
orig::  ^404b2

於是清淨慧菩薩在大眾中〔至〕身心泰然得大饒益。
commentary::  ^404b22

其間本所不見，眼也。
本所不聞，耳也。菩薩慧眼不及佛眼，故云本所不見等。
請法儀式，具釋前章。
orig::  ^404b24

願為諸來一切法眾〔至〕如是三請終而復始。
commentary::  ^404b30

清淨慧本意。問圓覺性，性自圓滿，不流不動，
不生不滅，可謂滿而不溢。
及令末世修圓覺者，亦依如來妙奢摩他妙觀修之，
本合一超，直入如來地，與佛相似。
何故證得之時，有佛菩薩聲聞緣覺之殊。
六凡在迷者，亦具圓覺性，有天人阿修羅鬼畜地獄之異。
欲佛開顯迷悟，生佛三乘五性所證所得階位高下淺深，使諸末世至不疑之地。
〔次戒聽。〕
orig::  ^404b32

爾時，世尊告清淨慧〔至〕及諸大眾默然而聽〔次正說〕。 ^404b46

善男子！圓覺自性非性性有〔至〕幻化滅故無取證者。
commentary::  ^404b48

圓覺之性，人所難知，有二種性：一者真性，清淨真如是也。
此乃離無明外，三教果佛所證，如雲外月，如水上油。
二者即染之性，此性染時，十界俱染，淨時十界俱淨。
此性與無明同體，無明即法性，法性即無明，
雖分二名，體即是一，亦謂之理毒害，亦謂之性惡法門。
此性顯時，從凡夫地上修圓覺妙觀，觀五陰境空，
達本性空寂，到境觀雙絕處，病去藥亡，
能所雙絕，於雙絕之處，融妙三千，一時顯現，豁然同皆真淨。
法法皆實，故曰真；非染礙，故曰淨。
如是則一切眾生皆毗盧體，一切國土悉常寂光。
又須知此圓覺之性，非獨佛有，九法界眾生共之。
蓋性無定一之性，乃三千之性也。
以佛具三千，方攝心生；眾生具三千故，
方融心佛；我心具三千故，豈隔生佛？
若心無佛性，豈能攝佛？
佛無生性，何能攝生？
故知性體無殊，一切咸徧。
華嚴云：心佛及眾生，是三無差別。
今之覺性，乃即染之性。
即染之性，乃曰非性。
亦可云，凡所有性，皆是非性。
若見諸性非性，非性乃真圓覺性。
此性既以九界為性，驗知不是定一之性。
故曰非性。性有者，乃真性隨緣，變為一切諸性。
故曰循諸性起。此圓覺若寂然不動，則無取無證。
於實相中，無菩薩眾生差別。
亦由菩薩眾生，未證實相，未破無明。
但幻生幻滅，非實性相，即非圓覺境界。
故曰無取證者。若真圓覺性，即染是圓覺之性，則能隨染淨緣。
染則十界俱染，則無佛無眾生。
若淨則十界俱淨，即獨尊於佛。
此佛性隨淨緣，則四聖起。
若隨染緣，則六凡起。
雖隨染淨，性不曾變。
故曰寂而常照，感而遂通。
諸家不知性具染惡，故惡時便作惡會，淨時便作淨會。
先輩多把真如分為兩派，錯會佛性也。
〔下引喻。〕
orig::  ^404c2

譬如眼根，不自見眼，性自平等，無平等者。
commentary::  ^405a12

圭峰云：眼能見一切物，唯不能見自眼根。
又如眼光照矚物時，境自萬差，見只是一，故云平等。
慈室亦云：眼只是一，誰為能觀？
誰為能見？南嶽止觀云：眼不自見，水不自濕，刀不自傷。
今言本來自平等，鵠白烏黑，天然之理；
鶴長鳧短，亦天然理。
性自平等，天然也，非造作而有白黑長短也。
今言無平等者，無人能平之，然後等也。
鵠白非染就，烏黑豈作成？
皆無自而然。豈可截鶴之長，續鳧之短？
假使得成，亦屬造作。
且人將物帛染為五色，乃造作也。
今為圓覺之性，性自天然，非人為之偽也。
故云無平等者〔次明功用有殊〕。
orig::  ^405a14

眾生迷倒未能除滅〔至〕實無寂滅及寂滅者。
commentary::  ^405a36

未能除滅一切幻化者，此言聲聞緣覺、
兩教二乘、三教菩薩，不獨五性差別，亦聲聞緣覺等，此等皆於滅未滅人也。
今依天台宗明小衍小者，明四大實從無明生，實從無明滅。
衍教明四大有三教不同：通教四大，體本自空，
故本不生滅，由無明故，見有生滅，如幻化生，
如幻化滅；別教四大，體是佛性，由無明故，
四大生滅，性無生滅，相有生滅；圓教四大，
體亦佛性，而性本具九界四大，故九四大若生若滅，
皆是法界，是故性相俱不生滅，乃不思議論生滅也，
與法華經世間相常住，其義宛然。
於滅未滅，正二乘聲聞，雖斷見思，觀四大五蘊空，
證不生滅，止是三界裏分段之身不生滅，
故云於滅；三界外無明塵沙有變易生滅，故云未滅。
中間三教果頭佛、三教菩薩，都是妄功用，
但止化城，未到寶所。
今有一種不師聖，教人自立己見，硬把身心制縛，
縱得一知半見，皆邪法，如持雞犬戒，教人坐禪，
不識法度，從朝至暮，坐得焦枯，轉加瞪瞢。
梁氏云：如破塊落空谷，如飛蛾赴明燭。
斯言不謬。今大覺預鑒末俗云：眾生迷倒，
未能除滅一切幻化，除圓佛修證，極自覺聖智，
如圓鏡虗豁靈通，真證不生不滅地。
此之生滅，既歸性中，即無生滅與不生滅。
如世間人，鎻了自己屋宅，失却鑰匙，經多歲月，
遠游他國，在彼亦別造舍宅居止，終非究竟。
後還歸本鄉，拾得元來鎻鑰，開本己舍宅，
先所用物，不動纖毫，更非他求，復本家業。
大聖終極復本性，元物不動，無明即是無明。
四諦十二緣，本來不動，謂之本來面目也。
人自不了，自取生滅，縱證小聖，仍非家業。
故得妄功用中，自生自滅。
吾佛斥非，皆非正路。
寂滅隨順者，則始本一合，修性同源，無修無性。
行法云：觀心無心，法不住法，滅諦寂靜。
如上經意，述圓覺者，有五性差別，并聲聞、
緣覺、諸小菩薩，於妄功用中，隨力所證不同。
故有淺有深，不明其麤，豈辨其細？
以後明圓教，純圓獨妙。
但圓頓本無位次，借別教位次，以明淺深。
今依台宗，立六即位次隔量，不爾，恐凡夫以濫極聖。
此節經文，唯四明慈室真解，以明斯義。
但其間明義未圓，今依經依祖，分為六段：
一、理即佛，二、名字即佛，三、觀行即佛，四、
相似即佛，五、分真即佛。
從初住菩薩，至等覺菩薩，名分真即佛。
六、究竟即佛，妙覺佛即者是也。
亦云六是，曰理即是也。
眾生即是佛，故云六是。
〔一、理即佛〕
orig::  ^405a38

善男子！一切眾生從無始來〔至〕故起憎愛耽著五欲。
commentary::  ^405c24

天台云：若佛不出世，眾生不知自有佛性。
若佛不說，無能知者。
一、理即佛者，言圓覺遍一切處，諸法無不明了。
雖五無間，皆解脫相。
雖昏盲倒惑，其理存焉。
斯理灼然，世間常住。
有佛不能益，無佛不能損。
得之不高，失之不下。
故言眾生理即佛也。
四明云：然若不知性染性惡，所有染惡，定須斷破。
如何可論全體即是邪？
全體是故，免於退屈。
六分別故，免於上慢。
六不離即，即不妨六。
六即義成，圓位可辦。
良由眾生性具染惡，不可變異。
其性圓明，名之為佛。
性染性惡，全體起作。
修染修惡，更無別體。
全修是性，故得迷事。
無非理佛，即以此理起惑造業，輪廻生死。
而全不知事全是理，長劫用理，長劫不知，與今經同。
從無始來，由妄想我及愛我者，念念生滅，故起憎愛。
耽著五欲，妄受生死。
不知自己有佛，失本妙明。
此謂之理即佛也。
〔二、名字即佛。〕
orig::  ^405c26

若遇善友教令開悟〔至〕即知此生性自勞慮。
commentary::  ^406a8

此名字即佛。無明長夜，生死巨關，無佛長鎻。
故佛出世，開甘露門，照世光明，令知三寶十號是常住味。
此光此味，乃從眾生心性流出，還使眾生解此光味即本性佛。
須達聞名，身毛皆竪，昏夜大朗，巨關自闢，名字即佛也。
與今文同。若遇善友，即善知識教授之師，從此起修開悟領解也。
亦由力熏知本，具圓覺性，發明起滅，但未曾修，未曾證。
猶如世人知石有玉質，木具火性，不假雕琢擊發之也。
知而不為，法體仍迷，縱然求師，真明未發，徒自勞慮。
又如世人臨河羨魚，百千計較，若闕筌網，終無獲理。
此名名字即佛。〔三、觀行即佛。〕
orig::  ^406a10

若復有人勞慮永斷〔以伏為斷至〕此名凡夫隨順覺性。
commentary::  ^406a32

此明觀行即佛。此位已修圓觀，觀三諦境，
境觀融融，雖具煩惱性，能知如來秘密藏，
理慧相應，心觀明朗。
天台智者，正居此位，法華五品位也。
今云勞慮永斷者，即永伏煩惱性不起。
此人解心虗通，故云得法界淨，即彼淨解。
此之淨解，如蟲蝕木，偶為成字，不知是字非字，故云為自障礙。
但用圓覺之觀，圓於自心，未圓十界，心未遍圓，故云而不自在。
既未斷見愛無明，貶之為凡夫，到此覺性，
永無退失，故云隨順覺性〔四相似即佛〕。
orig::  ^406a34

善男子！一切菩薩見解為礙〔至〕未入地者隨順覺性。
commentary::  ^406b4

四、相似即佛。天台云：似者，二物相類，如鍮似金。
若瓜比瓠，猶見火先煖，涉海初平。
水性至冷，飲者可知。
渴不掘井，聽說何為？
如法華六根清淨，即是其相。
此位未入分真，位如真金。
今居十信後，心相似位，如鍮比金。
今且是鍮，更入一步，鍮變為金。
本覺清涼，其猶冷水，似覺飲之，知消煩熱。
見解為礙者，此菩薩已斷見愛，初信斷見，
二信至七信斷思，八、九、十信斷塵沙。
雖用圓解斷見思，仍住解慧，故云見解為礙。
此解為智，智反為障，亦云為礙。
解礙解斷，猶住見覺。
解礙未斷，復用覺觀。
觀力既強，解礙自破。
雖藥治病，病去本藥隨亡，猶執其藥，藥反為病。
雖以空覺覺其解礙，此覺復為礙。
故到此將登圓住，踞涅槃山頂，住虗湛覺觀之中，未肯前進。
十六觀經：佛現六十萬億之身似位，見此殊相，
速進無生，謂之增長念佛三昧。
住觀覺中，謂之而不自在。
故結云：此名菩薩未入地者，隨順覺性。
未入地地，借別十地，名為圓十住。
此是別初地、圓初住，佛未究竟，故云隨順也。
〔五分真即佛〕
orig::  ^406b6

善男子！有照有覺俱名障礙〔至〕照與照者同時寂滅。
commentary::  ^406b42

五、分真即佛。四、明依起信并華嚴明初住位。
此菩薩破一品無明，證一分三德，分身百世界作佛。
大千火起，一唾能滅；大千一空，一吹便成。
頓修頓證初發心，發本覺心也。
常用寂照，寂而常照，故云寂照雙融。
破一品惑，證初住；破十品，證十住。
今論初住功用，入此住，心法雙亡，境智俱泯，
寂照同源，無能無所。
有照者，觀也；有覺者，境也。
上文云清淨覺相，覺相即境也。
若立境觀，俱為障礙。
此人常覺不住覺，常照也亦不住照，照覺俱不住，境智雙亡。
如日依空不住空，常境無相，常智無緣，謂之同時寂滅。
雖百界度生，無生可度。
金剛云：實無眾生可度，真是菩薩。
〔次引喻〕
orig::  ^406b44

譬如有人自斷其首〔至〕礙已斷滅，無滅礙者。
commentary::  ^406c20

此譬境智寂照，不二而二，二而不二，境屬所斷，
智屬能斷，境智一合，無復分張，誰為能斷？
誰為所斷？以如如智照如如境，境智既融，
色心依正同一覺體，八相成道，百界度生，
雖是藥病，仍以藥治，故云則以礙心自滅。
諸礙境智亡了，唯有真智獨存，故云無滅礙者〔以喻釋亡言教〕。
orig::  ^406c22

修多羅教如標月指〔至〕已入地者隨順覺性。
commentary::  ^406c34

修多羅，此翻契經。
詮理辨性，莫不由茲。
法華云：一百八十劫，空過無有佛。
如何有經可發明？
世雄垂慈設教，模範眾生，然後成佛。
且如孔子不立五經治世，今時如何取士？
教如筌蹄，可取魚兔也。
但不可執教，教仍是病，故云標月指。
未識月時，假指指之。
因指見月，見了須亡指。
若執指為月，尚猶不可，何況月非指乎？
一大藏教，皆是假施設。
金剛云：如我說法，猶如筏喻。
法尚應捨，何況非法？
古云：一兔橫身當古路，蒼鷹纔見便來擒。
近來獵犬無靈性，却向枯樁舊處尋。
如來種種言說，亦復如是。
已入地者，隨順覺性。
初住聖人，入流亡所。
所入既寂，動靜二相，了然不生，何止於隨順覺性？
〔六、究竟即佛。〕
orig::  ^406c36

善男子！一切障礙即究竟覺。
commentary::  ^407a12

即究竟覺。即者，是也。
要見究竟佛，但於一切障礙處見之。
障礙，即無明、業、識、煩惱重障是。
要見用佛眼，見用佛智。
知佛頂云：如我按指，海印發光。
汝暫舉心，塵勞先起。
此明究竟佛，亦云妙覺。
天台云：道窮妙覺，住極於茶〔音乍〕。
唯佛與佛，乃能究盡諸法實相。
四明云：始覺道窮，本覺理極。
本始既泯，無以名焉，強稱妙覺。
後明既乃極證，證一切諸法，盡十法界依正、
色心、因果、善惡、淨穢，生佛地獄、天堂、魔界、
佛界，盡入圓覺性海。
亦謂之融通諸法，亦謂之入惡入魔，一如無二如也。
〔下標十對，次一得失對。〕
orig::  ^407a14

得念失念，無非解脫。
commentary::  ^407a34

大抵世間事，凡在乎有念則為病。
若無念者，當時無念而得，今亦無念中失。
既無念而得，得之何喜？
既無念而失，失之何憂？
既乃無念，何喜何憂？
既無其念，得失何有哉？
解脫者，即絕思慮之心。
既絕思慮，得失豈非解脫乎？
〔次二成破對。〕
orig::  ^407a36

成法破法，皆名涅槃。
commentary::  ^407a46

成法生也，破法滅也。
涅言不生，槃言不滅。
一切諸法，皆因緣而生，亦因緣而滅。
非有緣則不生，非有因則不滅。
緣生而生，緣滅而滅。
須到寂滅為樂處，則不生不滅矣。
〔次三愚智對。〕
orig::  ^407a48

智慧愚癡，通為般若。
commentary::  ^407b8

通為者，愚癡濁水也，般若清水也。
清濁雖異，濕性元同。
般若之濕性，通愚癡之濕性。
老子亦云：大辯若訥，大巧若拙。
〔次四邪正對。〕
orig::  ^407b10

菩薩外道，所成就法，同是菩提。
commentary::  ^407b16

菩薩翻道，外道亦云。
此二道字，但邪正之異。
菩薩之道正，正即是邪。
外道之道雖是邪，邪即是正。
佛之與魔，相去幾何。
邪之與正，有何欠剩。
同是者，邪正歸一也。
〔次五真妄對。〕
orig::  ^407b18

無明真如，無異境界。
commentary::  ^407b26

演若達多晨朝以鏡照面，放下鏡不見其面。
問一切人覔頭，爾見我頭在處。
問人，人謂此人狂矣。
佛云，此狂纔歇，歇即菩提。
無明者，狂性也。真如者，菩提也。
無明若歇，歇即真如境界。
即指目前境界，無非真如，無非無明，無異境界也。
〔次六，染淨對。〕
orig::  ^407b28

諸戒定慧，及婬怒癡，俱是梵行。
commentary::  ^407b38

戒定慧，淨也；婬怒癡，穢也。
文殊云：我是貪欲師利，以理用事，無非梵行；
以情用事，善惡不可同日而語。
〔次七依正對。〕
orig::  ^407b40

眾生國土，同一法性。
commentary::  ^407b46

依，正也。眾生正報，人之身也。
國土，人之所依，山河屋宅等也。
究竟到家，依即是正，正即是依，依正不相妨，色心無#CB15145;礙。
華嚴破一微塵，出大千經卷。
又云：於一毫端現寶王剎，坐微塵裏轉大法輪。
斯之謂也。〔次八苦樂對。〕
orig::  ^407b48

地獄天宮，皆為淨土。
commentary::  ^407c10

天宮地獄，以事相論之，霄壤之殊。
究理言之，不出人一念造。
古云：天堂地獄門相對，只在人心一念中。
淨土亦只人一念心也，心淨則佛土淨。
荊溪云：阿鼻依正，全處極聖之自心。
毗盧身土，不逾下凡之一念。
〔次九，有性無性對。〕
orig::  ^407c12

有性無性，齊成佛道。
commentary::  ^407c22

有性者有情，應蠢動之物，皆有情性。
無性者無情，如草木瓦礫之類，皆無情也。
成佛了，有情無情，總名為佛〔次十縛解對〕。
orig::  ^407c24

一切煩惱，畢竟解脫。
commentary::  ^407c30

煩惱即是菩提。在因地時，煩惱成佛後，變為菩提。
眾生將煩惱作煩惱用，佛將煩惱作菩提用，有時亦將煩惱只作煩惱用。
若能轉物，則同如來也。
orig::  ^407c32

法界海慧，照了諸相，猶如虗空。
commentary::  ^407c40

佛慧如海無涯，能映照一切森羅萬象。
雖照了諸相皆色相，如水底樹影，故云猶如虗空。
〔次結位〕
orig::  ^407c42

此名如來隨順覺性。
commentary::  ^407c46

如上明六即佛，至究竟即妙覺極聖，無過之者。
但圓覺寂照之性，隨六即轉，在凡在聖，並皆具之。
覺性無淺深，隨證有淺深耳。
今至極證，亦云隨順者，此且約六而言之。
若論即字，則是也。
一切諸法，無非是者，有甚隨與不隨。
〔次指示安心。〕
orig::  ^407c48

善男子！但諸菩薩〔至〕是則名為隨順覺性。
commentary::  ^408a10

但諸且言十二大士，及末世眾生，佛滅後後五百歲，亦有修圓覺者。
常以寂照，照此妄念，純是覺性，任運不起。
又此妄心，本是圓覺，不須息滅。
若息滅者，即無圓覺。
去冰求水，無益於求。
雖住此妄想，此妄既是圓覺，不屬思惟，
不屬造作，不假修證，本性具故。
若向思惟處見，則是了知。
今云不加了知，不在修之乃爾。
要須知妄想多，則覺性大也，水長船高故也。
上雖真妄同體，又須於無了知中，不辨真實。
若辨真實，則存了知。
到此不存真如，方見本來無也。
彼諸眾生，末世之人，佛在世時，為真正導師，則無疑誨。
去聖逾遠，邪法熾盛，龍虵混雜。
恐聞此圓覺，即成佛道之語，或生驚畏。
所以叮嚀，若是正信受持，必不生驚畏。
何以故？知本性具，本不改變。
踏著故鄉田地穩，更無南北與東西。
覺徧虗空，覺徧法界。
自覺覺他，覺行圓滿。
故云隨順覺性。
orig::  ^408a12

善男子！汝等當知如是眾生〔至〕為成就一切種智。
commentary::  ^408a44

智人多有不知今生富貴，前世種得，一飲一#CB10437;，
根椽片瓦，莫非修因。
況乎聞大乘圓覺，又聞而修，修而證者也。
此非供養諸佛，今復親近耶。
阿難與佛，同於空王佛時，發心修行。
阿難樂多聞故，未成聖證。
釋迦精進，今先成佛。
如莊嚴王邪見，五逆調達，皆有緣種，遇靈山得受記莂。
orig::  ^408a46

爾時，世尊欲重宣此義，而說偈言： ^408b10

清淨慧當知圓滿菩提性〔至〕皆名隨順智。
大方廣圓覺修多羅了義經心鏡卷第三
 ^408b12
