
other:: 
#  No. 674-12 涅槃末後句

xu:: 
## 涅槃末後句序
涅槃末後句序
澐篤信佛。但不事參學。
不持齋戒。不誦經典。
更性懶識字。半生讀論語一節大學兩節中庸一章。
至今猶未了。若十三經廿一史諸子文集。
堆積几案。便#CB18147;#CB18147;睡去。
夢為胡蝶。不知其所之。
自信與書卷無緣。
每聞禪家不立語言文字。
心竊慕之。間讀心經壇經則色喜。
以其簡而易盡。若楞嚴法華。
則便不敢開卷。偶閱教典。
成唯識論不及三行。
頭疼三日不休。後因先人。
以雪庵心嗣臨濟法。
寓天台之豐干亭。
澐往省侍。令參栢樹子句。
七日夜睡不得寧。
究竟了無所益。始知此道不與子而與賢。
遂不復留意。迄今流浪二十年。
且老矣。見海內法席如林。
一時慧業文人逃名上士。
咸借以自寄。擎拳竪指。
示眾普說。拈古頌古。
續五燈而傳者。其書且汗牛充棟。
嗚呼人生幾何。又復堪此耶。
聞之先儒。有訪友見佛像者。
瞿然便出。或以禪悅辟之淫聲美色。
澐是以年來學辟佛。
將以謝禪侶之相難也。
雖然見性明心。自是學人本等。
語小語大。成己成物。
明明大道。豈能昧却。
乃頃謁俍和尚於水西。
談笑歡洽間。忽出涅槃末後句相示。
嗟乎嗟乎。婆心辣手遂至此耶。
開示耶。勘騐耶。逼拶耶。
對痴人說夢。捧讀一過。
墨汁裡洗炭。何從著語。
勉作頌言。切莫使明眼人從旁覷破。
頌曰。
　　生死大事這因緣　涅槃末後何須句
　　如來迦葉度眾生　位育中和是壽量
　　至誠無息純不已　便是金剛不壞身
　　大人不失赤子心　臨入滅時還囑付
　　鳶飛魚躍風雅情　塵埃野馬蒙莊語
　　孔顏樂處今仍在　拈華微笑接綱宗
　　若是句中還著句　輪迴永墮百千劫 ^788c7

吳江後學趙澐謹識 No. 674-12 涅槃末後句
author:: 水西俍亭　淨挺　著
other:: 擕李張　天柱　天植　同閱
other:: 
## 壽量品
壽量品 ^789a18

雙樹林中如來入滅。
他方世界無邊身菩薩。
及此國土天龍魔屬。
大地山河。鳥獸草木。
悉皆震動。可可的。
迦葉阿難一對闡提不孝之子。
不到面前。是何道理。
瞿曇瞿曇。憐兒不覺醜。
人天眾中大開口說。
我今正法眼藏盡付摩訶迦葉。
為汝眾生作所依止。
意在于何。諸仁者莫眼花好。
如來紫磨金色之身不般涅槃。
諸人見涅槃。摩訶迦葉不見涅槃。
眾生無常。如來是常。
六祖大師早是道了也。
是醍醐。是毒藥。如蟲禦木偶爾成文。
勿以革囊盛彼上味。
知麼知麼。伊字三點。
縱亦不成。橫亦不成。
竝亦不成。雲門三句。
臨濟三玄。盡被他鄂渚船夫一篙打盡。
還出得老僧圈繢麼。
純陀獻供。滴水難消。
入海求珠。徒勞罔象。
且要問你。迦葉菩薩。
迦葉摩訶。是一箇。
是兩箇。聻。大地山河作舞。
金色作舞。眾中辯取。
還我箇迦葉來。
other:: 
## 金剛身品
金剛身品 ^789a33

垂手還同萬仞崖。
正偏何必待安排。
琉璃古殿照明月。
忍俊韓盧空上階。
渠不是我。我正是渠。
于此會得。黃金瓦礫攪做一塊。
打作一團。直是分疎不下。
說甚麼金毛師子花藥欄。
山花開似綿。#CB00589;水湛如藍。
這一絡索也不消得了。
瞿曇背痛。分明入滅。
口巴巴。說箇金剛不壞之身。
還信得及麼。老僧不持五戒。
常以弓箭刀劒之屬。
侵擾眾生。儘著人罵我。
道禿居士。却也甘得。
畢竟塚間樹下。婬女寡婦之家。
是有分別。是沒分別。
雖則曹山顛酒不掛靈衣。
要且雲光變牛。此事不當小可。
見麼見麼。師子吼時芳草綠。
象王回處落花紅。
急著眼看。
other:: 
## 名字功德品
名字功德品 ^789b18

諸方五味禪。我這裏一味也無。
說甚八味具足。二十年住山。
不少鹽醬錯。斷送了多少人也。
滯羸尫藤林荒禪子訝中眉垂。
是何章句。是何名字。
達摩老臊胡趂口道。
實無功德。還諦當麼。
other:: 
## 如來性品
如來性品 ^789b42

如來有密語。迦葉不覆藏。
一夜落花雨。滿城流水香。
依法不依人。依義不依語。
依智不依識。依了義經不依不了義經。
玉線金針。鴛鴦綉出。
有恁般人麼。饒你一肚皮。
佛法稗販。老僧總只食酥不消。
轉益增病。乃至波旬出世。
詐現威儀。飲酒食肉。
樗蒲圍碁。大踏步向前自稱解脫。
苦哉苦哉。我佛法中名為罪人未得謂得。
未證謂證。動口是德山捧臨濟喝。
搖唇吐舌。慣占便宜。
古者道。醍醐上味為世所珍。
遇斯等人翻成毒藥。
他大覺世尊臨當滅度。
一一說破了也。譬說寶刀如羖羊角。
我王庫內無如是刀。
是佛是魔。切須辯取。
空如來藏秪在目前。
彼力士珠不離額內。
你是恁麼人家男女。
我是大闡提人家男女。
涅槃堂裏。儘賣風流。
闡提有佛性。闡提無佛性。
這也不勞再辯了。
蠢動含靈皆有佛性。
為甚麼狗子無佛性。
老趙州老趙州。業識茫茫欺人太煞。
犀因翫月紋生角。
象被雷驚華入牙。
可是知而故犯麼。
伊優啞遏囉多。是何音響。
鐃歌十八曲上之回君馬黃。
總不如妃呼希一句囫圇道了也。
雲門一字。是滿字。
是半字。仰山識字。
是梵字。是唐字。獼猴捉月。
秪益自勞。佛真法身。
如月在水。一撾塗毒。
聞皆喪身。在其中那得知。
八十公公入場屋。
真誠不是小兒嬉。
大慧此頌捉敗巖頭。
座上仙陀只今未遠。
洞山問曹山。不變易處豈有去耶。
曹云。去亦不變異。
借借不借借。若辯來由。
本有今無。本無今有。
三世有法。無有是處。
皆為戲論。妙妙妙。
廣額屠兒千佛一數。
立地成佛。還說什麼有佛性無佛性麼。
other:: 
## 一切大眾所問品
一切大眾所問品 ^789c4

洞山和尚臨當入滅。
辦愚癡齋供養大眾。
如來化身無量受純陀供及天人供。
有兩般麼。一音演法。
隨類得解。舌頭不在口裏。
與汝赴箇來機。有時恁麼。
有時不恁麼。守株待兔。
求劒刻舟。似這般死漢。
有甚用處。喪欲速貧。
死欲速朽。夫子有為言之也。
你道如來有二種語麼。
汝真文殊。更無文殊是文殊者。
為什麼迦葉白椎。
乃見百千萬億無數文殊。
倩女離魂。誰當是真。
誰當是幻。曼殊童子好逞風流。
正好取來和他純陀一坑埋却。
惟有迦葉阿難。不在裏許。
剎竿倒却。別露鋒#CB15221;。
豈肯拾他殘唾。罷罷。
今日牙痛。今日頭痛。
不能為汝說了也。
吾有大病。非世所醫。
不病者來看和尚麼。
老僧看他有分。
other:: 
## 現病品
現病品 ^790a8

日面佛。月面佛。膿滴滴地。
此中有秘密否。瞿曇熟處難忘。
一生粧模做樣。鼓兩片皮哄弄人家男女。
臨命終時。一齊迸現。
少不得見神見鬼。
撒沙撒泥。魂魄飛揚。
眼花撩亂。提婆達多豈有出地獄分。
如來豈有入地獄分。
大抵還他肌骨好。
不搽紅粉也風流。
饒伊掩耳偷鈴。到底出乖露醜。
恁般行徑早被旁人勘破也。
盲者見色。聾者聽聲。
啞者能言。拘躄能行。
諦當甚諦當。奇特甚奇特。
秪如玄沙三種病人。
且作麼生相見。自古道密在汝邊。
麒麟一角豈足為奇。
折足泥牛飛過東洋大海。
other:: 
## 聖行品
聖行品 ^790a34

聖人不知即同凡夫。
凡夫若知即是聖人。
纔有一毫聖凡情見。
早是隔津了也。瞿曇瞿曇。
是凡是聖。聻。師子尊者已得蘊空。
白乳湧高數丈。難忍能忍。
難行能行。如帶浮囊度彼大海。
意在于何。古者道。
明知生是不生之性。
為甚麼却被有生之所流轉。
功德天。黑暗女。有智主人二俱不受。
阿誰繫縛汝來。上大人丘乙己。
知什麼苦。斷什麼集。
證什麼滅。修什麼道。
一總寐語。說他怎的。
如何是道。十字街頭休斫額。
如何是道。大好山。
如何是道。墻外的。
如何是道。明眼人落井。
畢竟這幾則語中。
那一語最親切。處處綠楊堪繫馬。
家家有路透長安。
從門入者不是家珍。
我為法王。於法自在。
世諦與第一義諦。
切忌打做兩橛。若向世法外。
更討甚出世法。秤錘上呷汁。
早只自生障礙。曹山取正命食。
全彰尊貴家風。不斷聲色。
帶角披毛。本地光明自由自在。
色不到眼。聲豈到耳。
且喚什麼作聲。喚什麼作色。
聻。老僧百年後。山頭檀越家。
作一頭水牯牛。輕打我輕打我。
他解向異類中行。
機關木人。如是如是。
鐘中無皷響。皷中無鐘鳴。
皮也無。打甚麼皷。
皷也無。打甚麼皮。
若謂老僧曾轉法輪。
即是謗我。小乘錢貫。
大椉井索。二十五絃彈夜月。
腰纏十萬下揚州說甚照鏡三昧寶鏡三昧。
一總是錯。呀呀呀。
閻羅王來拿我也。
生身入地獄。合是老僧招得。
好手猶如火裏蓮。
宛然自有冲天志。
心持半偈。月到上方。
癡人莫更說夢。
other:: 
## 梵行品
梵行品 ^790b8

喚和尚作一頭牛得麼。
得得。如來世尊作鹿作羆。
作麞作兔。作龍作金翅鳥。
作粟散王。作轉輪聖王。
是有差別否。青牛白狗。
玉鳳金鸞。這裏分疎不下。
獼猴獻蜜。百鳥#CB03340;花。
家有白澤之圖。必無如是妖恠。
達摩西來不立文字。
時節若至。其理自彰。
大慈大悲。開我迷雲令我得入。
如甘露味。如如意珠。
寧說阿羅漢有三毒。
不說如來有二種語。
然雖如此。老僧顛倒。
後語不應前言。當門齒缺。
莫怪莫怪。瞿曇無賴。
純將諸惡羅剎以為侍從。
所可教詔。純說虗空。
只學得箇障眼法兒。
五百力士揭石。足指飛騰。
掌中師子一齣。攝彼狂象。
以至雜華飛砌。寶樹凌階。
墻壁動搖。井泉流溢。
弄些觜臉。哄動頑愚。
莫錯莫錯。切切不要信他。
我佛法中無如是事。
譬如以手搏弄虗空。
虗空打。虗空罵。虗空往來。
虗空應接。提婆達多真汝之師。
開示悟入佛之知見。
理無礙。事無礙。理事無礙。
事事無礙。法無礙。
義無礙。辭無礙。樂說無礙。
知麼知麼。葉且不是根。
角且不是牛。鶴且不是水。
見卵思炙。莫太莫計。
直得清淨本然。戒光口出。
藕絲牽大象。芥子內須彌。
到恁麼時。火不能燒。
水不能爛。風不能動。
地不能持。生不能生。
死不能死。住不能住。
壞不能壞。貪不能貪。
嗔不能嗔。癡不能癡。
畢竟以何為騐。聻。
阿闍世主以少金剛能壞須彌。
亦如少火能燒一切。
如來為彼住世一劫。
把手同行。大王來也。
大王萬福。無作無受。
罪性本空。文殊持刃來逼世尊。
吾必被害。為善被害。
知麼知麼。 ^790c10

阿難迦葉是一闡提。
毗婆尸佛早留心。
直至如今不得妙。
呀呀呀。眉毛墮也。
other:: 
## 嬰兒行品
嬰兒行品 ^791a10

如世嬰兒。五相完具。
不去不來。不起不住。
婆婆和和。有句無句。
終不得物。語未正故。
暗中明。明中暗。偏中正。
正中偏。丈二長和尚摸頭不著。
諸仁者。一大藏教是止啼黃葉。
千七百則是止啼黃葉。
乃至典墳丘索醫卜種樹之書是止啼黃葉。
三百篇是止啼黃葉。
五千言是止啼黃葉。
蘭臺石室金簡玉書是止啼黃葉。
街談巷議是止啼黃葉。
咳#CB04394;涕唾是止啼黃葉。
為汝方隅曲設權巧。
泥牛吼月。木馬嘶風。
行于非道通達佛道。
譬如人家有三子。
一著村中。一著州中。
一著縣中。且道那一箇是內紹。
那一箇是外紹。聻。
昭王少子壓紐。武帝立少子。
趙母恤少子登常山。
丈夫多愛少子。彼少子者嬰兒也是麼。
煦日發生鋪地錦。
嬰兒垂髮白如絲。
奪人奪境即且置。
有者道。丫角女子白頭兒。
是何章句。
other:: 
## 光明遍照高貴德王菩薩品
光明遍照高貴德王菩薩品 ^791a16

知麼知麼。于兜率天實無如來。
迦毗羅城實無如來。
迦毗羅園實無如來。
#CB15106;陀迦阿羅邏中實無如來。
阿利#CB02494;提河中實無如來。
菩提樹下實無如來。
波羅柰城實無如來。
拘尸那城實無如來。
如來不出閻浮提界。
非見而見。不聞而聞。
清涼文益禪師嘗說四法。
有聞聞。有聞不聞。
有不聞聞。有不聞不聞。
曹山亦有四法。有借。
有借借。有不借借。
有全超不借借。也奇恠也奇恠。
剎竿頭上一道寶光。
直貫到他方世界。
依舊轉來飛向石師子口裏。
且道是何祥瑞。聻。
爾時世尊嘿然。文殊嘿然。
迦葉嘿然。一齊口掛壁上。
意在于何。生不可說。
不生不可說。生生不可說。
生不生不可說。不生生不可說。
不生不生不可說。
不可說不可說。僧問愚庵。
如何是實相。庵云。
石匠夏小川。僧云。
某甲問實相。庵云。
阿啑。大眾看看琉璃光菩薩來也。
如來或現一身。或現多身。
或現大身。或現小身。
或現男身。或現女身。
身上出水。身下出火。
入地如水。履水如地。
乃至樹木山川城邑聚落隨意所現。
是有相耶。是無相耶。
是非有非無相耶。
是亦有亦無相耶。
如來在拘尸那城說入涅槃。
如來在波羅柰城說不入涅槃。
畢竟入即是。不入即是。
王老師自小牧一頭水牯牛。
向東邊去。不免犯他國王水草。
向西邊去。不免犯他國王水草。
不如隨分納些些。
譬如一室惟有六窻。
內獼猴外獼猴。廝喚廝應。
即如內獼猴睡著時如何。
惺惺我與你相見了也。
盲龜值木。香象渡河。
是恁般人方解說恁般話。
直得特牛產犢。石女生兒。
且要問你。非非想天幾人墮位。
聻。師子咬人。韓盧逐塊。
闍黎顛倒喚奴作郎。
金鍮不辯。玉石不分。
遠善知識。近惡知識。
箜篌妙音。非有妙指終不能發。
住住住。菩薩不修淨土。
如來不證涅槃。于一切法實無所說。
且道得何三昧耶。
隨流認得性。無喜亦無憂。
老僧于一切法悉無所見。
other:: 
## 師子吼菩薩品
師子吼菩薩品 ^791a46

一句道得。師子頻申。
二句道得。師子返擲。
三句道得。師子踞地。
太陽太陽。盡情吐露了也。
云何說法。何故說法。
為誰說法。欲知佛性義。
當觀時節因緣。菩薩見性。
如來見性。要見佛性麼。
無明即是。要見無明麼。
佛性即是。舉一不得舉二。
天台來。徑山去。來日普請。
當時還有過麼。薄伽梵涅槃門。
雲門扇子。乾峯拄杖。
有優劣沒優劣。勿于中路事空王。
杖#CB15081;優遊到本鄉。
汝欲入京朝帝主麼。
纔到潼關。切忌退轉。
是師心者不師于心。
與天為徒。乃名天行。
木鷄啼。芻狗吠。前中後陰一時打併。
角生酪耶。乳生庵羅耶。
白犬黑耶。鷄三足耶。
丁子有尾耶。佛性有。
佛性無。作麼生會。
看看瞿曇幻術滅沒了也。
看看婆枳多城拘尸那城師子吼也。
外道六師同共隨逐。
誑惑人家男女。唯除阿難迦葉諸大弟子所不能曉。
明中有暗。暗中有明。
暗時無明。明時無暗。
火熱風動。水濕地堅。
四大性復。如子得母。
先以定動。後以智拔。
譬如明鏡照了面像。
是空三昧。是無願三昧。
是無相三昧。見麼見麼。
諸人但知定業難逃。
不知定業可壞。為壞定業。
耑修道果。如何修道果。
聻。有佛處不得住。
無佛處急走過。三千里外摘楊花。
摘楊華。鐘中皷。皷中鐘。
諸法不相知。諸法不相到。
見麼見麼。羣盲摸象。
或說似蘆菔。或說似箕。
或說似石。或說似杵。
或說似臼。或說似牀。
或說似甕。或說似繩。
畢竟不觀全象。他過量人一超直入。
得不退轉。雖行畜生行。
不受畜生報。回途入妙。
與化徂但。不見道。
真師子兒善師子吼麼。
淨飯王宮分明誕生王子。
千華臺上分明化生王子。
如來化生耶。非化生耶。
具眼者辯取。
other:: 
## 迦葉菩薩品
迦葉菩薩品 ^791c12

是則龍女成佛。非則善星墮陷。
善星比丘是真善知識。
善說法要。譬彼力士能止兒啼。
滅跡除踪不留影。
子矮師叔食已還吐。
芭蕉飲酒。羅什吞針。
一類孤魂燈燈不絕。
當時生陷地獄。在地獄中如三禪天樂。
如來世尊親為記莂。
當得阿耨多羅三藐三菩提。
快哉善星。出佛身血。
無佛無法。無有涅槃。
好瞿曇好瞿曇。被他一棒打殺了也。
四十九年哆哆和和。
臨末稍頭露些敗缺。
尋常說善語真語時語義語法語。
寧說十住退轉。不說如來有二種語。
一總不要信他。昨日說定法。
今日說不定法。有時教伊揚眉瞬目。
有時不教伊揚眉瞬目。
有時揚眉瞬目却是。
有時揚眉瞬目却不是。
癡人食唾正如執方療病。
總不是也。有定答。
有分別答。有隨問答。
有置答。汾陽十八問十八答。
歷歷分明。因語耶。
果語耶。喻語耶。不應說語耶。
世流布語耶。如意語耶。
隨自意語耶。知麼知麼。
有無。善不善。有漏無漏。
世間非世間。聖非聖。
有為無為。實不實。
寂靜非寂靜。諍非諍。
界非界。煩惱非煩惱。
取非取。授記非授記。
有非有。三世非三世。
時非時。常無常。我無我。
樂無樂。淨無淨。色受想行識非色受想行識。
內入非內入。外入非外入。
十二因緣非十二因緣。
說甚有佛性無佛性。
世智說有。我亦說有。
世智說無。我亦說無。
要知佛性麼。佛性是穢惡。
是不淨。是歌羅邏。
是泡是胞。是膿是血。
是涕唾。乃至四攝法。
四念處。四正勤。五根。
五力。三十七品助道之法。
是毒蛇。是猛獸。是怨賊。
是利刃。乃至六波羅蜜。
是夢是幻。是露是電。
是陽#CB08504;。
是火輪。是乾闥婆城。
是空中花。是影是沫。
說甚八忍八智四果四向四加行。
下上中上上上。天家家人家家釘樁搖櫓。
刻劒守株。一總不唧#CB00070;漢。
說甚有離係無離係。
有等流無等流。有士用無士用。
有增上無增上。有異熟無異熟。
秪益多聞。徒為戲論。
老瞿曇額角空心。
舌頭不是口裏。呼馬應馬。
呼牛應牛。知麼知麼。
是第五諦。是第六陰。
是十三入。是十九界。
魔說佛說。請更參尋。
學道如鑽火。逢烟漫罷休。
過得荊棘林。方是好手。
末後一著。腦後一椎。
這裏切須仔細。大疑大悟。
小疑小悟。不疑不悟不疑者即是疑也。
莫執著好。
other:: 
## 憍陳如品
憍陳如品 ^792a20

不問有言。不問無言。
世尊良久。外道即悟。
良馬見鞭影而馳。
說時嘿。嘿時說。無語中有語。
有語中無語。或歌或舞。
或哭或笑。或罵或讚。
于怨親所不能分別。
將謂狂耶。謂非狂耶。
見麼見麼。金翅鳥王當宇宙也。
搏象全力。搏兔全力。
一身作無量身。無量身還作一身。
于自身中作男女身。
牛羊象馬。一耶異耶。
有問有答。葢是尋常用處。
不換機。師兒返擲。
借婆衫子拜婆年。
高處高平。低處低平。
如是如是。一切諸法皆幻化相。
切莫鉢盂安柄。沙裏尋油。
風動耶。旛動耶。本所不知。
本所不曉。如來世尊一則嘿然。
再則嘿然。三則嘿然。
推聾粧啞。不是好心。
直得鼓粥飯氣。說許多般。
檢點將來。過犯山嶽。
當時若干外道各逞異端。
惟有犢子梵志。言下知歸。
與他紙衣道者把手同行。
猶較些子皮膚脫落盡。
獨存一真實。是果然麼。
也奇恠也奇恠。 ^792b44

阿難于娑羅林外十二由旬。
為億萬諸魔所共嬈亂。
魔說種種。佛說種種。
有差別耶。無差別耶。
和尚門庭高峻。侍者邊得個入處。
鹽官扇子。鳥窠布毛。
國師三喚。躭源三應。
互相鈍置了也。老瞿曇念念有詞。
令他須#CB02494;陀羅得甚麼第一義空。
出甚麼非想非非想處。
箇事且置。慶喜慶喜。
汝是如來最小之弟。
尋常涕淚悲泣哭个不休。
今正當二月十五。
大限到來。分離頃刻。
不立一問。不措一詞。
是何道理。見麼見麼。
會中無數菩薩無數眾生入大涅槃。
一時死却了也。畢竟如來般涅槃聻。
不般涅槃聻。切忌道著。
other:: 
## 涅槃後分
涅槃後分 ^792c24

東瓜直儱侗。瓠子曲灣灣。
如來世尊皷兩片皮。
嘮嘮叨叨。臨行之際。
說不休歇。啼得血流。
不如緘口。罷罷罷。
歸去了罷。初生揑恠。
臨死周遮。指天指地。
目顧四方。三十二相。
八十種好。且道有多少長處。
說什麼紫磨金色之身。
瞻仰取足。你面皮厚多少。
去便去。住便住。二十四反。
二十七反。留留連連。
命根不斷。為著什麼來。
阿難老昏。被他覆葢。
亦不覺知如來畢竟涅槃不般涅槃。
菩薩大眾一切眾生弄得眼花昏暗。
亦不覺知如來畢竟涅槃不般涅槃。
隱峯倒化。谷泉立化。
快便難逢。雲居臨歿。
剛道箇祗這是。蓮花峯庵主。
直入千峯萬峯。瑞巖主人公。
如今喚亦不應也。
大眾看看。拘尸那城阿耨達池。
潤一尺。濶一丈。東門西門。
南門北門。靈棺自舉。
陰摩羅鬼惑亂于人。
不用大驚小恠。當時人天眾前拈花微笑。
正法眼藏涅槃妙心。
分付摩訶迦葉。且待他來。
且待他來。生冤家死對頭。
不及黃泉難得相見。
金棺雙足。何難拖箇死屍來。
髑髏眼睛猶帶識在。
湘之南潭之北。中有黃金充一國。
無影樹下合同船。
琉璃殿上無知識。
還諦當麼。身中吐 #CB08504;。
足下放光。火不能燒。
水不能滅。總不過是遮眼法兒。
可憐生可憐生。一具紫磨金色之身。
弄得五花星散。剛剛留得四箇牙齒。
又被他捷疾剎羅偷了兩箇。
連他迦毗羅國本生眷屬。
不能收取一毫。鐵錚錚。
調御丈夫。如今三昧。
神通都用不著了。
好笑好笑。癡頑俗子治兵相攻。
爭取舍利。這幾點臭骨頭。
有甚好處。若不是大顛明教竭力相扶。
幾被他韓退之歐陽永叔幾箇酸秀才一時罵倒。
且要問你。丹霞燒木佛。
院主墮鬚眉。疎山塔上龜毛三尺。
臘月蓮花。可曾拾取舍利未。
大眾還有疑處。一般白氎。
為甚城內人的大都#CB01926;燼。
惟迦葉者火全不燒。
畢竟紫襴袈裟之外。
誰是其餘。快請道取。
涅槃末後句〔終〕
w::  ^792c46

三經解
author:: 明　智旭　解 ^793c4

卍云。四十二章經略解。
遺教經解。及七大人覺經解之三般。
合稱三經解。既分出別處。
故省于此。
 ^793c9
