八大人覺經略解
other:: 西土聖賢集　後漢沙門　安世高　譯
author:: 皇明藕益釋　智旭　解
other:: 
# 初總標

commentary:: 
△大文為三。初總標。
二別明。三結歎。今初。
orig::  ^737b11

為佛弟子。常於晝夜。
至心誦念八大人覺。
commentary::  ^737b13

不論在家出家。但是歸依於佛。
即為佛之弟子。既為佛子。
即應恒修此八種覺。
言常於晝夜者。明其功無間斷。
言至心者。明其親切真誠。
言誦念者。明其文義淳熟。
記憶不忘也。八大人覺。
釋現結歎文中。
other:: 
# 二別明

other:: 
## 初無常無我覺

commentary::  ^737b15

△二別明即為八。
初無常無我覺。
orig::  ^737b25

第一覺悟。世間無常。
國土危脆。四大苦空。
五陰無我。生滅變異。
虗偽無主。心是惡源。
形為罪藪。如是觀察漸離生死。
commentary::  ^737b27

此入道之初門。破我法執之前陣也。
先觀世間無常。國土危脆。
如高岸為谷。深合為陵等。
則於依報無可貪著。
次以四大觀身。地水火風互相陵害。
故有四百四病之苦。
各無實性故究竟皆空。
次以四陰觀心。所謂受想行識。
并此色身。共名五陰。
於中實無我及我所。
但是生滅之法。剎那剎那遷變轉異。
不實故虗。非真故偽。
遞相乘代故無主。
則於正報無可貪著。
又此正報身心。不惟空愛惜之。
於事無益。而且一迷六塵緣影為自心相。
則心便為眾惡之源。
一迷四大為自身相。
則形便為眾罪之藪。
倘不直下覷破。害安有極。
若能如是觀察。則身心二執漸輕。
即漸離生死之第一方便也。
other:: 
## 二常修少欲覺

commentary::  ^737b33

△二常修少欲覺。
orig::  ^737c12

第二覺知。多欲為苦。
生死疲勞。從貪欲起。
少欲無為。身心自在。
commentary::  ^737c14

此既以第一覺降伏見惑。
次以第二覺降伏思惑也。
思惑雖多。欲貪為首。
能修少欲。則可以悟無為而得自在矣。
other:: 
## 三知足守道覺

commentary::  ^737c18

△三知足守道覺。
orig::  ^737c24

第三覺知。心無厭足。
惟得多求。增長罪惡。
菩薩不爾。常念知足。
安貧守道。惟慧是業。
commentary::  ^737c26

此既修少欲。復修知足。
以專心於慧業也。
多欲不知足人。最能障慧。
今於少欲之中。又復知足。
則慧業任運可進矣。
other:: 
## 四常行精進覺

commentary::  ^737c30

△四常行精進覺。
orig::  ^737c36

第四覺知。懈怠墜落。
常行精進。破煩惱惡。
摧伏四魔。出陰界獄。
commentary::  ^737c38

夫所謂少欲知足者。
正欲省其精力以辦出要耳。
倘托言知足而反坐在懈怠坑中。
則墜落不淺矣。故必常行精進以破見思煩惱。
煩惱之魔既破。則陰魔天魔死魔皆悉摧伏。
而五陰十八界獄乃可出也。
other:: 
## 五多聞智慧覺

commentary::  ^737c42

△五多聞智慧覺。
orig::  ^738a4

第五覺悟。愚癡生死。
菩薩常念廣學多聞。
增長智慧。成就辯才。
教化一切。悉以大樂。
commentary::  ^738a6

雖云精進。若不廣學多聞增長智慧。
則成暗證之愆。又有聞無慧。
如把火自燒。有慧無聞。
如執刀自割。聞慧具足。
方可自利利他。
other:: 
## 六布施平等覺

commentary::  ^738a10

△六布施平等覺。
orig::  ^738a16

第六覺知。貧苦多怨。
橫結惡緣。菩薩布施。
等念怨親。不念舊惡。
不憎惡人。
commentary::  ^738a18

雖有智慧。而無福德。
亦不可以自利利他。
故須具行三檀也。
知貧苦之多怨而行布施。
即財施也。知怨親之平等而不念不憎。
即無畏施也。法施已於上文明之。
今以財及無畏圓滿三檀耳。
other:: 
## 七出家梵行覺

commentary::  ^738a22

△七出家梵行覺。
orig::  ^738a30

第七覺悟。五欲過患。
雖為俗人。不染世樂。
常念三衣瓦鉢法器。
志願出家。守道清白。
梵行高遠。慈悲一切。
commentary::  ^738a32

雖修智慧福德。若不永離居家五欲。
終不可以紹隆僧寶。
住持佛法。當知三世諸佛。
無有不示出家而成道者也。
三衣。一安陀會。二優多羅僧。
三僧伽梨也。然使身雖出家。
而不能守道清白。
梵行高遠。慈悲一切。
則為竊佛形儀。罪加一等。
不可不知。
other:: 
## 八大心普濟覺

commentary::  ^738a36

△八大心普濟覺。
orig::  ^738a46

第八覺知。生死熾然。
苦惱無量。發大乘心。
普濟一切。願代眾生受無量苦。
令諸眾生畢竟大樂。
commentary::  ^738a48

雖復出家。不發大乘普濟之心。
則慈心不周。不發代眾生苦之心。
則悲心不切。慈悲周切。
方是紹佛家業之真子也。
other:: 
# 三結歎

commentary::  ^738b4

△三結歎。
orig::  ^738b10

如此八事。乃是諸佛菩薩大人之所覺悟。
精進行道。慈悲修慧。
乘法身船。至涅槃岸。
復還生死。度脫眾生。
以前八事。開導一切。
令諸眾生覺生死苦。
捨離五欲。修心聖道。
若佛弟子誦此八事。
於念念中。滅無量罪。
進趣菩提。速登正覺。
永斷生死。常住快樂。
commentary::  ^738b12

如此八事下十六字。
結成名義。精進行道下十六字。
結成自覺功德。法身船。
指所悟性德。涅槃岸。
指修德所顯也。復還生死下三十二字。
結成覺他功德。惟自覺方能覺他也。
若佛弟子下三十二字。
結成誦念功德。能誦其文。
必能精思其義。能思其義。
必能以此自覺覺他。
故能滅罪而斷生死苦。
趣覺而證常住樂也。
八大人覺經略解〔終〕
 ^738b22
