
pin:: 大方廣佛新華嚴經合論卷第九十四
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之七
commentary:: 
【論】第六、閻浮提畔，海幢比丘主正心住。
orig::  ^629b37

【經】爾時，善財童子一心正念彼長者教，
觀察彼長者教，憶念彼不思議菩薩解脫門，
思惟彼不思議菩薩智光明，深入彼不思議法界門，
趣向彼不思議菩薩普入門，明見彼不思議如來神變，
解了彼不思議普入佛剎，分別彼不思議佛力莊嚴，
思惟彼不思議菩薩三昧解脫境界分位，
了達彼不思議差別世界究竟無礙，修行彼不思議菩薩堅固深心，
發起彼不思議菩薩大願淨業。
漸次南行，至閻浮提畔摩利聚落，周徧求覓海幢比丘。
乃見其在經行地側，結跏趺坐，入于三昧，
離出入息，無別思覺，身安不動。
從其足下，出無數百千億長者、居士、婆羅門眾，
皆以種種諸莊嚴具莊嚴其身，悉著寶冠，
頂繫明珠，普往十方一切世界，雨一切寶、
一切纓絡、一切衣服、一切飲食如法上味、
一切華、一切鬘、一切香、一切塗香、一切欲樂資生之具，
於一切處救攝一切貧窮眾生，安慰一切苦惱眾生，
皆令歡喜，心意清淨，成就無上菩提之道。
從其兩膝，出無數百千億剎帝利、婆羅門眾，
皆悉聰慧，種種色相、種種形貌、種種衣服上妙莊嚴，
普徧十方一切世界，愛語、同事攝諸眾生，
所謂：貧者令足，病者令愈，危者令安，怖者令止，
有憂苦者咸使快樂；復以方便而勸導之，
皆令捨惡，安住善法。
從其腰間，出等眾生數無量仙人，或服草衣，
或樹皮衣，皆執澡瓶，威儀寂靜，周旋往返十方世界；
於虗空中，以佛妙音，稱讚如來，演說諸法；
或說清淨梵行之道，令其修習，調伏諸根；
或說諸法皆無自性，使其觀察，發生智慧；
或說世間言論軌則，或復開示一切智智出要方便，令隨次第各修其業。
從其兩脇，出不思議龍、不思議龍女，示現不思議諸龍神變，
所謂：雨不思議香雲、不思議華雲、不思議鬘雲、
不思議寶蓋雲、不思議寶幡雲、不思議妙寶莊嚴具雲、
不思議大摩尼寶雲、不思議寶纓絡雲、
不思議寶座雲、不思議寶宮殿雲、不思議寶蓮華雲、
不思議寶冠雲、不思議天身雲、不思議婇女雲，
悉徧虗空而為莊嚴，充滿一切十方世界，
諸佛道場而為供養，令諸眾生皆生歡喜。
從胷前卍字中，出無數百千億阿脩羅王，
皆悉示現不可思議自在幻力，令百世界皆大震動，
一切海水自然涌沸，一切山王互相衝擊，
諸天宮殿無不動搖，諸魔光明無不隱蔽，
諸魔兵眾無不摧伏；普令眾生，捨憍慢心，
除怒害心，破煩惱山，息眾惡法，長無鬬諍，
永共和善；復以幻力，開悟眾生，令滅罪惡，
令怖生死，令出諸趣，令離染著，令住無上菩提之心，
令修一切諸菩薩行，令住一切諸波羅蜜，
令入一切諸菩薩地，令觀一切微妙法門，令知一切諸佛方便。
如是所作，周徧法界。
從其背上，為應以二乘而得度者，出無數百千億聲聞、
獨覺；為著我者，說無有我；為執常者，說一切行皆悉無常；
為貪行者，說不淨觀；為瞋行者，說慈心觀；
為癡行者，說緣起觀；為等分行者，說與智慧相應境界法；
為樂著境界者，說無所有法；為樂著寂靜處者，
說發大誓願普饒益一切眾生法；如是所作，周徧法界。
從其兩肩，出無數百千億諸夜叉、羅剎王，
種種形貌、種種色相，或長或短，皆可怖畏；
無量眷屬而自圍遶，守護一切行善眾生，
并諸賢聖、菩薩眾會，若向正住及正住者；
或時現作執金剛神，守護諸佛及佛住處，
或徧守護一切世間；有怖畏者，令得安隱；
有疾病者，令得除差；有苦惱者，令得免離；
有過惡者，令其厭悔；有灾橫者，令其息滅；
如是利益一切眾生，皆悉令其捨生死輪，轉正法輪。
從其腹，出無數百千億緊那羅王，各有無數緊那羅女前後圍遶；
又出無數百千億乾闥婆王，各有無數乾闥婆女前後圍遶；
各奏無數百千天樂，歌詠讚歎諸法實性，
歌詠讚歎一切諸佛，歌詠讚歎發菩提心，
歌詠讚歎修菩薩行，歌詠讚歎一切諸佛成正覺門，
歌詠讚歎一切諸佛轉法輪門，歌詠讚歎一切諸佛現神變門，
開示演說一切諸佛般涅槃門，開示演說守護一切諸佛教門，
開示演說令一切眾生皆歡喜門，開示演說嚴淨一切諸佛剎門，
開示演說顯示一切微妙法門，開示演說捨離一切諸障礙門，
開示演說發生一切諸善根門，如是周徧十方法界。
從其面門，出無數百千億轉輪聖王，七寶具足，
四兵圍遶，放大捨光，雨無量寶，諸貧乏者悉使充足，
令其永斷不與取行；端正婇女無數百千，
悉以捨施，心無所著，令其永斷邪婬之行；
令生慈心，不斷生命；令其究竟常真實語，
不作虗誑無益談說；令攝他語，不行離間；
令柔耎語，無有麤惡；令常演說甚深決定明了之義，
不作無義綺飾言辭；為說少欲，令除貪愛，
心無瑕垢；為說大悲，令除忿怒，意得清淨；
為說實義，令其觀察一切諸法，深入因緣，
善明諦理，拔邪見刺，破疑惑山，一切障礙悉皆除滅。
如是所作，充滿法界。
從其兩目，出無數百千億日輪，普照一切諸大地獄及諸惡趣，
皆令離苦；又照一切世界中間，令除黑闇；
又照一切十方眾生，皆令捨離愚癡翳障；
於垢濁國土放清淨光，白銀國土放黃金色光，
黃金國土放白銀色光，琉璃國土放頗棃色光，
頗棃國土放琉璃色光，硨磲國土放瑪瑙色光，
瑪瑙國土放硨磲色光，帝青國土放日藏摩尼王色光，
日藏摩尼王國土放帝青色光，赤真珠國土放月光網藏摩尼王色光，
目光網藏摩尼王國土放赤真珠色光，
一寶所成國土放種種寶色光，種種寶所成國土放一寶色光，
照諸眾生心之稠林，辦諸眾生無量事業，
嚴飾一切世間境界，令諸眾生心得清涼，生大歡喜。
如是所作，充滿法界。
從其眉間白毫相中，出無數百千億帝釋，
皆於境界而得自在，摩尼寶珠繫其頂上，
光照一切諸天宮殿，震動一切須彌山王，
覺悟一切諸天大眾；歎福德力，說智慧力，
生其樂力，持其志力，淨其念力，堅其所發菩提心力；
讚樂見佛，令除世欲；讚樂聞法，令厭世境；
讚樂觀智，令絕世染，止脩羅戰，斷煩惱諍，
滅怖死心，發降魔願，興立正法須彌山王，成辦眾生一切事業。
如是所作，周徧法界。
從其額上，出無數百千億梵天，色相端嚴，
世間無比，威儀寂靜，言音美妙，勸佛說法，
歎佛功德，令諸菩薩悉皆歡喜，能辦眾生無量事業，普徧一切十方世界。
從其頭上，出無量佛剎微塵數諸菩薩眾，
悉以相好莊嚴其身，放無邊光，說種種行。
所謂：讚歎布施，令捨慳貪，得眾妙寶莊嚴世界；
稱揚讚歎持戒功德，令諸眾生永斷諸惡，
住於菩薩大慈悲戒；說一切有悉皆如夢；
說諸欲樂無有滋味，令諸眾生離煩惱縛；
說忍辱力，令於諸法心得自在；讚金色身，
令諸眾生離瞋恚垢，起對治行，絕畜生道；
歎精進行，令其遠離世間放逸，皆悉勤修無量妙法；
又為讚歎禪波羅蜜，令其一切心得自在；
又為演說般若波羅蜜，開示正見，令諸眾生樂自在智，
拔諸見毒；又為演說隨順世間種種所作，
令諸眾生雖離生死而於諸趣自在受生；
又為示現神通變化，說壽命自在，令諸眾生發大誓願；
又為演說成就總持力、出生大願力、淨治三昧力、
自在受生力；又為演說種種諸智，所謂：
普知眾生諸根智、普知一切心行智、普知如來十方智、普知諸佛自在智。
如是所作，周徧法界。
從其頂上，出無數百千億如來身，其身無等，
諸相隨好，清淨莊嚴，威光赫弈如真金山，
無量光明普照十方，出妙音聲充滿法界。
示現無量大神通力，為一切世間普雨法雨，
所謂：為坐菩提道場諸菩薩，雨普知平等法雨；
為灌頂位諸菩薩，雨入普門法雨；為法王子位諸菩薩，
雨普莊嚴法雨；為童子位諸菩薩，雨堅固山法雨；
為不退位諸菩薩，雨海藏法雨；為成就正心位諸菩薩，
雨普境界法雨；為方便具足位諸菩薩，
雨自性門法雨；為生貴位諸菩薩，雨隨順世間法雨；
為修行位諸菩薩，雨普悲愍法雨；為新學諸菩薩，
雨積集藏法雨；為初發心諸菩薩，雨攝眾生法雨；
為信解諸菩薩，雨無盡境界普現前法雨；
為色界諸眾生，雨普門法雨；為諸梵天，
雨普藏法雨；為諸自在天，雨生力法雨；
為諸魔眾，雨心幢法雨；為諸化樂天，雨淨念法雨；
為諸兜率天，雨生意法雨；為諸夜摩天，
雨歡喜法雨；為諸忉利天，雨疾莊嚴虗空界法雨；
為諸夜叉王，雨歡喜法雨；為諸乾闥婆王，
雨金剛輪法雨；為諸阿脩羅王，雨大境界法雨；
為諸迦樓羅王，雨無邊光明法雨；為諸緊那羅王，
雨一切世間殊勝智法雨；為諸人王，雨無樂著法雨；
為諸龍王，雨歡喜幢法雨；為諸摩睺羅伽王，
雨大休息法雨；為諸地獄眾生，雨正念莊嚴法雨；
為諸畜生，雨智慧藏法雨；為閻羅王界眾生，
雨無畏法雨；為諸厄難處眾生，雨普安慰法雨，悉令得入賢聖眾會。
如是所作，充滿法界。
海幢比丘又於其身一切毛孔，一一皆出阿僧祇佛剎微塵數光明網，
一一光明網具阿僧祇色相、阿僧祇莊嚴、
阿僧祇境界、阿僧祇事業，充滿十方一切法界。
爾時，善財童子一心觀察海幢比丘，深生渴仰，
憶念彼三昧解脫，思惟彼不思議菩薩三昧，
思惟彼不思議利益眾生方便海，思惟彼不思議無作用普莊嚴門，
思惟彼莊嚴法界清淨智，思惟彼受佛加持智，
思惟彼出生菩薩自在力，思惟彼堅固菩薩大願力，思惟彼增廣菩薩諸行力。
如是住立，思惟觀察，經一日一夜，乃至經於七日七夜、
半月、一月，乃至六月，復經六日。
過此已後，海幢比丘從三昧出。
善財童子讚言：聖者！
希有奇特！如此三昧最為甚深，如此三昧最為廣大，
如此三昧境界無量，如此三昧神力難思，
如此三昧光明無等，如此三昧莊嚴無數，
如此三昧威力難制，如此三昧境界平等，
如此三昧普照十方，如此三昧利益無限，以能除滅一切眾生無量苦故。
所謂：能令一切眾生離貧苦故，出地獄故，
免畜生故，閉諸難門故，開人、天道故，令人、
天眾生喜樂故，令其愛樂禪境界故，能令增長有為樂故，
能為顯示出有樂故，能為引發菩提心故，
能使增長福智行故，能令增長大悲心故，
能令生起大願力故，能令明了菩薩道故，
能使莊嚴究竟智故，能令趣入大乘境故，
能令照了普賢智故，能令證得諸菩薩地智光明故，
能令成就一切菩薩諸願行故，能令安住一切智智境界中故。
聖者！此三昧者名為何等？
海幢比丘言：善男子！
此三昧名普眼捨得，又名般若波羅蜜境界清淨光明，又名普莊嚴清淨門。
善男子！我以修習般若波羅蜜故，得此普莊嚴清淨三昧等百萬阿僧祇三昧。
善財童子言：聖者！
此三昧境界究竟唯如是耶？
海幢言：善男子！入此三昧時，了知一切世界無所障礙，
往詣一切世界無所障礙，超過一切世界無所障礙，
莊嚴一切世界無所障礙，修治一切世界無所障礙，
嚴淨一切世界無所障礙，見一切佛無所障礙，
觀一切佛廣大威德無所障礙，知一切佛自在神力無所障礙，
證一切佛諸廣大力無所障礙，入一切佛諸功德海無所障礙，
受一切佛無量妙法無所障礙，入一切佛法中修習妙行無所障礙，
證一切佛轉法輪平等智無所障礙，入一切諸佛眾會道場海無所障礙，
觀十方佛法無所障礙，大悲攝受十方眾生無所障礙，
常起大慈充滿十方無所障礙，見十方佛心無厭足無所障礙，
入一切眾生海無所障礙，知一切眾生根海無所障礙，知一切眾生諸根差別智無所障礙。
善男子！我唯知此一般若波羅蜜三昧光明。
如諸菩薩，入智慧海，淨法界境，達一切趣，
徧無量剎，總持自在，三昧清淨，神通廣大，
辯才無盡，善說諸地，為眾生依；而我何能知其妙行，
辯其功德，了其所行，明其境界，究其願力，
入其要門，達其所證，說其道分，住其三昧，
見其心境，得其所有平等智慧？
善男子！從此南行，有一住處，名曰：海潮；
彼有園林，名：普莊嚴；於其園中，有優婆夷，
名曰：休捨。汝往彼問：菩薩云何學菩薩行、修菩薩道？
時，善財童子於海幢比丘所，得堅固身，
獲妙法財，入深境界，智慧明徹，三昧照曜，
住清淨解，見甚深法，其心安住諸清淨門，
智慧光明充滿十方，心生歡喜，踊躍無量，
五體投地，頂禮其足，遶無量帀，恭敬瞻仰，
思惟觀察，咨嗟戀慕，持其名號，想其容止，
念其音聲，思其三昧及彼大願所行境界，
受其智慧清淨光明，辭退而行。
commentary::  ^629b39

【論】第一、正入當位門中，從爾時，善財童子一心正念已下，至我唯知此一般若波羅蜜三昧光明。
此一段經，約分為五門：一、正念前法，令其增長；
二、漸次南行，至閻浮提畔摩利聚落；三、
周徧求覓海幢比丘，是進求觀照；四、乃見在經行地側，
結跏趺坐，入于三昧，離出入息，無別思覺；
五、明入三昧中，身分出眾，十方教化。
何故在經行地側，結跏趺坐，入于三昧，表寂用自在？
以經行地是用，三昧是寂，表依用有寂。
地側者，表不住寂用之中，而任運自在故。
離出入息，明稱理而寂，稱理而用，性自徧周，非同二乘作寂滅證也。
此同十地中第六地也。
以十地行，依此十住行樣，修行至彼，同此本故。
是故第六地菩薩，得寂滅定，神通現前。
此是隨空慧寂用門。
十地大悲寂用，從第五身出眾海，十方教化中，
約有二十三種法門：一、足下出無數百千億長者、
居士、婆羅門眾，周徧十方者，表足是所行之行，
還從其中出行，故為居士。
長者、婆羅門，是世間仁士之行故。
二、從兩膝出無數百千億剎帝利、婆羅門眾，
皆悉聰慧者，以兩膝是起止坐臥卷舒自在之所，
由膝還出清淨王種，表智制御生死如王自在，
剎帝利者是王種也，婆羅門者是淨行也，
表智隨生死自在如王無染也，聰慧是智能明白萬法故，
種種色相者從智化現也，餘皆是智中之行，故以義取之。
三從其腰間出等眾生數無量仙人者，
表腰間是世間行五欲之境，表以智幻生同眾生行利眾生事，
自無五欲故出仙人。
四從兩脇出不思議龍及龍女眾者，表兩脇是覆陰義故，於中出龍雨法潤眾生故。
五從胷前卍字中出無數百千億阿脩羅王，
皆悉示現不可思議自在幻力，令百千世界皆大震動者，
胷是勇猛義，卍者清涼義故，於中出脩羅眾，
表精勤勇猛震動摧破煩惱魔軍高慢山王諂愛宮殿故，令清涼故。
六從其背上應以二乘得度者，出無數百千億二乘者，
表背是背眾生之方所，還從其中出二乘眾，表二乘背佛大智大悲萬行利眾生事及法界體用故。
七從其兩肩出無數百千億諸夜叉羅剎王者，
表兩肩是荷負守御之處，還從其中出夜叉羅剎可畏之狀，
守護行眾善業之眾生，及向十住及正入十住十行位者，
乃至現作執金剛神，守護諸佛及佛住處。
八從其腹出無數百千億緊那羅王及女，
及出無數百千乾闥婆王，及各奏無數百千天樂，
及歌詠讚歎一切諸佛及法者，表腹包含眾法義，
還於其中出歌詠音樂之神，稱讚諸佛及法故。
九、從其面門出轉輪王者，明口是轉法輪王之所由，還於其中出輪王之眾故。
十、從兩目出無數百千日輪，普照地獄惡趣，
表目是慈悲破闇處故，及一切眾寶國土，
以作種種光明莊嚴顯耀，及照一切眾生無量事業。
十一、從其眉間白毫相中出無數百千帝釋，
表眉間白毫主中道十地之果，還於其中出帝釋身，
表住於中道得法之頂者，能為世主，主導眾生，
以帝釋號能主故，欠十二梵天一眾。
十三、從其頭上出無量佛剎微塵數諸菩薩眾者，
明修行至法之頂，表行徧滿故。
十四、從其頂上出無數百千億如來身，明佛果故。
如是隨位雨法，如經自具。
十五、又，海幢比丘從身一切毛孔一一皆出阿僧祇佛剎微塵數光明網者，
表全身總是法界般若波羅蜜妙慧三空無礙解脫教眾生之光，
重重無盡故。十六、爾時，善財童子一心觀察已下，是善財觀察善知識所作三昧境界事業。
十七、六月六日已下，海幢出定，善財稱歎。
十八、聖者已下，是善財問三昧之名。
十九、海幢比丘舉三昧之號，名普眼捨得，
又名般若波羅蜜境界清淨光明，又名普莊嚴清淨門。
二十、明海幢比丘舉修般若波羅蜜門所得三昧，有百萬僧祇三昧莊嚴。
二十一、善財重問三昧境界。
二十二、海幢比丘重說此三昧，約說二十二種無障礙法。
二十三、我唯知此一般若波羅蜜三昧光明，
推德於先，令善財昇進。
善財以如上十法觀察，海幢比丘又住立思惟觀察。
經一日一夜者，明檀波羅蜜。
七日七夜者，明七支戒。
半月者，忍波羅蜜。
以明忍但自益，不益於人，故半月表之。
一月者，以明精進自利利人，故一月表之。
六月者，第六住也。
復經六日者，是第六波羅蜜故。
以為海幢比丘是十住中第六正心住，修般若波羅蜜智慧日故。
故云六月是第六正心住，六日是第六波羅蜜智慧日故。
此是十住中第六正心住，般若波羅蜜為主，餘九為伴。
以約智門中，諸位通治。
約位門中，此第六波羅蜜偏治世間、出世間寂用不自在障，
令得寂用神通自在門。
由出世慈悲心多入俗，常住世間，慈悲猶劣，故以海幢比丘表之。
雖有慈悲，但得無染，行清淨之慈，不得同眾生行，
等眾生事，一無有違，方便攝取一切眾生故。
即以後位俗士休捨優婆夷表其行，明處真不證，知真行俗。
第二、明昇進前位。
第七、不退住中，如諸菩薩入智慧自在三昧已下，
至辭退而行，有十六行。
經約分為五門：一、推德於先；二、示善知識居處；
三、舉善知識所居園林；四、舉善知識名號；
五、明善財正念海幢比丘教，戀慕辭退而去。
南行義，如前已釋。
住處名海潮者，明善知識住生死海，廣度眾生，
如應引化而無失時，猶如大海潮不失時，故以所居以表其行。
園林名普莊嚴者，以一切生死海為園苑，
以萬行海為林，以行此大悲無盡無邊之行海，
以嚴淨十方眾生海，令成佛海，故園林名普莊嚴。
於園中有優婆夷，名為休捨者，此云滿願，
滿自本願，徧化眾生故。
優婆夷者，表慈悲行也。
此是十地中第七、遠行地大慈悲行之軌樣。
從此倣之，至彼地功熟，故以神表之，明神用自在。
前位是出世無染大悲法門，即以比丘表之。
此位入俗處，染而不污，處真同俗之慈悲，
即以優婆夷表之，漸成力用自在故。
餘如文自具。 ^632b4

第七海潮處休捨，優婆夷主不退住。
orig::  ^633c10

【經】爾時，善財童子蒙善知識力，依善知識教，
念善知識語，於善知識深心愛樂，作是念言：
因善知識，令我見佛；因善知識，令我聞法。
善知識者，是我師傅，示導於我諸佛法故；
善知識者，是我眼目，令我見佛如虗空故；
善知識者，是我津濟，令我得入諸佛如來蓮華池故。
漸漸南行，至海潮處，見普莊嚴園，眾寶垣墻周帀圍遶；
一切寶樹，行列莊嚴；一切寶華樹，雨眾妙華，
布散其地；一切寶香樹，香氣氛氳，普熏十方；
一切寶鬘樹，雨大寶鬘，處處垂下；一切摩尼寶王樹，
雨大摩尼寶，徧布充滿；一切寶衣樹，雨種種色衣，
隨其所應，周帀敷布；一切音樂樹，風動成音，
其音美妙，過於天樂；一切莊嚴具樹，各雨珍玩奇妙之物，處處分布以為嚴飾。
其地清淨，無有高下，於中具有百萬殿堂，
大摩尼寶之所合成；百萬樓閣，閻浮檀金以覆其上；
百萬宮殿，毗盧遮那摩尼寶間錯莊嚴；
一萬浴池，眾寶合成；七寶欄楯，周帀圍遶；
七寶階道，四面分布；八功德水，湛然盈滿，
其水香氣如天栴檀，金沙布底，水清寶珠周徧間錯；
鳧、鴈、孔#CB15179;、俱枳羅鳥遊戲其中，
出和雅音；寶多羅樹，周帀行列，覆以寶網，
垂諸金鈴，微風徐搖，恒出美音；施大寶帳，
寶樹圍遶，建立無數摩尼寶幢，光明普照百千由旬。
其中復有百萬陂池，黑栴檀泥凝積其底，
一切妙寶以為蓮華，敷布水上，大摩尼華光色照耀。
園中復有廣大宮殿，名：莊嚴幢，海藏妙寶以為其地，
毗瑠璃寶以為其柱，閻浮檀金以覆其上，
光藏摩尼以為莊嚴，無數寶王光#CB08504;熾然，
重樓挾閣種種莊飾，阿盧那香王、覺悟香王皆出妙香普熏一切。
其宮殿中，復有無量寶蓮華座周迴布列，
所謂：照耀十方摩尼寶蓮華座、毗盧遮那摩尼寶蓮華座、
照耀世間摩尼寶蓮華座、妙藏摩尼寶蓮華座、
師子藏摩尼寶蓮華座、離垢藏摩尼寶蓮華座、
普門摩尼寶蓮華座、光嚴摩尼寶蓮華座、
安住大海藏清淨摩尼王寶蓮華座、金剛師子摩尼寶蓮華座。
園中復有百萬種帳，所謂：衣帳、鬘帳、香帳、
華帳、枝帳、摩尼帳、真金帳、莊嚴具帳、音樂帳、
象王神變帳、馬王神變帳、帝釋所著摩尼寶帳，如是等其數百萬。
有百萬大寶網彌覆其上，所謂：寶鈴網、
寶蓋網、寶身網、海藏真珠網、紺琉璃摩尼寶網、
師子摩尼網、月光摩尼網、種種形像眾香網、
寶冠網、寶纓絡網，如是等其數百萬。
有百萬大光明之所照耀，所謂：#CB08504;光摩尼寶光明、
日藏摩尼寶光明、月幢摩尼寶光明、香#CB08504;摩尼寶光明、
勝藏摩尼寶光明、蓮華藏摩尼寶光明、
#CB08504;幢摩尼寶光明、
大燈摩尼寶光明、普照十方摩尼寶光明、
香光摩尼寶光明，如是等其數百萬。
常雨百萬莊嚴具，百萬黑栴檀香出妙音聲，
百萬出過諸天曼陀羅華而以散之；百萬出過諸天纓絡以為莊嚴；
百萬出過諸天妙寶鬘帶處處垂下；百萬出過諸天眾色妙衣；
百萬雜色摩尼寶妙光普照；百萬天子欣樂瞻仰，
頭面作禮；百萬婇女於虗空中投身而下；
百萬菩薩恭敬親近，常樂聞法。
時，休捨優婆夷坐真金座，戴海藏真珠網冠，
挂出過諸天真金寶釧，垂紺青髮，大摩尼網莊嚴其首，
師子口摩尼寶以為耳璫，如意摩尼寶王以為瓔絡，
一切寶網垂覆其身，百千億那由他眾生曲躬恭敬。
東方有無量眾生來詣其所，所謂：梵天、
梵眾天、大梵天、梵輔天、自在天，乃至一切人及非人；
南、西、北方，四維、上、下，皆亦如是。
其有見此優婆夷者，一切病苦悉得除滅，
離煩惱垢，拔諸見刺，摧障礙山，入於無礙清淨境界，
增明一切所有善根，長養諸根；入一切智慧門，
入一切總持門，一切三昧門、一切大願門、
一切妙行門、一切功德門皆得現前；其心廣大，
具足神通，身無障礙，至一切處。
爾時，善財童子入普莊嚴園，周徧觀察，
見休捨優婆夷坐於妙座，往詣其所，頂禮其足，
遶無數帀，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
休捨告言：善男子！
我唯得菩薩一解脫門，若有見聞、憶念於我、
與我同住、供給我者，悉不唐捐。
善男子！若有眾生不種善根，不為善友之所攝受，
不為諸佛之所護念，是人終不得見於我。
善男子！其有眾生得見我者，皆於阿耨多羅三藐三菩提獲不退轉。
善男子！東方諸佛常來至此，處於寶座為我說法；
南、西、北方，四維、上、下，一切諸佛悉來至此，處於寶座為我說法。
善男子！我常不離見佛、聞法，與諸菩薩而共同住。
善男子！我此大眾有八萬四千億那由他，
皆在此園與我同行，悉於阿耨多羅三藐三菩提得不退轉；
其餘眾生住此園者，亦皆普入不退轉位。
善財白言：聖者！發阿耨多羅三藐三菩提心為久近耶？
答言：善男子！我憶過去，於然燈佛所，修行梵行，
恭敬供養，聞法受持；次前，於離垢佛所，
出家學道，受持正法；次前，於妙幢佛所；
次前，於勝須彌佛所；次前，於蓮華德藏佛所；
次前，於毗盧遮那佛所；次前，於普眼佛所；
次前，於梵壽佛所；次前，於金剛#CB00685;佛所；
次前，於婆樓那天佛所。
善男子！我憶過去，於無量劫、無量生中，
如是次第三十六恒河沙佛所，皆悉承事，
恭敬供養，聞法受持，淨修梵行；於此已往，
佛智所知，非我能測。
善男子！菩薩初發心無有量，充滿一切法界故；
菩薩大悲門無有量，普入一切世間故；
菩薩大願門無有量，究竟十方法界故；
菩薩大慈門無有量，普覆一切眾生故；
菩薩所修行無有量，於一切剎、一切劫中修習故；
菩薩三昧力無有量，令菩薩道不退故；
菩薩總持力無有量，能持一切世間故；
菩薩智光力無有量，普能證入三世故；
菩薩神通力無有量，普現一切剎網故；
菩薩辯才力無有量，一音一切悉解故；
菩薩清淨身無有量，悉徧一切佛剎故。
善財童子言：聖者！
久如當得阿耨多羅三藐三菩提？
答言：善男子！菩薩不為教化調伏一眾生故發菩提心，
不為教化調伏百眾生故發菩提心，乃至不為教化調伏不可說不可說轉眾生故發菩提心；
不為教化一世界眾生故發菩提心，乃至不為教化不可說不可說轉世界眾生故發菩提心；
不為教化閻浮提微塵數世界眾生故發菩提心，
不為教化三千大千世界微塵數世界眾生故發菩提心，
乃至不為教化不可說不可說轉三千大千世界微塵數世界眾生故發菩提心；
不為供養一如來故發菩提心，乃至不為供養不可說不可說轉如來故發菩提心；
不為供養一世界中次第興世諸如來故發菩提心，
乃至不為供養不可說不可說轉世界中次第興世諸如來故發菩提心；
不為供養一三千大千世界微塵數世界中次第興世諸如來故發菩提心，
乃至不為供養不可說不可說轉佛剎微塵數世界中次第興世諸如來故發菩提心；
不為嚴淨一世界故發菩提心，乃至不為嚴淨不可說不可說轉世界故發菩提心；
不為嚴淨一三千大千世界微塵數世界故發菩提心，
乃至不為嚴淨不可說不可說轉三千大千世界微塵數世界故發菩提心；
不為住持一如來遺法故發菩提心，乃至不為住持不可說不可說轉如來遺法故發菩提心；
不為住持一世界如來遺法故發菩提心，
乃至不為住持不可說不可說轉世界如來遺法故發菩提心；
不為住持一閻浮提微塵數世界如來遺法故發菩提心，乃至不為住持不可說不可說轉佛剎微塵數世界如來遺法故發菩提心。
如是略說，不為滿一佛誓願故，不為往一佛國土故，
不為入一佛眾會故，不為持一佛法眼故，
不為轉一佛法輪故，不為知一世界中諸劫次第故，
不為知一眾生心海故，不為知一眾生根海故，
不為知一眾生業海故，不為知一眾生行海故，
不為知一眾生煩惱海故，不為知一眾生煩惱習海故，
乃至不為知不可說不可說轉佛剎微塵數眾生煩惱習海故發菩提心；
欲教化調伏一切眾生悉無餘故發菩提心，
欲承事供養一切諸佛悉無餘故發菩提心，
欲嚴淨一切諸佛國土悉無餘故發菩提心，
欲護持一切諸佛正教悉無餘故發菩提心，
欲成滿一切如來誓願悉無餘故發菩提心，
欲往一切諸佛國土悉無餘故發菩提心，
欲入一切諸佛眾會悉無餘故發菩提心，
欲知一切世界中諸劫次第悉無餘故發菩提心，
欲知一切眾生心海悉無餘故發菩提心，
欲知一切眾生根海悉無餘故，發菩提心；
欲知一切眾生業海悉無餘故，發菩提心；
欲知一切眾生行海悉無餘故，發菩提心；
欲滅一切眾生諸煩惱海悉無餘故，發菩提心；
欲拔一切眾生煩惱習海悉無餘故，發菩提心。
善男子！取要言之，菩薩以如是等百萬阿僧祇方便行故，發菩提心。
善男子！菩薩行普入一切法，皆證得故；
普入一切剎，悉嚴淨故。
是故，善男子！嚴淨一切世界盡，我願乃盡；
拔一切眾生煩惱習氣盡，我願乃滿。
善財童子言：聖者！
此解脫名為何等？
答言：善男子！此解脫名離憂安隱幢。
善男子！我唯知此一解脫門。
如諸菩薩摩訶薩，其心如海，悉能容受一切佛法；
如須彌山，志意堅固，不可動搖；如善見藥，
能除眾生煩惱重病；如明淨日，能破眾生無明闇障；
猶如大地，能作一切眾生依處；猶如好風，
能作一切眾生義利；猶如明燈，能為眾生生智慧光；
猶如大雲，能為眾生雨寂滅法；猶如淨月，
能為眾生放福德光；猶如帝釋，悉能守護一切眾生。
而我云何能知、能說彼功德行？
善男子！於此南方海潮之處，有一國土，
名那羅素；中有仙人，名毗目瞿沙。
汝詣彼問：菩薩云何學菩薩行、修菩薩道？
時，善財童子頂禮其足，遶無數帀，殷勤瞻仰，
悲泣流淚，作是思惟：得菩提難，近善知識難，
遇善知識難，得菩薩諸根難，淨菩薩諸根難，
值同行善知識難，如理觀察難，依教修行難，
值遇出生善心方便難，值遇增長一切智法光明難。
作是念已，辭退而行。
大方廣佛新華嚴經合論卷第九十四
w:: 音切
note:: 沸 ^633c12

〔方未切。〕瓶
〔薄經切。〕額
〔五陌切。〕傅
〔方務切。〕鳧
〔扶音。〕枳
〔紙音。〕衝
〔昌容切。〕璫 ^635c46

〔當音。〕挾
〔乎頰切。〕
 ^636a2
