首楞嚴經義疏釋要鈔卷第一并序
other:: 長水沙門　懷遠　錄
xu:: 
# 序

長水大師釋楞嚴經曰：義疏者，蓋直以一家要義而消經也。
流通雖久，而鈔闕焉。
一日，門弟子稽首於余，請製鈔以輔疏。
余告之曰：先師所作，若文若義，煥猶日月，何俟于記？
二三子曰：於師雖明，於某猶昧。
乃不得已，集成鈔文六卷。
既釋疏之要義，故以釋要命題云耳。 ^79a11

時鉅宋四葉嘉祐辛丑十月望日序
other:: 
# 首楞嚴經義疏釋要鈔
 ^79a23

將釋此經，依長水義疏消釋疏文二節：
初、題目二：初、經疏通題，二、述作人號。
今初。首楞嚴義疏註經，此題七字，能、所、
通、別，略有三重：一、首楞嚴經四字是所解法題，義疏註三字是能解疏目。
二、首楞嚴是能詮法題之別號，經之一字是能詮之通號。
以通從別，則非餘經。
或云首楞嚴為所詮，經之一字為能詮者，蓋取綺互相收之義也。
意以所詮法界妙定攝理、行二經，以能詮經字攝首楞嚴三字，
如世織綺，互現其紋也。
三、首楞嚴唯局當部是能揀，義疏註經通餘疏，
餘經為所揀，故標首楞嚴為經疏之別目也。 ^79a27

首楞嚴者，竺方之語，宋云一切事究竟堅固。
未修此定，一切事法宛爾差殊，為法所縛。
得此定時，山河大地、色空明暗，一切事法當處寂滅，
即是常住心性，故云究竟堅固。
法華云：世間相常住。
古人云：心外無法，滿目青山。
然今經一題凡二十字，但標三字者，以此三字正示中道妙行，
顯乎法界正體，眾生諸佛同此一源。
故天台云：法界寂然名止，寂而常照名觀。
既為一經之宗要，三世如來之所修。
疏取簡要，故以標題。
問：大佛頂三字正詮三德妙理，是一經所顯，何不以此標題耶？
答：約言詮邊，在迷屬事；首楞嚴是行，取理為親故。
然師云：本雖久遠，圓頓雖實，第一義雖理，望觀屬事。
故知首楞嚴為最要也。
然經之一字，若取文便，令居首楞嚴三字之下；
今取義便，故在于末，謂以義疏箋釋經文故也。
亦是以下經字之通，彰於上別；以上首楞嚴之別，
彰於下通〔云云〕。 ^79b4

△義者，釋名曰：宜也，謂裁制事物使合宜。
故疏主意云：我今直以圓實之義而解經文，不更廣約五時諸教而消釋也。 ^79b32

△疏者，條也，條理經文之義趣也。
又文心雕龍云：疏者，布也，謂布置物端，撮題近意也。 ^79b36

△註者，或從水作，或從言作。
若從言，則以言義註釋經文故也。
若從水，則如一源之水，若不流註，則無以潤物，
疏不流註，何由益生？
故今流註以利群情也。
又註者，連環屬著之義，謂以義箋于經下，
俾經下有義，義上存科，免致亢行，令人易曉，
揀異他疏，與經別行。 ^79b40

△經者訓法訓常。
法乃群機所軌，常則萬聖同宣，故曰經也。
又經者，徑也。此經是三世如來趣實之通徑也。 ^79c2

△卷者，可捲舒也。
△第者，居也。 ^79c6

△一則建數之首。 ^79c8

二、述作人名
△長水者，秀州之水名也。
△沙門。具云沙門那，此云乏道。
由為良福田故，能斷眾生饉乏。
因修八正道故，能斷一切邪道。
故大經云：斷一切乏，斷一切邪道。
是故修八正道者，名沙門那。
亦飜勤息〔云云〕。合有釋字。
今不著者，以此方無外道故。
西國外道亦稱沙門，故著釋以揀之。
亦有釋種不出家者，著沙門以揀之。
有此二患，故曰沙門釋也。 ^79c10

△子璿者，即疏主之高諱也。
本名子玄，字仲微，梓里在錢塘，俗姓鄭氏。
投師落髮於南山普門寺，因受學于嘉興僧判官洪敏法師，
故以長水標號。天禧中，天台僧正崇教大師慧恩奏請入山講演此經，
敕賜紫衣。天聖年中，錢塘府主胡侍郎請於祥符寺開講，
道俗聽眾近一千人，薦賜徽號曰楞嚴大師。
然疏主天與其性，妙悟茲經，早因諸方禪德虔命消經，
制單消經科一本，現行于世，凡講茲經迄三十遍。
後遇海監保壽院慶南大師敦請制疏，
遂往彼院，九旬秉筆，一疏告成。
宇內僧英，朝中卿彥，靡不欽奉而躭閱者也。 ^79c22

△集者，聚也。劉熈云：會集眾綵以成錦繡，會集眾字以成詞義。
今疏主會集眾義以成此疏也，亦謙也。 ^79c42

二、偈文歸請二：初、歸命三寶。
然此一偈，全是資中沆法師語，疏主本宗。
資中疏文，意不忘本，故特存焉。
然歸三寶，有其具闕不同，有但歸佛者，
有但歸人者，有總不歸者，此乃各隨作者之意。
今疏即具歸也。然由六種義故，所以歸依三寶：
一、是荷恩德。謂佛大慈，垂教與僧，令我於苦不至，
於樂有得，即三寶於我有大恩德，為感荷故，而歸命之。
二、請加護故。謂將欲制疏，恐多魔嬈，有成難事，故歸命之。
三、為生信故。謂疏主種智未圓，所述疏文，恐鮮有信。
今承佛力而作，必信無疑。
四、作儀式故。夫臣子之道，欲有所作，必先告於君父。
今遺法子，將有撰集，必歸三寶，為後式故。
五、表尊勝故。三寶尊崇，首出庶物，為世良田，
疏首歸之，表殊勝故。
六、為益物故。三寶之能廣益群品，凡愚不覺，
鮮有知者，故特歸之，以顯於物有大利也。 ^79c48

△稽首者，即能歸志誠也。
稽者，稽〔雞音〕也，以頭至地，稽留少時也，即九拜之最重也。
九拜者：一曰稽首；二曰頓首，以頭扣地也；
三曰空首，以頭至手，即拜首也；四曰振動，
即變其顏色，有似哀悔；五曰吉拜，即先拜而後稽顙，
謂齊衰不杖已下者；六曰凶拜，即先稽顙而後拜三年服者；
七曰奇〔基音〕拜，先屈一膝也；八曰褒拜，
即再拜也；九曰肅拜，但俯下手，即介冑者不拜，但揖而已。
今云稽首，即至重之拜也。
然能歸之人，必具三業：以身業歸顯佛，
有天眼見；以口業歸顯佛，有天耳聞；以意業歸顯佛，有他心知。
未歸已前，三業悉皆不善；歸依之後，三業皆善也。
又因中以身業歸果上，獲神通輪；以口業歸果上，
獲正教輪；以意業歸果上，獲記心輪。
輪能摧碾業煩惱，故稽首通下法僧而轉。 ^80a26

△我大師下六句，即所歸三寶。
然有三種，謂住持、別相、同體。
住持者，雕、鑄、塑、畫名佛，經、律、論、教名法，
剃髮、染衣為僧。別相者，佛即三身、十身，
法即教、理、行、果，僧即三賢、十聖。
然亦五教淺深之異，以三身等各別故，故名別相耳。
同體者，即就一法之上，有覺照義故名佛，
可軌持故名法，理、智眾德和合名僧。
今於三中，此經是開權後說，即正歸一體，旁及餘二。
我字通于能所。若屬能歸，即稽首我之大師。
若屬所歸，即稱佛為我也。
然佛法無我，何以稱我？
謂揀彼此故。即四我中能，是世流布所通真假。 ^80b4

△大師即十號中一也。
然茲一句，唯屬釋迦一佛，以是此界化主故。 ^80b24

△十方調御尊。即徧一切，以表諸佛同證，故謂一心一智慧。
力、無畏亦然也。又揀二乘不信有他方佛也，唯許釋迦一人。 ^80b26

△調御者。涅槃云：如來有四善法，調御眾生。 ^80b30

△尊者，天人所尊重，故具上九號，故受尊稱。 ^80b32

△佛頂下二句，歎法寶。
法有四種，謂教、理、行、果。
佛頂即教法。下云：雖蒙如來佛頂神呪。 ^80b34

△首楞嚴是行法。
下云：有大佛頂，名首楞嚴，具足萬行。 ^80b38

△大覺是果法，即究竟覺也。
揀異相似分真，故云大覺。 ^80b40

△如來藏即理法。
又佛頂，果也。首楞嚴，行也。
大覺如來藏是理法。
下云：空生大覺中，詮此三故，名為教法。
藏者，含藏為義，體具眾德故。 ^80b42

△圓明下二句，嘆僧寶圓明，即二十五聖盡證圓明之人也。
或唯嘆觀音〔云云〕。 ^80b46

△諸聖眾。即普該聽眾也。
或可一切諸聖，皆圓明大士也。 ^80c2

△上首龍尊王，即獨讚文殊也。
菩薩成道先，劫號龍尊王。
今迹居因位，弼輔能仁，智德超群，為眾綱領，故云上首。
下云文殊師利而為上首。 ^80c4

△常闢下。總嘆大慈。
闢，開也。謂常開大慈門，度脫苦惱眾也。
門有能通無壅為義，然有教門、行門、理門之異。
慈能與樂，悲能拔苦。
既云與樂拔苦，必然或可。
救即是悲，謂佛以四攝法救拔苦眾生也。 ^80c10

△者即指三寶，是救攝眾生之者。 ^80c16

△願垂下。結願利生。
願即睎欲義。疏主將欲製疏，恐多魔嬈，故乞威加也。
又此妙難思法，深而且隱，謂教理行果，俱不思議。
若匪三寶助增智慧，則無以解通幽旨。
故法華云：假使滿世間，皆如舍利弗，盡思共度量，不能測佛智。
聖智尚難圖度，凡豈不祈加護？
一言加護，有冥有顯。
冥即但求潛應，密助智力；顯即現身摩頂，說法慰安。
今但祈冥加耳。然廣論冥顯，有四句、三十六句等〔云云〕。 ^80c18

△我即疏主自稱也。 ^80c32

△顯說即疏主智也。
△妙難思。即此教也。
謂我欲以疏彰顯宣說此妙難思之教也。
能詮所詮，皆不思議，故稱曰妙。
又將入末葉，鬪爭堅牢，恐異執者多毀，
仰祈三寶護持，必無所嬈。 ^80c34

△普共下。迴向群靈。
釋經之意，只為利生。 ^80c40

△含靈。即眾生之異目也。
又揀相宗三無二有，有不成佛者，故特結云諸含靈也。 ^80c42

△速證真如海者。
意云非謂令生證得人、天、聲聞等宗，蓋欲令眾生同證真如究竟果海故也。 ^80c44

△言真如海者，法、喻雙舉也。
真者，離諸偽妄。如者，無去無來。
法性周徧，如海廣大。
離虗妄故，如海清淨。
無法不備，如海珍寶。
由此義故，以海喻之。 ^80c48

將釋下。二、分文解釋二：初、分章。
△將者欲也且也。
△初、教起因緣者。
夫聖人設教，必不徒然。
今經發興，有何所以？
故授之以教起緣由。
茲經由十因緣故，而得發起。
名教既興，未知約法約人攝屬何藏，故次辯藏乘分攝。
藏通于大小，菩薩有權實，不以義求，罔知旨趣。
既知此經菩薩藏攝，經藏所收，未審詮法分齊極至於何，故有第三教義分齊？
教所詮義已知至極，未委何等機宜於此悟入，故有第四所被機宜。
所詮所被既已冷然，未審能詮之教以何為體，故有第五能詮教體。
教體既明，其如教下所詮宗於何事，宗之畢竟為趣於何，故有第六所詮宗趣？
既知此經以如來藏為宗，首楞嚴定為趣，
弗審此經是何時說，故第七明教迹先後。
雖知是法華後、涅槃前說，未審傳來東土是何年代，
飜譯為是何人，故第八明傳譯時年。
既知傳飜時代，建立此經首題何目，以題是一部綱總，
不得不預知悉，故第九通釋名題。
然科云通釋名題者，釋通名題也〔云云〕。
大綱雖識別中之義，戶牖千端，若不廣解，
銷義難知，故有第十別解文義。 ^81a8

△別解文義者。解別文義也〔云云〕。
然十中，前八是懸談，後二釋經。
此法賢首建此十門，若約天台五重玄義，
即人法名如來藏心體，首楞嚴妙定宗，
破疑生信，用醍醐為教相〔云云〕。 ^81a42

二隨釋十，初因緣中分文。
△總別者，總總一代，別別此經。 ^81b4

二、正釋二：初、總中，正示因緣。
△酬者酬報。
△因，即因地。佛因地時，欲析無上菩提，
遂啟四弘誓願：煩惱誓斷，法門誓學，眾生誓度，佛道誓成。
然此四願，只是悲、智二門。
智則已圓，悲心未滿。
眾生誓度，生且宛然。
今雖證果，不捨因門。
故現身說教，濟度含靈，以答先願也。
故妙經云：我本立誓願，欲令一切眾，如我等無異。
如我昔所願，今者已滿足。
化一切眾生，普令入佛道。 ^81b8

△酬請者。佛初成道，梵釋諸天請轉法輪也。
經云：爾時諸梵王，及諸天帝釋，護世四天王，
及大自在天，并餘諸天眾，眷屬百千萬，
恭敬合掌禮，請我轉法輪。
如來默然受請。故始自鹿苑，終于鶴樹，
說諸經法，教化眾生也。
經云：即於波羅奈，轉四諦法輪等。
故曰酬請。 ^81b22

△顯理度生者。說教顯理，良為度生。
然顯理之言，具含總別。
若以一音說法，隨類各解，即總。
若說四諦、十二因緣，顯生空理，度凡夫、外道。
說六波羅蜜法，顯二空理，度不定性二乘及利根眾生，令入大乘道。
說一乘究竟法，顯實相理，度定性、不定性及圓菩薩并上上根凡夫，
令入究竟佛道。然此一期竪配，若細論四諦、
十二因緣、六波羅蜜等，各通大小、權實，顯理亦異。
且如四諦，有生滅、無生、無量、無作等〔云云〕。
天台說藏、通二教，顯真空理。
別、圓二教，顯中道理。
真有即不即，中有但不但。
若約今經，開權之後，普收大小，咸會藏心，即是唯一實理。 ^81b32

▲二、克論佛意。
△原者，掬窮也。若窮佛本懷，唯為一大事因緣故，出現於世也。
故妙經云：諸佛唯為一大事因緣故，出現於世。
欲令眾生開佛知見，所得清淨故，出現於世。
乃至入佛知見故，出現於世。
天長疏主解云：佛之知見，非三非五，故云一。
廣博包含，故云大。
諸佛儀式，說此化生，故云事。
機感曰因，佛應為緣故，即所以也。
由此大事因緣，所以出現於世。 ^81c4

△開、示、悟、入者，法華論云：開即雙開菩提、涅槃二無上果。
示即別示法身，顯三身同體。
悟即別指報身，二乘不知，說令知故。
八即因義，修因契入也。
天台作四位、四智、四門觀心釋之。
四位者，開即十住，初破無明，開如來藏，見實相理。
謂性德之理，為惑所染，難可了知。
初心雖能圓信，圓伏未斷，不名為開。
必內資觀力，外假法雨，破除通別兩惑，
性德知見，朗然開發也。
示即十行也。惑障既除，知見體顯，法界眾德，顯示分明也。
悟者，十迴向也。障除體顯，法界理明，故曰悟也。
入者，十地也。事理既融，自在無礙，從阿及荼，自然流入也。
一位即一切位，故不異而異，作此釋也。
餘義詳彼。取要為言，能知能見，即圓頓妙智。
所知所見，即實相妙理。
令物修此智，契此理，是佛本懷。 ^81c18

△雖三車通許等者，三車即三乘也。
聲聞、緣覺、菩薩，此妙經文。
彼云：譬如長者，有一大宅，為火所燒。
其諸子等，樂著嬉戲，不肯信受。
乃至云：我今當設方便，令免斯害。
而告之言：汝等所可玩好，希有難得。
汝若不取，後必憂悔。
如是種種羊車、鹿車、牛車，今在門外，可以遊戲。
汝等出來，皆當與汝。
斯即通許。〔此喻法華前三乘權法也。〕 ^81c42

△唯賜白牛者，喻一佛乘也。
文云：爾時諸子聞父所說，心各勇銳，爭出火宅。
乃至云：各賜諸子等一大車。 ^82a6

△無三及二者，亦彼文也。
彼云：唯有一乘法，無二亦無三。
天台解云：無般若之二〔通、別二教〕，無方等之三
〔藏、通、別之三也〕。意顯法華已前三乘權法，但是名字引導眾生也。 ^82a12

二別。三列釋中十：初示真定。
△克示真三昧者。
克，的顯示也。三昧云正受，即首楞嚴定也。
然亦隨處為名，有云一行三昧，金剛如幻真如等。 ^82a20

△遭難者。佛赴王宮齋請，阿難僧次不遑，遂往城中平等行乞。
逢旃陀羅女，名摩登伽，從彼求水。
女生染心，因遭邪呪攝持，不覺入彼婬室。
如來天眼遙知，遂乃歸園說呪，即遣文殊持之往救，方免茲難。
此則由無真定，故受邪欺也。 ^82a24

△故請諸佛等者。
阿難承佛呪力，得歸祇林。
見佛之後，頂禮悲泣，恨無始來一向多聞，
不全道力，殷勤啟請十方如來，得成菩提。
妙奢摩他、三摩、禪那、最初方便。
奢摩他云止，三摩云觀，禪那云靜慮，又云思惟修等，即止觀雙運也。 ^82a34

△言諸佛成菩提方便者，舉果請因也。
意顯非祈權淺之行也。
亦深證此經，法華後說也。
以聲聞明請佛行，故涅槃云：復有一行，名如來行。 ^82a42

△一門超出妙莊嚴路者，定為因行所履，故名為路。 ^82a48

二、廣引。
△再請者，徵心之後，重請行也。
故下文云：爾時阿難在大眾中，即從座起，
合掌恭敬而白佛言：我是如來最小之弟，
雖今出家，猶恃嬌憐，所以多聞，未得無漏。
不能折伏娑毗羅呪，當由不知真際所指。
唯願世尊開示我等。 ^82b4

△責己者。恨無始來，一向多聞，不全道力。
又云：將謂如來惠我三昧，不知身心本不相代。
又云：已悉多聞，不逮修習等。
皆責己也。 ^82b12

△偈讚希有者。由佛約心約見，脩歷諸門，
一一廣破，從茲悟解疑消。
於第三末經，說偈讚曰：妙湛總持不動尊，首楞嚴王世希有。
銷我億劫顛倒想，不歷僧祇獲法身。 ^82b16

△如來等者。下云是名妙蓮華，金剛王寶覺，
如幻三摩地，彈指超無學，此阿毗達磨，
十方薄伽梵，一路涅槃門等。 ^82b22

△敕說圓通者。由阿難請云：我今猶如旅泊之人，
忽蒙天王賜與華屋，雖獲大宅，要因門入等。
如來欲示行門，理宜選擇圓實要門，令其悟入，故詢諸聖入道觀門。
故下經云：若圓通根與不圓根，日劫相倍，遂令二十五聖各說本初成道妙門。
後敕文殊揀顯，唯取觀音為要，偏宜阿難及此界機也。 ^82b28

△指三世佛同此一門者。
文殊云：此是微塵佛，一路涅槃門。
過去諸如來，此門已成就。
現在諸菩薩，今各入圓明。
未來修學人，當依如是法。 ^82b38

△道場加行者他力離魔障。
即令修行者建立道場，圍壇誦呪，防禦魔障也。 ^82b44

△成就聖位者。即下所說地位，皆由修此真定而成就也。
下文於第三漸次，始自乾慧，終于妙覺，
不別而別，成就五十七位故。 ^82b46

△立此經名者，即文殊請問經名，如來廣答五種名目。
文云：佛告文殊師利：是經名大佛頂悉怛多般怛羅無上寶印十方如來清淨海眼，
亦名救護親因，亦名如來密印，亦名大方廣妙蓮華王，
亦名萬行首楞嚴，汝當奉持。 ^82c4

△破滅七趣者。妄念未蠲，升沈罔息，真定一發，七趣元空。
故下文云：若得妙發真，三摩提則妙，常寂有無二，無無二亦滅等。 ^82c12

△辯識諸魔者。即第九、第十。
如來無問自說五十境界，此等皆為顯定勝功，故曰皆為此也。 ^82c16

▲二、破妄執。執心七處，妄起三疑。
因緣自然，其執非一，故曰諸也。
執則確然不捨，迷則於理不明。
斯之二義，決定相須。
若執妄法，必迷性明也。 ^82c20

△執常為斷者。匿王計身死後斷滅也。
文云：波斯匿王起立白佛：我昔未承諸佛誨敕，
見迦旃延、毗羅胝子，咸言此身死後斷滅，名為涅槃。
佛即為約觀河之見，次顯性常也。 ^82c26

△七、處徵心者。如來欲破阿難，心是虗妄，先詰心在何處。
譬如國王為賊所侵，發兵討除，是兵要當知賊所在。
阿難遂計心在身內、身外，潛根、隨合等，悉被如來破無所在。
如下詳辯。 ^82c32

△三、凝拒爭者。發心修行疑，謗法退善疑，無心土木疑。
因佛斥咄，此非汝心，遂起三疑，向佛拒爭也。 ^82c40

△佛再語云等者。
下云：若汝執悋分別覺觀所了知性必為心者，
此心則應離諸一切色、香、味、觸諸塵事業，別有全性。
如汝今者承聽我法，此則因聲而有分別。
乃至若離前塵有分別性，即真汝心離塵無體。
斯則前塵分別影事，此心則同龜毛兔角。
則汝法身同於斷滅，其誰修證無生法忍？ ^82c42

△約心、見二門者，以心為群妄之源，見為我執之本。
諸妄雖多，不離此起。
然心即是見，為門不同，故分別破。
初破妄心，顯真心。
即從如來舉臂為光明拳，乃至云一切世間諸修學人，
不得漏盡成阿羅漢，皆由執此生死妄想，悞為真實等。
然亦非離現前一念，別有真心。
但能妙體一念，即空、假、中三千具足，即是真心。
但為情牢執重者，徹底破之。
須知破無所破，無明即明。
真無別真，一念即是。
如斯方稱今經圓旨。
故下會通，只於一念而示，意在此矣。
次從佛告阿難：汝先答我見光明拳，云何成拳？
汝將誰見？直至第三卷末，即破妄見，明真見也。 ^83a6

△人法者。妄執雖多，不過人法。
人法性相之執，若忘二空，妙理圓顯。
然亦須辯人法之執淺深，方甄教之大小。 ^83a26

三、顯妙心四：初、約迷顯。
△開顯妙明心者。
蓋為眾生處迷不悟本常心性，故佛現身說教而點示之。
開示顯發一切眾生不思議心性，故曰開顯妙明心也。
又心性寂而常照曰明，照而常寂曰妙。
寂照不二，名妙明心。 ^83a32

△審問發心者。阿難悚己隨邪，由無定力，
故歸見佛，即請行門。
如來未即為說，却約心見徵解。
意云：解若真正，行可無邪。
故圓覺中文殊一章，先明信解真正為本起因，正同此也。
故下經云：汝我同氣，情均天倫。
當初發心，於我法中見何勝相，頓捨世間深重恩愛？
阿難答云：我見如來三十二相，勝妙殊絕，
形體映徹，猶如瑠璃。
常自思惟：此相非是欲愛所生。
何以故？欲氣麤濁，不能發生勝淨妙明紫金光聚。
是以渴仰，從佛剃落。
阿難既申茲意，即知以愛出家。
夫出家者，是無為法，無利無功德，是真出家。
既因愛見出家，難逃生死根本。
解既未逃生死，真實之體安明？
故云全迷真實。下云：自心取自心，非幻成幻法。 ^83a40

△無始相續者。下云：一切眾生生死相續，皆由不知常住真心性淨明體。 ^83b14

△即是菩提等者，下云二者，無始菩提、
涅槃元清淨體，則汝今者識精元明，能生諸緣，
緣所遺者者，即指此真心也。 ^83b18

△自責等者。下云：將謂如來惠我三昧，不知身心本不相代。
我等今者二障所纏，良由不知寂常心性等。 ^83b22

△許可等者。妙明性，即許說如來藏心也。
故下經云：吾今為汝建大法幢，亦令十方一切眾生獲妙微密性淨明心等。 ^83b26

▲二、約破顯。
△乍者，漸也，或也。 ^83b30

△徵則七處徵心。
△顯則八還顯見。
然徵顯之義，經中甚繁，下文自見。 ^83b32

△三科七大者，會諸妄法，當處絕待，即是性常。
故文云：汝猶未明一切浮塵諸幻化相，
當處出生，隨處滅盡。
幻妄稱相，其性真為妙覺明體。
如是五陰、六入，從十二處至十八界，生滅去來，本如來藏。
至第三經末，盡是顯會之文。
由前廣破不是真心，恐愚法者不達破意，
離法求真，故示法法咸是真常，各各周徧，
各各含攝，此彼相容，一多自在。
斯乃微塵現土，芥子納須彌。
性本若斯，難曾留礙。
故龍樹云：因緣所生法，我說即空、即假、即中。
正同此也。 ^83b34

▲三、約悟顯。
△眾皆領悟者。由佛約心見，廣破後會，
法法全真，大眾悟解疑消，自述悟心之相也。 ^83c4

△自知心徧十方。
即下悟心廣大益。
故下經云：阿難！大眾身心蕩然，得無罣礙，各各自知心徧十方等。
諸所有物至含褁十虗。
即了物咸真益。下云：一切世間諸所有物，
皆即菩提妙明元心，心精徧圓，含褁十方等。 ^83c6

△身土等者。即反顧遺身。
益下云：反觀父母所生之身，猶彼虗空之中，
吹一微塵，若存若亡等。 ^83c14

△唯一本妙等者。
即妙獲元心益。下云了然自知，獲本妙心，常住不滅等。 ^83c18

△四、約疑顯。
△洎滿慈等者。滿慈因聞佛說諸所有物皆即菩提，
遂疑云：既即菩提，自前何故復有山河大地諸有物象次第遷流，
流終而復始等？如來乃舉性覺妙明、本覺明妙以斷彼疑也。 ^83c22

△再責因緣者。由佛結答滿慈云：汝但不隨分別世間、
業果、眾生三種相續，三緣斷故，三因不生等。
遂即難云：如來現說三緣斷故，三因不生，此則因緣皎然明白。
云何如來頓棄因緣？
我從因緣心得開悟等。
前已曾破因緣，今復重疑，故云再責。 ^83c28

四、斷疑網。
△決即決了。
△斷即斷除。疑事不一曰眾，於理猶豫不明曰疑。
疑覆真理，如網之#CB00746;蔽也。 ^83c40

△示見者，由佛顯見本來常住，遂請問云：
我雖識此見性無，還云何知是我真性？
佛借通力，俾見初禪。
意顯真見周圓，本來若此。
功過在人，故見彰遠邇。
由是佛則窮盡法界，菩薩見百千界，乃至眾生，洞視不過分寸等。 ^83c42

△縮斷者。由阿難旋歸講堂，但見一室之事，
既適見遠，而今見狹，遂疑莫是縮大見，
為其小見，為是牆宇夾之令斷，故云縮斷。
佛即以器空之喻喻之，令知空無規矩，
器自方圓，以並見無舒縮也。 ^84a4

△離身者，由佛示云：一切眾生，從無始來，迷己為物。
若能轉物，即同如來身心圓明不動道場，遍能含受十方國土。
阿難不了真見周圓，絕於彼此，却欲轉前物象，
成我真見，在彼目前。
故疑云：若此見精，必我妙性現在我前，我今身心復是何物等。
意謂見性在前物上，如來遂於物象，以即見非見而廣破之。 ^84a10

△因緣自爾者。由阿難於物象上推求，是見非見俱不可得。
如來皆印云：如是，如是。
以此大眾茫然失守。
於是文殊為眾咨詢見性元是何物，故無是非之相。
如來示云：諸佛菩薩於其自性三摩地中，
見與見緣如虗空華，元是菩提妙淨明體，云何於中有是非是？
又疑見性是因緣自然之法，故下云誠如法王所說，
覺緣徧十方界，與彼外道所譚神我徧十方界，有何差別等。
既非自然，必是因緣，是義云何合因緣性等？ ^84a22

△和合非合者。由佛示云：見見之時，見非是見。
不了此旨，遂請問云：和合非合，心由未明，
而今更聞見見非見，重增迷悶。
故佛一一隨為破之。 ^84a38

△執相疑性者。即富樓那聞如來說性火真空，
性空真火，清淨本然，周遍法界等。
由執緣生之相差別，遂疑性中不合相融。
故文云：世尊，若地性遍，云何容水？
水性周遍，火則不生。
復云何明水火二性俱徧法界，不相凌滅耶？
佛即破云：觀相元妄，無可指陳，猶邀空華，結為空果。
觀性元真，唯妙覺明，妙覺明心，先非水火，云何復問相凌滅義？ ^84a44

△滅妄生妄者。滿慈疑云：一切眾生與佛覺性，
本來清淨無狀，忽生山河大地。
如來今得妙空明覺，何當復生如是諸妄？
意云：眾生既本清淨，今忽妄生。
如來今雖滅妄，何時又生於妄耶？
如來舉迷方、空華、金鑛、#CB01926;木四喻破之。 ^84b8

△成真不真者。下云：一切諸法，咸是成佛真體。
阿難疑云：佛已成道，今何得有地獄等七趣差別？
斯則妄法融真之後，再有不真也。
或可二句一意。 ^84b18

△修無常因等者。
下經佛令行者因地發心，須與果心相應。
若不相應，則無上菩提終不成就。
如種苦求甘，烝沙作飯。
阿難云：如佛說言，因地覺心，要與果位名目相應。
如果位中，菩提、涅槃、真如、佛性、菴摩羅識、
空如來藏、大圓鏡智，是七種名，體性堅凝，如金剛王。
若此見聽離於明暗，畢竟無體，云何將此畢竟斷滅以為修因，
欲獲如來七常住果？
如來令羅睺撞鐘，以顯心性不滅，用釋彼疑也。 ^84b22

五，辯修行。
△辯別分折也。俾權實不濫，邪正甄分也。 ^84b40

△門者，行也，以能通至果理故。
△深解現前者，藏體難知，由佛善巧，已獲明審。
若不修行，空解何益？
雖有多聞，與不聞等。
遂請修行之方，次作詣真之路。
故下請云：忽蒙天王賜與華屋，雖獲大宅，要因門入。
天王喻佛，屋喻藏性。
欲入藏性安住，必須行門而入。
故佛為說止觀兩門為修行要，三世如來因此而證菩提也。 ^84b42

△逮，及也。
△疇，語詞也。無始時之迷妄，故曰疇昔攀緣。 ^84c6

△決定者。三世諸佛，決定須假也。
△湛即止也。 ^84c8

△旋即伏也。以定伏其虗妄之心，不起成，
不生滅，即止觀也。 ^84c10

△審詳。即觀也。謂審諦觀察無始妄想頭數分劑，一一明知也。
如人識賊，方可捉獲。 ^84c12

△一根等者。下云：一根既反源，六根成解脫。
諸既泯，覺性圓彰。
氷泮水顯，天理斯然。
故曰：諸妄消亡，不真何待？ ^84c14

六、分別邪正者，行人起行，行有正邪，若不廣辯，
無以得知，故須辯識，方免邪歧。 ^84c20

△已悟修行者。由佛廣示行門，已審修行之理。
故下經云我今已悟成佛法門，是中修行，得無疑惑等。
末代行人，匪示令知，如何甄辨？
洗心非正，往往隨邪。
於是慶喜愍眾，故申茲請。 ^84c22

△漏巵。無底之盃器也。 ^84c28

△四種明誨者，根本戒也。
欲趣菩提，須於四事無犯。
故下經云：汝修三昧，本出塵勞。
婬心不除，塵不可脫。
縱有多智禪定現前，如不斷婬，必落魔道。
是名如來第一決定清淨明誨。
乃至盜、殺、妄語，皆作此說。
三世如來，皆須決定持斯四戒。
戒器若完，定水可貯。 ^84c30

△切即謹切也。
△洪，大也。
△逭逃也。書云：天作孽，猶可違；自作孽，不可逭。 ^84c40

△祈，求也。
△却，退也。欲求速屆前所，退步豈可及乎？
欲得速至菩提果所而却，戒步其可及乎？
進步，喻持戒也。 ^84c42

七、顯呪功。正呪纔宣，婬難即脫，詎非呪之功乎？
△承力雖至等者。
獲益雖為至極，但令文殊暗誦，阿難未得親聞呪詞，故曰密言闕聞。
至第七卷中，始來重請說呪，下云雖蒙如來佛頂神呪，
冥獲其力，尚未親聞，唯願大悲，重為宣說等。
阿難再請，意欲傳通。 ^84c48

△況能等者。意云：何須重請流通，以有大利益故。
以此神呪妙力，密護六根之門，六塵惡賊，
莫之能入，無明業惑，可庶消亡矣。 ^85a8

△防隄也
△閑，禦也。無始習漏種子，為定擊發，難為制止，
故假呪力，隄防閑禦，無隳正行，俾現行之惑消伏，未起之種不起。 ^85a14

△齋戒不稟而自備者。
由持呪力不曾稟持齋戒之人，自然稟持齋戒。
故下云能令破戒之人戒根清淨，未得戒者令其得戒，乃至云不持齋者自持齋等。 ^85a18

△果證不遠而可得者。
下云：誦持我呪三七日後，端坐安居，經一百日，
有利根者，不起于座，得須陀洹。
又云：決定自知成佛不謬。 ^85a24

△消難獲利者。當知如是誦持眾生，火不能燒，
水不能溺，大毒小毒所不能害。
乃至設有眾生非三摩地，心憶口持，金剛藏王精心陰速，
發彼神誠，是人應時心能記憶，八萬四千恒河沙劫周徧了知，
得無疑惑。又云：十方如來所得功德，悉與是人。 ^85a30

△自行者下。云十方如來因此呪心得成無上正徧知覺，
降伏諸魔，制諸外道等。 ^85a38

△化他者。經云十方如來含此呪心，於微塵國轉大法輪，能於十方摩頂授記等。 ^85a42

△事者，自行化他，修證菩提之事。 ^85a44

八、明行位理絕修證者，寂滅真如有何位次？
豈有行之可修、位之可證？
菩提涅槃同空華故。
故經云：若有一法勝過涅槃，我亦說為如夢如化。
淨名云：眾生如、諸佛如、草木如。
等圓覺云：始知眾生本來成佛。
起信云：從本已來，離言說相，畢竟平等。
斯約真如泯相顯實門說。 ^85a48

△事存階漸者。此約生滅覽理成事門說。
即有觀可修，有菩提涅槃可證，有煩惱生死可斷，位次階漸可歷。
反妄旋真，法爾涉于階位。
如人習文取仕，及第之後，須有升陟之次也。 ^85b10

△偏一則病。空有者，若一向執無地位修證，則墮空病。
龍樹云：寧起有見如須彌山，不起空見如芥子許。
若一向執有，則墮有見。
執斷則撥無因果，絕化群生，成惡取空。
執常則不了法空，利成愛見。
因果相遼，難容進趣也。 ^85b16

△圓通則融者，不生二邊之執，即契中道妙理。
由即真而俗，故凡聖不濫，慈濟群品。
即俗而真，故自他平等，無生可度。 ^85b24

△不損等者。寂照平等也。
照體即寂，故不損滅定。
寂體即照，故建立諸位也。
淨名云：不起滅定，現諸威儀。
下經云：當處出生，隨處滅盡等。
楞伽云：初生即有滅。 ^85b30

△知機為請者。下云如是修證佛三摩地，
未到涅槃，云何名為乾慧之地？
四十四心至何漸次得修行目？
詣何方所名入地中等。 ^85b36

△就行開示者。經云：爾時世尊讚阿難言：善哉！
善哉！汝等乃能普為大眾及諸末世求大乘者，懸示無上正修行路等。
即於無生忍中不別，而別明五十七位，以為行履之階漸也。 ^85b40

△不斷等者，雖斷惑而無惑可斷，方為真斷，以無明即明故。
雖證位而無位可證，方為真證，以本成佛故。 ^85b46

△金剛觀察者。即首楞嚴定也。
此定能觀察一切諸法，皆不可得。
能破一切無明，如金剛壞物也。
令於一一位中，斷無斷，證無證也。 ^85c2

△十喻者，如影響陽炎水月鏡，像虗空化乾城幻。 ^85c8

△奢摩他中用。毗婆舍那者，止中用觀也。
既云漸次深入，故知位地不無也。
雖非作意，任運自彰，譬猶浣衣，垢落先後，天理斯然。 ^85c10

九、示魔境。
△靡，無也。
△鮮少也。
△克，能也。此詩語也。
此是如來無問自說。
蓋為深矜末葉行人不了一實相，相外餘皆魔事。
恐彼悞生取著，失正墮邪。
故不待請，迴坐自宣。
故下經云：即時如來將罷法座，迴紫金山。
再來凭几，普告大眾：今日迴心，趣大菩提。
吾今已說真實修行，汝猶未明修奢摩他微細魔事等。
俾令行人一一明辯，使內外魔不得便也。
然其辨魔，有其三法：一、以定研磨。
二、以智慧觀察。三、依本修治〔云云〕。 ^85c16

十折。妄源
△源者，本也。經經皆說五陰虗妄，而不說是五種妄想所成，
獨有今經示之最顯也。
破色陰出堅固妄想，受出虗明妄想，想出融通妄想，
行出幽隱妄想，識出罔象虗無顛倒妄想。
梵語塞健陀，此云陰。
陰即陰覆真性，蘊即蘊積有為煩惱故也。
起則始迷成識，終結為色，故云從細至麤。
破則反之。然則起亦頓起，非有先後，義說始終。
斷亦圓斷，法爾麤垢先除。
若其不然，恐乖圓旨。
但是欲明行相，須以次第顯不次第也。 ^85c32

△識陰無體者。不了一真，成茲妄識。
若究其源，畢竟無體，全是一心。
故圭山云：識如幻夢，但是一心。 ^85c48

△湛入合。湛者，上湛是識，下湛是真，謂以定伏於湛識，
合歸真如，寂湛之理也。
斯乃真如，是識邊際也。 ^86a4

△何所不該者，以五陰攝於百法，但除六無為，餘皆攝盡。
故頌云：色攝十一全，受想各當一，八王識蘊收，
七十三行攝，無為非積聚，不在蘊門攝。
故知五陰攝有為盡。 ^86a8

△論即起信論也，文意可見。 ^86a14

二藏乘分攝。初藏攝。
上來已知說此經之大意，未悉茲經三二藏中當何藏攝，故次辨也。
梵云俱舍，此云藏，謂能含藏，故稱曰藏。 ^86a16

△三藏者，經、律、論也。
梵言修多羅，宋云契經。
即契當法義，契合機心也。
經即貫穿所說義理，令不散失。
攝持所化物機，令無墜故。
又雜心論有五義，謂出生、徵發、繩墨、結鬘、涌泉等。
梵云毗奈耶，此云律。
謂明持犯法，則大似斯方條法。
或飜云調伏，謂調練三業，制伏過非。
調則通於止作，伏則唯明止惡。
或飜云清涼，或云滅等。
梵云阿毗達磨，此言對法。
法即所對，對即能對。
然有對向、對觀之異。
若以實智對理，名對向。
若以後得對事，名對觀。
今於三中，即經藏攝。
然經必備詮三字，但就勝得名。 ^86a20

△二、藏者，菩薩、聲聞，約人立名也。
但於前三藏，詮示大乘理、行、果，故名菩薩藏。
詮示小乘理、行、果，故名聲聞藏。
莊嚴論云：人有三乘，則合有三藏。
以緣覺人、理、果同，故但立二也。
若據教、行有別，亦可為三〔云云〕。 ^86a38

△若此攝彼者，即今經為能攝，二三為所攝也。 ^86a46

△持戒證果。有小乘者，登伽證第三果，
阿難證二果等，即攝聲聞。
四種明誨，即律藏。
阿難被徵，匿王設難，互相辯折，即論藏。
問：此有彼義，故攝彼。
彼亦有此義，何不攝此耶？
答：以此能全攝彼，彼但能分攝斯故，故疏不論也。 ^86a48

▲一乘攝諸乘者，三、五、九、一等乘也。
斯經所談諸法實相，聲聞、緣覺皆獲一乘寂滅場地，故唯一乘攝得此經也。 ^86b8

△亦該諸乘者下，明五戒、十善因果報應，
即人天登伽、阿難證果及諸聖觀門，即攝小乘及權菩薩也。
斯則逐器方圓，無機不被，蚊虻、脩羅飲其水者，
皆獲充足，故總攝也。
三、分攝。 ^86b14

△十二分者，因緣、本生、本事、未曾有、譬喻、
祇夜、伽陀、授記、無問、自說、論議、方廣、契經。 ^86b20

△方廣攝此經者，方者，徧也。
廣者，大也。今經唯顯法性廣大，周徧平等，故得攝也。
又下五名中，一名大方廣妙蓮華經，契經可知。
若以彼為所攝，此經為能攝，則總攝十二分也。
一、以阿難示遭婬難為因，如來說教為緣，即因緣分。
又下廣明因緣之義。
二、下五名亦名大方廣經，即方廣分。
又一經備明法性方廣之義。
三、下云令汝會中定性聲聞，皆獲一乘寂滅場地，
雖無劫國記號，其奈授記作佛，即授記分。
四、下云如來將罷法座，再來凭几，普告大眾：
汝猶未識奢摩他中微細魔事等，即無問自說分。
五、下云我今猶如旅泊之人，忽蒙天王賜與華屋，要因門入。
一經之內，備有譬喻，不能具書，即譬喻分。
六、下文匿王設難，慶喜再責因緣，七處徵心，
三疑拒諍，即論義分。
七、下云妙湛總持不動尊，首楞嚴王世希有，
又云我等平常未聞五陰、五妄相成等，即未曾有分。
八、明摩登伽歷劫愛纏，又述二十五聖本昔之事，
又云如我馬麥，等無有異，即本事分。
九、下云自憶受生，如恒河沙等，即本生分。
說佛及弟子往昔之事，名本事。
說佛及弟子往昔受身，名本生。
十、下云譬如人靜居，十方俱擊鼓，十處一時聞等，即伽陀分。
十一、下云良哉觀世音，入微塵佛國，得大自在力等，即祇夜分。
十二、契經如常，故云攝彼如前。 ^86b24

三、教義分齊二：初、標章。
教為能詮，義為所詮，今以所詮義之淺深，判能詮教之優劣也。 ^86c20

△賢首者，即華嚴宗主藏法師，滅後敕諡賢首大師。 ^86c22

▲二、正辨中，初、約教詮法，通局顯分齊三：
初、標。 ^86c24

△通局者。通即終、頓、圓三教，以能廣博包含故，
以被機廣故，詮義深故，顯理實故，破惑妙故，
鮮圓頓故，初後等故。
局即小乘及始教也，詮義淺故，被機狹故，解不圓融故。
又深必該淺故通，淺不該深故局。
亦可後四教為通，愚法小乘為局。 ^86c26

△教者教也。聖人被下之言，教凡成聖，
教愚成智，故。 ^86c36

初小乘教。
△小乘者，運小機，至小果，故曰小乘。
何意須說小耶？以聖人演教，為度物機。
若不逗機，說教何益？
若但說深，謗之墮惡。
是故如來不動寂場而遊鹿苑，十二年間，說小乘法而教導之。
此是愚法之人，但得無我，猶不知五蘊之法，當體即空。
如亡拳相，五指猶存。
然准經論，亦破界內法執〔云云〕。 ^86c40

△但說我空者，一切凡夫執有我相，執一切法為我所有，故此教中破有我故。
若謂有我，五蘊所成，應有多我。
如一色蘊，自有一十種色，應有十一種我。
作此推撿，故知無我。 ^87a2

△小說法空者。阿含云：無是老死，無誰老死？
既云無是老死，即法空義，更不廣明所以，故曰小也。 ^87a8

△六識三毒者，前六識也。
貪、瞋、癡三，能損法身慧命，故貶之云毒。
若以三毒為能熏，現在色心為所熏，即造業受生，
輪轉六道，名染根本。
若以不貪、瞋、癡為能熏，色法為所熏，即斷煩惱，
出三界，名淨根本。
染之與淨，因三有無，除此別無根本，故云但也。 ^87a12

△未盡法源者，未極二無住本也。 ^87a22

△故多諍論者，詮識不至七八，詮理不及中道實相，
故諸宗師各執一見，分成二十餘部，互相諍論，
如群盲摸象，紛然是非，由不極源故也。 ^87a24

二、大乘始教。始者，即法空教也。
分教，法相教也。始即初也，入大之初門也。
分即支分也。分得佛故，談未終極，故得始分之名也。 ^87a30

△大乘者，運大機，至大果。
故雖四教權實有殊，對前愚法，通受大名。
法空者，始自色心，終于種智，皆如幻化空華也。
故般若云：無色，無受、想、行、識，乃至無智亦無得等。
又云：若有一法勝過涅槃，我亦說為如夢如化。 ^87a34

△未盡法理者。大乘法理，不空不有，而空而有，中實圓妙。
今但說空，將知未盡也。
法鼓經云：一切空經，是有餘說。
中論云：空是大乘初門。
又云：以有空義故，一切法得成。
然般若備談三教，正意在圓，如色不異空，空不異色等。
今偏約不得意邊斥也。 ^87a42

△一切法相者。法相雖多，不過五位。
一白法縱說真如、無為是諸法性，亦墮法相之數，故云但說法相。 ^87b4

△有不成佛者。彼說五性之人，三分半人不得成佛，唯一分半人得成佛也。
既有不成，故說名分。
終等三教則不然。
下云：定性聲聞、無性闡提，皆獲一乘寂滅場地。
又云：若有一人發真歸元，諸器世間應念化成無上智覺。
無情尚咸成覺，詎有不成有情者哉？
問：此始教與愚法、小乘，優劣如何？
答：前是正說我空，今此正說法空。
但未能見空實相，故受始名。
既能體法即空，不為法縛，可從此門通達實相，故是大乘初門。
故大論云：為小乘鈍根弟子說我空，為大乘利根弟子說法空。
然但捨旁取正，而說有執法者，皆由著我。
我執若亡，我所自遣，故正說我空。
始教既是衍門，故正說法空也。
此正同天台通教，體法見空，空含不空，號含中真。
前通三藏，後入別、圓，故曰通教。
但深觀此空，能見不空，受別、圓接，故知此教是入實之初門也。
問：始教斷證分劑，與小何別？
答：二教惑理是一，觀智全殊。
惑理一者，愚法斷執取計，名二麤之惑，
是我執、分別我執俱生，即見思惑也。
若其始教，今家則無明文。
若以義求，亦只斷我執、分別俱生之惑，
但空六凡法界之法，證真諦理，與小不殊，故云惑理一也。
觀智殊者，以其所修觀智，體折有異，故云觀智全殊。
問：起信論中斷智相、相續相，名斷法執，還與今始教斷法執同否？
答：不同。彼是界外根本無明法執也。
彼論六染文云：二者、不斷相應染〔即相續相〕，
依信相應地修學方便，漸漸能捨，得淨心地究竟離故。
三者、分別相應染〔即智相也〕，依具戒地漸離，乃至無相方便地究竟離故。
藏師判相續相是法執分別，初地究盡；
智相是法執俱生，二地至七地究盡。
豈非此二麤是破無明位，正屬界外法執耶？
始教但斷界內法執，若破無明，即非當分，與後三教不殊。
若已破無明，即入祕藏，即不可言始教是大乘初門，但見空理。
故知始教不斷無明法執，須善分別，不可雷同。
問：下疏云法相極於三細，豈非始教斷界外無明耶？
答：此明分教了諸法生起，以賴耶為本。
縱說次第破十品無明證妙覺者，皆是教道之說，為引機入證故也。
若實破證，則與後三教同，分教之義即泯。
故天台明別教破無明是教道說，若實破無明，則無歷別。
故彼文云：入地自證，權門自開。
豈有親證而存隔歷？
又云：初地即初住故，當恁之時，無權可存。
或說有妄外真如，不受熏變，如雲外月。
破盡三細，究竟證得此理，教道明矣。 ^87b8

三、大乘終教、終實二名，但唯一體，對前始分義立兩名耳。 ^87c38

△隨緣者，即真如。
不守自性，成妄法也。
起信云：心生滅者，依如來藏故，有生滅心。
所謂心性不生不滅，與生滅和合，非一非異，名阿梨耶識等。
緣起之法，全有而成，無性可得，即是真如。
如水成波，波即水故。
從真起妄，故曰隨緣。
妄即全真，故云無性。
如金成器，器即是金。 ^87c40

△定性等者。三聚五性，一切眾生悉成佛也。
涅槃云：凡有心者，皆得作佛。
圓覺云：有性無性，齊成佛道。 ^88a2

△方盡等者。對前辨果也。
詮法窮源，故云至極。
非同於權，故云實理也。 ^88a6

四、大乘頓教，不談委曲，直示心源，故曰頓也。
然有約部論頓，即華嚴也。
逐機明頓，即不定也。
如圓覺觀、無量壽等。 ^88a10

△不說法相者。不說偏計依他色心等法也。
此約真如門泯相說也。 ^88a14

△唯辯。真性者，獨顯圓成實性也。
一實性外，更無別法，照體獨立，物我皆如。 ^88a16

△八、識者是法相之源。
今此教中亦且不立，菩提涅槃尚不可立，況妄諳乎？ ^88a18

△呵教者，斥其無實也。
肇公云：名無得物之功。
圓覺云：修多羅教，如標月指。
起信云：一切言說，假名無實，但隨妄念，不可得故。
此皆破眾生執言滯教，成生死本。 ^88a22

△勸離者。起信云：從本已來，離言說相，離名字相等。
淨名云：無有名字語言，是真入不二法門。
又云：文字性離，即是解脫。
達磨云：我法以心傳心等。 ^88a28

△毀相者。金剛云：凡所有相，皆是虗妄。
下云：當處出生，隨處滅盡。 ^88a34

△泯心者。楞伽云：心生則種種法生，心滅則種種法滅。
般若云：無智亦無得。
起信云：非色、非心、非智、非識等。
故知有念即凡夫，無念即諸佛。
下云：歇即菩提，何藉劬勞，肯綮修證？
是知剎那登妙覺，等佛於一朝。
如斯之論，詎非頓乎？ ^88a36

△不依地位者。真如寂理，何位次可及？
圓覺云：知幻即離，不作方便。
離幻即覺，亦無漸次。
思益云：不從一地至一地等。
五、一乘圓教。此之一教，該收前四，性相俱融，
含攝無礙，乃至草葉皆即真如，即華嚴宗也。 ^88a44

△所說唯是法界者，謂心、境、理、事、染、淨等法，
皆是實相，故云唯是法界。
或可此句總標性海圓融等是，別列四種法界。 ^88b4

△性界圓融。理，法界。
理性深廣，常住無遷，故曰性海。
理體周徧，無法不容，故曰圓融。 ^88b8

△緣起即事法界，謂眾緣所造心境染淨等法，各不同故。 ^88b12

△無礙即理事無礙。
法界緣起，事法皆理所成。
緣起無性，不礙於理。
理能隨緣，不礙於事。
故知理事二無障礙也。 ^88b14

△相即、相入等，即事事無礙法界。
謂一入一切，一切入一，互為主伴。
如天網珠，光影互入，無礙無盡，不可思議，自在若此。
以一事法全理所成，理既本性周徧，事亦稱理周徧，
故得一事法能徧入一切事中，故云一入一切。
又一切事法既同一理所成，周徧之理既全在一事法中，
故得一切事法亦隨理同入一事法中，
故云一切入一，以一一事稱理成故。
如百千燈，光照一室，其光各徧一室，其光互互相入也。
界者，性也，分也。事言界者，即三科五蘊，一一事法分限別故。
理言界者，以一切法當處寂滅，唯一性故。
理事無礙，事事無礙，具性、分兩義〔云云〕。
然此四種法界，舉一即具四言，四體即一，
一四無礙，方曰圓融。
問：楞嚴大師甞於筆削記中，將此五教對天台化法四教。
但開合之異，彼則開前合後，此乃開後合前。
未審約但明開，以何論合？
矧彼雙遮雙照，遮照相須，三義一時，方稱圓教。
詎容支開，被三根器乎？
答：約義對論，不無其理。
但由彼斯學人，專守一邊，互成諍詰。
其中更有綿歷年紀，聽此五教，都不明五教義者，臆說云云。
今略以彼此文意，粗試通之。
且此云愚法小乘，同彼三藏，於理不疑也。
二、此云大乘始教，屬諸法空經，同彼通教，
修體法觀，破六凡法界，證即空真，其義頗齊。
若始教中分義，屬法相宗，備說八識差別之修，
次第修證，歷位淺深，因果殊隔，同彼別教歷別漸修，
備學法門，經無量劫修習取證，破盡十二品無明，方顯佛界但中之理。
理非具法，絕待之中但有教道權談，非是究竟實說。
天台云：有教無人。
既說佛界，但理在九界外，正同相宗說真如在諸法外，
堅如玉石，不受熏變，其義一揆。
問：彼何以開為通別？
此何以合為一始？
答：彼約理真中故開，此以俱衍權故合也。
三、此云終教，談真如隨緣成一切法，諸法無性，
當處即真，同彼天台雙照空有之義也。
四、此云頓教，明呵教泯相，不著二邊，直契圓成，同彼天台雙遮空有。
五、此云圓教者，包融性相，該括始終，雖泯空有，
空有炳然，雖示色空，色空都寂，法界圓融，
無礙自在，同彼天台非寂非照而寂而照義也。
斯上終等三教，即是不思議照、不思議遮、不思議遮照一時也。
若達觀之士聞不思議言，義自照著，不俟更陳，
其未了者，直更細明。
然要先知斯終、頓、圓三教，但為門有異，
圓實無殊，對彼之義方可冷然。
應知斯三皆以不思議中道實相為體，
所詮之體既實，詮體之教無不圓妙，所被之機同是圓頓，所起之行皆悉無作。
但由宜聞真如不守自性成一切法，緣起無性一切皆如之義而得入者，
即以終教接之。其實於終教雙照入者，
即達頓教雙遮、圓教非遮非照而遮而照義也。
以是不思議照故，宜聞頓教雙遮、圓教遮照，同時亦然。
入一達三，了三即一，如一王都入門異爾。
以此而知，入門異故須三，修證同故只一，
一三相資，方被圓機足矣。
名偏意圓，宜善知悉，與彼天台三義一時無相違也。
亦如天台於一圓教機宜異故，橫開四門，
四門之機雖異，皆是圓機。
或宜空門入者，餘三悉趣空門，入一達四，王都不殊。
故知彼從圓有門入者，同此終教得入；
從圓空門入者，同此頓教得入；從圓雙亦雙非門入者，同此圓教得入。
應知此乃只一圓實，義開三教之殊；彼亦唯一圓教，義設四門之異。
此由不開四門，義開三教接物。
設既備設四門，但受一圓之目。
大抵而論，三教四門只為便宜故設，故今三教即彼四門，更無異也。
不可謂終教入，故失於頓圓之旨；不可謂彼從有門入，故失於空等門意。
苟執終教定雙照者，非獨實教上乘成可思議，
抑亦但得俗諦之義，尚不如分教。
分教雖理在事外，不談相即無礙，而且二諦具明。
又但得用而闕於體。
何者？照有照空是用，非有非空是體。
又雙照雙遮俱是用，非遮非照方為體。
若堅執不融，飜成但俗但用麤淺之法。
如斯弘教，誠為他宗取笑。
自謂稟賢首宗，講長水疏，焉知宗師妙旨頓被沈廢？
痛哉！痛哉！又若三教不皆圓實者，何以行願鈔明漸頓義云：
若法相宗行位，地前伏惑，登地斷惑，乃至金剛喻定解脫道中方成妙覺，
名漸。無相宗一向不說地位為頓，然此並非稱性圓證圓修。
今就此宗直談真界，非漸非頓，隨緣修證，則具漸具頓。
若終頓二教不同是圓融者，何不指終頓二教為非圓修圓證，
而秪將始教對揀權實耶？
又圓覺疏將圓覺頓教與華嚴對辨齊平義已，即云終教與此正同。
若然，豈不三教義等耶？
問：終等三教有優劣否？
答：雖俱圓實，不異而異，義分三品：從雙照入者為下，
雙遮入者為中，遮照俱時入者為上。
若得此意，研覈教旨，眾滯自消。
問：華嚴疏說此經明事事無閡，指事全理，
名別教一乘；終頓融事歸理，至於法華，
會三歸一，名同教一乘。
如何謂言三教義一耶？
答：且如終教為揀異始教，唯空教理俱權分教，
教權理實，皆是權淺，特立終極稱實之教，名為終教。
既實且極，豈得未究竟耶？
況終教既談理事無礙，豈不達事全理耶？
法華世間相常，楞嚴世間諸所有物皆即菩提，非事全理耶？
譬猶波水無礙，豈得不曉全波是水耶？
又華嚴頓為菩薩說圓頓法，名別教一乘；
法華為前三時已調熟者會歸一乘，名同教一乘。
同別雖殊，一乘豈異？
若言異者，更為可笑。
具教眼者，如指諸掌，蓋為淺學執固之者，
須至備括一家教旨，委而示之也。
問：人師立教，各是一途，何須強會？
答：通論判教，悉准一代之經，經既不殊，詎可天隔？
又此和會，蓋為表明所稟起信鈔中之說，非無由也。 ^88b18

三教攝。
△正唯終教者。既三教圓實不殊，故但約詮義多小，以判兼正。
今經多說迷真逐妄，諸法生起，本末次第，
返妄旋真，皆圓實故。
如下經云：一切世界，因果微塵，因心成體。
又云：無同異中，熾然成異，所既妄立，生汝妄能等。
又云：當處出生，隨處滅盡，其性真為，妙覺明體等。
一經始終，多談斯義，故云正是終教也。 ^89c6

△兼頓、圓者。如云金剛王寶覺如幻，三摩提彈指超無學，
又云歇即菩提，性淨明心等，即頓教也。
若云地、水、火、風皆徧法界，性火真空，性空真火，
不相妨礙，又云離一切相，即一切法，又云於一毛端現寶王剎，
坐微塵裏轉大法轉等，又云一為無量，
無量為一等，皆圓義也。
此文既少，故判為兼。
若約一往詮言，圓融勝妙，以立一經尊極，
應判云正唯圓教，兼於頓、終。
今既三教齊致，故但約文多少以判正、
旁，則無咎也。若約五判，應云此經分齊，
正唯終、頓、圓三，兼於愚、始二教。
以下明五比丘所悟法及根境，如空華等。 ^89c18

二、約法生起本末顯分齊中，初一心為本源。
△一心源者，謂此一心是染淨諸法之根本。
故論云：摩訶衍者，一法二義。
所言法者，謂眾生心。
是心則攝一切世間、出世間法。
依於此心，顯示摩訶衍義等。
故知一心是諸法本，其猶水源為萬流之本。
此約因法顯，故云眾生心。
若圓覺經中約果法顯，即云無上法王有大陀羅尼門，
名為圓覺，流出一切清淨真如、菩提、涅槃及波羅蜜等。 ^89c38

二、依一心開二門。
△二門者。論云：依一心法，有二種門。
然真如門中有離言真如、依言真如，依言中有空、不空真如等。 ^90a6

云依後門明二義，科云：後門即生滅門也。
△二、義者。彼論云：此識有二種義，能生一切法，攝一切法。
云何為二？一者、覺義，二者、不覺義等。 ^90a12

△心體離念等者。
論云：所言覺者，謂心體離念。
離念相者，等虗空界，即是如來平等法身。
依此法身，說名本覺等。
一、言其覺有始覺、本覺。
本覺復有隨染本覺、性淨本覺之異。
不覺中有根、本、枝、末之別。
四、依後義生三細。
謂依不覺故，起業等三相也。
一、是業相。業者，為因義、動作義。
論云：一者，無明業相。
以依不覺故心動，說名為業。
覺則不動，動則有苦，果不離因。
二者，轉相。即轉前業相為能見故。
論云：二者，能見相。
以依動故能見，不動則無見。
三、是現相。由能緣心，帶所緣境故。
論云：三者，境界相。
以依能見故，境界妄現，離見則無境界等。
此三屬本識，對後事識麤位，通稱曰細。
故論云：復次，依不覺故，生三種相，與後不覺相應不離等。 ^90a16

△五、依最後生六麤。
最後，即現相也。論云：以有境界緣故，復生六種動相等。
斯六屬事識位，涉于外境，其相顯著，故稱曰麤。 ^90a40

△智相者，執境外生起智，分別愛與不愛等。
△相續相者，依前分別，遂起苦樂覺心，念念相應不斷等。 ^90a46

▲二、正顯分齊。初、通指諸教。 ^90a48

△通詮本末者，一心為本，九相為未。 ^90b2

▲二、別顯今經。則此經常住真心等者，
上來通約諸教明生起義，未知此經對彼其義云何，謂今經即以常住真心為一心源也。
下云一切眾生從無始來，皆由不知常住真心性淨明體等，
一切世界因果等法，皆以此心為本而生起也。 ^90b4

△二、根本者。一者無始生死根本，即汝今者用攀緣心為自性者。
二者無始菩提涅槃元清淨體，即汝今者識精元明，
能生諸緣，緣所遺者等。 ^90b12

△咸言妙真如性者。
下云如是五陰六入等，皆如來藏妙真如性等，
斯乃法法當處絕待，全是真實，即真如門也。 ^90b18

△瞪目者，喻真妄和合故，則有法生。
如清淨眼觀睛明空，由目勞動，見空有華，華實不曾生起。 ^90b22

△合手者。文云：其人無故以二手掌於空相摩等。
又云：如人以一冷手觸於熱手，若熱勢多，冷者從熱等。
皆喻妄生也。 ^90b26

△眚見等者。文云：如世間人目有赤眚，
夜見燈光，別有圓影，五色重疊等。
此約不了一真，忽然妄起，成生滅門也。 ^90b30

△性明圓等者。一真之性，本自明圓。
因不了元明，故有妄法發於性上，故曰因明發性。
然實全性成妄，非如樹發於華。 ^90b34

△識精元明者。約體指妄也。
斯識無體，本是元常，故曰元明。 ^90b40

△性。一切心者，謂一切法以心為體性也。
△滿慈致疑者。因聞佛說清淨本然，遂疑云何得有世界山河也。
經文備如前引。 ^90b42

△本覺不覺者。性覺必明，即本覺也。
妄為明覺，即不覺也。 ^90b46

△了然自知者始覺也。 ^90b48

△三相。即異、同、非同非異之三相也。
下云所既妄立，生汝妄能，無同異中，熾然成異等。 ^90c2

△四、輪。即經云：覺明空昧，相待成搖，故有風輪執持世界。
因空生搖，堅明立礙，故有金輪保持國土。
堅覺寶成，搖明風出，風金相磨，故有火光為變化性。
寶明生潤，火光上蒸，故有水輪含十方界等。 ^90c4

△晦昧即業相，亦即賴耶四分中自證分、證自證分也。 ^90c12

△為空即轉相，四分中見分也。 ^90c14

△結暗為色，即現相，四分中相分也。
故晦、昧等，即三相也。 ^90c16

△引起等者。下云：如是擾惱，相待成勞。
勞久發塵，自相渾濁。
由是引起塵勞煩惱，起為世界，靜成虗空。
虗空為同，世界成異等。 ^90c18

△聚緣。內搖者，集聚外境，於內分別也。
由有境界緣故，起心分別，念念不斷也。 ^90c22

△趣外奔逸者，由念不斷故，遂成分離，取六塵境。
下云：色雜妄想，想相為身，聚緣內搖。
趣外奔逸，昏擾擾相，以為心性。
一迷為心，決定惑為色身之內，不知外洎山河大地，咸是妙明真心中物等。 ^90c26

△業果眾生等者。
六麤中造業、受報二相也。
合云三種，今但約正報為言也。
下云汝但不隨分別世間業果眾生三種相續等。 ^90c32

▲由是下。二、總歎學人披閱此經，始自一性，
終至九界，無不備談，無不當處。
真實不是隱覆真相而說，足顯此經終實圓妙故也。 ^90c38

四、所被機宜中，初標章。
上來已悉此經深妙，且大聖設化，或說或默，
無不為機，未審何機於此得入，故須辨之。 ^90c44

▲二、隨辯中，初、料揀。
△樂著名相者。有一類機，但樂名言法相者也。
且此經非相故不可思，非名故不可議。
是故著名相者，不堪受此經也。
下文云：見與見緣，如虗空華等。 ^90c48

△以文為解。即文字法師，不能忘情合理者也。 ^91a6

△滯行位者。計佛居果上，我處凡夫，行位遙遠，如何得臻上果？
心著有為，遂生勞怠。 ^91a8

△情尚等者。爾雅云：賓者，服也。
凡有所皆言，服在空也。
賓者，客也。主既立無，故客有所言，皆向主故。 ^91a10

△自恃等者。天真即自然義也。
本來自然是佛，何用更求於佛？
煩惱本無，更何所斷？
凡見進修之人，即輕厭之也。
圓覺云：不斷生死，不求涅槃，任彼一切，
隨諸法性，欲求圓覺。
彼圓覺性，非任有故，說名為病等。 ^91a14

△固執者。斯人先聞小教，便執在心，堅守不捨。
後聞說大，不肯信受。
如人元擔於麻，後遇金藏，不能總擔。
又惜前功，不肯棄麻，遂捨金去。
經云：所未聞法，聞之不疑，是為希有。 ^91a22

△皆非器者。如上諸過中，隨落一過，即非是堪受此經之根器也。 ^91a30

△反上者，謂雖尋文而文字性離，雖覩相而常照自心，反上著名相也。
因該果海，果徹因源，即反滯行位者也。
雖空不斷，而中道了然，反情尚於空也。
理頓悟而事漸修，反輕厭進習也。
精勤求法，無暫懈怠，反棄金也。 ^91a32

▲二
△普收。凡有心者，皆得作佛。
有性無性，齊成佛道。
又云：飲其水者，皆獲充足等。
此約結緣下種，故普收一切也。 ^91a40

▲二
△益者，淺深。悟入者，證悟契入也。
俱無，則因此熏成遠種也。 ^91a44

△金剛喻者，彼云：譬如丈夫，食少金剛，
要穿其身，出在於外。
何以故？金剛不與肉身雜穢而同止故。
於如來所，種少善根，亦復如是。
要穿有為煩惱身過，到於無為智處等。
縱謗墮惡，由歷耳故，終須醒悟。
如人因地而倒，因地而起也。
悟入等，即種熟脫也。 ^91a46

△兼為餘性等者。
定性聲聞，定性緣覺，及無種性人也。
二乘之人，實不定性。
但聞斯教，決定回心。
且無性之人，但無善性。
儻聞今教，善種自成。
遇緣發起，必當成佛。
楞伽說二種闡提，一大悲菩薩，二斷善根眾生。
佛說永不入者，雖大悲菩薩，應知無信之。
但得聞教，後必悟入也。 ^91b8

△三、聚者。聚猶眾也。
每類非一，故稱眾也。
然有三乘不同。若以五無間業眾生為邪定，
學、無學人為正定，餘漏、無漏人為不定，即小乘說。
若以無種性人為邪定，菩薩性人為正定，
不定性人為不定，即權教說。
若以一切異生為邪定，三賢已去為正定，
十信為不定，即實教說。
今經即唯實也。 ^91b18

五、能詮體性中，初標章。
上雖已明教所被機，未委一代教法以何為體，而能詮辯無量事理耶？
故以四門辨之。然今辯體，不同天台五重玄義辨體。
彼明所詮之體，如今經以如來藏心為體，
維摩不思議為體，法華實相為體等。
今此是顯能詮之體，即當體體。
然據歸性門，亦攝所詮之體，則此通彼局也。 ^91b32

▲初、隨相門。 ^91b42

△聲、名、句、文者。聲是教主言音，名、句、文是聲上屈曲詮表。
然有三義：一、唯以聲為教體，二、唯以名、
句、文為體，三、通四法為體。
若但取聲，唯是徑捷之聲，且無詮表。
若唯名、句、文，又文等無所依故，以名、句、文但是聲上用故。
若無所依之聲，則名等何有？
故須通取。 ^91b44

△體用假實者。聲是實，即不可見有對色。
名、句、文是假，屬不相應行法，非色非心，但約分位假立。
論云：名詮自性，句詮差別〔云云〕。
亦可通取一切法為教體，但能生物解，即為教體。
如靈雲見桃華得道等。
淨名云：有以光明作佛事，有以菩提樹作佛事。
乃至云：八萬四千塵勞，眾生為之疲勞，諸佛即以此法而作佛事。
楞伽云：有佛國土，直視不瞬，口無言說。
有佛國土，動身名為說法。
且香積世界，餐香飯而三昧成。
極樂國土，聽風歌而正念圓。
絲竹可以傳心，目擊以之存道。
只如今經二十五聖，於十八界、七大性，
皆獲悟入，此詎唯名、句、文耶？
天台師云：手不執卷，常讀是經。
口無言聲，徧讀眾典。
佛不說法，常聞梵音。
心不思惟，徧照法界。 ^91c4

△若不等者，如世功韻，玉篇不屬詩、書、
禮、樂，故不可以教化下民，移風易俗。
是故挾所詮義，俱為教體。
天台明教、行、理三種經旨于此。 ^91c30

▲二、唯識門。前二等者，能詮、所詮也。
此二教體下，離識所變也。
經云：三界唯心，萬法唯識。
故知能、所詮法，皆從識變。 ^91c34

△本質影像之異者。
謂以眾生為緣，故於妙觀察智淨識，演出八音四辨之聲教，
名本質教。眾生由佛聲教為緣，故於自心變起影像而緣，名影像教。
斯乃眾生諸佛互為增上緣也。
唯識云：展轉增上力，二識成決定。
若對五教，通以四句揀之。
謂唯本非影，愚法小乘。
唯影非本，終教。亦本亦影，始教。
非本非影，頓教。具足四句，圓教〔云云〕。 ^91c38

▲三、歸性門。前收差別之教，但唯一識。
今明此識，但是一心。
一心即真如也。如水成波，波全歸水。
故圭山云：識如幻夢，但是一心。 ^92a4

▲四無礙門。即事事無礙，法法相融，生死真如，
夷齊一貫，方為極唱。 ^92a8

△心境下。正顯無礙之相也。
心即唯識門，境即隨相門，理即歸性門，事即重指隨相唯識。
二門要成句，故重言之也。
此之三門，即一論三，即三而一。
互相依倚，互相無礙。
應知言色時一切皆色，一切是經。
舉識時一切皆識，全識是經。
故得動止縱橫，無非教體也。 ^92a10

△以一心法有二門。
故者，出所以也。故者，所以義。
如上心境理事無礙者，由一切法不離真如生滅二門故。
又此二門全即一心，故歸性即真如門，隨相唯識即生滅門。
二門不二，即是一心。
故得交徹無礙也。 ^92a20

六、所詮宗趣。初、標章。
一部所崇曰宗，宗之所歸曰趣。
然今家明宗，若望天台五重玄義，即含體、
宗、用三科。如來藏是體；非因非果，修首楞嚴妙定，
能取於體，通因通果，是宗；惑業消滅，起大神用，是用。
若欲會者，圓融之教，開合頗齊。
彼以即一而三，故體、宗、用分，以彰修性之殊。
此以即三而一，故三法合說，乍似相反，其實相成。 ^92a30

▲初、統論諸教。
△統論等者。吾教自淺之深，皆以因緣為宗。
儒即宗於五常，道則宗於自然，佛則宗於因緣。
一言因緣有內有外。
外即如以種子為因，水、土、人、時為緣，而芽得生。
又如泥團為因，輪、繩、陶、師為緣，而器得成。
內因緣者，然有世間因緣、出世間因緣。
世間者，十二因緣也。
無明為因，行支為緣，名色等方得生起。
若出世因緣者，即自性、本覺內熏為因，
師教、善友外熏為緣，則能成就佛果。
是知吾教淺深雖異，因緣是同。
如佛以願力為因，須假度生為緣。
若無眾生，佛不說法。
然有四種不同：一、因緣故生死成壞。
涅槃云：我觀諸行生滅無常，云何得知？
以因緣故知。二、因緣故即空。
故龍樹云：諸法不自生，亦不從他生，不共不無因，是故知無生。
三、因緣故即假。如鏡像、水月等，緣會不得不現。
四、因緣故即中。若言不從因緣，即是定有定無，則墮斷常之過。
故中論云：因緣所生法，即空、即假、即中。
然因緣是一，由四人觀之有異。
下智觀故，得聲聞菩提。
中智觀故，得緣覺菩提。
上智觀故，得菩薩菩提。
上上智觀故，得佛菩提。
故知佛教因緣收盡。 ^92a42

△宗途五者：一、隨相法執宗，即小乘諸師依阿含等經，
以造婆沙、俱舍等論。
二、真空無相宗，即龍樹、提婆依般若等經，以造中觀等論。
三、唯識法相宗，即天親、無著依深密等經，以造唯識等論。
四、如來藏緣起宗，即馬鳴、堅慧依楞伽等經，以造起信等論。
五、圓融具德宗，即華嚴宗，天親菩薩造論解釋。
今經約文，廣略當四。
約義，尊勝應五。 ^92b30

二、別顯今經中，初擬他解，初總。
△注：偏計等者，如夜見繩，迷謂為蛇，蛇豈有實？
但是情有。夜見杌木，謂之為鬼，亦復如是。
偏計妄法亦爾，情中則有，理上元無。
如病目見華，華實無故。
故唯識云：由彼彼徧計，偏計種種物，此偏計所執，自性無所有。
金剛云：凡所有相，皆是虗妄。
起信云：一切諸法，唯依妄念而有差別。
若離心念，則無一切境界之相等。
未審今經之中，還有此文否？
故注云：如虗空等。
下云：見與見緣，如虗空華，本無所有等。 ^92b44

△妄為色空等者。
下云：本是妙明無上菩提，妄為色空及以聞見。
如第二月，誰為是月？
又誰非月？注依他等者。
前約脫體，無故云空。
今乃假有，本自寂然。
如日中見影，影本自寂。
雖依身有，身實不甞現影。
如鏡中像，非從內出，非從外入。
見時不是新生，不見亦非滅去，故寂。
如依麻有繩，繩全假立。
麻雖做繩，麻性不變。
依他之性亦爾，不待破除，本自寂也。
唯識云：依他起自性，分別緣所生。
妙經云：諸法從本來，常自寂滅相。
又云：世間相常住等。 ^92c12

△注當處等者，下云汝猶未明一切浮塵諸幻化相，
當處出生，隨處滅等。 ^92c28

△藏性圓滿者。計蛇之繩，謂鬼之木，做繩之麻，此三俱喻藏性也。
既知心境元寂，則顯藏性本圓。
一切眾生不能空寂心境，故藏性弗及顯現。
若能空寂，則得藏性圓彰也。 ^92c32

△注此見等者。下云：此見及緣，元是菩提妙淨明體，云何於中有是非是？
又云：見與見緣，似現前境，元我覺明。 ^92c38

△凡聖平等者。由圓滿故平等也。
圓覺云：始知眾生本來成佛。
淨名云：眾生如，彌勒如，草木如。 ^92c42

△迷悟等者。下經云：殊不能知生滅去來，
本如來藏，妙真如性。
性真常中，求於去來、迷悟、死生，了不可得。 ^92c46

△聖凡無二路者。
中間無實性，是故若交蘆。
結解同所因，聖凡無二路。
迷晦即無明，發明便解脫。 ^93a2

△生死涅槃等者。
下云：一切世間山河大地生死涅槃，皆即狂勞虗妄華相等。 ^93a6

△忘情者。行人由達心境空寂，故自然喪己妄情，
一念不生，即同於佛也。 ^93a8

△則汝心中者。下云則汝心中，演若達多，
狂性自歇，歇即菩提，勝淨明心，本周法界，不從人得等。 ^93a10

△旋流無妄者。下文揀圓通文也。
彼云：今此娑婆界，聲論得宣明，眾生迷本聞，
循聲故流轉，旋流獲無妄等。 ^93a14

△等佛者，只為情生智隔，想變體殊。
若乃忘情，與佛平等。 ^93a18

△即同如來者。下云：若能轉物，即同如來。
身心圓明，不動道場。
於一毛端，現寶王利。
坐微塵裏，轉大法輪。 ^93a20

△方便易成就者。
下云：頂禮如來藏，無漏不思議，方便易成就，
堪與教阿難，及末劫沈淪等。 ^93a24

△三緣等者。下云汝但不隨分別世間業、
果、眾生三種相續，三緣斷故，三因不生等。 ^93a28

△永絕輪迴等者。
業惑纔消，輪迴自絕。
故圓覺云：知彼如空華，即能免流轉。 ^93a32

△若得妙發等者。
下云：若得妙發三摩提者，則妙常寂，尚無不殺、
不盜、不婬，云何更隨殺、盜、婬事？ ^93a34

△有無二。無者，即有殺、盜、婬，無殺、盜、婬俱無也。
下云有名鬼倫，無名天趣，有無二無，無二亦滅等。 ^93a38

△起大神用者。三惑二死既亡，三智五眼圓發，
性德妙用，自此而彰也。 ^93a42

△不須天眼等者。
三、漸次文。文云：是修行人先持聲聞四棄、
八棄，執身不動。後行菩薩清淨律儀，執心不起，禁戒成就。
乃至云：是清淨人修三摩提，父母肉身不須天眼，
自然觀見十方世界，覩佛聞法，得大神通。 ^93a44

△安樂者，得禪定樂也，又得涅槃常樂我淨之樂。 ^93b4

△身心快然等者。
下云阿難與諸大眾蒙佛開示，慧覺圓通，
得無疑惑，俱白佛言：我等今日身心皎然，快得無礙等。 ^93b6

△自在者，不著涅槃生死也。 ^93b10

△一、為等者。下云：我以不生不滅合如來藏，
而如來藏唯妙覺明圓照法界，是故於中一為無量，無量為一等。 ^93b12

▲二
△別五對者。一、以說教為宗，義意為趣。
二、事法為宗，顯理為趣。
事即義中所詮三科五蘊，破妄顯真等事也。
詮此事者，為顯理故。
三、理境為宗，修行為趣。
境即所觀真理為對。
能觀智故，稱之曰境。
四、以修行為宗，藏體寂滅為趣。
五、以藏性寂滅為宗，起大神用為趣。 ^93b16

△相由者，由教故有義，由義故顯理，顯理故修行，
修行故趣寂，趣寂故起用，起用故出假利生。
其猶於鏡，垢盡明彰，物對像現爾。 ^93b26

二、隨要釋中，初、約解行。
△許示者，經云有三摩提，名大佛頂，具足萬行等。 ^93b34

△徵解者。却反徵問出家本懷也。
經云：汝我同氣，情均天倫。
當初發心，於我法中見何勝相，頓捨世間深重恩愛。
直至第三卷經終，盡是開示阿難圓解。
一、約修證。 ^93b36

△雖獲等者。即下請行之文。
下云我今猶如旅泊之人，雖獲大宅，要因門入等。
然據今文，總有三重，謂解、行、證。
今示下經但引解、行之文，而不引趣、證文者，
意云行成必證，事可知也。
又入通能、所，行、證雙該也。 ^93b42

△若欲具明者，應云解如來藏為宗。
謂佛許示真修，却約心見徵解，行首楞嚴定為趣。
故下請云：雖獲大宅，要因門入等。
次修此真定為宗，證彼藏體為趣。
下云：我以不生不滅，合如來藏等。
七、教迹前後。 ^93c2

△集者，即結集此經之人也。
△約類總為一部者，雖非一含所談，而其所詮，
法義相同，故合為一也。
如人說事，聞者有疑，遇他事故，不遑咨問。
及後再面，方獲咨詢，以決前疑也。
今亦如是，時雖不同，只是一經之事。
如華嚴七處九會，但一經耳。 ^93c10

△匿王致疑者。敘外道之說，疑身死後斷滅也。
下云我聞迦旃延、毗羅胝子咸言，此身死後斷滅，名為涅槃等。 ^93c18

△阿難疑問者，下經佛云：一人成道，依正咸真。
今佛成道，何故復有地獄、餓鬼、畜生等道？
乃至舉瑠璃王、善星比丘生身陷獄，為有定處，為無定處等？ ^93c22

△誅釋種者。瑠璃幼歲，於釋摩南家學射。
其家新建一堂，欲請佛。
琉璃幼孩入中作劇，由是釋種以言罵之曰：
汝是何人，輙汙我堂！
琉璃大怒，告左右曰：待我為王，必須語我，我得報之。
後為王，果誅釋種。
忖為此惡，必招禍報，遂乘舶入海。
至中流間，業火四焚，直入地獄。
今此大意云：第二卷中，匿王在座請問，
及匿王崩，琉璃為王，方誅釋種。
今既舉琉璃陷獄為問，驗知隔矌時遙，非一會一時說也。 ^93c28

▲二定文之部屬
△耶輸受記者。引文證是法華後也。
下云或得出纏，或蒙授記，出纏即登伽證第三離欲果，授記即耶輸已曾於法華會中授記作佛也。 ^93c44

△持地等者。下云我聞如來宣妙蓮華佛知見地，
我先證明等，即妙經普門品終云：爾時持地菩薩即從座起，
前白佛言：世尊！若有眾生聞是觀世音菩薩品時，眾中八萬四千眾生皆發無等等阿耨多羅三藐三菩提心。 ^94a2

△應身無量者。既云應身無量，斯即是入無記化化禪，能普現色身也。
經云：以佛道聲，令一切聞也。 ^94a10

△顯露入實者。下云了然自知獲本妙心，
常住不滅等，又云不歷僧祇獲法身，又請十方如來得成菩提妙奢摩他等。
既請佛行，開權後經，理無惑也。 ^94a14

△盡證圓妙者。如最初陳如云：妙音密圓，得阿羅漢。
優波尼沙陀云：塵色既盡，妙色密圓等。
此皆住持如來三德祕藏，圓妙可知也。 ^94a20

△俱醍醐者。今經既在法華後說，故知以醍醐為教相也。
若時、若部、若教、若人，悉圓極也。
若不明終、頓、圓三俱是圓極，並無優劣，
而作淺深解者，即疏主判云正唯終教，大乖經旨及法華後意也。
明教者悉之。 ^94a24

八、傳譯時中，初明飜譯。
△制止道場者。道場即寺也，漢世名寺，
隋朝敕改天下寺字為道場，改道觀為玄壇。 ^94a34

△邊境者，邊方戍遏之人也。
△中宗者，廬陵太子也。
高宗之子，則天親毓一十八上，登大寶之位。
後被則天毀位，貶於房州廬陵郡。
後得狄相犯諫，遂陵却詔迴，荐升寶位。
恰當長安三年，中宗即改為神龍元年也。
正月升位，二月即貶房融於嶺南。
知銓同五月遇此三藏，對譯茲經。 ^94a38

▲二、敘流傳。
△大通即北神秀和尚也 ^94a48

△灌濤即縣名也。
▲二、敘異同。然據譯場中有證梵義、證梵文，
讀梵本有傳語、證譯、證義。
今般剌密帝是傳語之人，雲峯是飜梵為華之人，
房相與迪公即受其語以書之也，必潤其辭也。 ^94b2

▲二、會通可見。首楞嚴經義疏釋要鈔卷第一
 ^94b8
