妙明真覺無見覩和尚住華頂善興禪寺語錄卷下
editor:: 處州福林禪院嗣灋門人智度等編
other:: 嘉興金明寺第十三代孫悟進重梓
other:: 
# 偈頌
偈頌
other:: 
## 示坦禪人
示坦禪人
大道坦然。不可依倚。
大道虗曠。寧存規矩。
休執文字。勿滯妙理。
水月非喻。鏡像莫比。
寂靜忘心。坐鬼窟裏。
向外馳求。白雲萬里。
參玄上士。興決烈志。
坐臥經行。密提祖意。
心心無間。念念不異。
異見狐疑。自暴自棄。
打破漆桶。有何諱忌。
截普贒脛。斷文殊臂。
得大安樂。自在游戲。
慎勿掠虗。欺誑巧偽。
一翳在眼。空花亂墜。
止止不須說。妙法難思議。
溪邊白鷺鷥。飛上長松樹。
other:: 
## 示文禪人
示文禪人 ^586a29

秋露滴禪衣。秋風翻木葉。
拈起鐵蒺藜。舉步自超越。
為言西峯來。披雲扣岩穴。
問訊了喫茶。一一皆明徹。
胡為更覔語。對面成途轍。
幽鳥隔窻啼。長松掛新月。
other:: 
## 示永嘉圓首座
示永嘉圓首座 ^586a45

覺海性澄圓。慎勿從他覔。
烟水百城南。遍參善知識。
相別已十年。尋訪千岑碧。
凜凜冰雪中。坐對松根石。
一喝分賓主。青天轟霹#CB15439;。
應咲老矍曇。彈指超彌勒。
other:: 
## 呈方山和尚
呈方山和尚 ^586b8

佛出現於世。為一大事故。
開示正知見。利鈍悉皆度。
偉哉天人師。參徒蟻羶慕。
不涉思惟中。白雲千萬里。
曲開方便門。示我轉身句。
明朝雨脚收。卷衲便歸去。
瓦鉢煑黃精。地爐煨紫芋。
other:: 
## 示山禪人
示山禪人 ^586b16

與汝拄杖子。虗空裏釘橛。
奪却拄杖子。大海中捉月。
提起殺活劍。弄巧翻成拙。
寒山與拾得。撫掌咲不輟。
奇哉妙蓮花。出水常清潔。
胡為乃不然。行汗空言說。
邪師過謬多。滔滔說甄別。
縱饒玄會得。猶是眼中屑。
不經大爐鞴。焉能抽釘楔。
沃洲山上人。遠來扣岩穴。
有大丈夫志。作事頗決烈。
單方巴豆子。盡底為傾泄。
通身冷汗流。再甦方奇絕。
應病故與藥。不盡閒施設。
憍梵波提側耳聽。
舜若多神驚吐舌。
other:: 
## 示贊禪人
示贊禪人 ^586b26

雪老低頭歸菴。麻谷携鋤入園。
一對無孔鐵鎚。剛要掘地覔天。
縱饒機先著眼。已隔三千大千。
若還句下承當。如蠶作繭自纏。
猛虎不食鵰殘。俊鷹不打死鸇。
一一天真明妙。千聖亦莫能傳。
驀然如桶脫底。始信吾不虗言。
風送水聲來枕畔。
日移松影到簷前。
other:: 
## 示可西堂
示可西堂 ^586b44

居山二十年。自得山中趣。
山鳥白晝啼。山花開滿路。
木屐印蒼苔。蘿龕鎻寒霧。
鐵錫與銅瓶。長年掛枯樹。
山高分外寒。紙衣鋪艾絮。
携籃挑笋芽。開畬種紫芋。
上人如不忘。伴我峯頭住。
other:: 
## 示興禪人
示興禪人 ^586c8

無端一念瞥然興。
好似浮雲點太清。
萬疊台山親到頂。
桃花爛熳雨初晴。
other:: 
## 示顯殿主
示顯殿主 ^586c18

蜂房蟻穴光明藏。
綠水青山正覺場。
叉手進前休擬議。
頭頭物物顯真常。
other:: 
## 成知客之淨慈
成知客之淨慈 ^586c24

不逼生蠶繭不成。
丈夫立志要堅貞。
南屏山裏參尊宿。
慧日煌煌照世明。
other:: 
## 示友維那
示友維那 ^586c30

我儂忍饑尚不暇。
奚暇為汝說佛法。
萬峯頂上雨初晴。
松杉翠滴蒼苔滑。
other:: 
## 答劉知州
答劉知州 ^586c36

目擊道存真慶快。
心如水月照何窮。
蒙頭跣足寒山子。
珍重閭丘慎覔蹤。
other:: 
## 與克密釋兒宣差
與克密釋兒宣差 ^586c42

宿雨初收暑氣清。
　御烟新染葛衣輕。
大千沙界同文軌。
鐘產贒良輔　聖明。
other:: 
## 贈南明趙青山學士
贈南明趙青山學士 ^586c48

春深相與登華頂。
扣問葛洪舊丹井。
六合茫茫人未知。
月瀉千峯萬峯影。
other:: 
## 示璝禪人
示璝禪人 ^587a6

生平自咲百無能。
破衲蒙頭住碧層。
壁角落頭生掃帚。
弗曾拈起當烏藤。
other:: 
## 示海禪人
示海禪人 ^587a12

寶陀岩畔海濤濶。
滑石橋邊差路多。
聞說爭如親見好。
一聲幽鳥出烟蘿。
other:: 
## 示日本揀禪人
示日本揀禪人 ^587a18

未跨船舷三十棒。
現成句子切須參。
華峯四萬八千丈。
流水松風為指南。
other:: 
## 示玄禪人
示玄禪人 ^587a24

氷河發#CB08504;非為妙。
枯木生華亦未奇。
對坐松根無別語。
擡眸祇看白雲飛。
other:: 
## 贈劉星士
贈劉星士 ^587a30

白雲紅葉擁柴門。
且捲星書坐石根。
禍福盡從心召得。
無心禍福不須論。
other:: 
## 示安禪人
示安禪人 ^587a36

好個安心法。當陽妙不傳。
誰知潭底月。元在屋頭天。
other:: 
## 示何大夫鑄鐘
示何大夫鑄鐘 ^587a42

大冶爐中煆出來。
頑銅鈍鐵總良材。
清聲遠播三千界。
擾擾勞生眼豁開。
other:: 
## 送西臺常御史
送西臺常御史 ^587a46

腰佩黃金已退藏。
苦心剋志扣諸方。
華峯頂上曾親到。
雲自閒閒水自忙。
other:: 
## 答東嶼和尚
答東嶼和尚 ^587b4

三世如來一口吞。
陳言冷語不須論。
三錢買個黃砂鉢。
埋向爐邊煑菜根。
other:: 
## 答濶濶出院使
答濶濶出院使 ^587b10

異寵恩光下日邊。
方袍新染　御爐烟。
雲中老衲將何報。
一炷清香禮佛前。
other:: 
## 示常禪人
示常禪人 ^587b16

平常心是道。舉步入荒草。
要知端的意。一老一不老。
other:: 
## 禮方山和尚塔
禮方山和尚塔 ^587b22

雲巒蹔下禮慈容。
誨語如同一日中。
佇立塔前泥半掩。
湖光黯黯雨濛濛。
other:: 
## 韶國師受業
韶國師受業 ^587b26

心外無法揚家醜。
滿目青山途路長。
四百餘年行道地。
遶簷栢子散清香。
other:: 
## 法身頌
法身頌 ^587b32

急水灘頭鳥作窠。
槃陀石上種油麻。
虗空#CB01387;跳須彌舞。
鐵樹風前自放華。
other:: 
## 新成東淨
新成東淨 ^587b38

淨頭新搆欲如何。
努力須還者一屙。
若是等閒蹲坐去。
空添臭氣上身多。
other:: 
## 窄菴
窄菴 ^587b44

藕絲竅裏乾坤濶。
芥納須彌世界寬。
有指有拳機用別。
柴門常掩白雲間。
other:: 
## 懶牛
懶牛 ^587c2

不是無心耕石田。
鼻繩掣斷已多年。
橫眠三界乾坤窄。
堪咲梁山寫不全。
other:: 
## 懶菴
懶菴 ^587c8

日上三竿猶未起。
人來也弗竪拳頭。
#CB00081;花百鳥無消息。
一曲松風瀉碧流。
other:: 
## 無文
無文 ^587c14

素甘質朴欲何為。
草座麻衣合自宜。
胸次不留元字脚。
一拳打碎五須彌。
other:: 
## 信菴
信菴 ^587c20

驀然桶底脫。決定更無疑。
獨坐茅簷下。拳頭接上機。
other:: 
## 月潭
月潭 ^587c26

一輪常皎潔。冷浸碧波心。
無物能堪比。清光照古今。
other:: 
## 四威儀
四威儀 ^587c30

山中行。紅莿花開錦一棚。
幽鳥鳴。試問禪流作麼生。 ^587c34

山中住。獨扇柴門亦懶拄。
雙老鳥。每日飛來又飛去。 ^587c36

山中坐。松根塊石莓苔裏。
舉頭看。應咲白雲閒似我。 ^587c38

山中臥。藁薦年深都抖破。
寒夜長。煨取柴頭三兩個。
other:: 
## 十二時歌
十二時歌 ^587c40

平旦寅。究明祖意莫因循。
著衣喫飯尋常事。
大死一回方始親　日出卯。
世智聰明誇善巧。
煑沙安得會成糜。
畫餅從來不能飽　食時辰。
取相修行徒苦辛。
洗面忽然摸著鼻。
元來只是舊時人　禺中巳。
碧眼胡僧猶罔措。
秘魔手裏擎木叉。
道吾座上執笏舞。 ^587c44

日南午。大地撮來無寸土。
無毛#CB15143;子潑天飛。
焦尾大蟲吞却虎　日昳未。
剖露西來第一義。
文殊不是七佛師。
釋迦豈受燃燈記　晡時申。
見得分明亦未親。
若也從門而得入。
須知不是自家珍　日入酉。
對人懶得開臭口。
老鼠成羣偷芋栗。
床頭打翻破瓦缶。 ^588a6

黃昏戌。又見月從峯頂出。
石上松根獨自行。
風咲露滴麻衣濕　人定亥。
山蠻杜#CB15683;全不改。
一拳打碎五須彌。
信脚踏翻四大海　夜半子。
不惜為君重舉似。
趙州使得十二時。
却被十二時辰使　鷄鳴丑。
茅簷不掃青苔厚。
紛紛黃葉墜岩前。
片片白雲生谷口。
other:: 
## 言語機關句
言語機關句 ^588a16

我有一言。千聖不傳。
阿難合掌。迦葉擎拳。 ^588a28

我有一語。切忌錯舉。
昨日好風。今日好雨。 ^588a30

我有一機。分明示伊。
若也不會。鋸解秤鎚。 ^588a32

我有一關。會也大難。
風號萬壑。雪覆千山。 ^588a34

我有一句。非思非慮。
瓦銚煎茶。地爐煨芋。
other:: 
# 山居詩
山居詩 ^588a36

一樹青松一抹烟。
一輪明月一泓泉。
丹青若寫歸圖畵。
添個頭陀坐石邊。 ^588a40

莊生有意能齊物。
我也無心與物齊。
獨坐蒲團春月暖。
一聲幽鳥隔窻啼。 ^588a44

鴈聲歷歷冷雲邊。
補得裙成袴又穿。
紅日西斜松影轉。
蒲鞋移晒屋簷前。 ^588a48

山寮也作裝寒計。
牕紙重糊分外牢。
乾燥竹柴成把縛。
夜深逐個取來燒。 ^588b4

三間箬屋青松下。
四壁重泥好置身。
經又不看禪不坐。
瓦爐終日自生塵。 ^588b8

偶桃野菜過坑西。
嫩草齊腰路欲迷。
春雨弄晴春日淡。
杜#CB15102;啼住竹雞啼。 ^588b12

山房寂寂坐深夜。
一點寒燈半結花。
老鼠成羣偷芋栗。
床頭打倒破砂鍋。 ^588b16

白雲常鎻千峯頂。
立處高兮住處孤。
掘地倦來眠一覺。
鋤頭當枕勝珊瑚。 ^588b20

蟄處雲深活計疎。
從他得失與榮枯。
開畬墾地閒消遣。
佛法身心半點無。 ^588b24

蘿葡收來爛熟蒸。
晒乾香軟勝黃精。
二時塞却饑瘡了。
誰管簷前雪霰聲。
other:: 
# 和永明禪師韻
和永明禪師韻 ^588b28

高束瓶盂住翠微。
從教世慇自隆夷。
深明吾祖單傳旨。
閒擬寒山出格詩。
啼渴野猿窺#CB00589;水。
聚羣林鳥折霜枝。
賞音百舌陽春調。
千載悠悠一子期。 ^588b34

機智無勢較淺深。
青山有路可追尋。
聽教兩#CB15150;莖莖白。
消盡平生種種心。
今古桑田多變易。
朝昏烏兔自昇沉。
齋餘洗鉢歸來久。
飽飯安眠不解襟。 ^588b40

到家舊路須忘却。
未到家時路覺遙。
每見落花隨逝水。
咲看枯木上凌霄。
千尋學海空奇浪。
一片心田長異苗。
搆得茅菴可容膝。
虗窻不礙四山朝。 ^588b46

卓錐無地可言窮。
年老幽棲心轉慵。
情識頓忘齊槁木。
色香不壞貴遊蜂。
千山草木歸春綠。
一幅丹青古意濃。
檢點庵前舊行路。
#CB03340;花麋鹿久無蹤。 ^588c4

林泉寂寞難招伴。
世路縈紆必假媒。
捉月騎鯨狂未息。
凌雲跨鶴志須摧。
慧光自我性天朗。
花種從人心地開。
雙足跏趺香草軟。
此身知是幾生來。 ^588c10

陰極陽生陽復陰。
萬機不昧去來今。
雜花遍界眾生念。
霽月澄潭諸佛心。
送臘寒梅香吐玉。
迎春晴柳影搖金。
了無淨穢分方所。
禽鳥時時演妙音。 ^588c16

法法圓融妙莫論。
無餘無欠眾中尊。
雨滋白石生雲母。
露引青苔上蓽門。
爛煑木芽清有味。
頻燒栢子澹無言。
相逢禪客秪禪指。
古佛家風喜復存。 ^588c22

爛堆黃葉買山居。
無德於人且自於。
可喜身為林下客。
從教塵積案頭書。
死生二事歸呼吸。
真妄雙緣已斷除。
當日遠公修白業。
區區結社在匡廬。 ^588c28

片懷澹泞白雲鄉。
堪咲勞生日日忙。
海島定無延壽藥。
仙家空有化金方。
中天星斗明寒水。
極目烟雲暗八荒。
寂寂柴床孤定起。
一聲清磬覺天長。 ^588c34

松蘿為蓋屋頭青。
慣下生臺鳥不驚。
雲片自開還自合。
客情無送亦無迎。
春回大地羣芳嫩。
水漲前溪兩岸平。
割愛毀形今已矣。
是誰來涉世間情。 ^588c40

袈裟不展任#CB01926;塵。
三十年來罷問津。
天外難窮千里思。
雲中自老一生身。
羣峯雨後重添翠。
幽谷華開晚見春。
寄語東村王大老。
今年貧勝去年貧。 ^588c46

晨鍾殷殷出林巒。
又起人間事萬端。
今日住來山水窟。
昔年曾向畵圖看。
青松萬本花無數。
紅日三竿露未乾。
但得此心平似地。
任他鹿馬路欺瞞。 ^589a4

誰將心識苦評論。
今古茯苓松樹根。
道絕修時方合道。
恩無報處始知恩。
長年褐布衣三事。
靜夜青天月一痕。
百億恒河沙數佛。
不消一口渾崙吞。 ^589a10

同人訪我喜盈眉。
夜坐沉沉月影微。
不是半生消積習。
那能一語便投機。
燈挑餘燼紅英落。
火撥浮#CB01926;白雪飛。
誰肯深山話岑寂。
明朝未可即言歸。 ^589a16

夜梵千聲月未央。
不知消盡篆文香。
斷槎東海靜中閙。
一枕南柯夢裏忙。
自覺娑婆光影短。
憶歸清泰念頭長。
寶幢珠網重重護。
種種莊嚴不可量。 ^589a22

三合聊資六尺軀。
過天名利任他圖。
自從念斷諸緣息。
誰管山平萬象枯。
水鳥引雛沿#CB00589;走。
樵童尋伴隔林呼。
有心固必夷齊輩。
千古首陽成餓夫。 ^589a28

清冷雲中到者稀。
廓然物我自同歸。
桃紅李白資真諦。
燕語鶯啼闡妙機。
新水漲溪魚影密。
宿雲歸洞日光微。
祇將一默酬知己。
是不是兮非不非。 ^589a34

世路從茲不轉頭。
髼鬆寒拾我同儔。
玄珠自是無心得。
黠慧徒然盡力求。
困臥饑飱消歲月。
花開葉落認春秋。
可憐貪利貪名者。
一個狂心百樣憂。 ^589a40

法門無量愧無成。
玉兔金烏昃又盈。
對境時時消妄念。
有身日日厭浮生。
山深樹密招提靜。
路轉溪回略彴橫。
像教顛危在今日。
更誰來話道中情。 ^589a46

烟霞鎻翠接天濃。
疑與人間路不通。
寂爾忘言超物外。
怡然適性樂某中。
祖燈燦燦真堪續。
教網重重未易窮。
霜狖一聲溪月白。
此情非異亦非同。 ^589b4

老我林泉喜陪佳。
曾將行李客京華。
塵緣此去終無慮。
生計年來漸有涯。
夾徑長高烏竹筍。
滿池開遍白蓮花。
日沉歸鳥翻身急。
獨倚柴門看落霞。 ^589b10

鳥不#CB15888;花事悄然。
一輪白日掛青天。
戒規末學論持犯。
道合中庸絕正偏。
凝碧寒泉甜似蜜。
揉藍細草軟如氈。
下方寒暑多遷變。
門外青松知幾年。 ^589b16

褒貶春秋自魯丘。
賢才不肖筆端收。
人亡金谷貪方息。
路極烏江心未休。
青塚霜凝千古怨。
後庭華落幾多愁。
莫來咲我論時事。
偶把浮言對俗儔。 ^589b22

不用尋幽遠色聲。
遁形何事要馳名。
過山明月元無意。
出岫浮雲豈有情。
覧鏡滿頭霜雪白。
看經兩眼眩花生。
燒殘榾柮和衣睡。
一覺起來天大明。 ^589b28

春暮山深花木香。
咿嗚桐角閙村鄉。
晴潭波暖魚遊躍。
古樹枝高蔓引長。
終日獨看松頂鶴。
百年誰悟草頭霜。
閒思往古英豪事。
總屬人間夢一場。 ^589b34

愛欲沉迷顯異殊。
未蠲諸漏總凡夫。
四生有想情多惑。
萬事無心貴一愚。
秦世長城空萬里。
漢宮細柳謾千株。
時中若欲知三業。
舉目頻看地獄圖。 ^589b40

佛祖遺風亦懶追。
千差萬別亦忘之。
休言已得未為得。
不立長期與短期。
眾水咸歸東畔海。
羣芳先發向陽枝。
八紘雲淨天如洗。
一句明明舉向誰。 ^589b46

暗室清天了了然。
全歸寂滅樂三禪。
可憐俗子求長壽。
却問仙翁學妙玄。
陋巷簞瓢閒境界。
畵堂歌管業因緣。
一溪流水年年綠。
只麼如如傲聖賢。 ^589c4

茫茫三界轉車輪。
隨力資持養幻身。
數顆芋煨經宿火。
一瓶茶煑去年春。
深棲禪定蒲龕穩。
重寫經題貝葉新。
羅什廣翻三藏教。
清名高譽藹姚秦。 ^589c10

方便門開悟有由。
衣珠未顯可言休。
屠龍得角真堪羨。
鑽燧逢烟正好求。
數片山雲沉晚照。
一潭野水泛輕鷗。
世間不見蓬萊客。
海上空聞有寶洲。 ^589c16

置身高在半雲霄。
回首下方人境遙。
蓮漏水澄蟾影墮。
石樓風細磬聲消。
夙緣會遇非今日。
往事思量似昨朝。
一味埋頭且憨睡。
世人嫌我太清寥。 ^589c22

枕石眠雲仰看松。
從來佛法自流東。
閒情祇把詩消遣。
妙道難將理性窮。
依約天花飛木末。
丁東簷鐸響空中。
寄言役役閻浮客。
莫用機心輥業風。 ^589c28

著意馳求萬里遙。
得來元不隔絲毫。
法門廣大含諸有。
祖道衰微賴我曹。
宗立五家元氣在。
航浮一葦浪頭高。
參玄未具超宗眼。
渾似夜行披錦袍。 ^589c34

一嘯風生拍手歸。
谷人相答樂熈怡。
細看秋月寒山句。
祇有天台拾得知。
境入靜時山始好。
橋逢斷處路方危。
窮通已定宜安分。
不見當年薦福#CB15156;。 ^589c40

雲林一入不知年。
深羨孤標出世賢。
雲葉亂堆簷外地。
漚華輕弄水中天。
柴門長掩緣無客。
紙閣重糊為惜烟。
短髮任從頭上白。
寒溫動靜體安然。 ^589c46

等觀塵世一蘧蘆。
名上凌烟不足圖。
馬為路遙知力乏。
草因霜重見心枯。
渴來任掬清泉飲。
客至曾無熟炙呼。
獨倚柴門發清嘯。
躡雲歸與應真俱。 ^590a4

山寒終日懶開門。
至理深明不用論。
落落明珠還合浦。
滔滔逝水絕歸源。
破裘重補經三紀。
鈍钁深鋤自一村。
偏愛春風無揀擇。
堦前依舊長苔痕。 ^590a10

默坐柴床絕所依。
眼前物物契真機。
莓苔自裹生香樹。
松露時沾壞色衣。
石鏬泉甘茶味足。
雲根上淺蕨苗微。
雙雙白鷲衝烟去。
一曲樵歌送落暉。 ^590a16

松徑逢人懶問名。
徘徊無語立溪亭。
遇飢只煑山中石。
遮眼閒看案上經。
翠竹每逢丹鳳宿。
碧潭深貯老龍靈。
炎凉毀譽時時別。
惟有青山今古青。 ^590a22

曠劫靈機挽得回。
大千沙界一塵該。
手招明月歸茅屋。
衲捲寒雲坐石臺。
雪點梅腮供冷咲。
日烘柳眼帶青開。
洞然一片真如境。
清淨願深今復來。 ^590a28

曲曲斜斜門外路。
東西南北總相通。
三重玄要毋勞舉。
五位君臣不借功。
一徑落花春雨過。
滿山啼鳥夕陽紅。
何人更問菴中事。
憶殺當年個懶融。 ^590a34

石老松枯境寂然。
折旋俯仰紀前言。
慢幢岌嶪摧真智。
業海煎熬喪本源。
當制無鈎狂性象。
須防得樹縱情猿。
頓空諸有超三際。
高揖清風下竹軒。 ^590a40

一天清露冷禪衣。
吟斷殘鐘思轉微。
百舌忉忉醒客夢。
杜#CB15102;怛怛勸人歸。
堦前苔蘚高低綠。
門外楊花上下飛。
滿眼綠陰春又過。
是誰格外透玄機。 ^590a46

綿密工夫不計程。
森羅萬象伴閒情。
下方地傑蛟龍遁。
午夜天寬斗柄橫。
東土人心多忽忽。
西來祖意自明明。
藏鋒寶劒光如日。
幾度紅爐煉得成。 ^590b4

同迷五濁寔堪悲。
濟濟緇流貴寶之。
苦行一生堪上傳。
清名千古勝刊#CB15156;。
汲深綆短徒勞力。
水到渠成自有時。
祖道騰芳在今日。
令人樹下憶楊岐。 ^590b10

獲叨斯教足優游。
不用歡兮不用愁。
對境靜心觀化理。
逢人無口問來由。
乳麋逐母眠花下。
松鼠呼兒上樹頭。
懶瓚當年機欠密。
天書來往幾時休。 ^590b16

林邊閒想昔時人。
#CB06595;嶮途中要立身。
覇顯功勛慚管晏。
縱橫事業耻儀秦。
生前和祿隨陽#CB08504;。
死後聲名等隙塵。
四海五湖流浪客。
至今知假不知真。 ^590b22

近來四大喜調和。
老我無心閒轉多。
竹戶經年長自閉。
岳僧昨日忽相過。
春茶旋種菴前地。
秋豆先收隴下坡。
任汝功名賤如土。
掉頭不買柰吾何。 ^590b28

六戶虗閒夜不扄。
孤燈耿耿徹昏冥。
宗風未墜思諸祖。
詩句重吟憶二靈。
鐘斷月樓人已定。
猿啼霜樹夢初醒。
曉來撥雪尋行徑。
自折山梅插瓦瓶。 ^590b34

世道如斯念合忘。
世情厭我苦韜藏。
自空五蘊離諸病。
不把千金換一方。
對眾拈花迦葉咲。
迷頭認影若多狂。
有為總是忙邊事。
事到無為總不忙。 ^590b40

結屋高崖轉步慳。
翛然四壁夜無關。
門前山在春長在。
門裏人閒景亦閒。
風掠枝頭花片墜。
雪消谷口水聲還。
終年居此應無愧。
大道不離方寸間。 ^590b46

安樂窩中早授方。
要知貧富總虗忙。
忙中境界須臾過。
靜裏光陰分外長。
紅日影浮青嶂淡。
紫霞光聚紺天凉。
山林自可傲朝市。
繞屋松蘿滴翠香。 ^590c4

我本田夫今釋子。
我師門戶大慈悲。
一齋麤守精神爽。
雜念不生情性怡。
谿柳經霜辭故葉。
山花得雨長新枝。
會來萬法皆同轍。
是聖是凡休遠之。 ^590c10

未悟權分愚與賢。
悟時無後亦無先。
華池歸去定何日。
布衲披來不計年。
卜舍自甘隣虎豹。
滿朝誰肯棄貂蟬。
有時更上磐陀石。
極目塵寰一惘然。 ^590c16

門外浮雲任去留。
法無定法不須愁。
行藏林下有龜鑑。
興廢人間等蜃樓。
飯罷欠伸閒皷腹。
寒來兀坐只蒙頭。
黃金白玉成何事。
日不休兮夜不休。 ^590c22

望斷斜陽憶故鄉。
淹留塵世十年強。
當時不下菩提種。
今日豈聞薝蔔香。
暗長竹梢高透屋。
新栽松樹已過墻。
月沉後夜誰相委。
數點山螢照草堂。 ^590c28

等觀大地度流年。
行亦禪兮坐亦禪。
堪愛四山塵絕點。
何妨一室靜蕭然。
洗盆換水梳堯韮。
掃石焚香禮竺仙。
彼彼光明看得破。
槃中落落寶珠圓。 ^590c34

亭亭修竹護禪關。
未許白雲來借閒。
岩下古松青不減。
天邊飛鳥倦知還。
追贒有愧慵歸社。
老我無心別買山。
今日不圖明日計。
火風分散霎時間。 ^590c40

揚鞭舉棹去紛然。
不為名牽即利牽。
百歲光陰過瞬息。
一生心力事他緣。
豁然悟鏡頭元在。
倏爾昏來鳥落弦。
#CB00589;草山花渾似錦。
是誰來此立峯前。 ^590c46

參罷歸來事宛然。
了無一點世情牽。
梵音續續終三皷。
清夢頻頻到五天。
鐵鉢飯香霜下稻。
砂鍋茶煑石根泉。
龐眉道者來相訪。
學海瀾翻語入玄。 ^591a4

亂山平處夕陽多。
抱子黃猿入翠蘿。
品字柴頭伴岑寂。
一尋拄杖共漚和。
喜無俗子喧孤定。
時有樵人唱短歌。
瞥爾情生機智隔。
纖塵瑕纇早揩磨。 ^591a10

光明性海渺無涯。
尺本無添寸又加。
為道了無寒暑變。
尋師寧憚路途賒。
情迷自用分高下。
理在何須辨正邪。
堪咲舊時行履別。
會來萬法即吾家。 ^591a16

終朝兀坐似癡呆。
無倚無依實暢哉。
白髮滿頭難再黑。
青春過眼易重來。
燕辭社去如相約。
蜂為花忙似有媒。
未盡餘齡隨所住。
天真佛不假蓮胎。 ^591a22

雨餘絕頂晚生凉。
一種襟懷孰較量。
寂寂空山轉青碧。
茫茫塵世幾興亡。
逢人資舊傷時異。
顧影臨風坐夜長。
誰證無師無漏智。
忽來一陣白蓮香。 ^591a28

茅櫩蕭洒挹溪濵。
禪罷搜玄妙入神。
流水廣談空諦義。
青山頓顯舍那身。
烟雲雜沓如排陣。
日月流行似轉輪。
茅舍入深應有路。
不須重問採樵人。 ^591a34

天晴拂曉啟巖扉。
糝糝霜華帶葉飛。
時至理彰雖有待。
功成名遂合知機。
張翰豈是思蓴去。
陶令休言為菊歸。
可止可行人不薦。
大都是處却成非。 ^591a40

日出扶桑觸處紅。
三千剎海體元同。
菴摩羅果無生智。
優鉢曇花畢竟空。
倒握龜毛酬至化。
高提兔角振宗風。
一聲啼鳥春光裏。
何處是西何處東。 ^591a46

同中有異異中同。
六用門頭具變通。
頓發辨才瓶瀉水。
不留朕迹月行空。
定回衣濕蕉花露。
吟就詩清竹葉風。
入佛入魔俱莫問。
太平無象孰論功。 ^591b4

祖師遺韻難輕擬。
六十九篇消性情。
甘自守愚全素節。
從他尚巧耀虗名。
久長受用貧邊得。
安樂工夫拙處成。
此理明明亘今古。
黃河知是幾番清。
other:: 
# 題#CB02494;
題#CB02494;
other:: 
##  #CB02494;高峯和尚書(中有清虀白飯之語)
#CB02494;高峯和尚書〔中有清虀白飯之語〕 ^591b10

天目和尚振法道於斯世。
其如輝暗之燈與。
今觀書帖。初無爾疆我界之語。
警訓之辭。凜然在耳。
窄菴首座珍藏之久。
一日持以示余。需語于後。
噫。幸好一分白飯。
何必糝以薑椒。
other:: 
## 蕳翁方山和尚書
蕳翁方山和尚書 ^591b20

安洲遇維那持蕳翁方山和尚遺墨。
求一語于後。噫。二大老只為慈悲故。
未免口裏水漉漉地。
余又豈可推波助瀾。
合掌加額。卷而還之。
other:: 
## 空中和尚語
空中和尚語 ^591b30

山中樵唱。雲頂流毒。
謂之有語成謗訕。
謂之無語須細讀。
石火電光。醍醐毒藥。
具眼者辨取。
other:: 
## 古田和尚答無則和尚語
古田和尚答無則和尚語 ^591b38

古人見父師手澤。
如侍嚴詔。況酬答叔父書帖乎。
焚香拜觀。憫念世間饑苦。
一日只作一日計。
慈悲深廣。了達夢幻。
規訓凜然。成藏主既能珍藏。
非惟寶其翰墨。當敬思而奉持。
其或言外有聞。則受用又無窮矣。
other:: 
# 臨終示眾
臨終示眾 ^591b44

大凡參學之士。須要信得及行得力。
大事未明。如喪考妣。
堅持淨戒。一心向道。
古人正因出家。正因行脚。
為生死事大。無常迅速。
廢寢忘飱。如救頭然。
奚暇閒情。遊山翫水。
奔名逐利。汩沒塵勞。
今人口頭雖說參禪。
心裏全不肯做。#CB15325;相沿襲。
與之俱化。瞞人自瞞。
大不濟事。如斯等輩。
真可憐憫。須是放下世緣。
一切處一切時。舉起個話頭。
密密參究。今生便要決斷。
料想不由別人。但退步就己。
用真實工夫。一提提起。
一#CB15111; #CB15111;破。
更無絲毫為障為礙。
大丈夫一刀兩段。
豈肯死於語下乎。
且道。者個是死語耶。
活語耶。明眼人前。
切忌錯舉。
other:: 
# 遺誡
遺誡 ^591c6

汝等出家。當行出家之行。
當念四恩難報。信施難消。
努力以道為重。不可虗度時光。
常住十方僧物。為老病故。
毋得競爭人我。增長無明。
闘搆是非。戒之慎之。
來日煩眾新戒。早為焚化。
不須剃頭。不用洗浴。
一爐猛火。千足萬足。
other:: 
# 辭世
辭世 ^591c30

現成句子。不妨舉似。
虗空撲落。須彌起舞。
妙明真覺無見覩和尚住華頂善興禪寺語錄卷下
xu:: 
#  No. 1396-D 無見覩和尚塔銘(并序)
No. 1396-D 無見覩和尚塔銘〔并序〕
author:: 天台山景德國清禪寺佛真文懿大師曇噩撰 ^591c40

至元大德間。無見覩禪師。
以方山寶公之道唱東南。
於是天下英儁之儔。
高潔之侶。雄豪魁傑之士聞其風而神馳。
覯其跡而心服。莫不雜肩屩足。
忍饑渴。#CB00155;寒暑。
形駢影屬。以趨座下。
禪師則煦之嫗之。
又從而呵怒之。憑之凌之。
又從而撫矜之。飛而上則繒繳之。
走而下則網#CB05321;之。
吾惟其得而已。於弋#CB01848;之勤奚恤。
金之鍛也器成。木之斵也材就。
宜其棄榮華而甘澹泊。
黜聰明而返淳朴。
靡然而就弟子之列。
莫之牴牾也。禪師諱先覩。
字無見。姓葉氏。世為天台仙居顯族。
以宋之咸淳乙丑五月六日生。
　皇之元統甲戌五月二日卒。
壽七十。臘五十。即以卒之九日茶毗。
而瘞其舍利塔於寺之西偏五十步。
嗚呼。禪師其果亡乎。
其有不可亡者乎。
禪師資性秀頴。幼絕腥醲。
嗜讀書。過目成誦。
父母素期以儒業起家。
會沙門東州善公者。
過而識之曰。此法器。
宜毋滯鄉里。率敬信善許諾。
逮冠從古田垕和尚。
薙染於郡之天寧。
既具戒俾歸侍司。
尤旦夕以此道加#CB15081;進。
禪師即事徧參。見藏室珍公於天封。
方山寶公於瑞岩西菴。
而往來二公間。雖有所契。
未臻其極。遂築室華頂。
精苦自勵。一日作務次。
渙然發省。平生凝滯。
當下氷釋。乃走西菴呈所解。
山以偈印之。辭還峯頂。
山不能留也。且華頂之勝。
自智者顗大寂韶高菴悟諸鉅公。
以徽名懿德賁泉石。
而天子之尊。王公將相之貴。
必詔問法要。躬禮慈容。
日馳軺騁。驛致香幣。
使者冠葢旁午。然其地高寒幽僻。
人莫能久處。惟禪師一坐四十年。
足未嘗輒閱戶限。
其拈提開示勘辨之辭。
頌偈蕳牘之筆。誠般若之餘膏。
涅槃之賸馥也。方近騰遠播。
雖販夫竈婦之愚。
入之耳而出之口。
猶將薰其風裁。飱其義味。
況虗靈之器。警拔之機。
神領意會其妙於文身句身之表乎。
故錄而集之。以貽永久。
茲不復一二贅舉。
其妙明真覺之號。
寂光之塔。葢　上所賜也。
銘曰。 ^592a9

華頂之峯。嶄絕空碧。
下闞滄溟。澒洞潮汐。
如楞伽于海中。佛徇機而遊入。
誕闡教乘。曰心曰識。
識乃心之資。心乃識之質。
三界宛爾而存。萬法樅然而立。
心於三界其本。識於萬法其迹。
苟本泯而迹亡。肆識空而心寂。
達磨西來弗作而述。
子孫詵詵虎丘孔碩。
茲無見之是承。透金圈而吞栗棘。
楞伽之指于焉以塞。
達磨之傳于焉以得。
斯華頂於世間獨崢嶸而高出。
xu:: 
#  No. 1396-E
No. 1396-E ^592b26

會得西菴轉身句。
十方世界無蹲坐處。
四十餘年華頂峯。
雖不下山教化眾生。
而道行世間。雖不開談玄之口。
而話在諸方。門人集此錄。
刻舟記劍耳。閱是錄者。
謂此是法語小參偈頌。
夏蟲不可與語氷。
住天台萬年法弟了達題。
xu:: 
#  No. 1396-F
No. 1396-F ^592b43

佩聵祖無口刀。大坐華頂一峯。
戒檢精嚴。機語深穩。
有回石頭不下釣魚山風軌。
無見之見由是洞然明白。
謂余不信。試以此錄驗焉。 ^592c11

元統閼逢閹茂八月上吉。
雙徑山主元叟行端#CB02494;。
xu:: 
#  No. 1396-G 無見覩和尚語錄#CB02494;
No. 1396-G 無見覩和尚語錄#CB02494; ^592c17

當胡元之末。中華法道尚盛于吳浙間。
知識輩出。各踞雄席。
交振化聲。時無見覩公高遁天台華頂。
四十年影不出山。
中峰本公菴居天目。
諸方爭請而不應。
道風並峻。敻古鮮儔。
以故天下指為二甘露門。
湖海玄學之士。嚮風趨慕。
只恐其後。至我日域求法之侶。
莫不航海梯山。願一瞻禮。
吁。道德感人乃如是耶。
逮乎明季。諸家法脉悉皆斷絕。
唯有二翁雲仍繩繩如綫。
得非源遠而流長者乎。
余嘗憾中峯廣錄梓行已久。
獨無見語要未見傳世。
殊為缺典。頃撿續藏中。
獲睹其錄。正如陰晦長夜忽見夜光之珠。
其喜可勝言哉。且其語簡古超邁。
足以開發學者。及閱山居諸篇。
一皆從真參實踐中渾然流出。
固非韻人高士可以擬厥萬一者也。
亟宜綉梨以垂將來。
倘樂道忘勢頂門具眼者覽之。
焉得不重為至寶歟。 ^592c24

旹延寶甲寅歲仲夏月。
後學峩山沙門道澄月潭和。 ^593a10

南敬#CB02494;。
 ^593a12
