
other:: 俱舍頌疏記　論本第二
author:: 富春沙門　遁麟　述
言有見者梵云婆〔此云有〕尼陀羅舍那
〔此云見〕見含三義一照義二示義三喻義論中但舉示現一義婆沙正理具顯三義今此章中但有示照二義初是示現義言說名見次是觀照義眼根名見言眼根照色者抄云謂眼根舒光照物照物令現故名見色色俱令起名為有見如伴共行名為有伴有說此色於鏡等中有像可現名為有見可示如彼如此等故不可說聲有谷響等應成有見不俱生故自餘十七界無上說義名為無見言極微所成更相障礙者如東微礙西微令不至東西礙東亦爾故論云自於他處被礙不生如手礙手
〔此約極微體相障礙〕又解曰此根境是極微成即顯根境更相障礙
〔此約所成根境相礙〕言有對總有三者因明障礙有對便明餘二有對然頌言有對色者但約障礙有對非餘二也故論結云應知此中唯就障礙有對而說是故但言十有色有對由此義准說餘無對釋三有對總為三門一標章二列數三牒釋初二如章可知對是礙義下牒釋拘礙中自為三段一舉數二釋名體三差別言法界一分者法界有四類法一心所二不相應三無表色四無為法唯取心所故言一分言於色等境者謂上諸法各對自境等即等取聲等五境也釋名應言此眼識等於色等境有功能故名為境所拘名為有對故境界有對言境界之有對者謂舉所取之境界目能取之有對故依主釋次釋所緣有對亦是舉所緣之境辨能緣有對所緣有對不通五根如次當辨次辨差別者先明境差別次對所緣辨異次對障礙後重辨境界所緣尋章可解言如人等眼者謂捕魚人等水中見物多分於陸說礙。 ^400a33

言畢舍遮者昔云毗舍闍亦云壁舍柘鬼即餓鬼中勝者也室獸摩羅是傍生類形如壁宮有云形如床大舊經律中或作失取摩羅或失守摩羅梵音轉謬譯云殺子魚也善現律云鰐魚也有四足似魚龜齒至利有禽鹿入水齧腰即斷廣州有之小者長二丈大者乃至長百尺准論約晝夜更有四句故論云於夜有礙非晝如諸蝙蝠鵂鶹等眼有眼於晝有礙非夜從多分說如人等有眼俱礙如狗野干馬豿豺狼猫狸等眼有俱非礙謂除前相次辨差別言此功能者正理云如人於彼有勝功能便說彼為我之境界
〔述曰謂有境法於自境上有見聞等遊履功能名為境界〕心心所法執境而起名為所緣言礙體用者彼云如彼同分眼體雖恒有無見色能不名境界以此准知境界約用所緣據體解云心心所法要有所緣體方得起若無所緣現即無體故知約體彼同分眼雖有體而無用不名有對故知約用也更有多釋者舊更有三釋一云境界有對此約有能非要起用如彼同分眼所緣有對執境方起至現謂起彼取果用有緣即起無緣不起故名有對第二云礙取境用名為境界礙取果用名為所緣三云礙取境用名為境界礙緣境用名為所緣言自簡他者十八界中隨所取者即名為自言越彼色等於餘聲等眼不轉者如眼正見色時傍復有聲欲越色境而取於聲即此眼識不轉也轉之言起謂識不於聲上起也既不能取他明知唯為自境所拘礙也或轉謂不移於聲境也有約了青色識不於黃色境明其拘礙礙大意亦同和合者舊云眼等於自境轉時於餘聲等而不得起此和合言還是拘礙准此釋與前無別次境界對障礙差別互有寬狹得為四句可知言應順後句者謂問中境界居前所緣是後今即順所緣答云故名順後亦名順後句答由境界是寬通六根故所緣是狹不通色根也以寬問狹故故順後答若是所緣必是境界不得言若是境界必所緣也以五根是境界非所緣故既是光云鳩摩羅多此云豪童是經部祖師於經部中造喻鬘論癡鬘論顯了論等順後亦顯違前若將所緣問境界者即是以狹問寬順前句答答詞同前但由問有前後故答成其順前順後所緣障礙體不相關所以不對作句言豪童者諸童子中最為上故是經部祖師造喻鬘癡鬘論中有此頌也言無記二字屬上者以頌中無記字在下今屬上應言八無記也言餘謂色聲者不然若唯明十色可言謂色聲通辨十八界何局在此二故論云其餘十界通善等三謂七心界與無貪等相應名善貪等相應名為不善餘名無記法界若是無貪等性相應等起擇滅名善若貪等相應等起名不善餘名無記次方辨色聲今此章中全是踈略良疏主承前十有色及餘色聲等言唯於十色辨故成此誤言無記者記謂決定分明說義前二品相狀可分明記故名無記第二解無記論主破云若爾無漏應唯無記言眼至善等者依前義釋言等起善者如良藥汁所引生乳等起不善如毒藥汁所引生乳廣辨此相如業品中。 ^400b42

言欲界所繫者繫謂繫屬即被縛義。
言色界無段食者要離段食貪方生彼故如下釋言略說段食所引貪名之為欲既此是欲色界無又雜心云彼無段食性以身微妙故論云若爾觸界於彼應無如香味境段食性故答云香味離食無別受用觸有別用持根衣等故觸非無若爾鼻舌彼應非有如香味境彼無用故不爾二根於彼有用謂起言說及莊嚴身故於色界唯十四種理得成立言無色離色者論云要離色欲於彼得生故無色中無十色界。 ^401b4

言道諦攝名無漏者道諦之言通其三道漏不增故名為無漏餘名有漏者餘意及識漏隨增故名為有漏言道諦無為者道諦有為法也無為謂三無為擇滅漏緣而不增虗空非擇滅漏不緣故名無漏非果法故染不緣也言餘十五界唯有漏者謂五根五境五識漏隨增故唯此宗佛十五界亦唯有漏以佛自身雖無煩惱而為他人緣於佛起故亦有漏若餘部師佛身非漏依故不名有漏。 ^401b22

言幾尋伺者舊云尋伺相似於一心中或二俱起或唯有一故此偏明憍慢雖亦相似亦唯有一非二俱起慚愧雖亦相似亦二俱起非唯有一愛敬亦然故此不明於此頌中有其三類一唯為尋伺二通三品三恒無尋伺初後二類相顯易知中三品稍將難曉故下隨疏更復指陳言行相麤者謂五識依五根取五境行相麤顯名行相麤若爾內門意識應非行相麤解云五識望意識名麤意識望上地名麤又解通望上地並名為麤且依前釋言外門轉者謂緣外色聲等境故正理彈云經主釋言以行相麤外門轉故此因非理現見意識內門轉時亦常與彼共相應故上地外門意識亦無尋伺應作是釋五識唯於尋伺所隨地中有故非於欲界初靜慮中心心所法除尋與伺而有不與尋伺相應何用外門為因簡別俱舍師救云行相麤是通因外門轉是別因五識具二內門意識雖無外門轉而有行相麤故尋伺上地外門意識雖有外門轉而無行相麤故無尋伺及餘相應皆通三品次又論云下約唯法界非相應及尋伺等通局所以然者此章門初將三品名問十八界法上既除尋伺唯言意識及相應法通三品其非相應及前所除尋伺等為在何品故更問之由此所明法無不盡言取餘四十四心所者問嗔忿等既不通上地何故言四十四通三品耶答雖嗔忿等不通上地非此所明此中但明尋伺法故且對尋伺總言四十四其餘通局如下俱生中辨言意明通三品者以釋頌後三界通三品故云意明也言有尋有伺者此謂相應有非俱有有由此四相不名有尋伺故言法界所攝至亦如是者且法界中總有四類法一餘相應法二非相應法三尋四伺上明餘相應法竟今此明餘類也然伺有二種一中間禪伺二欲界初禪其中間禪伺當體及非相應法同前約地中第三品若欲界初禪伺與前不同如下建立言尋一切時無尋者此明尋也謂若尋起恒無第二然無少時而有第二故言一切時也言無第二尋故者釋上無尋但伺相應故者釋上唯伺無第二者為遮同時有第二不遮異時有第二也又尋自體不可相應故知唯伺又此唯言且遮尋故言唯伺非不亦與受等相應言伺在欲界至名何等者此明欲界初禪伺也謂法界四類中餘相應非相應尋及中間禪伺隨其所應建立三品如前已辨而此欲界初禪中伺為名何品故曰三品不收應名何等建立如章然初品名為有尋有伺者蓋是餘四十四心所有尋伺即彼四十四心所立為初品而此伺體實非初非唯初品不取第二第三亦復不標故須興問更別建立言由此至有四品法者據約法界自有四品法然四品皆初標品名謂字已下指其法體言餘四十四心所者問何不言意識二界獨言心所耶答雖意及識亦為初品此約法界明故但言心所以論言謂除尋伺餘相應法故然此四品與餘次第不同順地作法故俱句在初一單在第二俱非句第三一單句在第四者以地中無別無伺唯尋品故此單句在第四問所以頌文但說前三不言第四者顯宗云然法少故頌不別說
〔唯約一句故云少也〕。 ^401b38

言無餘二至無分別者論說喻云如一足馬名為無足自性分別唯是尋者正理云夫分別者推求行相故說尋為自性分別簡擇明記行似順尋故分別名亦通慧念言簡定中慧者婆娑云定中亦有慧而非推度分別若推度時便出定故又正理云定中不能計度境故非定中者能於所緣如是如是計度而轉故於此中簡定取散言隨念分別者或憶念分別曾所見事或於現像而能起念於定散皆能記持故正理云明記所緣用均等故。 ^402a48

言有彼所緣者正理云如人有子所緣所行及與境界名義差別言非相應法者非相應言亦攝無表及三無為俱是不相應以不能取境故。 ^402b18

言此八及聲者謂乘前有所緣界聲非有所緣法故復言及眼等五根唯現在世有心心所執為依處名有執受去來者名無執受問現在五根若入無心或起意識即無執受或五識間起非識依者亦無執受如何說言現在五根名有執受答現在五根識不依時執受類故亦名執受問去來五根亦執受類應名執受答現在五根容有發識名有執受去來五根無容發識亦無執受言若扶根四境者謂扶五根色香味觸之四境也言攝為依處者謂色等四境若不離根非所依而是心等之所親附依與所理名依處言損益展更相隨者注中所釋約身隨心但約一邊未成展轉准義更辨心亦隨身方成展轉謂依處若得好食等益心亦益得惡食等損心等亦損由此九界名有執受正理又云有餘師說若諸有情執為自體一切處時方便防護茅#CB01926;火刺霜雹等緣是己身攝名有執受。 ^402b24

言滑澁等七者如已辨理應更言餘七心界法一分俱非二種疏文略故唯明色法以前問中有言十八界故言義准餘八非可積集者謂七心法界為八。 ^402c8

言四塵為能所斫者婆娑一師唯說堅性名為能斫四處為所斫與此不同言薪等相逼續生者謂色聚極微不相觸然由相逼剎那續生言斧等分隔薪等令各續生令別義邊故名為斫非令法此等滅又論云身等色根不名所斫非可全斷令成二故非身根等可成二分支分離身則無根相故身等亦非能斫以淨妙故如珠寶光問地獄斫身或斷虵等令成多分多分各別行是即支分離身有根答地獄現相見成多分理實諸分皆有身根斷虵等身有餘勢動解云身為多分而諸分相內皆有身根諸分中間連續如斫杜中及藕根堇若相離者身根即無何斷虵由猶動風力所轉非有身根也言燒至四界者亦不通身等色根以淨妙故而燒身盡時根亦盡者由彼扶根四境無故根亦隨無非能燒根也聲界六識義恒非不相續也兩解不同者舊云前約世俗不相離說故言四界後約勝義刻體唯火能燒所稱唯重理並無違雖復火性俱遍能所據事用勝說為能燒事用劣者說為所燒。 ^402c14

五類者即此中列異熟生等五種類法攝十八界言業所感得者即胎中初得五根酬先業果是異熟性乃至命終已來相續不斷言長養眼等者但因現在長小令大不酬往業常能護持異熟之根然其五根通此二類體相各別言體非無為不名實者實有二種一堅實二體實今謂非無為堅實之實若約實體名實則通十八界不得云非實言不名一剎那者泛明剎那亦有二種一剎那故名剎那二不從同類遍行因生非等流故名剎那第二剎那唯初無漏今此眼等既唯有漏故不通彼非謂不通前剎那義言五類明義至不同者於五類中非餘四類名為異熟如是乃至非餘四類為剎那此即展轉相望體各不同非互相攝二類攝不盡方立等流者泛明等流有二一從同類遍行因生等流二非異熟長養所攝然復同類遍行因生者名等流今二類外方立者是第二者等流非初等流言離二類外更無別有眼等根性者無眼等而非二類所攝故名無別性雖眼等內亦有至無別性者通伏難也難云眼等既說同類因生豈非等流耶通云約通相眼等實從同類因生亦是等流今顯異門癈總論別故言離異熟等無別性故所以不說言四釋者泰法師云初一是總下三是別今章不分總別之異然准舊解與泰釋同新云但釋異熟生之所以不說因名異熟所以也初異熟之名不定者以論但言異熟生故即自釋言異熟因所生而不知異熟因果故不定也若言生者四釋並屬果也言取果用及與果用者能為修種取當果故名為取果果將生時因與其力令果得起名為與果此之二用俱目於因名之為變謂果將生其業果變異如糓種子牙欲生時狀變異也或與果力用異前取果名之為異異熟生三字並屬果也第四注言同第二解者既果名異熟應言同第三解以第二解非果名異熟故舊但云同前解而不言第二三也有言此由作有財釋並是因名異熟故言同第二解者不順文意思之可知又此中若但云異熟是有財釋若言異熟生還是依主釋釋所長養名者謂所長所養故名長養又釋因養而長故名長養今由此緣所益眼等體增眼等增時說名長養能長養通三性者前二唯無記睡眠通三性泛論等持亦通三性以是大地法故今此取定故應唯善雖有此殊然約總相說通三性問異熟長養如何相依答異熟色無異熟生離所長養故須長養護持異熟長養色勝有離異熟如天眼耳修得眼耳故婆娑云如人重人幡重幡長養防護異熟亦爾此論亦云譬如外郭防護內城問外非情物通長養不答新云長養對異熟故無長養長養以防異熟故言異熟色任運而起者謂受得之後體常相續無有間斷異心法故後言聲隨欲轉者謂隨意樂欲而聲變異論云若爾不應施設足論說善修遠離麤惡語故感得大士梵音聲相於論有二答初云聲屬第三轉故雖由彼生而非異熟謂從彼業生諸大種從諸大種緣擊發聲有說聲屬第五轉故由彼生而非異熟論主破云若爾身受從業所生大種生故應非異熟若受如聲便違正理若依此宗聲非異熟但通二類若從同類因生是等流性因湯藥等而資長者是長養性亦不相攝應更辨體非無為故不通有實非初無漏不通剎那言亦異熟生者前五根中言是二類便非等流今以無礙是等流亦通異熟故言亦也言等流者前後同等名等流類相似名流或果續因名流同類遍行共得此果異熟生亦有同類為顯別相癈總論別但名異熟異熟不攝方等流無所長養者若據長用亦通非色此約體說故無長養色香等通異熟者色若有情數者有異熟生及所長養若三性業俱唯有等流性香味觸三有情數者有異熟長養無記業俱有者是等流性一切外境皆是等流此色等四非實非剎那可知言初心苦法忍品者初心之言顯示現忍兼攝同聚後置品言究竟不從同類因者釋唯現忍名一剎那也自餘無漏苦忍未現前時無同類因苦忍生後即有現忍永無此因故名究竟故正理云此說正現行亦非等流者餘有為法無非等流望後名意望前名識者釋伏難也前既說言無間滅為意意在過去何故現忍亦名意耶故今說云望後名意等以意是所依義故。 ^403a2

得成就者然此得名具含通別二相言通相者得與成就俱名為得如言得謂獲成就若別相者得與成就現未有殊今此言生相名得至現名成就者約別相說謂生相時此得創起故名得至現在世已得故不名為得但名成就章初二問者初問得眼為得識不次問得眼識為得根不言受生已後者六處初開位是也雖有生盲及漸捨眼等欲界沒還生欲界等名得眼不得識及無色沒者無色中先無眼故生二三四靜慮者彼地無眼識故簡異初禪及欲界也及從彼沒生下地時謂正住死位中有至生相爾時但名得識眼先成故不名得眼第三俱句者謂梵世欲界地法有眼識故初得眼根識亦得也此初得眼者謂中有眼也俱非句者謂現在正觀色時及從欲界死生無色時二俱不得成就四句第一句言眼識不起者謂地法無識而復未起下地識靜慮地中必有眼故第三句中生欲界言顯定成識得眼不失復顯成根生梵世者顯眼及識必定成就生上三定顯定成眼正見色言復顯成識第四句者生無色界及從彼沒中有初心等章釋等字但等成就若准論文更等餘義故論云如是眼界與色界得成就等如理應思為攝如是所未說義是故頌中總後言等又此論中但明眼等三界若准婆娑具顯十八耳等五三各互相望皆應思擇是故頌中故後言等。 ^404a8

言內外者論云我依名內外謂此餘難云我體既無內外何有答我執依止故假說心為我故經頌云由善調伏我智者得生天又云應善調伏心心調能引樂故但於心假說為我。 ^404b6

釋同分中文分為二初約十八界辨差別後釋同分名義初文又二初別明法界唯有同分次通明十七具二種初文又二初正明法境次從解同分義依此科分尋章可解緣境不雜者如眼識但可取色不取聲等餘識亦然名為不雜言雖被意識至非定者釋伏難伏難五識緣五境即說名同分意亦緣五境五境望意應同分故答云雖被意識緣以非定故非同分言非定者謂意通能緣五境是共故非定也法境唯意識緣者正理云且如法界與彼意識為定所緣是不共故此總名境同分言緣境無邊者謂觀一切法皆無我故無所不遍若無常觀唯通有為不通無為故不言無常觀也餘觀更狹故並不言次明十七界中有二初總解所因次別約界辨言餘二者問如無我觀觀一切法則十七界應恒同分何故言通二耶答六根六識不約為境名同分五境非定故非同分故言非自業故婆娑云餘十七界不依意識即為同分及彼同分但體各別根境相對如眼對色色對眼乃至觸對身身對觸等若唯緣十七意即名同分以意通了一切法故依自作用立然此中先辨六根次明五境後明六識就中各先辨同分後彼同分言於有見色簡其聲等唯攝通處言廣說者以餘五根相類眼說故皆三種所以同辨次說彼同分中五根為一類辨意根自別明者謂五根是色法設不取境亦自能起故有已滅等成四種意根是心法起時必取境無有已滅等三種於彼同分類不同故故別明言彼同分眼但有四種者以西方師說有五種謂不生法復開為二一有識屬二無識屬今婆娑師不同彼說故言但有四種言不見色已滅等者謂舉不見色眼根已滅等非謂色境已滅正滅等也耳鼻舌身准眼而說意生必同分者謂心法必託境生故無已滅但有不生一也言不生法者謂是意根不生非法境不生也次辨五境色等言已正當見者謂皆有曾當為境之義故名同分所以唯三無不生一彼同分約不為眼見故通不生法乃至力觸者法境前已明故但類說餘四次六識言如意界說者以是心法起必緣境所以同分有已正當等三彼同分識唯一不生同前意界次下釋名更相交涉者准正理云即是展轉相隨順義又准彼論交涉是總句下二是別句同眼自性者謂眼雖有見色不見色異而眼等體是同故正理云云何為彼種類分同謂此與彼見等相同處同界等故
〔解云同能見義同是眼處同是眼界故〕言互相引起者由見色不見色眼互為同類因互為等流果言相繫屬者互雖有見不見色殊同屬眼故婆娑具明意同上說文廣不敘。 ^404b14

三斷門前二是斷可名斷第三非斷名斷總名三斷言十五界至唯修斷者若五根及香味觸不染汙性又是色法緣縛斷故色聲二修所斷心親發起故又是色法緣縛斷故若五識界若無記者是不染汙緣縛斷故是染汙者迷事起故皆修斷無見斷相故不通見斷非無漏故不通非斷言及俱有法并隨行得者舊云俱有有二若心所俱有則與隨眠同迷理故亦是見斷若四相為俱有并隨行得是彼見惑親發起故皆見所斷無修斷相不通修非無漏故不通非斷又得非俱有故故言隨行得新云并隨行得者謂是隨眠上得并隨行心心所上得非是說得為隨行也諸餘有漏等若無色善無覆無記是不染汙緣縛斷若四煩惱及彼相應迷事起故四相及得是彼修惑親發起故若善染無表是修斷心親發起故又是色法緣縛斷故皆修所斷非餘二斷可知言通無漏故名非斷者謂一切無漏非繫縛故皆非所斷今意等三界若是無漏即名非斷許異生至不復生者謂許聖道非得為異生性故故得見道異生性不生以得法捨故招惡趣業者經說預流得盡惡趣名不墮法又說我生已盡那落迦故故知招惡趣業及異生性咸與見道極相違故言非迷諦理者夫迷理惑意相應既非意俱故非迷理言異生性是不染汙者出非見斷所以也夫見斷法是自性斷必染汙性此既非染明非見斷問此異生性見道已無既非見斷當言何斷答非見斷正於見道得永不生至於修道位離縛之時是緣縛問云何證知此唯無記答已離欲者猶成就故證非染汙斷善根者猶成就故證非善性故唯無記。 ^405a6

眼法界一分名見有者十八界中唯此名見餘皆非見身見等五者等取邊見邪見見取戒禁取此五如隨眠品釋應知此中有二相一觀照二推度初是眼見之時亦不舒光至境不同燈日亦非影現不同水鏡雖五色根體皆清淨起用各別眼對色時非如鉗之取物但起觀照色用故名見不同耳等言推度者婆娑云四事故名見一徹觀故二推度故三堅執故四深入故然八種見相別者正理云譬如夜分無月等明雲霧晦瞑而遊嶮阻所見色像無不顛倒五染汙見觀法亦爾譬如晝分雲翳上昇掩弊日輪而遊平坦所見色像漸增明淨有學正見觀法亦爾譬如晝分列一日舒光雲霧廓清而遊平坦所見色像最極明淨無學正見觀法亦爾乃至非所緣境有淨不淨由自覺慧垢障有無故謂所緣有淨不淨言應識見色非眼者既待有識則見無識不見明知識見非眼見也言不能觀障色者引現量證論云現見壁等所障諸色則不能觀識見家難云如頗胝迦瑠璃雲母水等所云何得見是故不由眼有對故於被障色無見功能若爾識何不見障色答云若於是處光明無隔於被障色眼色亦生若於是處功能有隔於被障色眼色不生識既不生故不能見經言能識法者非意能識謂就所依說能依業如世間說床座言也經部諸師說者舊云上來諍見兩說不同今經部師傍觀得失俱破兩家經部師言見用本無如何浪執或說眼見或說識見猶如共聚摣掣虗空言封著者封執也論云如世尊說方域言詞不應堅執世俗名相不應固求然毗婆沙宗說眼能見乃至意能了。 ^405b14

言兩眼見先後者以犢師部計兩眼前後互見非同時見處隔越故速疾轉故謂言同時有部等宗二眼見然難彼云若言互見不許俱時如身兩手應不許俱時覺觸覺觸既俱明知眼見亦無前後二釋之中前是古師又已開下論主自釋開一眼觸一眼見二月者如觀月時以手觸一眼名為觸一不被觸者名開一然此兩眼同見一月由根移動見處不同由此意識謂為二月即是好眼見本月觸眼見第二月閇一觸一此事即無者謂却閇好眼留其觸眼則不見第二月也然障不被觸眼第一月無第二月在若障被觸眼第二月無第一月在非所依別識成二分者舊云眼設百千尚生一識況唯有二。 ^405c20

眼中藥等即不能觀者西方人多著眼藥故指此明論云若眼耳根唯取至境則修定者應不修生天眼耳根又難云若眼能見不至色者何故不能普見一切遠有障等不至諸色論反答云如何磁石吸不至銕非吸一切不至銕耶耳能聞遠色者有執耳根通至不至自耳中聲亦能聞故正理亦云有說耳能取至境聲相續轉來入耳故通云手纔執鈴聲頓息故故知聲不觸質不可說至又聞耳中聲者非如香等隣鼻等根雖在耳中仍非至境由語逼耳字句難知故欲審聽時遮其苦逼故耳唯取非至境意根者謂不能取俱有相應法故又無色故故取非至論云如何知鼻唯取至香由斷息時不齅香故然諸極微不相觸約無間生故名為至
〔解云三根去境遠近不同約無間生故並名至也〕若依勝論外道六根皆取至境。 ^405c44

一一量門論問起云又眼等為於自境唯取等量速疾轉故如旋火輪見大山等為自境通取等不等取量耶此中應辨了知六根體相然可辨其取境大小故論云云何眼等諸根極微安布差別眼根極微在眼星上傍布而住如香蒵華清徹映覆令無分散有說重累如丸而住體清徹故如頗胝迦不相障礙耳根極微居耳穴內旋環而住如卷樺皮鼻根極微居鼻頞內背上面下如双爪甲此初三根橫作行度處無高下如冠華鬘舌根極微布在舌上形如半月傳說舌中如毛端量非為舌根極微所遍身根極微遍住身分如身形量女根極微形如鼓#CB01115;男根極微形如指#CB02232;
〔男女二根因便明之〕。 ^406a26

次辨取境言等量者謂與根量非減非增名之為等非是要與爪甲量等謂取少多皆名等故如見蒲桃者由眼量如蒲桃故見蒲桃為等新云此亦說所依之根與境大小不等非是要如蒲桃果也如半蒲桃果眼取蒲桃境亦名取大蚊子聲小雲聲是大琴聲是等正理云耳根亦取蚊雲琴聲小大等量呼雷為雲者從質判也。 ^406b2

言如是諸世依亦爾者謂將六識緣境問所依也六識緣境有惟現在及通三世等別六識所依為同所緣有此別不言非世者無為也第六唯依過去者以無同時意根為所依故唯依過去五識各有同時色根故通現在問眼識所依性與眼識等無間緣為四句者以眼識所依性通眼及意等無間又通意根義相關涉故為問起由此互有寬狹得為四句如次明之眼識所依性者謂俱生眼根為識所依也等無間緣唯心心所者謂心所等有力能引後念起由次第生開避處故名等無間然諸色法或少或多不等生故非等無間非心王故非眼識所依據勢用增上猶如王臣之理故不通心所第四句者如色等五境兼法界無為不相應等俱非二義也若意識所依性即不通色根故不成四句即前念意識為後念依名所依性復開避引後識生是無間緣故通俱句問若言意識所依性必無間緣者羅漢後心豈非是意識依而非等無間緣答此中舉作所依性以為問答故非舉得所依相羅漢後心但得依相名為意界更無有識非作所依是俱非句又解此中舉果以問依不說羅漢後心。 ^406b16

言得所依名在根非境者問何故根獨得所依名境不得所依名也。 ^406c8

言不名色識乃至法識者問何故但名眼識不名色識但名耳識不名聲識乃至第六但名意識不名法識耶此與前門異者前門明眼等獨名所依色等非所依此門辨但名眼等識不名色等識故二門別彼前所說者此答意取前所說眼是所依義及取此內不共因義總合二故名眼識等言眼唯與自身眼識乃至依性者自身眼識簡他身眼識以眼非他人眼識所依故又唯自眼識依不通自意識依若色便通四種識一自眼識二他眼識三自意識四他意識故名為共如觀月等言一者依勝者即前門說隨根變識異所依根勝也故識得名隨根非境者結上但名眼識等不名色識等却名不共因者前五根中即依名不共境名共今此第六根名為共境名不共與前倍倒故云却也言雖意非不共因者通伏難也難云五根不共因故隨根說識法境不共因應名為法識是故遮云雖意共因法境是不共但隨所依性以受識名不約共不共而立名也不同五根其依二義故不就意明不共因又正理云意境是不共故應名法識此難非理通別法境共非遍故又法界唯有不共一義無所依義故喻如鼓聲等者此但與五根相當與意不等也言但生鼓聲者不生鐘等聲故。 ^406c12

言手缺二義者一聲不隨手變非所依勝二手通生一切聲故非不共因言麥有二義者一芽隨麥變二但生自果由此水土亦生牙以勢故非隨水土變及能通潤是共因故不名水土牙也。 ^407a8

言眼識唯在欲界初禪者二禪以上地法微細無尋無伺無三識也由此相望或有上下然於眼界初將眼望身次將色識望眼次色識自相望後將色識以望身總有四節上識不依下地眼者自有下識依上眼如二禪已上借初禪識終無上識依於下根上所引義是略一隅者人皆於此多不得意或有解云頌文唯約眼識色身四類相望辨其上下未廣分別自餘根境故言略舉此釋不然自餘根境縱是未明豈對眼根預言其以其頌文次即自明餘根境故今釋略者唯於眼身色識四類之中自論廣略所以知者如向所論但約身生欲界及生二禪借初禪識等以辨上下不巨細明若依論文具約生四靜慮等廣辨其相且初約生欲界次約依初禪眼見欲界色見初禪色次約依二禪眼見欲界色見初禪色見二禪色及依三四禪眼見下地色見自地色次約身生初禪以自地色如是依三四禪見自地色見下地色如理應思若約身生二三四禪以自他地眼見自他地色如理應思廣相既然章不盡舉故復言未辨餘根名為略者誤之甚矣翻前頌者即改前明眼之頌也但須改眼為耳改色為聲餘文一同言身識觸之自地者且約身根對觸不得將識對身觸為自地又身即根更無別相故但言三不同鼻等與身根別約成四種言三種取至境者即鼻舌身觸者謂身識望身根乃觸境借初禪識者以上地無身識故言遊等至及受生時者遊等至如下定品明順逆等遊八等至從下向上或從上至下受生時或從此死生色究竟或復彼死生於中下意皆不定。 ^407a16

言餘十三界至唯意識所所者即六根六識及法界並非五識識也言法界一分是常者謂法界有四類今唯無為是常故言一分所餘法者心所不想應無表色等三類法也言命等前八者謂眼等五男女二及命根為八非心所故無所緣意等十四是心法故故是有所緣言色等五界即五境及法界一分謂想思觸欲不相應諸無為體非根者但是法體而無增上義故不名為根。
俱舍頌疏記
 ^407b22
