
xu:: 
#  No. 1310-A 拈八方珠玉集序
No. 1310-A 拈八方珠玉集序
驗宗眼正邪。破知見窠窟。
離得失。截路布。於古今公案。
俾出沒卷舒。盤折玲瓏。
得大機。發大用。而無纖毫知解。
到大休大歇安穩之地。
洞明本分大鉗鎚啟迪作家真爐鞴。
善搏搦貫穿千變萬化作略者。
無出乎拈古。為參玄徑。
正要關也。古來大宗師。
靡不尚之。苟理地未明。
情有向背。墮在解脫毒海。
見處管帶偏枯。則莫能提掇。
縱或提掇。必隨語生解。
罔辨端倪爾。如趙州勘婆。
玄沙未徹。少室得皮得髓。
刻舟之流。乃確然定淺深。
法眼拈德山小參。
趂塊之人。謂灼然成兩橛。
略舉此數節。透與未透。
曉然明矣。 ^634a7

佛鑑大禪師予畏友也。
居大相國寺智海院日。
以書到夾山。敘及拈古。
獨稱雪竇為冠絕。
常師法之。因思禪門八方珠玉集。
叢林雖盛傳。皆作者公案。
而未有拈提者。發意遇小參陞座結緣。
拈之成一段勝事。
既而果踐其言。逮至被旨徙蔣山。
凡數年。歸寂。予適繼其高躅。
纔抵鍾阜。即索於其徒閱之。
止拈及半。惜乎不滿其志願。
乃為終。拈掇亦數載。
克就大槩。唯直截指道妙。
抑揚縱奪。隱顯殺活。
皆泯合前所論旨趣也。
期具宗正眼。絕知解者。
賞之。宣和七年。住東京天寧萬壽禪寺。
佛果老僧克勤題。 ^634a27

佛鑑　　懃禪師　　佛果圓悟勤禪師正覺方菴顯禪師　　佛海石溪月禪師
xu:: 
#  No. 1310-B 閱鍾阜二禪師拈古集
No. 1310-B 閱鍾阜二禪師拈古集 ^634b4

二師宗門棣蕚。行道有年矣。
諸方譽望。傑出叢林。
而前此未聞。同風之語。
如岩頭雪峯。大隋投子。
千里響應之句。為所恨也。
予每獨歌笑吟詠。
舞蹈自樂於林泉。
一日訪平等居士。
太原公。几案間。得　二師拈提。
八方珠玉集。閱之數則。
乃見作家宗匠。抑揚卷舒。
盡於斯矣。既為異時龜鑑。
不可無作。因寓意於逐則之下。
二師語句之末。互為酬唱。
此道於絕聖棄智之微云。
紹興丙辰方菴正覺老僧　〔宗顯〕　題。
xu:: 
#  No. 1310-C
No. 1310-C ^634b13

心覺顯禪師得度於紹覺白。
白嗣黃檗勝。勝嗣黃龍南。
正覺於黃龍。為四世矣。
南游歷淮浙。參　演祖于海會。
祖深器之。以佛果佛鑑。
為師友。暨還成都。
應長松之命。唱紹覺之道。
大行於蜀。拈提八方珠玉。
後數十年。　佛海石溪老人。
挾之而南。尋住金陵天寧。
亦隨後著語。〔祖慶〕侍佛海於太白冷泉。
聽其所說。出處甚詳。
今併四大老拈提。
鋟梓以壽其傳。為世大光明幢耳。
寶祐五年解制日。
吳江聖壽住山　〔祖慶〕　謹題。
other:: 
# 拈八方珠玉集
佛鑑佛果正覺佛海拈八方珠玉集上
editor:: 住聖壽沙門祖慶重編 ^634b34

舉溈山坐次。見仰山從方丈前過。
溈云。若是百丈先師。
子須喫痛棒始得。
仰云。今日事作麼生。
溈云。合取兩片皮。
仰云。此恩難報。溈云。
非子不才。溈山年邁。
仰云。今日親見百丈師翁。
溈云。子向什麼句中。
見先師。仰云。不道見。
祇是無別。溈云。始終作家。 ^634c18

佛鑑拈云。溈山搖頭。
仰山擺尾。雖然頭尾相應。
師資道合。未免養子之緣。
若欲發明大寂門風。
直須耳聾三日。隨後一喝。 ^634c28

正覺云。仰山於大寂棒下。
玉轉珠回。直得風行草偃。
且道他於什麼句中。
見百丈無別。只因孝順用力少。 ^634c34

佛海云。箕裘之業。
克紹者。須是賢子孫。
溈山略露些子。仰山直下披襟。
而不覺阿轆轆地。
使溈山機用。同時阿轆轆地底。
又向甚處著。拈主丈云。
古人且置。今日作麼生。
靠主丈云。放過也好。 ^634c40

舉溈山喫茶次。仰山侍立。
乃問。和尚百年後。
人問先師法道。如何傳嗣。
溈山云。一粥一飯。
仰山云。前人不肯又作麼生。
溈云。作家師僧。仰禮拜。
溈云。向後錯舉即不可。 ^635a6

佛鑑拈云。溈山嚴而不威。
仰山恭而無禮。遂竪起拄杖云。
溈山當時。若知有者个家風。
兒孫亦未見斷絕。 ^635a14

正覺云。作麼是恭而無禮。
不然父有爭子。 ^635a20

佛海云。溈山喫一盞茶。
也被仰山撼動一上。
猶幸老而不耄。壯力尚存。
不行棒喝。而有過於德山臨濟之用。
若撿點得出。作家師僧。 ^635a22

舉溈山問仰山。即今事且致。
自古事作麼生。仰叉手近前。
溈云。猶是只今事。
自古事作麼生。仰叉手退後。
溈云。汝屈我。我屈汝。 ^635a28

佛鑑拈云。仰山雖善進前退後。
發明古今。其柰溈山向餬餅裏呷汁。
壓沙覓油。雖然如是。
且道仰山叉手。意作麼生。
若也知得。行脚事辦。
其或未然。老僧不曾辜負諸人。
自是諸人辜負老僧。 ^635a34

正覺云。仰山進前退後。
洞古明今。溈山因甚道。
彼此相屈。相見錦江頭。
相携上酒樓。會醫還少病。
知分不多愁。 ^635a42

佛海云。近前退後。
叉手當#CB05577;。
通古貫今。當機覿面。
美則美矣。須知有不落古今事。
若道得。彼此不虗屈。
不然切忌驢前馬後。 ^635a48

舉溈山坐次。仰山與香嚴侍立。
溈云。如今總與麼者少。
不與麼者多。香嚴從東過西立。
仰山從西過東立。
溈云。這个因緣。三十年後。
如金擲地相似。仰云。
亦須是和尚提唱始得。
香嚴云。即今亦不少。
溈云。合取狗口。 ^635b6

佛鑑拈云。溈山幸自海晏河清。
剛地無風起浪。雖然一波纔動萬波隨。
擲地金聲如瓦礫。
仰山香嚴若能慎護。
纔見溈山恁麼道。
便珍重下去。假饒溈山咳唾風生。
也須無出氣處。 ^635b16

正覺云。這三个老漢。
一時把不定。何故。
易開終始口。難保歲寒心。 ^635b24

佛海云。溈山絲線在手。
纔一抽牽。合棚俱動。
一人移身不移步。
一人移步不移身。
不因徹底老婆。爭見當機不讓。
畢竟明什麼邊事。
合取狗口。 ^635b28

舉溈山見仰山從外入。
溈以兩手。握拳相交示之。
仰便作女人拜。溈云。
如是如是。 ^635b34

佛鑑拈云。須知道。
解與師齊。減師半德。
見過於師。方堪傳授。
溈山纔向針鋒上。
把定乾坤。仰山便向藕絲裏。
開張世界。且因甚如此。
不見道。功多業就。
水到渠成。 ^635b38

正覺云。客到主興。
象席打令。招搖其頭。
與拂拽請佛海云。
有是父必有是子。
有是子必有是父。
父纔拄定。豈知身在毛群。
子亦變通。不覺隨墮羽族。
羽族則雞頭鳳尾。
毛群則馬頷驢腮。
因甚如此。謗斯經故。
獲罪如是。 ^635b46

舉溈山坐次。仰山侍立。
溈云。寂子近日。宗門中令嗣作麼生。
仰云。大有人疑著此事。
溈云。寂子又作麼生。
仰云。某甲只管困來合眼。
健即坐禪。所以未曾說著。
溈云。到者田地也難得。
仰云。據某見處。者此一句語亦不得。
溈云。為一人也不得。
仰云。自古聖人。盡皆如是。
溈云。大有人笑汝與麼祗對。
仰云。解笑某甲。是某同參。
溈云。出頭作麼生。
仰遶禪床一匝。溈云。
裂破古今。 ^635c8

佛鑑拈云。動絃別曲。
葉落知秋。自古自今。
築著磕著。鳥道玄路。
許他父子親遊。若是荊棘林中。
猶欠悟在。以何為驗。
只如仰山遶禪床一匝。
溈山云。裂破古今。
若是明眼衲僧。瞞他一點不得。 ^635c24

正覺云。溈山放縱自由。
仰山収拾太緊。總似與麼話會。
宗門令嗣。豈到如今。
須知他家有雙放雙収底手段始得。
還有與仰山同參底麼。
裂破古今。 ^635c32

佛海云。宗門中令嗣。
合眼坐禪處。平地打毬子。
急須著眼#CB15111;。
兩挑挑得上。三築築不住。
築得住。依前輥向毬門去。 ^635c38

舉溈山在方丈內。
臥見仰山入來。溈乃轉面向裏臥。
仰云。某甲是和尚弟子。
不用形迹。溈作起勢。
仰便出去。溈召云。
寂子。仰乃回來。溈云。
聽老僧說个夢。仰低頭作聽勢。
溈云。為我原看。仰取一盆水。
一條手巾來。溈洗面了。
纔坐。香嚴入來。溈云。
我適來與寂子作一上神通。
不同小小。嚴云。某甲在下面。
了了得知。溈云。子試道看。
嚴乃點一椀茶來。
溈歎云。二子神通。
過於鶖子。 ^635c44

佛鑑拈云。夢中說夢。
深許溈山。妙用神通。
須還二子。傳茶度水。
耀古騰今。年老心孤。
怜兒惜子。向衲僧門下。
一人在門外。一人在門裏。
更有一人。徧界不曾藏。
佛眼覰不見。 ^636a12

正覺云。神機妙用。
開眼作夢。非時現通。
顯異惑眾佛海云。
擎茶過水。承顏接詞。
智識不下仙陁。神通有過鶖子。
撿點將來。總是開眼做夢。 ^636a20

舉溈山一日見野火。
乃問道吾。遠見火麼。
吾云。見。溈云從何處起。
吾云。除去經行坐臥。
請師別致一問來。
溈便休去。 ^636a26

佛鑑拈云。炎炎野火。
人人皆見。獨有道吾。
見得逈別。臭煙蓬#CB00197;。
四面俱起。經行坐臥。
了無交涉。汝等諸人。
四威儀中。各宜照顧。
莫教燒却眉毛。 ^636a32

正覺云。溈山將謂。
道吾是箇人。所以重問輕對。
當時若問他經行坐臥底。
作麼生看。道吾却如何祗對。 ^636a38

佛海云。野火炎炎。
何處起。紫煙紅焰便燒人。
須知坐臥經行裏。
見得無如用得親。 ^636a44

舉溈山問仰山。妙淨明心。
汝作麼生會。仰山云。
山河大地。日月星辰。
溈云。汝只得其事。
仰云。和尚適來問什麼。
溈云。妙淨明心。仰云。
喚作事得麼。溈云。
如是如是。 ^636a48

佛鑑拈云。溈山如將大妳嚇小兒。
仰山似小兒見大妳。
雖然師資互用。理事交馳。
其柰機智偏枯。語言滲漏。
明眼漢。點撿得出。
方知道禹力不到處。
河聲流向西。 ^636b8

正覺云。溈山問處。
如敲冰覓火。仰山答處。
似火裏生蓮。若約平實商量。
二俱有過。試撿點看。
只如佛鑑道禹力不到處。
河聲流向西。如何免得偏枯滲漏。 ^636b16

佛海云。仰山以機奪機。
溈山將錯就錯。當時若不放過。
便問汝適來對什麼。
曰山河大地。日月星辰。
也只向道。喚作理得麼。
自然機智周旋。首尾俱正。 ^636b24

舉溈山因與僧語話次。
僧云。大好雨。溈云。
什麼處是好處。僧無語。
溈却云。大好雨。僧云。
什麼處是好處。溈乃指雨示之。
僧又無語。溈云。何得大智而默。 ^636b30

佛鑑拈云。溈山尋常。
眼放電光。到這裏。
却著賊也不知。山僧不是抑強扶弱。
黨理不黨親。且道那裏是著賊處。
若於此點撿得出。
便能騎賊馬追賊。
奪賊鏘殺賊。若點撿不出。
凡有言說。皆是與賊過梯。
智海今日路見不平。
與你諸人。并贓捉獲。
遂擲下拂子云。諸人各自認取贓物。 ^636b36

正覺云。這僧退己讓於人。
萬中無一个佛海云。
佛鑑道。溈山尋常。
眼放電光。到者裏。
著賊也不知。山僧一往觀之。
者僧也解挨肩躡足。
未能運步騰身。帶累溈山失錢遭罪。
當時見他道什麼處是好處。
便與本分草料。使其別有生涯。
免得諸方撿責。 ^636b48

舉溈山與陸侍御。
同入僧堂。御乃問。
如許多師僧。為復是喫粥飯僧。
為復是參禪僧。溈云。
亦不是喫粥飯僧。
亦不是參禪僧。御云。
在此作什麼。溈云。
侍御自問他看。 ^636c12

佛鑑拈云。溈山元來小膽。
被這俗官一問。直得手忙脚亂。
閉戶關門。若是老僧。
即不然。大開門戶。
放伊入來。此是參禪僧。
喫粥飯僧。向伊道。
是喫粥飯了參禪僧。
待伊眼睛定動。便與木槵子換却。
教伊做个惺惺歷歷底侍御。
若處廟堂之高。即致君為堯舜之君。
或在江湖之上。則致民為堯舜之民。
豈不快哉。乃呈起數珠云。
諸人還見這个麼。
良久云。此是老僧。
來京師。換得底。諸人各自歸堂。
摸索看正覺云。侍御當時。
來訪作家。溈山不欲強知他事公案未得勦絕。
待伊問在此作什麼。
便可向道。侍御還憶得靈山付囑底事麼。
他若擬議。却請歸方丈獻湯。 ^636c20

佛海云。溈山尋常。
東行西行。左敲右擊。
今日侍御面前。因甚撆手撆脚。
侍御現宰官身。激揚斯道。
溈山豈可負其來機。
若向他撆手撆脚處。
搆得去。不妨峭巍巍孤逈逈地。
咄。是何言歟。 ^636c44

舉溈山上堂。僧問。
從上諸聖。直至如今。
和尚意旨如何。溈云。
你目前。是什麼物。
僧云。只這个。便是麼。
溈云。阿那个。僧云。
適來指底。溈云。你疑那个去。
莫生事。 ^637a4

佛鑑拈云。問頭太險。
答處太奢。二俱不了。 ^637a10

正覺云。這僧問。諸聖直至如今。
溈山示伊。目前是什麼物。
其僧若從這裏悟去。
定知彩裏有膠。說什麼這个那个。
溈山道。你疑那个去。
莫生事。不妨被這僧疑著。 ^637a12

佛海云。從上諸聖。
洎被騰蛇纏倒。 ^637a20

舉僧問溈山。如何是道。
溈云。無心是道。僧云。
某甲不會。溈云。會取不會底好。
僧云。如何是不會底。
溈云。只是你。不是別人。 ^637a22

佛鑑拈云。乍看似死水裏浸却。
子細檢點將來。水裏有鹽。
喫著方知滋味。 ^637a28

正覺云。泥柔拄杖深。 ^637a32

佛海云。這僧雖無孔竅。
却有正因。大凡是非有無。
會與不會。你與別人。
總不出兩頭語。所以令者僧。
卒討頭鼻不著。報恩不然。
如何是不會底。只向道。
放下著。纔擬議。拂子驀口打。 ^637a34

舉溈山云。今時人。
但直下會取不會底。
正是你佛。正是你心。
若向外求一知一解。
將為禪道。且沒交涉。
名運糞入。不名運糞出。
污你心田。所以不是道。 ^637a42

佛鑑拈云。溈山猶如駕前等子。
與牧童相撲。齊起齊倒。
兩無輸贏。旁觀者。
咬斷牙關。爭交底。
元來兒戲。如今莫有對手底麼。
乃竪拳起云。有則出來。
與老僧相見。良久云。
老僧今日。平地喫交。 ^637a48

正覺云。溈山老人。
直如大象渡河。步步徹底。
然雖如是。引得盲龜浮木。
泥牛入水。只如佛鑑。
向平地喫交。是誰之過。 ^637b8

佛海云。曾為浪子偏憐客。 ^637b14

舉僧問溈山。如何是百丈真。
溈下禪床叉手。又問。
如何是和尚真。溈上禪床坐。 ^637b16

佛鑑拈云。古人起模#CB15148;樣。
可謂頭正尾正。爭奈凡所有相。
皆是虗妄。若見諸相非相。
即見如來。智海即不然。
如何是百丈真。隨緣赴感靡不周。
如何是和尚真。而常處此菩提座。 ^637b20

正覺云。山僧即不然。
如何是百丈真。瀉嵓泉一派。
如何是和尚真。帶雨竹千竿。
且道畢竟如何。切忌尋聲逐響。
山僧恁麼。也是對影成三人。 ^637b28

佛海云。大小大溈山。
被者僧一問。不覺跳下禪床。
末後收來。也是如蟲禦木。 ^637b34

舉溈山與仰山。摘茶次。
溈云。終日與子說話。
只聞子聲。不見子形。
仰乃撼茶樹一下。
溈云。子只得其用。
不得其體。仰云。某甲只與麼。
未審和尚。尊意如何。
溈良久。仰云。和尚只得其體。
不得其用。溈云。放你三十棒。 ^637b38

佛鑑拈云。張翁乍與李公友。
待罰李公一盞酒。
到被李公罰一盃。
好手手中無好手。 ^637b46

正覺云。故知溈山全體。
仰山全用。只如佛鑑與麼為復扶體。
為復扶用。若人辨得。
方見全才。 ^637c2

佛海云。聲前呼索。
句下稱提。是溈山養子之緣。
得路便行。當機不讓。
是仰山事父之禮。
一人良久得其體。
一人撼樹得其用。
更有一人。終日摘茶。
終日良久。喚作體耶用耶。
若道得。與你三十棒。 ^637c6

舉仰山問中邑。如何是佛性義。
邑云。我與你。說个譬喻。
汝便會也。譬如一室。
其有六窻。中安一个獼猴。
外有人喚云。猩猩。
獼猴即應。如是六窻。
俱喚俱應。仰乃禮拜謝。
後却云。適來蒙和尚指示。
某甲有个疑處。邑云。
汝有什麼疑處。仰云。
祇如獼猴睡時。又作麼生。
邑乃下禪床。把住云。
狌狌。我與你相見。 ^637c14

佛鑑拈云。仰山放憨。
中邑賣峭。峭措賣來憨癡。
憨癡放來峭措。雖然獼猴睡著。
其奈肚裏惺惺。直饒杜絕六窻。
猩猩何處不見。諸人要見二老爻訛麼。
各各面皮厚三寸。 ^637c26

正覺云。我也與你說个譬喻。
中邑大似个金師。
仰山將一塊金來。
使金師酬價。金師亦盡價相酬。
臨欲成交。賣金底。
更與貼秤。金師雖然暗喜。
心中未免偷疑。何故。
若非細作。定是賊贓。 ^637c34

佛海云。仰山賊打不防家。
中邑見贓方見賊。
若使獼猴真瞌睡。
猩猩贏得最惺惺。
子細思之。是什麼心行。 ^637c42

舉三平參石鞏。鞏見便作彎弓勢云。
看箭。三平撥開 #CB05577;云。
此是殺人箭。活人箭又作麼生。
鞏彈弓弦三下。三平便禮拜。
鞏云。三十年。一張弓。
兩隻箭。今日只射得半个人。
便拗折弓箭。 ^637c48

三平後舉似大顛。
顛云。既是活人箭。
為什麼。向弓弦上辨。
三平無語。顛云。三十年後。
要人舉此話也難得。 ^638a6

法燈有頌云。古有石鞏師。
架弓箭而坐。如斯三十年。
知音無一个。三平中的來。
父子相投和。子細返思量。
元伊是射垛。 ^638a10

佛鑑拈云。大小三平。
元來只是个死漢。
若非死漢。又覓什麼活人箭。
石鞏龍頭蛇尾。矢在弦上。
又却不發。當時若便與一箭。
那裏得來。大顛作死馬醫。
醫之不差。從他掘地深埋。
且如智海恁麼批判古今。
還有過也無。細雨洒花千點淚。
淡煙籠竹一堆愁。 ^638a16

正覺云。只如大顛道。
三十年後。要人舉此話也難得。
既是舉話何難。且三平當時問伊。
索活人箭。石鞏彈弦三下。
平禮拜。是會不會。
及乎大顛問他。他便無語。
法燈喚他作射垛。
佛鑑便要掘地深埋。
筭來當時。祇是伊不合承當半个而出。
便被大顛併合。然雖如此。
這三个老漢。總墮在陷虎之機。 ^638a28

佛海云。三平於石鞏言下。
已承當半个聖人。
大顛徵之。乃默然而對。
雖然為一人。亦未可在。 ^638a40

舉三平問侍者。你姓什麼。
者云。與和尚同姓。
平云。我姓什麼。者云。
問頭何在。平云。幾時曾問你。
者云。姓者是誰。平云。
念汝初機。放你三十棒。 ^638a44

佛鑑拈云。尀耐侍者。
無端茶胡他三平。
是即與和尚同姓。
家醜豈可外揚。雖然三平老漢。
不得無過。風來樹動。
水來河漲。上梁不正。
下柱參差。而今是非得失。
一時畫斷。且道三平。
畢竟姓什麼。良久云。
世間若有崑崙眼。
休向荊山問卞和。 ^638b2

正覺云。三平無端發問。
被這僧形迹一上。
直得不可柰何。子細看來。
元真箇與侍者同姓。
只是他不肯序昭穆在。
佛鑑道。世間若有崑崙眼。
休向荊山問卞和。
也是言中有響。 ^638b12

佛海云。機眼明。機輪活。
機關峻。機路通。兩轉葛藤。
較些子。子細論量。
侍者不獨與三平一人同姓。
何故。姓者是誰。 ^638b20

舉本空上堂云。只這施為動轉。
合得本來祖翁麼。
若合得。十二時中。
無虗棄底道理。若合不得。
喫茶說話。往往喚作茶話在。
僧便問。如何免得成茶話去。
空云。你識得口也未。
僧云。如何是口。空云。
兩片皮也不識。又問。
如何是本來祖翁。
空云。大眾前不要牽爺恃娘。
僧云。大眾忻然去也。
空云。你試點大眾性看。
僧禮拜。空云。伊往往道。
一性一切性在。僧欲進語。
空云。辜負平生行脚眼。
便下座。 ^638b26

佛鑑拈云。本空垂絲千尺。
意在深潭。離鈎三寸。
釣得一箇。將謂錦鱗紅尾。
元是沂浪黃能。明月當空。
滿船失望。而今不免。
再拋香餌。重擲絲輪。
乃竪起拂子云。還有上鈎底也無。
諸人二六時中。如何得與祖翁相合去。
回頭盡是兒孫事。
祖父從來不出門。 ^638b42

正覺云。本空道。這僧未識口在。
及乎問著。却云。兩片皮也不識。
且道。兩片皮與口。
是同是別。及乎這僧問本來祖翁。
却教伊點檢大眾性看。
本空與麼舉揚。衲僧手段。
在什麼處。這僧故是辜負平生行脚眼。
當時若出來。掀倒禪床。
喝散大眾。却作麼生支吾。
佛鑑道。回頭盡是兒孫事。
祖父從來不出門。
也是時情偏向富門多。 ^638c6

佛海云。施為動轉。
本空論實不論虗。
說話喫茶。者僧隨上復隨下。
辜負平生行脚眼。
看來過在本空。你諸人十二時中。
作麼生免得。莫謂無心方是道。
無心猶隔一重關。 ^638c20

舉僧問本空。去却即今言句。
請師直指本來性。
空云。你迷源來。得多少時。
僧云。即今蒙和尚指示。
空云。若指示你。我即迷源。
僧云。如何即是。空乃有頌。
心是性體。性是心用。
心性一如。誰別誰共。
妄外迷源。只這難洞。
古今凡聖。如幻如夢。 ^638c28

佛鑑拈云。問不徒然。
答無虗設。纔隨語轉。
覿面千山。後偈中雖有收有放。
其柰錯下名言。山僧重為別過。
乃有頌。心本非心。
性本非性。心性兩忘。
誰少誰剩。老倒本空。
著艾求病。妄外迷源。
辜負凡聖。 ^638c38

正覺云。本空可謂。
自出洞來無敵手。
得饒人處且饒人。
佛鑑傍觀不肯。要與伊奪角衝關。
末後只得停局。 ^638c46

佛海云。面半露而似掩。
門一閉而還開。佛鑑云。
纔隨語轉。對面千山。
誠哉。要見本空為人麼。
良久云。富貴不從勤苦得。
男兒何必五車書。 ^639a4

舉本仁上堂云。尋常不欲向聲前句後。
鼓弄人家男女。何故。
且聲不是聲。色不是色。
僧便問。如何是聲不是聲。
仁云。喚作色得麼。
僧云。如何是色不是色。
仁云。喚作聲得麼。
僧禮拜。仁云。且道對你話。
為你說。若人定當得。
許你有个入路。 ^639a10

佛鑑拈云。拂迹成痕。
欲隱彌露。既道。聲不是聲。
色不是色。洎乎問著。
却云。喚作聲得麼。
喚作色得麼。本仁和尚。
鼓弄人家男女。亦不少矣。
而今欲得親切麼。
乃擊禪床云。還聞聲麼。
竪起拂子云。還見色麼。
於此透過見聞。許你有个出路。 ^639a20

正覺云。萬福本仁老。
大好不向聲前句後。
鼓弄人家男女。若是方庵老漢。
又且不然。良久云。
色不是色。見者是什麼。
聲不是聲。聞者是什麼。
直得聲色純真。知見旋復。
要且未夢見本仁在。 ^639a30

佛海云。克由尀耐。
偏向聲前色後。鼓弄人家男女。
當初賴遇是者僧。
忽撞著个騎聲盖色底出來。
又如何折合。 ^639a38

舉僧問本仁云。文殊與普賢。
萬法悉同源。文殊普賢即不問。
如何是同源底法。
仁云。却問取文殊與普賢。
佛鑑著語云。如蟲禦木。
僧云。如何是文殊與普賢。
仁云。一釣便上。佛鑑著語云。
偶爾成文。 ^639a44

復拈云。大凡批判古今。
褒貶邪正。須是具金剛眼睛始得。
何故。龍虵易辨。衲子難瞞。
且道。適來句中。那个句中是褒。
那个句中是貶。諸人各自歸堂。
向脚根下檢點看。 ^639b4

正覺云。且道二尊宿與麼。
還愜得這僧意也無。
若愜得去。可謂錦上鋪花。
若不愜去。佛法利濟。
在什麼處。 ^639b12

佛海云。者般答話。
往往只作答話會。
不作答話會。作麼生會。
如何是同源底法。
文殊騎獅。普賢騎象。
如何是文殊普賢。
眾眼難瞞。 ^639b18

舉本仁上堂云。眼裏著沙不得。
耳裏著水不得。僧便問。
如何是眼裏著沙不得。
仁云。應真無比。僧云。
如何是耳裏著水不得。
仁云。白淨無垢。 ^639b24

佛鑑拈云。遠觀山有色。
近聽水無聲。 ^639b30

正覺云。藥曾經効始傳人。 ^639b32

佛海云。但見皇風成一片。
不知何處是封疆。 ^639b34

舉浮石云。山僧開个卜鋪子。
能斷人貧富生死。
僧便問。離却貧富生死。
不落五爻。請師直指。
石云。金木水火土。 ^639b36

佛鑑拈云。吉凶悔吝。
生乎動。動靜興亡。
本乎心。若以衲僧無文印子。
一印印定。毫髮無差。
浮石雖然解卜。不會斷卦。
若是智海即不然。
離却貧富生死。不落五爻。
請師直指。向伊道。
今日闍梨有災。待伊。 ^639b42

眼睛定動之間。吉凶自兆。 ^639c2

正覺云。既問不落五爻。
因甚浮石。却對伊。
金木水火土。不見道。
有利無利。不離行市。
怫鑑道。伊不解斷卦。
末後到他。却云。吉凶自兆。
山僧若是這僧。總向伊道。
吉凶全在我。飜覆謾勞君。 ^639c4

佛海云。好个卜鋪。
却被人以手一撥。
若不是浮石作家。
未免卦盤掀翻。卦子零亂。
點撿得出。方知禍不單行。 ^639c12

舉天仙有僧到。纔禮拜。
仙云。這野狐兒。見个什麼。
便禮拜。僧云。這老和尚。
見个什麼。便恁麼道。
仙云。苦哉苦哉。天仙今日。
忘前失後。僧云。要且得時終不補失。
仙云。爭不如此。僧云。
誰甘。仙大笑云。遠之遠矣。
僧以目四顧便出。 ^639c18

佛鑑拈云。互換之機。
主賓共用。當機之句。
啐#CB10437;尤難。
天仙雖能看風使帆。
這僧亦解隨波逐浪。
若是停橈息棹。捨筏焚舟。
皆欠悟在。何也。不入洪波裏。
爭見弄潮人。 ^639c28

正覺云。天仙來言不豐。
必招儉報。這僧小兒得寵。
便放無端。何故如此。
也是兩兩。慣得其便。 ^639c36

佛海云。一往一來。
也好頭對。天仙驀頭贈一築。
者僧就手還一拳。
天仙却步飜父。者僧當面按住。
天仙口欵伏弱。弱中有強。
者僧氣勢放強。強中有弱。
阿呵呵。日暮捲旗收陣脚。
相喚相呼歸去來。 ^639c40

舉天仙有僧到。方展坐具。
仙云。不用通時暄。
還我文彩未生時道理來。
僧云。某甲有口啞却即閑苦死。
覓个臘月扇子作麼。
仙拈棒。作打勢。僧把住云。
還我未拈棒時道理來。
仙云。隨我者隨之南北。
不隨我者死住東西。
僧云。隨與不隨。即且致。
請師指出東西南北。
仙便打。 ^639c48

佛鑑拈云。明鏡當臺。
物來斯照。洪鍾在架。
隨扣發聲。天仙解驅耕夫之牛。
奪飢人之食。這僧能向毒虵頭上揩痒。
驪龍頷下抉珠。雖然如是。
我觀多少弄潮人。
畢竟須歸潮中死。 ^640a12

正覺云。天仙為人。
可謂從微至著。這僧雖然喫棒。
不妨有始有終。何故。
他未開坐具已前。
早要與麼流布。 ^640a20

佛海云。得牛還馬。
見兔放鷹。總是平常之用。
且文彩未彰時。與未拈棒之前道理。
者僧呼為臘月扇子。
左拈右搖。未曾離手。
若無末後一機。未免俱跳不出。 ^640a26

舉天仙有僧到。纔展坐具。
仙云。這裏會得。早是辜負平生也。
僧云。不向這裏會。
又作麼生。仙云。不向這裏會。
更向何處會。便打。 ^640a34

佛鑑拈云。倚勢淩人。
未為好手。 ^640a40

正覺云。將為天仙到那裏。
元來却只在這裏佛海云。
天仙縱奪可觀。洎合坐在者裏。 ^640a42

舉有新羅僧來參天仙。
方近前。把住云。未離本國。
道將一句來。僧無語。
仙云。問他一句。便道兩句。 ^640a46

佛鑑拈云。只見錐頭利。
不見利頭錐。 ^640b2

正覺云。山僧即不然。
這僧貪觀白浪。天仙失却手橈。 ^640b4

佛海云。若不是者新羅衲子。
往往奔馳他國。 ^640b8

舉披雲去看天仙。
纔入方丈。仙便問。
未見東越老人時。
作麼生為物。雲云。
只見雲生碧嶂。焉知月落寒潭。
天仙云。只與麼也難得。
雲云。莫是未見時麼。
仙便喝。雲展兩手。
仙云。錯恠人者。有什麼限。
雲掩耳便出。仙云。
死却者漢平生也。 ^640b10

佛鑑拈云。喻似敵手下棊。
雖則著著。不落別處。
其柰須有輸贏。既有輸贏。
便成勝負。要得兩無傷損麼。
待天仙道。死却者漢平生也。
披雲便好向道。元來是錯恠人。
天仙却好。展兩手。
便得。始終一貫。頭尾雙全。
雖然如是。你諸人。
各各摸索腰下斧柄看正覺云。
天仙披雲。賓主互換。
出入分明。及乎天仙一喝。
披雲展手。承當什麼處是錯恠處。
末後掩耳而出。便道伊死却平生。
雖然褒貶分明。爭柰他家。
不受第二杓水。 ^640b20

佛海云。主賓相見。
語無不契。機無不投。
如霜鍾在 #CB05278;。
明鏡當臺。一點瞞他不得。
為什麼道。死却者漢平生也。
還當得未見東越老人時事麼。
錯恠人者多。 ^640b38

舉洛缾到天仙。仙問甚處來。
缾云。南溪來。仙云。
還將得南溪消息來麼。
缾云。消即消已。息則未息。
仙云。最苦是未息。
缾云。且道未息箇什麼。
仙云。一回見面。千載忘名。
缾拂袖便出。仙云。
弄死虵手有甚限。 ^640b46

佛鑑拈云。可惜許。
老僧當時。若做洛缾。
便放出一條活虵。
直饒天仙神通。過於大目乾連。
到者裏也須瓦解冰消。
且道落在甚麼處。
來年今日向你道正覺云。
天仙忍俊不禁。翻成多事。
佛鑑救得死蛇再活。
終不解咬人。何故。
截鶴續#CB03177;。
轉增酸苦。然雖如是。
山僧因事長智。 ^640c6

佛海云。隨婁樕處。
天仙也是好心。倒靠將來。
洛缾似非好報。然雖如是。
寬量大肚還他。千截忘名。
折脚短頭。只是弄死蛇手。
三十年後。莫道解註得好。 ^640c18

舉石樓有僧。禮拜起問。
未識本來性。請師方便指。
樓云。石樓無耳朵。
僧云。某甲自知非。
樓云。老僧還有過。
僧云。和尚過在什麼處。
樓云。過在你非處。
僧禮拜。樓便打。 ^640c24

佛鑑拈云。宗師眼目。
耀古騰今。祖令當行。
棒有褒貶。這僧既禮拜。
因甚打他。為復是褒他是。
貶他非。只如問未識本來性。
請師方便指。樓云。
石樓無耳朵。此語為是指他性。
答他話。試撿點看。
要識石樓與這僧麼。
一人爛泥有刺。一人綿絮裹針。
只恐踏不著。踏著方知有淺深。 ^640c32

正覺云。這僧依稀似曲。
出自偶然。石樓慣舞太常便與接拍。
下梢要正律呂。元來辜負石樓耳朵。
佛鑑道。末後棒。是褒是貶。
說什麼褒貶。打到如今也休未得。
何故。知非元自不知非。 ^640c44

佛海云。石樓無耳朵。
始終聽覽分明。者僧自知非。
因甚喫棒。試斷看。 ^641a4

舉石樓有僧。入方丈。
以目顧視樓而立。
樓展師手。僧便出去。
樓召云。子為復會了出去。
未會出去。僧却回展兩手。
樓云。不得道。佛法中無人。
只是少。僧云。莫是佛法麼。
樓云。是則少矣。非則多矣。
僧云。是何言說。樓以目視之。
僧禮拜。樓云。識取目好。 ^641a8

佛鑑拈云。諸人者。
這僧將一條無絲之線。
穿石樓無鼻之針。
石樓以無鼻之針。
度這僧無絲之線。
二人一往一來。甚有針線工夫。
其柰醜拙已露。且道那个是露醜拙處。
具眼者。試驗看。 ^641a18

正覺云。石樓如膠。
這僧似漆。佛鑑去裏面照影。
自露醜拙也不知。 ^641a26

佛海云。無孔笛。氈拍板。
互換拈弄。節奏自然。
且道。是何曲調。髣髴天仙子。
依稀菩薩蠻。 ^641a30

舉石樓問僧。發足何處。
僧云。漢國。樓云。天子還重佛法麼。
僧云。苦哉。賴遇問著某甲。
若問別人。即禍生。
樓云。作什麼。僧云。
人尚不見有。何佛法可重。
樓云。闍梨受戒來多少時。
僧云。三十夏。樓云。
大好不見有人。便打。 ^641a34

佛鑑拈云。此有兩處爻訛。
待伊問受戒來多少時。
也是賊過後張弓。
不然拂袖便行。不見道。
罵人不得罵著。趕人不得赶上。 ^641a44

正覺云。車不橫推。
理不曲斷。且道石樓行棒。
合公道。不合公道。 ^641b2

佛海云。者僧若能一向把定。
石樓也須倒退三千。 ^641b6

舉元康去看石樓。
樓纔見。收足坐。康云。
得恁麼威儀周足。
樓云。汝適來見个什麼。
康云。無端被人領過。
樓云。是與麼。始為真見。
康云。苦哉。賺却幾人來。
樓便起身。康云。見即見已。
動即不動。樓云。盡力道。
不出定也。康撫掌三下。
後有僧。舉似南泉。
泉云。天下人。斷這兩个漢是非不得。
若斷得。與他同參。 ^641b8

佛鑑拈云。諸人者。
南泉石樓元康如鼎三足。
闕一不可。一人會得如來禪。
一人會得祖師禪。
一人百無所解。百無所解者。
堪與祖佛為師。會得如來禪者。
可與人天為師。會得祖師禪者。
自救不了。若於此。
緇素分明。亦許伊同參。 ^641b20

正覺云。石樓臨機應變。
元康奪陣衝關。分明一是一非。
南泉坐觀成敗。且道他是非。
落在阿誰分上。若人會得。
山僧亦許伊同參。 ^641b30

佛海云。得恁威儀周足。
不妨領過主人。適來見个什麼。
却被主人領過。力盡計窮。
總道不出。只如王老師與麼道。
還扶持得起也無。 ^641b36

舉大陽。有太原尹禪客來。
陽云。近日有一般禪師。
向目前指云。教人了取目前事。
作這般為人。還會得文彩未生時事也無。
尹云。擬向者裏致一問。
問和尚。未知可否。
陽云。答汝已了。莫道可否。
尹云。還識得目前也未。
陽云。是目前作麼生識。
尹云。要且遭人點撿。
陽云。誰。尹云。某甲。
陽便喝。尹退步出去。
陽云。祇解瞻前。不能顧後。
尹云。雪上更加霜。
陽云。彼此沒便宜。 ^641b42

佛鑑拈云。兩个漢。
盡日相挨相拶。相錐相劄。
元來只覓便宜。若恁麼。
還有文彩未生時道理麼。
目前事。向甚處去也。
撿點來。有六十棒。
二十棒分付大陽。
二十棒分付尹禪客。
二十棒智海自喫。
且道智海過在什麼處。
明眼者。試點撿看。 ^641c8

正覺云。這兩个話會。
如蚕作繭。不知絲屬別人。
說什麼文彩未生。
目前事。一時蹉過。
子細點撿將來。元是伊未識蚕在。 ^641c18

佛海云。能瞻前。亦能顧後。
互相描畫。手眼俱親。
不無二老漢。要明文彩未生時。
和了目前。都蹉過。
過在什麼處。喝。 ^641c24

舉棗樹有僧到來。
樹云。未到這裏時。
在什麼處。安身立命。
僧叉手近前。樹亦向前。
相並而立。僧云。和尚未見某甲時。
與誰相並。樹指背後云。
莫是伊麼。僧無語。 ^641c30

樹云。不獨自謾。兼謾老僧。
僧禮拜。樹云。正是自謾。 ^641c36

佛鑑拈云。賓家龍頭蛇尾。
主家著賊不知。欲得賓主無過。
各下一轉語。 ^641c38

正覺云。師子捉獸。
須盡其力。棗樹許多工夫。
捉得兔个子。 ^641c42

佛海云。舉步相隨較易。
臨機瞥轉較難。不獨自謾。
非自謾。正是自謾。
方自謾。會相謾者。
試辨看。 ^641c46

舉棗樹問僧。發足何處。
僧云閩中。樹云俊哉。
僧云。謝師指示。樹云屈哉。
僧禮拜。樹云。我與麼道。
落在什麼處。僧無語。
樹云。彼自無瘡。勿傷之也。 ^642a2

佛鑑拈云。凡為宗師。
言不虗發。這僧既自閩中來。
有何俊哉。謝師指示。
有何屈哉。還見得爻訛麼。
若見得。方信道。棗樹在智海拂子上。
無風起浪。好肉剜瘡。
如或未然。老僧罪過彌天。 ^642a8

正覺云。彼自無瘡。
俊哉屈哉。自携瓶去。
却著衫來。然雖如是。
不因楊得意。 ^642a16

佛海云。俊哉復屈哉。
腦後見重腮。於茲知落處。
平地浪花開。山僧好肉剜瘡了也。
還夢見棗樹麼。 ^642a20

舉僧辭棗樹。樹云。
若到諸方。有人問你。
老僧此間法道。作麼生祗對。
僧云。待他問即道。
樹云。何處有無口佛。
僧云。只這也還難。
樹竪起拂子云。還見麼。
僧云。何處有無眼佛。
樹云。只這也還難。
僧遶禪床一匝出去。
樹云。善能祗對。僧便喝。
樹云。老僧不識子。
僧云。要識作麼。樹敲禪床三下。 ^642a24

佛鑑拈云。棗樹有口如啞。
這僧有眼如盲。遶禪床一匝。
敗軍之將。敲禪床三下。
弓折箭盡。 ^642a36

正覺云。棗樹借這僧鼻孔出氣。
這僧依樣#CB15148;得个猫兒。
酌然只這也還難。
驀地相逢不相識。
雖然相逢不相識。
此間法道已流通。
何故。舡高水高。 ^642a40

佛海云。此間法道如何。
聞名不如見面。及乎節節勘證。
見面不如聞名。者僧當頭蹉過。
棗樹換手勾牽。只知冷氣虗心。
不覺神疲力乏。山僧不因一事。
不長一智。竪起拂子云。
長劒倚天宜照顧。
莫將法道謾流傳。 ^642a46

舉貞溪有僧到來。
溪竪起拂子云。貞溪老漢。
還具眼麼。僧云。某甲不敢見人過。
溪云。老僧死在闍梨手裏。
僧以手指胷。便出去。
溪云。闍梨參見先師來。 ^642b8

至晚溪請喫茶了。
僧拈起盞子云。這个是。
諸佛出世邊事。作麼生是。
未出世邊事。溪以手撥却盞子云。
到闍梨死在老僧手裏。
僧云。五里牌在郭門外。
溪云。無故惑亂師僧。
僧便起謝茶。溪云。
特謝闍梨相訪。 ^642b12

佛鑑拈云。這兩个漢。
一人如函。一人如盖。
雖然函盖相應。總未有事在。
何謂如此。楚鷄不是丹山鳳正覺云。
大凡勘辨。瞬息千差。
這兩个相逢。直下要入文釘鉸。
若不是同參先師。
爭解明出世未出世邊事。
禪家流。到與麼處。
須是眼眼相照。辨使分明。
切忌雷同。向精魂上。
一例轉回。要會貞溪驗得這僧。
同參底道理麼。官有明條。
遂舉拂子下座。 ^642b22

佛海云。貞溪倒用雲長刺良頭之刀。
爭柰者僧刃下。有隱身之術。
有出身之路。自然當處和平。
且道什麼處。辨得他見先師來。 ^642b36

舉大川有僧到來。
川云。幾時發足江陵府。
僧提起坐具。川云。
特謝遠來。下去。僧遶禪床一匝。
便出。川云。若不恁麼。
焉知眼目端的。僧撫掌一下云。
苦殺人。洎合錯判諸方尊宿。
川云。甚得禪宗道理。 ^642b42

有僧舉似丹霞。霞云。
大川法道即得。我這裏即不然。
僧云。和尚此間作麼生。
霞云。猶較大川三步在。
僧禮拜。霞云。錯判諸方者多。 ^642b48

佛鑑拈云。大川與這僧。
一鳧脛雖短。短中有長。
一鶴脛雖長。長中有短。
分明說破。可見這爻訛。 ^642c8

正覺云。大川與這僧相見。
一賓一主。酬酢分明。
什麼處是錯判諸方處。
丹霞與麼。什麼處是較大川三步處。
這僧既禮拜。為什麼也道。
伊錯判諸方。若辨得。
許具不錯判諸方底眼。
苟若不會。切忌隨邪打摸楞。 ^642c12

佛海云。者僧如水上葫蘆子。
被大川一捺。直得東沉西湧。
引得丹霞。自熱亂一上。
若善參詳。許你得禪宗道理。 ^642c22

舉平田來看茂源。
源方起身。田近前把住云。
開口即失。閉口即喪。
去此二途。請師別道。
源以手掩鼻。田放開云。
一步較易。兩步較難。
源云。著甚死急。田云。
若非是師。不免諸方檢點。 ^642c28

佛鑑拈云。諸人。者二老宿。
恁麼道。還免得人檢點也無。
平田臂長衫袖短。
茂源脚瘦草鞋寬。
智海恁麼說話。還免得人檢點麼。
具眼底。一恁檢點取。 ^642c36

正覺云。會點撿這話麼。
放筆從頭看。特地骨毛寒佛海云。
恁麼來相訪。可謂不會做客。
勞煩主人。末後道。
若不是師。不免諸方點撿。
也是大斧斫了手摩挲。 ^642c42

舉性空有僧來參。
空云。與麼下去。還有佛法道理也無。
僧云。某甲結舌有分。
空云。老僧又作麼生。
僧云。素非好手。空便仰身合掌。
僧亦合掌。空却撫掌三下。
僧拂袖便出。空云。
烏不前兔不後。幾人於此忙然走。
只有闍梨達本源。
結舌何曾著空有。 ^643a2

佛鑑拈云。進不前退不後。
頭尾中間兩處走。
胡僧撫掌笑呵呵。
此土西天未曾有。 ^643a12

正覺云。性空向這僧頂門上著灸。
這僧向性空命門裏著艾。
兩家病痛一般。其奈肓之上膏之下。
總未有干涉。 ^643a16

佛海云。結舌有分。
是說道理。仰身合掌。
非用機關。後偈掘地深埋。
未免重為別過。晝復夜初中後。
金烏飛玉兔走。於此忙然與悄然。
總是鰕跳不出#CB00356;。 ^643a22

舉丁行者來參性空。
空打一棒云。瞎却汝本來眼也。
丁云。非但今日。古人亦行此令。
空云。誰向汝道古今。
丁便拂袖出。空云。
青天白日。有迷路人。
丁云。莫要指示麼。
空便打。丁云。莫瞎却人眼好。
空云。瞎却俗人眼有甚過。 ^643a28

佛鑑拈云。性空雖行瞎棒。
棒棒打著。丁行者雖明古今。
皮下無血。 ^643a38

正覺云。既是瞎棒。
為甚却打著。〔治〕。既明古今。
為甚却道皮下無血。
〔瞎〕。佛鑑黨事不黨理。
山僧黨理不黨事。
然雖如此。也是一面山一面水。 ^643a42

佛海云。性空雖是瞎棒。
正令已行。丁行者雖是俗人。
全身擔荷。當初於誰向汝道古今處。
奪却棒。倒行此令時如何。
賊過後張弓。 ^643a48

舉有僧來參性空。
空展兩手。僧近前三步。
却退後。空云。父母俱喪。
略不慘顏。僧呵呵大笑。
空云。少時與闍梨舉哀。
僧打筋斗出去。空云。
蒼天蒼天。 ^643b6

佛鑑拈云。展開兩手。
只見錐頭利。進前退後。
不見利頭錐。呵呵大笑。
笑裏有刀。連哭蒼天。
弓折箭盡。且道畢竟如何。
良久云。若不共同橋上過。
空信橋流水不流。 ^643b12

正覺云。這僧喜極成悲。
性空西家助哀。佛鑑雖然慶吊分明。
爭奈禮煩則亂。只如道橋流水不流。
利害節角。在什麼處。
會麼。打與九分。 ^643b20

佛海云。展手之機。
魚行水濁。進退之節。
鳥飛毛落。父母俱喪。
當頭責問。大笑呵呵。
對面供答。少時舉哀。
據欵結錄。打筋斗出。
見機而作。蒼天蒼天。
將錯就錯。也好與一坑埋却。 ^643b26

舉僧問性空。千里外來。
尋師時如何。空云。
闍梨不涉途。僧云。
不涉途且致。如何是師。
空良久。僧云。此猶是途。
空便打。僧云。屈在於初。
空云。你失在於後。
僧便喝出去。空云。
惺後方知不與麼。 ^643b34

佛鑑拈云。一人驢腮馬觜。
一人象鼻猪頭。忽然閙市裏相逢。
#CB15325;相歎訝。
向水盆裏。照面各自懡#CB01334;分散。
諸人要息疑麼。但向水盆裏照看。
是甚面目。 ^643b42

正覺云。這僧云。屈在於初。
什麼處是屈處。性空云。
失在於後。什麼處是失處。
佛鑑道。伊驢腮馬觜。
象鼻猪頭。莫描#CB15148;伊太過麼。
更要向水盆裏照看。
直饒照得分明。未免疑在。
要辨他爻訛麼。性空停囚長智。
這僧養病喪軀。欲得公道兩平。
許你死中得活。 ^643b48

佛海云。性空法海。
遊泳者多。知淺深者少。
這僧雖能窮其淺深。
而不能卷其波瀾。
何故。惺後方知。 ^643c10

舉本生拈拄杖。示眾云。
我若拈起。你便向未拈起時。
作道理。我若不拈起。
你便向拈起處。作主宰。
且道山僧為人。在甚處。
僧出云。不敢強生節目。
生云。也知闍梨不分外。
僧云。低低處。平之有餘。
高高處。觀之不足。
生云。節目上更生節目。
僧無語。生云。掩鼻偷香。
空招罪犯。 ^643c14

佛鑑拈云。這僧好一條銀纏#CB03720;鏘。
不解使得。却被本生一葱擔打倒。
當時若見他道。節目上更生節目。
只向道。莫是分外麼。
著此一轉語。可謂光前絕後。
耀古騰今。不然則纔見拈起拄杖。
便與掀倒禪床。拗折拄杖。
那見有許多葛藤。
乃竪起拄杖云。如今却在老僧手裏。
拈起放下不由別人。
還有為本生作主底麼。
良久云。馬無千里謾追風。 ^643c26

正覺云。大小本生。
賊過後張弓。賴值這僧無語。
待他道節目上。更生節目。
只好吐舌。似伊。他不免道。
掩鼻偷香。空招罪犯。
正好向伊道。我也識得你。 ^643c40

佛海云。未拈起時。
作道理。強生節目。
拈起處。作主宰。正是分外。
此僧無語。觀之不足。
掩鼻偷香。平之有餘。
古人且止。乃拈拄杖云。
我若拈起。你如何近傍。
我不拈起。你又如何摸索。
且道為人在什麼處。 ^643c46

舉本生有僧。從太原來。
生云。近離那邊。風景如何。
僧云。與此間不別。
生云。且道。此間風景如何。
僧云。和尚與某甲不同。
生云。踏破施主草鞋。
當為何事。僧無語。
生云。即古即今。出个問處且難。
乃至老僧。亦出不得。 ^644a6

佛鑑拈云。本生這邊那邊。
依稀栢樹子。這僧非別非同。
髣髴須彌山。洎乎北斗裏藏身。
便見吸盡西江水。
本生既出不得。你諸人。
如何出得。良久云。
唱歌須是帝鄉人。 ^644a14

正覺云。早知今日事。
悔不慎當初。 ^644a22

佛海云。一步兩步較易。
草鞋踏破較難。草鞋踏破猶為易。
出他問處最為難。
最為難。那邊風景者邊看。
擬著銀山照膽寒。 ^644a24

舉大茅上堂云。欲識諸佛心。
但向眾生心行中識取。
欲識常住不凋底性。
但向萬物遷改處會取。
僧問如何是大茅境。
茅云。不露鋒。僧云。
為甚麼不露鋒。茅云。
無當者。僧無語。茅云。
見不盡。語不曉。解不盡。
答不通。良久云。是見解麼。
若道得一句。老僧即甘。
若道不得。有通方句在。
僧擬進語。茅打一棒。
便歸方丈。 ^644a30

佛鑑拈云。大茅分明撒下明珠。
這僧却向水池內。
拾瓦礫。為甚如此。
乃竪起拂子。只為不識這个。
若這裏識得。瓦礫便是明珠。
若也不識。明珠及成瓦礫。
且道。老僧恁麼道。
是明珠是瓦礫。試揀別看。 ^644a42

正覺云。真金百鍊。
轉見精明。這僧要死#CB01926;裏試驗。
還會他通方底句麼。
棒頭有眼明如日。 ^644b2

佛海云。茅香皂角般般有。
只麼將來亞與人。 ^644b6

舉奯上座參德山。
山纔見。便抽坐具。
奯云。這个且致。忽遇心境一如底人來。
共他說个什麼。即得不被諸方檢責。
山云。猶較昔日三步在。
別作个主人公來。
奯便喝。山不語。奯云。
塞却這老漢咽喉也。
僧後舉似溈山。山云。
奯公雖得便宜。爭奈掩耳偷鈴。 ^644b8

佛鑑拈云。奯公一喝。
賓主歷然。德山無言。
語徧天下。溈山老子雪上加霜。
子細點檢將來。總不可放過。
乃擲下拄杖。下座。 ^644b18

正覺云。德山塞却咽喉。
竹密不妨流水過。
溈山云。奯公掩耳偷鈴。
山高不礙白雲飛。
佛鑑總不放過。爭奈#CB15143;子過新羅。
山僧與麼批判。也是界破青山色。 ^644b24

佛海云。奯公能據虎頭。
亦能收虎尾。却不能照顧陷虎之機。
當時見他德山無語。
只向道。猶較昔日三步。
管取塞斷溈山咽喉。 ^644b32

舉奯上座參百丈。
喫茶了。丈云。有事。
相借問。得麼。奯云。
幸自非言。何須劄窒。
丈云。與麼則許借問去也。
奯云。更請一甌茶。
丈云。収得安南。又憂塞北。
奯撥開胷云。與麼與麼。
丈云。要且難搆。要且難搆。
奯云。知即得知即得。
有僧舉似仰山。山云。
若人識此二人落處。
不妨奇特。若辨不得。
大似日中迷路。 ^644b38

佛鑑拈云。百丈獨坐大雄峯頂。
咳唾風生。四方禪者。
望崕而退。因什麼奯上座到來。
直得弓折箭盡正覺云。
有事。相借問。幸自非言。
更請一甌茶。安南塞北。
與麼與麼。難搆。話端落處分明。
日中可辨。佛鑑向甚處。
見百丈。弓折箭盡。
事忙不及草書。 ^644c2

佛海云。百丈下堂句。
如當軒猛虎。目視耽耽。
直是不容近傍。今日却向草窠裏。
退己讓人。若也知他落著。
孟甞門下足高賓。
若也不知。仰山道底。 ^644c12

舉奯上座參容山。
山纔見。撫掌三下云。
猛虎當軒。誰人敢敵。
奯云。俊#CB15143;冲天。
誰人捉得。山云。彼此難當。
彼此難當。奯云。且放過。
未要斷這公案。山將拄杖作舞。
歸方丈。奯無語。山云。
死却這漢也。 ^644c18

有僧舉似雲山。山云。
奯公何不別前語。 ^644c24

佛果拈云。力敵勢均。
不妨好頭對。眼親手辨。
彼此沒便宜。下梢可惜放過。
待他將拄杖作舞。
歸方丈。便好與撫掌三下。
拂袖便行。不唯頭尾完全。
亦免遭人指注。雖然只如奯公無語。
還可轉側也無。謂言侵早起。
更有夜行人。 ^644c28

正覺云。雲山道。奯公何不別前語。
佛果云。還可轉側也無。
據此二尊宿。總要扶這話在。
爭奈他未要斷這公案何。
子細點撿將來。雖然容山作舞。
歸方丈。又道死却這漢。
也是強辭奪正理。
若要公道商量。會得佛果夜行人。
却較些子。 ^644c38

佛海云。放則雙放。
彼此無傷。収則雙収。
首尾俱正。明明道。
且放過。未要斷者公案。
容山雲山何得掩耳偷鈴。 ^644c48

舉雲山問僧。甚處來。
僧云。西京來。山云。
還將得西京主人公書來麼。
僧云。不敢妄通消息。
山云。作家師僧。天然猶在。
僧云。殘羹餿飯。誰人喫之。
山云。獨有闍梨不喫。
僧便作吐勢。山云。
扶出這病僧著。僧便出去。 ^645a6

佛果拈云。一往觀來。
二俱作家。節節勘證。
二俱落草。當時若有个解截斷葛藤。
不妨光前絕後。還委悉麼。
多虗不如少實。 ^645a14

正覺云。西京主人公消息。
且拈向一邊。只如這僧。
不喫它殘羮餿飯。
吐个甚麼。雲山道。
扶出這病僧。不妨諦當。
且不欲盡令而行。
若要酬酢分明。涅槃堂裏。
也無著這僧處。只如佛果道。
多虗不如少實。在什麼處著眼。 ^645a20

佛海云。或道。多虗不如少實。
既不喫。吐个什麼。
或道。隄防太過。反成落草。
山僧不然。殘羹餿飯。
喫者甚多。獨有者僧。
不惟不喫。聞亦惡心。
何故。為他親從西京來。 ^645a30

舉雲山見僧到來。
纔起身。僧便出去。
山云。得與麼靈利。
僧便喝云。作這个眼目。
法嗣臨濟。也大屈哉。
山云。且望闍梨善傳。
僧回首。山喝云。作這个眼目。
錯判諸方名言。便打。 ^645a38

佛果拈云。甎頭來。
瓦子報。也似不耐事。
要且一拳還一拳。
一踢還一踢。却是个林濟下宗風。
至於末後。截斷天下人舌頭。
不妨峭措。會麼。杖頭築著活衲僧。
正法眼藏增高價。 ^645a46

正覺云。這僧急行。
終無好步。雲山一程分作兩程。
當時這僧。若不回頭。
誰解鉤深賾隱。佛果道。
甎來瓦報。拳踢相當。
杖頭築著活衲僧。
正法眼藏增高價。
不妨諦當。不妨諦當。
然雖如此。也是狌狌草鞋佛海云。
好个焦尾大蟲。風塵草動。
劈頭便咬。雲山一手縱一手擒。
放出南山白額。還他一口。
又與伊折合性命。
〔噫〕臨濟門風。掃土而盡。 ^645b6

舉僧問祿青。不落道吾機。
請師道。青云。庭前紅莧樹。
生葉不生花。僧無語。
青云會麼。僧云不會。
青云。正是道吾機。
因什麼不會。僧禮拜。
青便打云。須是老僧。
打你始得。僧又無語。 ^645b20

佛果拈云。來源既正。
只貴轉身。這僧眼既搭癡。
祿青遂因風放火。
當時若是个漢。待他道庭前紅莧樹。
生葉不生花。便與掀倒禪床。
直饒道吾親來。也須與佗平展。
還委悉麼。棊逢敵手難藏倖。
詩到重吟始見功。 ^645b28

正覺云。這僧雖然不會。
喫棒不甘。何故。不見道。
不落道吾機。 ^645b38

佛海云。者僧問處。
不妨使人疑著。撞到紅莧庭前。
却便轉身無路。祿青空費許多氣力。 ^645b42

舉祿青有僧來參。
青以目視之。僧云。
是个機關。於某甲分上。
用不著。青彈指三下。
僧遶禪床一匝。依位而立。
青云。莫妨參堂去。
僧始出。青便喝。僧却以目視之。
青云。酌然用不著。
僧禮拜而退。 ^645b46

佛鑑拈云。祿青眼裏有筋。
這僧皮下無血。彈指三下。
醉後添盃遶禪床一匝。
如蟲禦木。佛法門中。
無可不可。衲僧分上。
天地懸殊。要辨端倪麼。
一等是將錯就錯。 ^645c6

正覺云。祿青與這僧相見。
會醫還少病。佛鑑道。
一等是將錯就錯。
知分不多愁。山僧恁麼。
也是艾上劄針。 ^645c14

佛海云。一个機關。
兩人共用。左旋右轉。
橫推竪推。不妨活潑潑地。
因甚道。用不著。 ^645c20

舉凌行婆。問浮杯。
盡力道不得底句。
分付阿誰。杯云。浮杯無剩語。
婆云。未到浮杯。不妨疑著。
杯云。更有長處。不妨拈出。
婆云。蒼天中。更添怨苦。
杯無語。婆云。語不知偏正。
理不識倒邪。為人則禍生。 ^645c24

有僧舉似南泉。泉云。
苦哉。浮杯。被這老婆。
折挫一上。婆聞得笑云。
王老師猶少機關在。
有澄一禪客。見婆問云。
南泉因什麼。少機關。
婆哭云。可悲可痛。
一罔措。婆云。會麼。
一合掌而立。婆云。
跂死禪和。如麻似粟。 ^645c30

一後舉似趙州。州云。
我若見這臭老婆問。
教伊口啞。一云。未審和尚。
作麼生問伊。州便打。
一云。為什麼。却打某甲。
州云。似這般跂死禪和。
不打。更待何時。婆聞云。
趙州合喫婆手中棒。
州聞得哭云。可悲可痛。
婆聞得歎云。趙州眼光。
礫破四天下。州聞得。
令人問。如何是趙州眼。
婆竪起拳。僧回舉似趙州。
州乃有頌。與婆云。
當機覿面提。覿面當機疾。
報汝凌行婆。哭聲何得失。
婆有頌。答云。哭聲師已曉。
已曉復誰知。當時摩竭令。
幾喪目前機。 ^645c38

佛鑑拈云。浮杯南泉趙州。
三人老將。一人埋兵掉鬪。
一人坐籌帷幄。一人陷虎之機。
埋兵掉鬪。堪作踏白先鋒。
坐籌帷幄。堪作中軍招討。
陷虎之機。堪作殿後將軍。
澄一禪客。只解傳言送語。
這邊那邊。漏泄兵機。
教這三个老漢。布長蛇陣。
圍却凌行婆。爭柰婆子。
有出身一路。走到無生國裏。
諸人即今。要見婆子也無。
若見得。不搽紅粉也風流。
其或未然。諸人明日。
各添一歲。 ^646a8

正覺云。老婆向丘墓裏。
拾得个匕首。到處慣得其便。
被趙州順風識破。
直得瓦解冰消。 ^646a24

佛海云。可悲可痛。
古今盡道。凌行婆具丈夫氣宇有衲子機關。
折剉浮杯。笑王老師。
要打趙州。臨機應變。
玉轉珠回。著著有出身之路。
澄一禪客。到伊面前。
只得以手加額。若與麼見解。
蒼天中更加怨苦。
殊不知。浮杯無剩語。
頭正尾正。又得南泉趙州。
孫吳暗合左語。引掉做个倒城計子。
者老婆渾不識瞥。
只管踏步向前。被趙州中路奪伊慣用底匕首。
便乃望風竪降。重重納欵。
諸人還曾點檢麼。
竪起拳頭摩竭令。
幾乎喪却目前機。 ^646a28

舉歸宗有座主來參。
值宗鋤草次。忽見一條蛇。
宗以鋤便攫。主云。
久響歸宗。到來只見个麤行沙門。
宗云。你麤我麤。主云。
如何是麤。宗竪起鋤頭。
主云。如何是細。宗作斬蛇勢。
主云。恁麼則依而行之。
宗云。依而行之且致。
你甚處。見我斬蛇。
主無語。 ^646a46

佛鑑拈云。歸宗雖麤。
麤中有細。座主雖細。
細中有麤。要得麤細兩忘。
須會斬蛇意始得。
若會得。一任依而行之。
若未會。各各照顧脚下。
擲下拄杖下座正覺云。
歸宗元來把不定。
被座主調戲一上。
賴值末後。座主休去。
當時若被他奪却鋤頭。
擬做什麼合煞。 ^646b8

佛海云。一鉏钁斷。
草偃風行。分細分麤。
入泥入水。弄得活處。
不妨依而行之。窮詰將來。
大似識法者懼。 ^646b20

舉夾山上堂云。我二十年住此山。
未曾舉著宗門中事。
有僧問。承和尚有言。
二十年住此山。未曾舉著宗門中事。
是否。山云。是。其僧便掀倒禪床。
山休去。 ^646b26

山至明日。普請掘一地坑。
令侍者請昨日僧至。
山云。老僧二十年來。
只說無義語。今日請上座。
打殺老僧。埋向此坈中。
便請便請。上座若不打殺老僧。
上座自著打殺。埋此坈中始得。
其僧歸堂。裝衣潛去。 ^646b30

佛鑑拈云。夾山濁時頭尾俱濁。
這僧清時始終皆清。
後人不會。皆云這僧怕被打殺。
潛然而去。殊不知。
綿裏有針。這僧好則好。
只是當時。少一轉語。
待夾山云。闍梨若不打殺老僧。
闍梨自著打殺。埋向坈裏。
只近前。兩手擘開眼云。
猫。 ^646b40

正覺云。這僧當時。
掀却禪床。便歸堂裝衣而去。
爭得夾山。案欵周旋。 ^646c2

佛海云。夾山大似貧兒思舊債。
還當得宗門中事麼。
不得者僧扶持。爭見功高汗馬。
只如昨日夾山休去。
者僧今日潛去。又作麼生。
猿抱子歸青嶂裏。
鳥衘花落碧岩前。 ^646c6

舉黃山來參夾山。
山問甚處人。黃云。
閩中人。夾云。還識老僧麼。
黃云。和尚還識學人麼。
夾云。不然。子且還老僧草鞋價。
然後老僧還汝江陵米價。
黃云。江陵米作麼價。
夾山云。真師子兒。
善能哮吼。 ^646c14

佛鑑拈云。且道。二老漢還有相識處也無。
若也相識。何須更問。
若不相識。因甚却問鞋錢米價交加。
黃山云。江陵米作麼價。
夾山便贊云。真師子兒。
善能哮吼。意旨如何。
於此見得。債無陳得便新。
其或未然。江陵米價逐時增。
草鞋錢盡教誰出。 ^646c22

正覺云。夾山得个驢兒便喜懽。 ^646c32

佛海云。躡蹤追賊。
就手分贓。黃山較些子。
却被夾山一坐。直至而今起不得。 ^646c34

舉夾山問僧。甚處來。
僧云。湖南來。夾山云。
曾到石霜麼。僧云。
要路經過。爭得不到。
山云。承聞石霜有毬子話。
是否。僧云。和尚也須急著眼。
山云。如何是毬子。
僧云。跳不出。山云。
如何是毬杖。僧云。
勿手足。山云。老僧未曾與闍梨相識。
且下去。 ^646c38

佛鑑拈云。夾山雖與這僧。
眼辨手親。未免小兒伎倆。
且如何得出小兒伎倆。
各自打辨精神。子細究取。 ^646c48

正覺云。雖未相識。
也好頭對。只是少个孟八。 ^647a6

佛海云。大眾急著眼看。
好个石霜毬子。動著轆轆地。
更攔截不住。夾山却道。
未曾與闍梨相識。
是肯伊不肯伊。 ^647a8

舉瑞岩問夾山。與麼即易。
不與麼即難。與麼與麼。
即惺惺。不與麼不與麼。
即居空界。與麼不與麼。
請師速道。山云。老僧謾闍梨去也。
岩喝云。這老和尚。
如今是什麼時節。
便出去。 ^647a14

有僧舉似岩頭。岩頭云。
苦哉。將我一枝佛法。
與麼流將去也。 ^647a20

佛鑑拈云。瑞岩恁麼問。
風不鳴條。夾山恁麼答。
雨不破塊。岩頭恁麼說話。
嘉禾合穗。野老謳歌。
雖然如此。總欠悟在。
何故。世事但將公道斷。
人心難與月輪齊。 ^647a24

正覺云。岩頭與麼道。
意在什麼處。且道。
當時瑞岩受他謾。
不受他謾。若會去。
可謂唱名金殿曉。
若也不會。衣錦夜行多。 ^647a32

佛海云。瑞岩入門呈欵。
也要勘驗主人。若非夾山老眼精明。
未免墮他綣繢。岩頭大師云。
苦哉。將我一枝佛法。
與麼流將去也。也是怜兒不覺醜。 ^647a38

舉僧問夾山。如何是相似句。
山云。荷葉團團團似鏡。
蔆角尖尖尖似錐。
僧云。不會。山云。風吹柳絮毛毬走。
雨打梨花蛺蝶飛。 ^647a44

佛鑑拈云。忽有人。
問老僧相似句。但云。
遠觀山有色。近聽水無聲。
僧云。不會。師云。春去花猶在。
人來鳥不驚。且道是同是別。 ^647b2

正覺云。山僧若在。
向伊道。不許懷脇佛海云。
如蟲禦木。偶爾成文。
切忌作相似語會。
山僧土上加泥去也。
芍藥花開菩薩面。
椶櫚葉散夜叉頭。 ^647b8

舉古靈問僧。甚處來。
僧云。城中來。靈云。
還知所生父母。在地獄中受苦麼。
僧云。某甲特來看。
靈云。你作麼生看。
僧云。蒼天蒼天。靈喝云。
這裏什麼所在。要哭便哭。
僧云。爭奈父母。在地獄中受苦。
靈云。你作麼生。免得此難。
僧云。三十年後。有明眼人。
鑒此話在。 ^647b16

佛鑑拈云。雖然事無固必。
要且五味俱全。古靈只知踏步向前。
不覺草鞋跟斷。這僧移身退後。
兩翼風生。雖然進退不同。
盡在金峯窠裏。且道如何。
既要得出。應須得入。
既然得入。須知有出。
畢竟如何。巢知風穴知雨。 ^647b26

正覺云。古靈幸自鐵石心腸。
吊喪問死。這僧雖然寢苫露地。
哀而不傷。要鑒此話麼。
君子有終身之憂。 ^647b36

佛海云。古靈引者僧入得地獄。
出不得地獄。者僧入得地獄。
亦自出得地獄。具眼者辨。 ^647b42

舉丹霞去訪龐居士。
士見師來。不語亦不起。
霞乃提起拂子。士提起槌子。
霞云。只恁麼。別更有在。
士云。此回見子。不似於前。
霞云。不妨減人聲價。
士云。比來折挫一上。
霞云。恁麼則啞却天然口也。
士云。你口啞却則本分。
猶累我口啞却。霞擲下拂子便出。
士召云。然闍梨。霞回首。
士云。不唯患啞。兼乃患聾。 ^647b46

佛鑑拈云。丹霞拂子。
龐公槌子。雖然閑家閑具。
要且少伊不得。龐公患啞。
丹霞患聾。雖然僧俗有殊。
爭奈病痛一般。何故如此。
千峯勢到嶽邊止。
萬派聲歸海上消。 ^647c10

正覺云。這一轉公案。
尋常只作解會。便涉膚淺商量。
槌拂上。玉石不分。
聾啞處。是非鋒起。
所以佛鑑道。千峯勢到嶽邊止。
萬派聲歸海上消。
真个到與麼田地始得。
到後如何。掛角羚羊亡氣息。
倚天長劒用無痕。
纖波不動寒蟾影。
無限魚龍謾吐吞。 ^647c18

佛海云。不語不起。
威儀具足。竪拂拈槌。
禮數周旋。別有別無。
相酬相酢。甚處是患聾啞處。
會麼。竹影掃堦塵不動。
月華穿水浪無痕。 ^647c28

舉丹霞去看居士。
門前見居士女子靈照。
去洗菜。霞云。居士在否。
女放下菜籃。斂手而立。
霞又問。居士在否。
女提籃便行。霞便回。
居士從外歸。女子舉似居士。
士云。丹霞在麼。女子云。
去也。士云。赤土塗牛嬭。 ^647c34

佛鑑拈云。丹霞從苗辨地。
靈照因語識人。放下籃子。
當處發生。提籃便行。
隨處滅盡。居士赤土塗牛嬭。
堂屋裏販揚州。且道畢竟如何。
各自散去。免增話會。 ^647c42

正覺云。丹霞覯在不疑。
靈照前恭後踞。士云。
赤土塗牛嬭。八兩恰半斤。 ^648a2

佛海云。把住放行只這是。
回頭說與阿爺知。
□因覿面放行句。
又見橫身把住時。 ^648a6

舉丹霞問居士。昨日相見。
何似今日。士云。如法舉昨日事來。
與你著箇宗眼。霞云。
只如宗眼。還著得龐公麼。
士云。我在你眼裏。
霞云。某甲眼窄。何處安身。
士云。是眼何窄。是身何安。
霞無語。士云。更道取一句。
便得此話圓也。 ^648a10

佛鑑拈云。是眼何窄。
是身何安。昨日今日事無兩般。
淮南兩浙。秋熱春寒。
恁麼會得。也太無端。
三十年後。莫受人瞞。 ^648a20

正覺云。碁逢敵手著還新。
得意難藏眼裏身。
局罷不知何處去。
空山惆悵爛柯人。 ^648a26

佛海云。昨日與今日。
同中却不同。獰龍攪滄海。
俊鶻摩青空。宗眼明如日。
機輪疾似風。丹霞回首處。
遍界覓無蹤。 ^648a30

舉龐居士。一日向丹霞前。
立少時。便出。霞不管。
士却入來。與霞相對坐。
霞却向士前。立少時。
便歸方丈。士云。你入我出。
未有事在。霞云。老老大大。
出出入入。有甚了期。
士云。略無些慈悲。
霞云。引得箇老翁。
到這田地。士云。喚什麼作引。
霞乃把住。拈却幞頭云。
一似个師僧。士却將幞頭。
搭向霞頭上云。一似个俗人。
霞應喏喏。士云。猶有昔日氣息在。
霞拋下幞頭云。恰似个烏紗巾。
士應喏喏。霞云。昔日氣息爭得忘。
士彈指云。動天動地。 ^648a36

佛鑑拈云。丹霞與龐老。
閙市裏相逢。千峯頂上握手。
千峯頂上相逢。却向閙市裏握手。
如鍾在架。隨扣發音。
大擊大鳴。小擊小響。
聲非內出。亦非外來。
只如未扣已前。聲在何處。
各自歸堂究取。 ^648b6

正覺云。一出一入。
徐行欵步。庠序威儀。
風流耍措。互換誰分僧俗。
禮義生於富足。 ^648b14

佛海云。一出一入。
少坐少立。互換呈機。
何得何失。也是他家平常。
法喜禪悅之樂。雖言俗氣未忘。
其奈驚天動地。畢竟明什麼邊事。
幾度賣來還自買。
為怜松竹引清風。 ^648b18

舉丹霞見居士來。
作走勢。士云。猶是拋身勢。
作麼生是嚬呻勢。
霞便坐。士向前。以拄杖劃个七字。
於下劃个一字云。
因七見一。見一忘七。
霞便起。士云。更坐少時。
猶有第二句在。霞云。
向這裏。著語得麼。
士哭三聲。 ^648b26

出去。 ^648b34

佛鑑拈云。時人盡道。
居士丹霞知音相見。
水乳相投。還端的也無。
智海敢道。拋身走勢。
踞地嚬呻。放過即不可。
因七見一。見一忘七。
只見錐頭利。不見利頭錐。
龐老哭三聲。弓折箭盡。
畢竟如何。不得春風花不開。
花開又被風吹落。 ^648b36

正覺云。因七見一。
尋蹤訪迹。見一忘七。
青天白日。第二句中。
因凶得吉。掛劒虗堂歸去來。
忠義之言難可失。
哀哀哀。 ^648b46

佛海云。拋身走勢。
客到主興。踞坐嚬呻。
聲和響順。因七見一。
人貧智短。見一忘七。
馬瘦毛長。起身而去。
乘機識變。更坐少時。
未容放過。向這裏著語得麼。
獅子翻身。士哭三聲。
弓折箭盡。恁麼著語。
看山僧眉毛在麼。 ^648c4

舉丹霞一日。手提念珠。
居士近前奪却云。
二彼空手即休。霞云。
妬忌老翁。不識好惡。
士云。捉師公案未著後回終不恁麼。
霞云。吽吽。士云。吾師得人怕。
霞云。猶少棒在。士云。
年老喫棒不得。霞云。
不識痛痒漢。打得也無益。
士云。也無接引機關在。
霞拋下念珠而去。
士云。賊人物。終不敢収拾。
霞回首呵呵大笑。
士云。這賊敗也。霞近前把住云。
更諱不得。士與一掌。 ^648c14

佛果拈云。絲來線去。
半合半開。大似排陣相攻。
打个交袞。未分勝負。
再入鎗旗。幾乎披靡。
復無輸贏。賞伊作者。
善知通變。山僧今日。
手無念珠。亦不行棒。
亦無人奪。亦無人掌。
且道還有接引機關也無。
遂竪起拳云。擬議不來。
莫言不道。 ^648c28

正覺云。丹霞龐翁二老。
將放縱卷舒。開合自在。
佛果云。作者善知通變。
誠哉是言。然末後折節慕風。
不知望履幕下。何故如此。
既道。手無念珠。亦不行棒。
亦無人掌。豈非畏慎之詞。
若論接引機關。拳頭上。
何曾道著。若是山僧即不然。
直須向丹霞呵呵大笑處明取。
且道。明个什麼。這一隊老漢。
是賊識賊。 ^648c38

佛海云。求爭討炒。
好个妬忌底老翁。
軟語放頑。是不識痛痒底漢。
若非老眼精明。洎合落人陷穽。
只如丹霞棒。龐公掌。
還有親疎也無。知痛痒者。
試斷看。 ^649a4

舉丹霞一日。與居士行次。
見一泓水。士以手指云。
得恁麼。也還辨不出。
霞云。酌然。是辨不出。
士戽水。潑霞三下。
霞云。莫恁麼。莫恁麼。
士云。須恁麼。須恁麼。
霞戽水。潑士三下。
士云。正當恁麼時。
堪作什麼。霞云。無外物。
士云。得便宜者少。
霞無語。士云。誰是落便宜者。 ^649a12

佛鑑拈云。丹霞雖然無語。
不得作無語會。不得作默然會。
亦不得作良久會。
何故如此。丹霞龐公尋常平交相見。
瓦礫生光。洎乎把定封疆。
真金失色。還會麼。
畢竟水朝滄海去。
到頭雲自覓山歸。 ^649a22

正覺云。只這一泓水。
也還辨不出。及乎辨得出。
元來無外物。因甚麼居士却云。
得便宜者少。平地喫交。 ^649a30

佛海云。相戽相潑。
總非外物。既辨得出。
因什麼。却向露柱裏藏身。 ^649a36

舉丹霞去看馬祖。
路逢一老人。與一童子。
霞問。公住何處。老人云。
上是天下是地。霞云。
忽遇天崩地陷。又作麼生。
老人云。蒼天蒼天。
童子噓一聲。霞云。
非父不生其子。老人與童子。
便入山去。 ^649a40

佛鑑拈云。大小丹霞鼻孔。
却被牧牛童子。穿却也正覺云。
上天下地。不妨聰明。
蒼天蒼天。隨語生解。
是父是子。褒貶分明。
噓。却較些子。 ^649a48

佛海云。老人與童子。
可謂作業相似。來生我家。
丹霞以惡水潑之。
便乃三十六路。 ^649b6

舉龐居士一日訪則川。
川云。還記得初見石頭時道理麼。
士云。猶得阿師重舉在。
川云。情知久參事慢。
士云。阿師老耄不及龐公。
川云。二彼同時。又爭幾許。
士云。龐公鮮徤且勝阿師。
川云。不是勝我。只是欠你一枚幞頭。
士乃去却幞頭云。
却與阿師相似。川乃呵呵大笑。 ^649b10

佛鑑拈云。龐公去却幞頭。
恰似阿師相似。且道他。
那裏是相似處。若也見得。
未見石頭時事。只在于今。
其或未然。僧中有俗。
俗中有僧。 ^649b22

正覺云。初見石頭。
久參事慢。阿師老耄。
龐公鮮健。一頂幞頭。
機鋒互換。大笑呵呵。
風和日暖。 ^649b28

佛海云。龐公被人道久參事慢。
便放廝賴一上。也是俗氣不除。
及至拈下幞頭。却又二三成六。
且道還當得初見石頭底道理麼。
驢年。 ^649b32

舉則川摘茶次。居士乃問。
法界不容身。師還見我麼。
川云。若不是老僧。
洎與龐公答話。士云。
有問有答。蓋是尋常。
川不管。士云。適來莫恠。
容易借問。川亦不管。
士喝云。這無禮儀漢。
待我一一舉似明眼人去在。
川提籃便歸。 ^649b38

佛鑑拈云。兩回不管。
提籃便歸。且道。旨歸何處。
還會麼。苦瓠連根苦。
甜瓜徹蔕甜。則川老漢經事多矣。 ^649b48

正覺云。龐公不奈舡何。
直待打破戽斗。 ^649c6

佛海云。一人固守。
一人力攻。固守則海闊山遙。
力攻則天回地轉。
點檢將來。喚作不答話得麼。 ^649c8

舉則川在方丈內坐次。
居士入來。云只知端居丈室。
不覺僧來參。時川垂下一足。
士出三步。却入。川却收足。
士云。得恁麼自由自在。
川云。爭奈我是主人何。
士云。只知有主。不知有客。
川云。侍者點茶與龐公。
士作舞而出。 ^649c12

佛鑑拈云。龐公半出半入。
賓中有主。則川伸脚縮脚。
主中有賓。兩箇如解舞之人。
急拍急舞。緩拍緩舞。
雖然急緩有殊。須知其中格調。
且如何是其中格調。
各自定當看。 ^649c22

正覺云。樂行不如苦住。
富客不如貧主。趣前退後說來端。
舞袖高歌却回去。
則川老人可謂慣會作客方怜客。
禮度周旋且喫茶。 ^649c30

佛海云。有是主。必有是客。
有是客。必須是主。
有主無客。主禮徒施。
有客無主。客情難遣。
則川垂足収足。可謂主禮勤勤。
居士出而復回。不妨客情戀戀。
細觀作舞出門去。
義重清茶果醉人。 ^649c36

舉崧山命居士喫茶。
士纔接茶。提起托子云。
人人有分。因甚麼道不得。
山云。只因人人有分。
所以道不得。士云。
阿師因甚却道得。
山云。不可無言去也。
士云。酌然酌然。山便喫茶。
士云。阿師喫茶。何不揖客。
山云。誰。士云龐公。
山云。若是龐公。何須更揖。 ^649c44

丹霞後聞云。若不是崧山。
洎被龐公作亂一上。
居士聞得。令人傳語丹霞云。
何不會取未提起托子已前事。 ^650a4

佛鑑拈云。譬如琴瑟箜篌。
雖有妙音。若無妙指。
終不能發。崧山解吹無孔笛。
龐老解弄勿絃琴。
丹霞雖隨聲應拍。
須知拍拍是令。眾中若有會底。
出來露个消息。也表眾中有人。
若無。各自歸堂。 ^650a10

正覺云。七盞清風生兩腋。
一回舉著便醒醒相逢不用輕相揖。
須要當頭道姓名。
若不如是。爭得丹霞相共證據。
只如龐公道。未提托子已前事。
畢竟作麼生商量。
試斷看。 ^650a18

佛海云。隨其流。揚其波。
到岸轉灣。一篙柱定。
崧山老人不勞餘力。
居士傳語丹霞。愈見自納敗闕。
那裏是敗闕處。 ^650a26

舉崧山與居士。見眾僧擇菜次。
山云。黃葉即去。青葉即留。
士云。不落青黃。又作麼生。
山云。道取好。士云。
互為賓主也大難。
山云。却來此間。強作主宰。
士云。誰不與麼。山云。
是是。士云。不落青黃。
就中難道。山笑云。
也解與麼道。士珍重大眾。
山云。大眾放你落機處。 ^650a32

佛鑑拈云。龐公當時。
若下得一轉語。方得話圓。
且道下得箇什麼語。
當時但道。某甲亦放長老蹉過處。
且道甚處是他蹉過處。
諸人還點檢得出麼。
若點撿不出。山僧更為你注破。
蹉過處甚分明。無耳僧人子細聽。
但得白雲消散盡。
夕陽斜照數峯青正覺云。
且什麼處。是居士落機處。
要知麼。巨靈擡手無多子。
分破華山千萬重。 ^650a42

佛海云。二老親見馬師。
只得其機。不得其用。
若得其用。不落青黃。
有甚難道。 ^650b8

舉崧山一日與居士坐次。
山拈起尺子云。居士還見麼。
士云。見。山云。見个什麼。
士云。崧山崧山。山云。
不得道著。士云。爭得不道。
山拋下尺子。士云。
有頭無尾得人憎。
山云。不是。這老子。
今日還道不及。士云。
不及什麼處。山云。
有頭無尾處。士云。
強中得弱即得。弱中得強即無。
山把住云。這老漢。
就中無話處。 ^650b12

佛果拈云。明鏡當軒。
舉無遺照。若不是龐老。
洎遭惑亂。雖然如是。
不入洪波裏。爭見弄潮人。
只如他道。強中覓弱即得。
弱中覓強即無。還有商量處也無。
山僧不惜眉毛。商量去也。
作麼生是弱中覓強。
努力今生須了却。
作麼生是強中覓弱。
得饒人處且饒人。 ^650b24

正覺云。崧山一个尺子。
引得許多誵訛。當時龐公爭得不道。
崧山拋下尺子。士云。
有頭無尾。正好行令。
因甚麼崧山放過。
致得多口老翁。分強分弱。
所以佛果云。得饒人處且饒人。
看這兩个老宗師。
異代同風。饒个俗士。
建立宗乘。手段在什麼處。
若要盡令而行。終未到得宗風掃地。 ^650b36

佛海云。崧山拈起時。
如毒蛇橫道。若非居士當面禁住。
往往遭傷一人強中得弱。
一人弱中得強。有頭無尾處。
切忌錯商量。 ^650b48

舉崧山一日。携拄杖行次。
居士見乃問。手中是什麼。
山云。年老闕伊。一步不得。
士云。雖然年邁。壯力猶存。 ^650c6

山打一棒。士云。放却手中杖子。
別有个問訊來。山乃拋下拄杖。
士云。這老漢。前言不副後語。
山便喝。士云。蒼天中更添怨苦。 ^650c10

佛鑑拈云。點鐵成金易。
點金成鐵難。崧山一條拄杖。
尋常拈起。則劃斷三乘。
放下則平欺佛祖。
洎乎牙人撞見販子。
彼此只可自知。那堪遭衲僧點撿。
好一對無孔鐵鎚。 ^650c16

正覺云。崧山拄杖子。
正要扶危。及乎被龐公問著。
直得把捉不住。當時待伊道。
放下拄杖。別作个問訊。
便好痛與一頓。看他如何祗對。
雖然如是。劒閣路雖險。
夜行人更多。 ^650c24

佛海云。拋却木上座。
揮起金剛王。龐公機關如神。
不免稱呌冤苦。 ^650c32

舉本谿一日居士問。
丹霞打侍者。意旨如何。
谿云。老老大大。見人長短。
士云。為我與師同參。
所以借問。溪云。若恁麼。
從頭舉來。共你商量。
士云。老老大大。不可共你說人是非。
溪云。念公年老。士云。
罪過罪過。 ^650c36

佛鑑拈云。一對鐵鎚如綿團。
一雙烏鴉如白鶴。
忽然狹路相逢。不免將錯就錯。 ^650c44

正覺云。龐公水裏有鹽。
本溪因邪打正。若論丹霞意旨。
十萬八千。 ^650c48

佛海云。居士與麼。
本溪不與麼。本溪與麼。
居士却不與麼。家常茶飯。
且致一邊。畢竟丹霞打侍者。
意作麼生。 ^651a4

舉本溪問居士。達磨西來。
第一句作麼生道。
士云。誰記得。溪云。
可謂無記性。士云。
舊日事。不可東道西說。
溪云。如今事。作麼生。
士云。一詞不措。溪云。
智人前說添他多少光彩。
士云。阿師眼能大。
谿云。是與麼。始得為絕朕之說。
士云。眼裏著一物不得。
溪云。日正盛。難為舉目。
士云。穿過髑髏去在。
溪彈指云。誰辨得伊。
士云。這老漢。有甚奇特處。
溪便歸方丈。 ^651a10

佛鑑拈云。門已閉。
一挨便開。舡欲傾。
一篙便轉。可謂得逸群之用。
子細點撿來。二老漢。
爭鋒尖巧。攙鼓奪旗。
則不無。爭奈未曾動著達磨西來第一句在。
且達磨西來第一句。
作麼生道。腦後見腮。
莫與往來。 ^651a24

正覺云。竿上人不驚。
竿下人失聲。 ^651a34

佛海云。誰記得。一詞不措。
穿過髑髏。與夫便歸方丈。
綿綿無滲漏。密密不通風。
總是第二句。要會西來第一句麼。
合取狗口。 ^651a36

舉本溪見居士來。
便以目視之。士以拄杖。
劃一圓相。 ^651a42

溪向前踏却。士云。
恁麼不恁麼。佛鑑著語云。
是是。溪却劃一圓相。
士亦向前踏却。溪云。
與麼不與麼。佛鑑著語云。
不是不是。士拋下拄杖而立。
佛鑑著語云。雪上更加霜。
溪云。來時有杖。去時無杖。
佛鑑著語云。強生節目。
士云。幸自圓成。徒勞側目。
溪撫掌云。奇哉奇哉。
佛鑑著語云。眾眼難瞞。
士拈杖便行。溪云。
看路。佛鑑著語云。
頭正尾正。 ^651a44

佛鑑復拈云。古人恁麼相見。
只為有眼底人。不為無眼底人。
老僧今日。只為無眼底人。
不為有眼底人。惺惺漢。
一任穿却老僧鼻孔。 ^651b10

正覺云。十九條平路。
終無一局同。欲分先後手。
側目辨來蹤。 ^651b16

佛海云。各呈見解。
互逞機鋒。石火莫及。
電光罔通。拋下拄杖而立。
不同草草。拈起拄杖便行。
亦豈匇匇。者裏著得雙眼。
許你親見龐公。 ^651b20

舉龐居士一日見大同普濟。
提起笊籬。喚云。大同師大同師。
濟不顧。士云。石頭一宗。
到師瓦解冰消。濟云。
若不得龐公舉酌然如此。
士拋下笊籬云。寧教不直一文錢。
濟云。錢雖不直。欠他又爭得。
士作舞而退。濟乃提起笊籬云。
龐公龐公。士云。你愛我笊籬。
我愛你木杓。濟作舞而退。
士撫掌笑云。歸去來歸去來。 ^651b26

佛鑑拈云。龐公拋下笊籬。
作舞而退。普濟亦拋下笊籬。
作舞而退。二老雖作用無別。
其奈道理不同。龐公採其華。
普濟摘其實。龐公造其門。
普濟入其室。其或於此見得。
非但己事分明。亦乃參學事畢。
堪報不報之恩。以助無為之化。 ^651b38

正覺云。龐公笊籬不可欠。
普濟木杓不可無。
若論石頭一宗。千家萬戶。
且道畢竟如何。大笑呵呵歸去來。
家家門外長安路。 ^651b48

佛海云。普濟把定。
被龐公痛處一錐。
直得左轉右仄。前依後隨。
笊籬提起處。相呼作舞時。
若言依樣 #CB15148;猫兒。
定把黃金鑄子期。 ^651c6

舉米胡一日領眾看普濟。
濟纔見。便拽轉禪床。
向壁而坐。胡於背後立少時。
却回客位。濟云。是即是。
若不驗破。已後遭人貶剝。
却令侍者去請。胡纔上來。
却拽轉禪床便坐。
濟遶禪床一匝。便歸方丈。
胡却拽倒禪床。領眾而去。 ^651c12

佛鑑云。和顏接客。
#CB04974;食亦飽。
慍色迎賓。珍味常飢。
普濟不會迎賓。倍費鹽醋。
米胡不會作客。勞煩主人。
智海門下。亦無珍饍異饌。
即是家常茶飯。彼此互為賓主。
一任煩惱讚歎。 ^651c22

正覺云。二老宿相見。
若論賓主酬酢。無黨無偏。
若論佛法未在。 ^651c30

佛海云。門內有君子。
門外君子至。二老與麼相見。 ^651c34

和氣笑容。二俱可掬。
若也點檢得出。佛法中有少分相應。 ^651c36

舉僧問普濟。如何是祖師西來意。
濟云。庭前一叢竹。
經霜不自寒。僧云。
畢竟如何。濟云。只聞風擊響。
知是幾千竿。問如何是佛法大意。
濟云。燕從秋後去。
鴈向孟冬來。僧云。
請師直指。濟云。葉經霜後落。
花逐雪中開。 ^651c40

佛鑑拈云。或有人問智海。
如何是祖師西來意。
但云。綠葉擎雲細。
心空節浪高。畢竟如何。
但云。不因漁父引。
爭得見波濤。如何是佛法大意。
云庭前一叢花。千枝及萬枝。
請師直指。云春風一陣來。
滿地紅英落。大眾作麼生會。
且各自歸堂去。 ^652a2

正覺云。若問山僧。
如何是祖師西來意。
春水滿四澤。畢竟如何。
夏雲多奇峯。如何是佛法大意。
秋月揚明輝。請師直指。
冬嶺秀孤松。會麼。
騎驢跨衛驅長耳。 ^652a12

佛海拈云。古人與麼答。
山僧與麼舉。與麼會者。
一任穿却。 ^652a20

舉僧問普濟。此个法門。
如何繼紹。濟云。冬寒夏熱。
人自委知。僧云。恁麼則蒙師分付去也。
濟云。頑嚚少智。勔臔多癡。
問十二時中。如何合道。
濟云。汝還識十二時麼。
僧云。如何是十二時。
濟云。子丑寅卯。僧禮拜。
濟乃有頌。十二時中那是別。
子丑寅卯吾今說。
若會唯心萬法空。
釋迦彌勒從茲決。 ^652a24

佛鑑拈云。這僧能趨能撮。
普濟能殺能活。子細點撿來。
也是徐六擔板。只見一邊。
復和頌云。十二時中別不別。
通身是口難分說。
東村王老暗嗟吁。
達磨西來有妙訣。 ^652a36

正覺云。依稀似曲纔堪聽。
又被風吹別調中。 ^652a44

佛海云。普濟前頭與奪設施。
一一可觀。後頭偈中。
大似年老心孤。未能勦絕。
山僧無條攀例去。
也識得子丑寅卯句。
應須紹取此門風。
如王仗劒當堂坐。
魔佛俱時一掃空。 ^652a46

舉普濟一日去訪居士。
士云。憶得在母胎中時。
有則語。今日舉似阿師。
不得作道理主持。
濟云。猶是隔生也。
士云。向道不得作道理主持。
濟云。驚人之句。爭得不怕。
士云。如師見解。可謂驚人。
濟云。不作道理。却成作道理。
士云。不但隔一生兩生。
濟云。粥飯底僧。一任檢責。
士彈指三下。 ^652b6

佛鑑拈云。龐公普濟。
只在蝦蟇窟裏。作活計。
且如山是山水是水。
僧是僧俗是俗。豈不是母胎中事。
山不是山水不是水。
僧不是僧俗不是俗。
還是母胎中事也無。
忽然驢頭生角也不定。 ^652b18

正覺云。兩个作者。
傾盖相投。交肩而往。
若論在母胎時語。
何曾道著。普濟却怕箇什麼。
居士便道伊見解驚人。
道理在什麼處。會麼。
隔生未了驚人句。
分付叢林粥飯僧。 ^652b26

佛海云。見得分明。
說得分明。母胎中語。
對面隔生。見亦不到。
說亦不到。母胎中語。
十日並照。二大老。
與麼往來。還免得道理主持麼。
等閑傾盡此時心。
相識猶如不相識。 ^652b34

舉居士一日來訪普濟。
濟纔見。便掩却門云。
多知老翁。莫與相見。
士云。獨坐獨語。過在阿誰。
濟便開門纔出。被士把住云。
是師多知。是我多知。
濟云。多知且致。 ^652b42

閉門開門。卷之與舒。
相較幾許。士云。只此一問。
氣急殺人。濟無語。
士云。弄巧成拙。 ^652b48

佛鑑拈云。普濟閉門避客。
不知相見愈親。龐公掩耳偷鈴。
不知欲隱彌露。子細撿點將來。
總好與三十棒。須是當人。
自點撿始得。若點撿得出。
三十棒亦不為多。
若點撿不出。三十棒是你喫。 ^652c4

正覺云。作者相逢。
家常茶#CB01366;。
得恁麼精熟。然則開閉卷舒。
不妨自在。也須解喫水防噎始得。 ^652c12

佛海云。此門纔閉。
一挨復開。開閉卷舒。
分明在我。弄巧成拙。
落在阿誰分上。 ^652c16

舉大同一日問居士。
是个言語。今古少人避得。
只如龐公還避得麼。
士云。喏。同再舉前語。
士云。什麼處去來。
同云。非但如今。古人亦有此語。
士作舞出去。同云。
風顛老風顛老。自過教誰撿。 ^652c20

佛果拈云。聦聞風叫。
明察秋毫。拶脚處不容聲。
馳突處不留迹。跳則跳得出。
爭奈猶在架子下。
當時若向上道。不消一个合取口。 ^652c28

正覺云。慣逐羊腸路。
相逢莫問津。江山異今古。
風物逐時新。 ^652c34

佛海云。大同布置。
自謂古今無人出得。
居士雖在其中。却不被他籠#CB00746;。
把得定作得主。不隨語轉底。
試著眼看。 ^652c38

舉百靈見居士云。
昔日在石頭時。得力底句。
曾舉向人麼。士云。
曾舉來。靈云。舉向什麼人來。
士自指云。龐公。靈云。
直是妙德空生。也嘆之不及。
士云。阿師得力底句。
有誰知。靈戴笠子便行。
士云。善為道路。 ^652c44

佛鑑拈云。諸禪德。
古人相見。差之毫#CB12530;。
失之千里。龐公好語。
舉似人不著。飜成死語。
百靈向鬼窟裏。賣瘦一期。
也被賣得過。雖然如是。
如人飲水。冷暖自知。 ^653a4

正覺云。若是得力句。
龐公一言已出。百靈駟馬難追。 ^653a12

佛海云。一人如布袋裏錐子。
一人如布袋裏老鴉。
雖然。金陵紙貴。一狀領過。 ^653a16

舉百靈一日問居士。
得不得。俱未免。且道。
未免个什麼。士以目視之。
靈云。奇特莫過於此。
士云。阿師錯許人。
靈云。誰不與麼。士珍重便出。 ^653a20

佛鑑拈云。此个公案。
今古少人拈掇。智海今日。
不惜眉毛。為你諸人。
批判此二老子。還會麼。
細雨洒花千點淚。
淡煙籠竹一堆愁。 ^653a26

正覺云。免與未免。
有个商量。瞬息千差。
居士奇特在什麼處。
且如佛鑑道。細雨洒花千點淚。
淡煙籠竹一堆愁。
是褒是貶。 ^653a32

佛海云。等閑拋一釣。
金鱗躍浪來。當初百靈道。
未免个什麼。士珍重便出。
多少奇特。庶免以惡水相潑。
何故。个中無肯路。
穿鑿不相關。 ^653a38

舉居士一日問百靈。
是个眼目。還免得人口麼。
靈云。作麼生免。士云。
情知免不得。靈云。
棒不打無事人。士便轉身云。
打打。靈始拈棒。士把住云。
與我免看。靈無語。 ^653a44

佛鑑拈云。這二老。
恰似下碁相似。不如傍觀者。
諸人只知百靈無語。
殊不知。龐公失却一隻眼。
還知麼。自出洞來無敵手。
得饒人處且饒人。 ^653b4

正覺云。只如百靈拈棒。
居士把住云。與我免看。
百靈因什麼不對。
掛向千年葛藤上。
萬年千載與人看。 ^653b10

佛海云。若非百靈。
眼目爭免得居士口。 ^653b16

舉百靈一日在方丈內。
居士入來。靈便把住云。
今人道古人道。作麼生道。
士與一掌。靈云。不得道著。
士云。道必有過。靈云。
還我一掌來。士便近前云。
你試下手看。靈珍重便出去。 ^653b18

佛鑑拈云。二老漢。
雖然名傳今古。點撿得來。
總好喫智海手裏痛棒。
何也。一人有頭無尾。
一人有尾無頭。當時龐公近前云。
你試下手看。時師乃展一足云。
百靈若會這一著。
決定頭正尾正。 ^653b26

正覺云。居士作用此機。
百靈好不耐債。兩兩貪程太速。
不知失却話頭。話頭道什麼。 ^653b34

佛海云。居士一掌。
直得古今道底。瓦解冰消。
百靈一掌。可謂快便難逢。
因甚珍重出去。具參學眼者辨取。 ^653b38

舉藥山問居士云。
三乘中。還著得這个事麼。
士云。只管日求升合延時。
不知還著得麼。山云。
道居士不見石頭得麼。
士云。拈一放一。未是好手。
山云。老僧住持事繁。
士珍重便出。山云。
拈一放一。的是好手。
士云。好个一乘問宗。
今日失却也。山不語。 ^653b44

佛鑑拈云。時人只知龐老藥山河裏行舡。
岸上走馬。殊不知。
移花兼蝶至。買石得雲饒。
雖然如是。瞌睡醒始得。 ^653c6

正覺云。藥山垂手傷慈。
居士藏身弄影。只為交深言遠。
始終拈放自由。子細點檢將來。
藥山不合放過。放過什麼。
多口老翁。慣得其便。 ^653c12

佛海云。居士日求升合。
藥山住持事繁。大似錦包特石。
綿褁利刀。好手手中。
要誇好手。不知一乘問宗。
和箇事失却。佛鑑佛果正覺佛海拈八方珠玉集上
 ^653c18
