
other:: 宗鑑法林卷十七
editor:: 集雲堂　編
大鑒下四世 ^388a33

趙州因僧問。晝昇兜率。
夜降閻浮。於中摩尼。
為甚不現。師曰道什麼。
僧再問。師曰毗婆尸佛早留心。
直至如今不得妙。 ^388a35

黃龍清云。趙州老漢若無後語。
未免奔馳。太平則不然。
纔見他道為甚不現。
連聲便打。教他痛後反思。
管取光明燦爛。　天童華云。
者則公案。諸方未有人批判。
蔣山今日與諸人著一轉語。
洗脚上船。 ^388a41

趙州上堂。至道無難。
惟嫌揀擇。纔有語言。
是揀擇。是明白。老僧不在明白裏。
是汝還護惜也無。
時有僧問。既不在明白裏。
護惜箇甚麼。師曰我亦不知。
曰。和尚既不知。為甚麼不在明白裏。
師曰。問話即得。禮拜了退。 ^388b4

翠峰顯云。趙州倒退三千里。
　天童覺云。者僧也如切如磋。
不能見機而變。趙州也如琢如磨。
幾乎事不解交。眾中祇管道退身有分。
殊不知盡力提持。
還體悉得麼。焦甎打著連底凍。
　天童悟云。大小趙州大似推惡離己。
何不與本分草料。
　古南門云。趙州貴圖本分。
不知翻成分外。雖然。
不得五丁力。蠶藂路不開。
汝等諸人問甚護惜不護惜。
并須喫古南棒。我今為汝保任此事終不虗也。 ^388b14

至道無難。言端語端。
一有多種。二無兩般。
天際日上。月下檻前。
山深水寒。髑髏識盡喜何立。
枯木龍吟消未乾。
難難。揀擇明白君自看。
〔翠峰顯〕 ^388b30

至簡至易。同天同地。
揀擇明白。云何護惜。
口似椎。眼如眉。涉語默。
蚿憐夔。堪笑卞和三獻玉。
縱榮刖却一雙足。
〔圓悟勤〕 ^388b36

亂撒明珠顆顆晶。
走盤應不貴金聲。
誰家女子能鍼線。
一串穿來不賸星。
〔無菴全〕 ^388b42

世間無物可羅籠。
獨有嵯峨萬仞峰。
忽若有人猛推落。
騰身雲外不留蹤。
〔隨菴緣〕 ^388b46

趙州因僧問。至道無難惟嫌揀擇。
是時人窠窟否。師曰。
曾有人問老僧。直得五年分疎不下。 ^388c2

翠峰顯云。識語不能轉。
死却了。也好與二十棒。
者棒須有分付處。
若辨不出。且放此話大行。
復頌。 ^388c6

象王嚬呻。獅子哮吼。
無味之談。塞斷人口。
南北東西。烏飛兔走。 ^388c10

五年分疎不下。一句元無縫罅。
祇知推過商量。誰信分明酬價。
玲瓏底相知。莽鹵底相訝。
寧可與曉事人相罵。
不可共不曉事人說話。
〔宏智覺〕 ^388c14

風雨濛濛。烏雲靉靉。
贔屭上山。狐狸入海。
隨後追尋。龍王不在。
咄。〔獃堂定〕 ^388c20

天高地厚尋常事。
海闊山重更要論。
霹#CB15439;震摧山鬼窟。
獨#CB06078;雙劍定乾坤。
〔無菴全〕 ^388c24

瑞鳳五彩。祥#CB08525;一角。
可憐無眼人。何處分斑駁。
斑駁分。陝府銕牛沒星秤。
〔大嶺丕〕 ^388c28

趙州因僧問。至道無難惟嫌揀擇。
如何是不揀擇。師曰天上天下惟吾獨尊。
曰此猶是揀擇。師曰田厙奴。
甚處是揀擇。僧無語。 ^388c32

圓悟勤云。人多錯會道。
至道本無難。亦無不難。
只是惟嫌揀擇。若恁麼會。
一萬年也未夢見在。 ^388c38

似海之深。如山之固。
蚊虻弄空裏猛風。
螻蟻撼波心鐵柱。
揀兮擇兮。當軒布鼓。
〔翠峰顯〕 ^388c42

團團秋月印天心。
是物前頭有一輪。
入穴蝦蟆無出路。
却冤天道不平均。
〔白雲端〕 ^388c46

當門一脉透長安。
遊子空嗟行路難。
不是人前誇俏措。
金鎚擊碎萬重關。
〔無菴全〕 ^389a2

人頑似銕。官法如爐。
禾熟登場不納租。
米裏有蟲。麥裏有麩。
田厙奴。至道無難會也無。
〔千巖長〕 ^389a6

趙州因僧問。至道無難惟嫌揀擇。
纔有語言是揀擇。
和尚如何為人。師曰何不引盡。
曰某甲祇念到者裏。
師曰至道無難惟嫌揀擇。 ^389a10

水灑不著。風吹不入。
虎步龍行。鬼號神泣。
頭長三尺知是誰。
相對無言獨足立。
〔翠峰顯〕 ^389a16

驅山塞海也尋常。
所致文明始是王。
但見皇風成一片。
不知何處有封疆。
〔白雲端〕 ^389a20

紫綾紅錦青絲線。
巧手織來成一片。
其中縫罅不能無。
爭奈時人竟不見。
〔佛眼遠〕 ^389a24

日暖風和鶯囀新。
柳垂金線繫東君。
東君不惜無私力。
一點花紅一點春。
〔無菴全〕 ^389a28

趙州因見僧埽地。
乃問與麼埽還潔淨也無。
曰轉埽轉多。師曰豈無撥塵者。
曰誰是撥塵者。師顧視曰會麼。
曰不會。師曰問取雲居去。
僧後問雲居如何是撥塵者。
居曰者瞎漢。 ^389a32

古塘云。當時待問誰是撥塵者。
便接過埽帚痛與一頓。
為甚如此。不見道為人須為徹。 ^389a40

趙州因僧問。道人相見時如何。
師曰呈漆器。 ^389a44

翠峰顯云。諸禪德。
還有識趙州底麼。
出來共相商量。若未能辨明。
大好從頭舉。與你點破。
四九三十六。收。　古南門云。
趙州已是無折合。
翠峰更添鹽添醬。
雖然。還有識得趙州底麼。
三生六十劫。 ^389a46

漱石泠泠古#CB00589;陰。
喬松千尺帶寒青。
多應祇看昂霄操。
誰信根頭有茯苓。
〔南叟茂〕 ^389b6

多年神禹#CB15156;。
篆古形猶奇。憑誰高著眼。
撫掌共掀眉。〔雪燄瑞〕 ^389b10

趙州因僧問白雲自在時如何。
師曰爭似春風處處閒。 ^389b14

爭似春風處處閒。
花開花落豈相關。
白雲自在猶難擬。
飄鼓無心滿世間。
〔佛印元〕 ^389b18

趙州因僧問。學人乍入藂林乞師指示。
師曰喫粥了也未。
曰喫粥了也。師曰洗#CB00647;盂去。
其僧省悟。 ^389b22

雲門偃云。且道有指示無指示。
若言有。趙州向伊道箇什麼。
若言無。者僧為甚悟去。
　翠峰顯云。我不似雲門為蛇畵足。
直言向你道。問者如蟲禦木。
答者偶爾成文。雖然與麼瞎却衲僧眼。
作麼免得此過。要會麼。
還你趙州喫粥了也未。
拈却者僧喫粥了。
翠峰與你拄杖子。
歸堂。　雲峰悅云。
雲門與麼道。大似為黃門栽鬚與蛇畵足。
雲峰則不然。者僧於此悟去。
入地獄如箭。　黃龍心云。
雲門雪竇雖則善能鋤強輔弱捨富從貧。
要且不能安家立國。
乃問僧。祇如上座朝來亦喫粥亦洗#CB00647;。
而今是迷是悟。其僧禮拜起。
龍喚近前。我有一柄拂與你歸堂。
　龍門遠云。山僧今日喫粥了也。
洗#CB00647;盂了也。
祇是不悟。既是為善知識。
為甚麼不悟。還會麼。
豈可喚鐘作瓮。終不指鹿為馬。
善人難犯。水銀無假。
冷地忽然覰破。管取一時放下。
　開福寧云。且道那裏是者僧悟處。
幾般雲色出峰頂。
一#CB15828;泉聲落檻前。
　徑山杲云。雲門大似阿修羅王耗動三有大城諸煩惱海。
隨後喝云。寐語作麼。
復云。雲峰雖善背手抽金鏃。
翻身控角弓。爭奈蹉過雲門何。
又云。趙州與者僧若不得雲門一生受屈。
而今諸方有一種瞎漢。
往往盡作洗#CB00647;盂話會了。
　天寧琦云。見雲門則易。
見妙喜則難。誵譌在甚麼處。
　雲居莊云。趙州以楔出楔。
雲門看樓打樓。者僧悟去。
還有勘破處也無。
良久云。風不鳴條。
雨不破塊。　古南門云。
住住。翠峰但知雲門為蛇畵足。
自亦未免靈龜拽尾。
忽若總拈過時如何。
瞎。　佛日晳云。大慧道諸方拈掇甚多。
下註脚者亦不少。
未嘗有一人分明說破。
妙喜今為諸人分明說破。
喫粥了便洗#CB00647;盂。
且道還曾指示也無。
黑荳從來好合醬。
比丘尼定是師姑。
大慧老漢牙如劍樹。
口似血盆。原來祇在者裏。
洗#CB00647;盂話何曾說得破。
隆安今日不惜脣齒。
直下分明說破。喫粥了便洗#CB00647;盂。
趙州東壁挂葫蘆。
拈得鼻孔打失口。
達磨不是老臊胡。 ^389b26

床窄先臥。粥稀後坐。
躋躋蹡蹡。灑灑落落。
要會趙州洗#CB00647;盂。
了事沙彌消一箇。
〔泉大道〕 ^389c42

梅花落盡杏花披。
未免春風著出褫。
一氣不言含有象。
萬靈何處謝無私。
〔白雲端〕 ^389c46

喫粥了也洗#CB00647;盂。
家常逐日最相如。
西來何處半零落。
六祖癡頑不讀書。
〔三祖宗〕 ^390a2

喫粥了洗鉢盂。何曾指示曹溪路。
謾言隨眾三十年。
記得展單忘却筯。
〔楊無為〕 ^390a6

之乎者也。衲僧鼻孔。
大頭向下。禪人若也不會。
問取東村王大姐。
〔湛堂準〕 ^390a10

推窮物理成家計。
會合時機便識心。
多謝春風無厚薄。
貧家桃李也成陰。
〔護國元〕 ^390a14

相逢陪酒又陪歌。
醉倒途中要我駝。
駝到家中猶罵詈。
不知醒後又如何。
〔且菴仁〕 ^390a18

鶴立松梢月。魚行水底天。
風光都占斷。不費一文錢。
〔息菴觀〕 ^390a22

乍入藂林乞指示。
大施門開無壅滯。
往往靈山授記人。
未有如斯箇次第。
〔正覺逸〕 ^390a26

錦衣公子坐花藂。
鳳管鸞簫曲未終。
却笑桃華貪結子。
幾回錯恨五更風。
〔天岸昇〕 ^390a30

梵語般若波羅蜜。
此云智慧到彼岸。
雲棲寺裏李和尚。
每日起來念一遍。
〔壽聖聲〕 ^390a34

梧桐一葉落金井。
颯颯西風徹骨冷。
一陣吹來雙#CB15150;寒。
花容嬝娜為誰整。
〔法林音〕 ^390a38

趙州因與文遠行。
乃指一片地曰。者裏好造箇巡舖。
文遠便去路旁立曰。
把將公驗來。師遂與一摑。
遠曰公驗分明過。 ^390a42

法林音云。無端無端。
還知趙州敗闕處麼。
也須勘過了打。 ^390a48

雖然公驗各隨身。
去住皆由守舖人。
蹋破艸鞵歸去後。
落花啼鳥一般春。
〔佛鑑懃〕 ^390b4

天子居閙市裏。山僧在百艸頭。
擺手御街來往。不怕巡火所由。
〔竹菴珪〕 ^390b8

鑽頭閙藍遠侍者。
刺腦膠盆老趙州。
兩箇人前誇好手。
面皮三寸不知羞。
〔蒙菴聰〕 ^390b12

趙州在東司上見文遠過。
驀召文遠。遠應諾。
師曰東司上不可與汝說佛法。 ^390b16

老僧正在東司上。
不將佛法為人說。
一般屎臭栴檀香。
父子之機俱漏泄。
〔鼓山珪〕 ^390b20

趙州有密語。文遠不覆藏。
演出大藏教。功德實難量。
〔徑山杲〕 ^390b24

明明道不說。此理憑誰識。
春風一陣來。滿徑花狼藉。
〔#CB15166;菴聰〕 ^390b28

趙州因僧問。百骸俱潰散。
一物鎮常靈時如何。
師曰今朝又風起。 ^390b32

今朝又風起。閙市莫插#CB01040;。
觸著閻羅王。帶累陰司鬼。
〔徑山杲〕 ^390b36

今朝又風起。不必更疑猜。
就地撮將黃葉去。
入山推出白雲來。
〔天寧琦〕 ^390b40

今朝又風起。老君元姓李。
寥寥宇宙間。極目誰知己。
喝一喝。〔靈巖儲〕 ^390b44

趙州因僧辭。師問甚處去。
曰閩中去。師曰彼中兵馬隘你須回避始得。
曰向甚處回避。師曰恰好。 ^390b48

聞說閩中兵馬多。
丁寧遊子避干戈。
臨岐指箇藏身處。
無限雄師不奈何。
〔正覺逸〕 ^390c4

七閩歸路日爭鋒。
回避須教不見蹤。
恰好藏身何處是。
青山雲外萬千重。
〔佛慧泉〕 ^390c8

趙州因一僧遊五臺問一婆曰。
臺山路向甚麼處去。
婆曰驀直去。僧便去。
婆曰好箇師僧又恁麼去。
有僧舉似師。師曰待我去勘過。
明日師便去問。臺山路向甚處去。
婆曰驀直去。師便行。
婆曰好箇師僧又恁麼去。
師歸謂眾曰。臺山婆子我為你勘破了也。 ^390c12

報慈遂徵云。前來僧也恁麼道。
後來僧也恁麼道。
且道那裏是勘破處。
又云。非惟被趙州勘破。
亦被者僧勘破。　翠峰顯云。
還知天下衲僧出者婆子圈圚不得麼。
　琅琊覺云。大小趙州去者婆子手裏喪身失命。
雖然如此。錯會者多。
　寶峰文云。大小趙州也好喫婆子手中棒。
過在甚處。檢點得出。
方解不受人瞞。有麼。
喝一喝。　溈山#CB15223;云。
天下衲僧祇知問路。
不知脚下泥深。若非趙州老漢。
爭顯汗馬功高。　仰山欽云。
錯。婆子心肝。趙州五臟。
一揑揑碎。撒在諸人懷裏了也。
且道是有勘破無勘破。
良久云。錯會者多。
　高峰妙云。盡道趙州勘破婆子。
若據高峰見處。正是婆子勘破趙州。
以何為驗。以手指云驀直去。
　瑞巖慍云。婆子如蟲禦木偶爾成文。
趙州見義勇為翻成特地。
會麼。雲收雨霽長空闊。
一對鴛鴦畵不成。
　笑巖寶云。當時纔見道好箇師僧又恁麼去。
但祇鼓掌呵呵大笑而歸。
不惟與天下行脚衲僧增銳。
亦使者婆子向去別有生涯。
　弁山音云。且道那裏是趙州勘破處。
祇為梅花寒未徹。
故來霜上又加雪。
凍開平地起龜文。
連累青山迸白血。 ^390c24

傑出藂林是趙州。
老婆勘破有來由。
而今四海清如鏡。
行人莫與路為讐。
〔黃龍南〕 ^391a14

言中辨的老禪和。
驀直臺山路不蹉。
勘破却回人莫問。
岳陽船子洞庭波。
〔雲峰悅〕 ^391a18

藂林老作世無儔。
凜凜威風四百州。
一擊銕關曾粉碎。
恩大難將雨露酬。
〔真如#CB15223;〕 ^391a22

撥動干戈老趙州。
坐觀勝敗有良謀。
婆婆勘破人誰委。
多少禪流錯路頭。
〔海印信〕 ^391a26

撥動烟塵老古錐。
坐觀勝負有誰知。
從來古路平如掌。
自是行人不見歸。
〔圓覺演〕 ^391a30

婆指臺山路不差。
遊人恁麼去無涯。
趙州勘破歸來後。
四海五湖同一家。
〔艸堂清〕 ^391a34

老婆心切勿交加。
要路逢渠指不差。
休問禹門求變化。
風雷祇在葛洪家。
〔旻古佛〕 ^391a38

高握金鞭出禁城。
霜風凜凜馬蹄輕。
烟塵掃盡歸來後。
四海行人賀太平。
〔普融平〕 ^391a42

臺山一路坦平。自是行人不慣。
明鏡醜婦之冤。智者愚人之患。
〔疎山常〕 ^391a46

玉簫吹作鳳鸞吟。
惹動遊人離別心。
一陣東風卷寥廓。
四方八面少知音。
〔佛智裕〕 ^391b2

劈面三拳。連顋七掌。
盡大地人。不知痛癢。
〔鼓山珪〕 ^391b6

年老成精不謬傳。
趙州古佛嗣南泉。
招魂喪命因圖像。
良馬追風累索牽。
勘破了。老婆禪。說向人前不值錢。
〔天童覺〕 ^391b8

趙州勘破。百發百中。
趁得老鼠。打破油瓮。
〔佛照光〕 ^391b14

本是山中人。愛說山中話。
五月賣松風。人間恐無價。
〔#CB15166;菴岳〕 ^391b16

臺山路上箇婆婆。
平地無風起丈波。
下却陡門通底閘。
更無一滴到黃河。
〔無準範〕 ^391b20

自小丹青畵不成。
年來始覺藝方精。
等閒擲筆為龍去。
換却時人眼裡睛。
〔高峰妙〕 ^391b24

生銕蒺藜當面擲。
瑠璃坑壍繞身開。
勸君莫問臺山路。
多少平人被活埋。
〔中峰本〕 ^391b28

孔文舉楊德祖。不是冤家不聚頭。
無端論及家禽。果鳥道玄鹽梅苦。
焉知來者不如今。
清風帀地波騰火。
〔具足有〕 ^391b32

幾人不戰自成功。
獨許南陽老臥龍。
自借東風鏖赤壁。
賺他血淚滿江紅。
〔菩提珍〕 ^391b38

麝香李子枕頭瓜。
一曲池臺滿畹花。
客馬醉行溪柳路。
慈翁解點白雲茶。
〔#CB15376;溪森〕 ^391b42

侵曉乘凉偶獨來。
不因魚躍見萍開。
卷荷忽被微風觸。
瀉下清香露一杯。
〔嘯峰然〕 ^391b46

昨日師僧經過。今日阿誰勘破。
再過三五七朝。麻#CB15179;定如鵝大。
〔漢關喻〕 ^391c2

古路迢迢直坦平。
邊笳才動烽煙生。
欲知南北相淩處。
天外出頭方解行。
〔法林音〕 ^391c6

趙州問僧甚處來。
曰摘茶來。師曰閒。 ^391c10

道著不著。何處摸索。
背後龍鱗。面前驢脚。
翻身筋斗。孤雲野鶴。
阿呵呵。〔雲葢智〕 ^391c12

趙州示眾。把定乾坤眼。
綿綿不漏絲毫。我要你會。
你且作麼生會。 ^391c16

天童覺云。還端的也未。
祇饒你者裡會得七穿七穴。
我也知你出趙州圈圚不得。
　寶壽新云。漏與不漏。
虗空著楔。會與不會。
混沌增眉。饒你把得定放得開。
猶未是十成穩當。
大眾。還識乾坤眼麼。
從來不借三光力。
照徹山河萬斛金。 ^391c20

趙州一日敲火問僧曰。
老僧喚作火。汝喚作甚麼。
僧無語。師曰不識玄旨徒勞念靜。 ^391c30

法燈欽別云。我不如你。 ^391c34

趙州眼放光。爍破四天下。
鉢盂上安柄。至今成話#CB01665;。
〔老衲證〕 ^391c36

直下是非著不得。
著不得處好承當。
木人昨夜通消息。
南海波斯過大唐。
〔野菴璇〕 ^391c40

趙州因二僧相推不肯做第一座。
主事白師。師曰總作第二座。
事曰第一座教誰做。
師曰裝香來。事曰裝香了也。
師曰戒香．定香．慧香．解脫香。 ^391c44

天童華云。趙州一槌。
不妨驚羣動眾。檢點將來。
也是泥裏洗土塊。
若是薦福門下。不用相推。
第一座也有人。第二座也有人。
第三座也有人。雖然如是。
不免從頭註破。第一座銕眼銅睛覰不破。
第二座陽春白雪無人和。
第三座真實身心同達磨。
且道與趙州是同是別。
　愚菴盂云。趙州著箇座。
元於佛祖位上。使天下藂林無敢正座。
規繩自此一跌。直至如今整理不上。
還有人為法社正紀綱者麼。
不必相推。請來相見。
如無。山僧擯却聖僧去也。 ^392a2

趙州因僧問。祖意教意。
是同是別。師曰。會得祖意。
便是教意。 ^392a20

波斯讀梵字。莫窯人作詩。
烏頭彷彿。#CB15805;子依俙。
竹密不妨流水過。
山高豈礙白雲飛。
〔湛堂準〕 ^392a24

趙州因一婆子送錢請轉藏經。
師受施了。却下禪牀轉一帀。
乃曰。傳語婆。轉藏經已竟。
其人回舉似婆。婆曰。
比來請轉全藏。如何祇為轉半藏。 ^392a28

報慈遂云。什麼處是欠半藏處。
且道那婆具甚麼眼。
便與麼道。　徑山杲云。
眾中商量道如何是那半藏。
或云再遶一帀。或彈指一下。
或咳#CB04394;一聲。
或喝一喝。或拍一拍。
恁麼見解。祇為不識羞。
若是那半藏。莫道趙州再遶一帀。
直饒繞百千萬帀。
於婆子分上祇得半藏。
設使更遶須彌山百千萬億帀。
於婆子分上亦祇得半藏。
假饒天下老和尚亦如是遶百千萬億帀。
於婆子分上也祇得半藏。
設使山河大地森羅萬象若艸若木。
各具廣長舌相異口同音。
從今日轉到盡未來際。
於婆子分上亦祇得半藏。
諸人要識婆子麼。
鴛鴦繡出從君看。
不把金鍼度與人。
　天寧琦云。者婆子謂趙州祇轉得半藏。
弄假像真。當時何不向未繞禪床時會取。
　車溪冲云。且道那裏是他轉半藏處。
還會麼。五五二十五。
欲識全藏麼。良久云。
善吉維摩談不到。
目連鶖子視如盲。
　寶壽方云。且道那半藏還曾有人轉得麼。
山僧今日為你轉去也。
良久云。如是如是。
又良久云。不是不是。 ^392a34

走下禪床行一轉。
看了如來五千卷。
婆子年高眼尚明。
夜深月下穿鍼線。
〔慈受深〕 ^392b20

趙州一帀天輪轉。
婆子知音未足酬。
普為人天開正眼。
大千沙界一毫收。
〔足菴鑒〕 ^392b24

不知兀坐常輪轉。
空下禪床遶一遭。
背面却言虧一半。
老婆惡業自家招。
〔天目禮〕 ^392b28

趙州劍氣衝牛斗。
婆子神符懸肘後。
一條拄杖兩人扶。
好手手中誇好手。
〔殺六巖輝〕 ^392b32

雲飛石壁山增色。
月落寒潭水畵眉。
最喜上林清興好。
黃鶯啼在綠楊枝。
〔睦堂瑩〕 ^392b36

趙州因僧侍次。指火問曰。
者箇是火。你不得喚作火。
老僧道了也。僧無對。
復挾起火曰會麼。
曰不會。師曰。此去舒州有箇投子和尚。
汝往問之。必為汝說。
因緣相契不用更來。
不相契却來。僧到投子。
子問近離甚處。曰趙州。
子曰趙州有何言句。
僧舉前話。子曰汝會麼。
曰不會。子下禪牀行三步却坐。
問曰會麼。曰不會。
子曰你歸去舉似趙州。
僧回舉似師。師曰還會麼。
曰不會。師曰投子與麼不較多也。 ^392b40

我喚作火。汝即不可。
已道了也。喚作甚麼。
〔楊無為〕 ^392c8

趙州喚作火。全身入艸窠。
我今不是渠。渠今正是我。
〔月林觀〕 ^392c10

趙州因僧問如何是祖師西來意。
師曰庭前柏樹子。
曰和尚莫將境示人。
師曰我不將境示人。
曰如何是祖師西來意。
師曰庭前柏樹子。 ^392c14

五祖戒代云。和尚何以將別人物作自己用。 ^392c20

千里靈機不易親。
龍生龍子莫因循。
趙家奪得連城璧。
秦主相如總喪身。
〔翠峰顯〕 ^392c22

萬木隨時有凋喪。
趙州庭柏鎮長榮。
不獨淩霜抱貞節。
幾奏清音對月明。
〔黃龍南〕 ^392c26

深院盤根翠色幽。
老僧曾指示禪流。
年年不改淩霜節。
下載清風何日休。
〔正覺逸〕 ^392c30

趙州庭柏。衲僧苦厄。
井口轆轤。橫吞不得。
〔野軒遵〕 ^392c34

趙州庭柏森然直。
露滴風清添翠色。
摘葉尋枝不可求。
盤根萬古終無極。
〔大溈秀〕 ^392c36

趙州庭下柏森森。
摘葉尋枝古到今。
明眼衲僧如覰著。
西來祖意合平沉。
〔楊無為〕 ^392c40

一兔橫身當古路。
蒼鷹纔見便生擒。
後來獵犬無靈性。
空向枯樁舊處尋。
〔承天宗〕 ^392c44

蘇武不拜。韓信臨朝。
恁麼會得。十萬迢迢。
〔瞞菴成〕 ^392c48

趙州庭柏。說向禪客。
黑漆屏風。松蘿亮槅。
〔佛日才〕 ^393a2

百寶光攢無見頂。
是大神呪最靈奇。
揭諦波羅僧揭諦。
石人半夜失烏鷄。
〔正堂辨〕 ^393a4

岸眉橫雪。河目含秋。
海口鼓浪。航舌駕流。
撥亂之手。太平之籌。
老趙州。老趙州。擾擾藂林卒未休。
徒費工夫也。造車合轍。
本無伎倆也。塞壑填溝。
〔宏智覺〕 ^393a8

庭前柏樹子。好箇大棺材。
買却有人買。擡却沒人擡。
〔漢關喻〕 ^393a14

趙州問僧發足甚處。
曰雪峰。師曰雪峰有何言句示人。
曰。尋常道盡十方世界是沙門一隻眼。
你等諸人向甚處屙。
師曰。闍黎若回。寄箇鍬子去。 ^393a18

保福展云。南有雪峰北有趙州。
　翠峰顯云。者僧既不從雪峰來。
可惜趙州鍬子。　琅琊覺云。
眾中有云寄鍬去。
埋却雪峰。若道寄#CB00647;盂去。
便道盛粥飯。用狂解還夢見麼。
不是僧繇手。謾說畵丹青。
　清化嶾云。若是山僧。
見道闍黎若回寄箇鍬子去。
便云不將去。若問為什麼不將去。
但云和尚者裏少他不得。
　法林音云。者僧親從雪峰來。
因甚翠峰道不從雪峰來。
若道得。不負趙州鍬子。 ^393a24

南望雪峰猶萬里。
北遊未蹋趙州關。
賺他一柄鈍鍬子。
二百餘年去不還。
〔正覺逸〕 ^393a40

石橋一路滑如苔。
閩嶺風高凍不開。
相見盡言遊歷去。
幾人曾到雪峰來。
〔佛慧泉〕 ^393a44

雪峰何處屙。趙州寄鍬子。
沙門一隻眼。狼藉乃如此。
阿呵呵。大唐國裏鼓聲起。
新羅國裏舞婆娑。
〔別峰印〕 ^393a48

大地一隻眼。誰敢屙其中。
鍬子寄將去。那知到雪峰。
〔橫川珙〕 ^393b4

仰面颺塵。逆風把炬。
無損於人。自招焚污。
輸與竹軒高枕人。
白雲看老霜燒樹。
〔石雨方〕 ^393b8

五陵春色十分肥。
惱亂東風不盡吹。
醉喚不歸江上客。
子規聲斷綠楊枝。
〔天鐸恩〕 ^393b12

趙州問僧曾看法華經麼。
曰曾看。師曰。衲衣在空閒。
假名阿練若。誑惑世間人。
汝作麼生會。僧擬禮拜。
師曰汝披衲衣來麼。
曰披來。師曰莫惑我。
曰作麼生得不惑去。
師曰莫取我語。 ^393b16

翠峰顯云。大小趙州。
龍頭蛇尾。諸人若能辨得。
便乃識破趙州。如或不辨。
箇箇高擁衲衣。莫惑翠峰好。
　古南門云。祇如趙州恁麼問。
者僧恁麼答。還是者僧惑趙州。
趙州惑者僧。 ^393b24

趙州因僧問黑荳未生芽時如何。
師曰好合醬。 ^393b32

趙州活計得能忙。
黑荳囫圇入醬缸。
今日有來籭磨過。
破砂盆裏響璫璫。
〔萬峰蔚〕 ^393b34

趙州問院主何來。
曰送生來。師曰鴉為甚飛去。
曰怕某甲。師曰十年知事作恁麼語話。
主却問為甚飛去。
師曰院主無殺心。 ^393b38

殺心殺心。月落寒潭秋水深。
要掣金鰲吞釣起。
可憐覿面少知音。
〔綠雨蕉〕 ^393b44

趙州與官人遊園次。
兔見驚走。官問。和尚是大善知識。
兔見為甚麼走。師曰老僧好殺。 ^393b48

夜叉羅剎毒凶心。
華峰如峻海如深。
已向人前呈劍刃。
遲回又過黑雲岑。
〔綠雨蕉〕 ^393c4

趙州問南泉如何是異類中行。
泉以手拓地作驢鳴。
師便一蹋。歸堂曰悔悔。
泉令侍者問悔箇什麼。
師曰悔不更與兩蹋。 ^393c8

天井新云。南泉欠趙州一著。
趙州輸南泉一機。
作麼生會。千年故紙好合藥。 ^393c14

功葢三分國。名成八陣圖。
江流石不轉。遺恨失吞吳。
〔且#CB15300;訥〕 ^393c18

漢高辛苦事干戈。
帝業興隆俊傑多。
猶恨四方無壯士。
還鄉悲唱大風歌。
〔覺圓胤〕宗鑑法林卷十七
 ^393c22
