
other:: 大佛頂如來密因修證了義諸菩薩萬行首楞嚴經直解卷第七
author:: 明古杭雲棲寺後學沙門　廣莫　直解
other:: 語溪優婆塞　馬正初　校
orig:: 
阿難汝問攝心我今先說〔至〕一切魔事云何發生。
commentary::  ^823a37

這一節經，世尊牒承問語及前四誨，以明根本無犯，枝葉不生也。
汝問下，牒前問語。
前阿難問中云欲攝其心等，故佛牒此及答。
四誨為三學之基，即此四誨為修學妙門，戒為能通。
以能通為門，正定與道為所通。
故此四根本皎潔，如氷如霜，則彼枝葉自不生矣。
枝葉喻心三、口四、餘輕等戒。
心三者，貪、嗔、癡也。
口四者，妄言、綺語、兩舌、惡罵。
支末四語，非前大妄本也。
阿難！如是下，承上以明四本不失，則心不妄動。
六塵之境猶不妄緣，餘諸魔事云何而生？
orig::  ^823a39

若有宿習不能滅除〔至〕坐寶蓮華所說心呪。
commentary::  ^823b14

這一節經，正明攝心除障之緣，教令誦呪，兼示呪之名義所自也。
謂末世行人，雖持四戒，若為宿習所障，
如溫陵所謂欲潔偏染，好正固邪，乃宿習使然，以難除故。
或戒有所虧，教令誦佛頂光神呪。
呪名摩訶等者，梵語摩訶，譯云大薩怛多般怛囉，譯云白傘葢。
無上，言最勝故。無上，可上也。
神者，不可測故。斯是下，明呪所自出也。
如來，釋尊自稱。無見頂相者，華嚴鈔云：
是佛三十二相之一，即肉髻相也。
佛頂有肉，高起如髻，亦名無見頂相。
稱無見相者，謂三乘人不能見其頂故，
應持菩薩為佛乳母，欲視此相，臨視漸高，
上窮沙界，不可見故。
無為心佛者，無為心是中道第一義心，此第一義心無所為故。
由無為心中放光，光中化佛，既稱無為，
猶能放光化佛，以表無為而為，為即無為，
皆不離第一義心，故云無為心佛。
從頂發輝者，指本佛從頂發生百寶光輝，
光中所化之佛，坐寶蓮華所說心呪。
稱心呪者，從無為心中流出，佛亦是心，
故稱心佛，呪亦是心，故稱心呪。
佛即佛寶，呪即法寶，依此呪，契此佛，是和合義，即名僧寶。
一體三寶，於此可見。
然以中道第一義正定之心，破除宿習，則何習不除？
故教誦此呪也。
orig::  ^823b16

且汝宿世與摩登伽〔至〕揚於順風有何艱險。
commentary::  ^823c10

這一節經承上誦呪除習之意，引此現事以證功之速也。
且汝下，正指阿難極深極厚的宿習為證。
按摩登伽經云：阿難！
昔五百世與登伽為夫婦，故今經歷劫之言奚止五百。
如此深厚宿習，佛一宣揚愛心永脫，不唯解脫宿習而已，又能得成聖果。
彼尚婬女，逆於道者無心修行，全憑呪力冥資，
頓斷愛根而證無學，其功之速槩可驗矣。
云何下，以彼之逆例此之順，其効之速倍過於前，
如順風揚塵倐忽銷滅，何難之有？
輕塵喻宿習，順風喻心呪，以心呪喻順風者，由呪順心顯彼之逆也。
orig::  ^823c12

若有末世欲坐道場〔至〕放大悲光來灌其頂。
commentary::  ^823c32

這一節經正酬阿難安立道場之問，以明結壇之先意也。
若有下欲坐道場者，道場是得道之場，即誦呪處是也。
坐是禪坐，意在壇中坐進此道，故云坐道場也。
將坐道場以嚴持淨戒，為入壇先意。
比丘禁戒指二百五十戒，以戒禁邪故名禁戒。
第一沙門者，教中指阿羅漢為世間第一沙門，所作已辦故。
又或一界一國推為第一清淨者，以此為師則我戒可成。
我欲持戒藉師勝者，良以持犯開遮之際，藉其法眼甄別始無謬故。
若其不遇真清淨僧，或於清濁持犯作止開遮，
微細行中未達其詳，如玉有瑕即非良璧，故須嚴師吾道可成也。
真清淨者，真對似說，似淨非淨，如鄉原之輩自心先賊，我戒何成？
故加真字，意謂擇師必嚴也。
按下文四棄、八棄及菩薩律儀，今文雖指比丘，
兼通大小，四棄是比丘，八棄是尼，意影四眾俱可修也。
戒成下，意明將建道場，猶恐自力未充，必藉呪功為結壇剏始。
上持戒者，言內潔也。
今更衣，言外潔也。
間居，杜諸緣也。百八遍者，真際解云：表除百八煩惱，故止此也。
夫此先意內外潔已，然後結界。
結界者，結四方上下壇場之界也。
其法詳出目連五百問中，恐繁不錄。
結壇之時求十方佛光來灌者，意明感應道交，表我行者之誠耳。
十方現住世佛，即東方善德佛等。
祈光灌頂，是梵網經意，彼云：或見光見華，
或佛來摩頂，表證罪滅之相。
今經師資清淨百倍其嚴，而又祈光灌來，
此必欲竭其誠，感應可驗也。
其或佛光不至，則行者之誠有所未盡，
尤加功力精純懺悔，要見好相為我之徵也。
orig::  ^823c34

阿難！如是末世清淨比丘〔至〕摩頂安慰令其開悟。
commentary::  ^824a40

這一節經，承前戒清淨四眾行者，佛重教令發願精勤，極期現身作證也。
阿難下如是一句，承上淨戒之眾也。
出家二眾可知。白衣一句，明在家二眾，
以在家稱白衣者，僧衣壞色，壞色名緇，
以緇簡白，故指在家為白衣也。
以緇白二色甄別僧俗，故檀越譯如前說。
今文舉四眾說者，正明結壇誦呪，不簡出家在家能辦肯心，
二皆可也。但要心滅貪婬，持前四誨之戒，於道場中更要念念發菩薩願。
菩薩願者，如梵網經說。
出入澡浴者，使外穢不入故。
六時者，晝三夜三，初中後也。
行道者，運心於道也。
不#CB00895;者，惺惺而不昏住也。
經三七日佛現身者，明感應之速也。
我是釋尊自稱，謂佛自現身於行者之前，
摩頂安慰，正驗上文祈光求應之徵也。
orig::  ^824a42

阿難白佛言：世尊！
我蒙如來〔至〕合佛世尊清淨軌則。
commentary::  ^824b20

這一節經正問結壇事宜，云何契佛第一義心之法式也。
前阿難初問結壇之法，佛且先明三學為結壇修心之本，
至此乃結壇，先意既明而正問壇中法則也。
阿難下因問利他，先陳自悟。
悲誨者，指前四誨及今上文皆悲誨也。
心已下三句，阿難自述由誨而悟，依此修證聖道可成。
故末法下正請結壇事宜軌則。
言清淨者，謂融事理契真俗，無偏黨不中住，
雖眾務繁興不妨一心無動，此為中中流入清淨軌則也。
orig::  ^824b22

佛告阿難若末世人〔至〕方圓丈六為八角壇。
commentary::  ^824b40

這一節經世尊正示軌則，此先明結壇之前方便也。
先取雪山白牛糞和泥者，欲其不裂也，如人家和泥塗壁必用草觔之意。
然牛食草糞即草觔，以牛糞和泥塗壁與地，
不但西竺如此，方燕晉之地亦曾見之。
今塗壇地必用雪山白牛糞者，由食香草、
飲清泉、茹退皆香，取其香而細故，如麝食柘身分皆香，今白牛之糞亦若此耳。
然此白牛非人家所畜，是雪山所產，山野之牛唯此山有，
此山多香草故，他山及人家所畜者則不堪也，
故云若非雪山，其牛臭穢不堪塗地。
又若他方國土去雪山遠者無白牛糞，
別於平原淨地穿去地皮深過五尺，得土正色故稱黃土。
如上所說，栴檀若有白牛糞，秪用栴檀一味成泥，
以無牛糞故，用十香和土成泥以塗場地，使不龜而香潔也。
場地之中起土為壇，方圓之量一丈六尺以為八角，
一方二尺，八角為丈六之量也。
十種香者，初栴檀必取牛頭栴檀，非此方常所見者，
然而牛頭栴檀固是難得，則常香亦可用也。
沉水可知。蘇合，按續漢書云：合眾香草煎成如膏，故謂蘇合。
廣志亦云：出大秦國，即波斯國也，謂國人采香草笮其汁煎以成膏。
薰陸，南州異物志云：狀如桃膠。
西域記云：南印度阿吒釐國，有薰陸香樹，葉似棠梨。
#CB15106;金：周禮？
春官：#CB15106;人采取以鬯酒。
說文云：#CB15106;金，草之華，
遠方所貢芳物，#CB15106;人合而釀酒，以降神也。
宗廟用之。白膠：即楓香。
青木：香譜云：五香，一株五根，一莖五枝，
一枝五葉，一葉五節，五五相對，名五香木，即青木香也。
零陵：南越志云：土人說是鷰草、芸香、甘松，今藥中常見者是也。
鷄舌：出五馬洲。異物志云：是草萎，可合香箋。
胡人云：眾香共一木華，為鷄舌香。
泐潭標指云：鷄舌，即丁香也。
未知孰是。如上壇場體式，長水疏及溫陵要解，皆用表法。
長水表配，不及溫陵妥當。
今解一從溫陵，但恐繁#CB07055;不盡錄，可以意得。
溫陵解曰：法王法言，即事即理，法不孤起，事非唐設云云。
山為高土，表純淨上信也。
大力白牛，表純淨大根也。
香草淨水，表妙善淨智也。
茹退，表充實遺餘也。
茹退，即白牛糞。栴檀為十香之首，表十度總萬行之冠。
原為平土，表中信也。
地皮未淨，故穿去五數之中，黃色之中，取中中淨信也。
十香，表十波羅蜜法。
香壇，表寂滅坦實之體。
體具八正，故為八角。
能攝八邪，故方丈六云云。
今云場地，古謂之墠。
起土八角者，方稱為壇。
orig::  ^824b42

壇心置一金銀銅木〔至〕以奉諸佛及大菩薩。
commentary::  ^825a28

這一節經承上結壇敷設法器，次前之方便也。
上文云方圓丈六為八角壇，今壇之中心置一蓮華，
此華或金或銀或銅木所造，隨豐約之便也。
華中安鉢等者，露為陰澤，以秋八月白露既降，
露之盛清冷皎潔無踰此時，故用此也。
露中安華瓣者，澄瑩嚴飾之意也。
八鏡按方華與爐間遶壇心者，香光俱備也。
必華與爐互為莊嚴，今但爐邊說嚴，言偏意圓也。
燒沉水不令見火者，意以爐烟裊裊香氣氤氳，不令猛熾見火也。
食乳之類必精必潔可以供享，固非汎然常食也。
各各十六隨方環供佛及菩薩，按溫陸所表，謂壇心蓮華表中道妙行也。
鉢為應器，表隨量應物也。
露以秋降，八月秋之中水中華葉，表仁覆之行隨澤所施也。
圓鏡表大圓鏡智也。
各安八方圍繞華鉢者，表智行相依隨方圓應也。
鏡外蓮華香爐各十六而間設者，華表妙行，
香表妙德，鏡外表正智之外方便建立也。
純燒沉水無見火者，表反德藏用滅覺觀契寂場也云云。
取白牛乳等者，表以法喜禪悅獻供二尊也。
權教開許乳酪，實教遮禁而復取以享奉者，意在融權實同邪正故。
八味亦各十六圍繞華外者，表融權攝邪之法喜隨行施設也。
orig::  ^825a30

每以食時，若在中夜，〔至〕燒令烟盡，享佛菩薩。
commentary::  ^825b24

這一節經，示以壇中行者，隨於食時，獻享二尊，為結壇之後方便也。
食時者，即早食、中食時也。
又舉中夜者，意以壇中行道，苦心易饑，而權開也。
蜜半升，酥三合者，升可知，三合即升之三合也。
壇前別安小爐者，壇前是近壇側室，別安一小風爐也。
兜樓婆香，草名。按唐陳藏器本草拾遺中云：兜納香。
魏略又云：大秦國出兜納香。
今兜樓婆，或即兜納華，梵語異耳。
未知孰是，姑存之。
以此香浴炭者，此香無毒，能除惡穢，浴炭而然之，使無餘嗅也。
投酥蜜於炎爐，必有釜也。
今文闕略。若謂炎爐無釜，酥蜜俱成#CB01926;爐，
將何享佛？燒令烟盡者，即煎令烟盡，煉醇使無生氣耳。
按溫陵解，謂佛以日中受食，故每以日中致享，中夜例日中也。
蜜成於華，表和融法行也。
酥成於乳，表和融法味也。
半為中數，三為成數。
小火爐，表方寸覺心也。
以香浴炭，表發覺之法也。
然令猛熾，投酥蜜於炎爐，燒烟盡者，表行法既成，
不可終滯，當於覺心，勇猛煅煉，使習氣併鑠，
緣影俱亡，豁然如所謂紅爐點雪者，然後為佛所享。
夫居寂滅場，餐采禪悅者，於此宜盡心焉。
orig::  ^825b26

令其四外徧懸旛華〔至〕張於門側，左右安置。
commentary::  ^825c16

這一節經承前結壇敷設，次懸尊像以示寂場主伴，意令行者得所瞻依也。
四方是壇室之外，四方徧懸旛華者，表外行嚴飾悲華四益也。
室中四列等者，表自性四依無適而非真主也。
當陽即室中央，張盧舍那等者，盧舍那譯云淨滿，
是報身佛，釋迦是化身佛，一佛具三身。
今不及毗盧遮那者，遮那是法身佛，法身無相，表此意故不懸也。
此是寂場真主，故處乎中。
彌勒是當來住此世者，阿閦譯云不動，
是東方佛，表智。彌陀是略梵語，具云阿彌陀，
譯云無量壽，是西方佛，表悲。
東西二佛亦居當陽者，表行者於此壇中以智悲為主也。
諸變化觀音及金剛藏安左右者，表行者乘大悲願，
上同下合，以異方便度眾生故。
諸變化觀音者，即前經三十二應等也。
剛藏統諸金剛，護持呪心，表行者護念不空故。
以上意明法王、法臣為內主伴，帝釋、梵王等為外護也。
烏芻瑟摩，譯語見前。
藍地迦，名義集云是青面金剛。
軍茶利，是金剛異號，即十大明王數也。
毗俱胝者，毗盧神變經云左邊毗俱胝，三目持鬟髻者是也。
四天王可知等者，等於那吒太子及天大將軍數也。
頻那是猪頭，夜迦是象鼻，二使者名也。
俱未詳譯語。安置門側左右者，上法臣等列於室中左右，
今是外護，故置門外左右之側也。
orig::  ^825c18

又取八鏡覆懸虗空〔至〕使其形影重重相涉。
commentary::  ^826a16

這一節經，承前敷設，取意於象，即事明理，
交羅融攝，使無礙也。
溫陵解謂：壇中之鏡，混物而有依，表行人之智也；
空中之鏡，離物而無依，表諸佛之智也。
混物有依者，方能照物，未能照己，必得離物無依，
住智交相為用，然後物我互照，心境雙融，
諸佛眾生，身土相入，不勞動步，不待擬心，
法法周徧，事事無礙，舉目千聖齊現，觸處萬象昭然，
一華一香，遍供塵剎，一行一相，充擴無窮，
不假神通，不涉情謂，寂場法法，本如是也。
密因修證，妙極於此。
然前壇中之鏡，溫陵表大圓鏡智，今解混物有依，
是行人智，淺解未融者，疑為前後不#CB13704;，
此不足疑也。良以行者之智，與諸佛之智無二體，
故俱不離大圓鏡智，表語無過也。
orig::  ^826a18

於初七中至誠頂禮〔至〕身心明淨猶如瑠璃。
commentary::  ^826a44

這一節經，正示入壇行道之儀。
於三七日，克己心祈，佛現交光，為其驗也。
前云於道場中，六時行道，經三七日，佛現其前，摩頂令悟。
今文正應前驗也。
初七稱禮主伴嘉號，六時圍壇誦呪，於一時間，
行百八遍，呪亦百八遍。
惟呪文甚長，一時何能誦百八遍？
意必秪誦唵字下八句耳。
誦法要令心憶口持，聲和步緩，其行其呪，
皆適其宜，則玄功在此耳。
二七日中，不誦不行，寂然禪坐，一向發願無間也。
毗奈耶，譯語見前。
願教者，正指梵網所明者說。
第三七中，上二七日，但云六時，今加十二時者，
其功至密，勤懇尤甚，念念專持呪者。
據此則知二七日中，非不誦也，但不數不行耳。
至三七最後日，十方佛現，於鏡光交處，
承摩頂者，前文以鏡表智，今佛智與行者智，
交相熏發，因果通#CB13704;，即摩頂意。
事理互融，心境冥會，即十方佛現意。
此合前驗不虗矣。
即於下佛，謂末世行者，果能如是，三七功淳，
因果交感，從是入三摩地，身心明淨，內外洞然，如瑠璃也。
orig::  ^826a46

阿難！若此比丘本受戒師〔至〕如是道場多不成就。
commentary::  ^826b34

這一節，經佛警前文所云不清淨意，務令深防實踐，以嚴潔其心也。
文可解。
orig::  ^826b36

從三七後端坐安居〔至〕汝問道場建立如是。
commentary::  ^826b40

這一節經承上三七後意，總結壇儀也。
從上三七功成別無陳設，但令端身枯坐默顧本參，
如是經一百日，有利根者從本凡身不起此座，即入聖位。
得須陀洹句。俯順淺機說。
若按下文云：十方如來誦此呪心成無上覺，
坐菩提座入大涅槃，奚止小果而已。
且登伽聞呪尚證三果，況淨機者乎。
縱其下。縱其鈍根未成，於此得決定信，自知成佛不謬。
orig::  ^826b42

阿難頂禮佛足而白佛言〔至〕佇聞如來祕密章句。
commentary::  ^826c8

這一節經，阿難既請壇儀，然未親聞呪語，是故重請宣說也。
自我下。阿難自述己過，以明未聞心呪章句。
葢前文殊持呪往護，但自密誦以解婬難，故稱未聞。
今請顯說，意將傳彼當來，因啟親炙聖言。
惟願下。正請重說，文可解。
orig::  ^826c10

爾時，世尊從因髻中〔至〕放光如來宣說神呪。
commentary::  ^826c20

這一節經世尊諾其重請宣呪，而先放光化佛，用表心呪之神也。
肉髻即無見相，肉髻與無見相前後互明。
髻中湧百寶光者，意表無相見相也。
光中湧千葉蓮者，光表般若體，華表因行。
華從光出者，表從般若出萬行因華也。
光中現佛坐蓮華者，表因承果、果徹因也。
化佛頂放十道光者，表化中復化、十度圓收，而不離般若體故。
光光皆具護法圓心，用無盡故。
十恒沙者，即無盡意故。
金剛密迹，即護法心故。
稱金剛密迹者，金剛從喻說，取堅固意，誓心堅固如金剛故。
密迹是實中現權，不可思議位在上地，迹現金剛故稱密迹。
然此理事無礙本迹常融，不動而變無為而成，
故此十恒沙眾各現威神，或擎山或持杵遍滿空界，
大眾仰觀見彼威神如臨我上，故生畏心。
現光現相曾未之見，故生愛心。
抱是懷抱，言其畏愛兼於懷抱也。
是故各求哀祐，良由藉佛哀祐，故得一心不亂，聽佛頂光所化如來宣說神呪也。
orig::  ^826c22

南無薩怛他蘇伽多耶〔至〕印兔那麼麼寫
〔三十七句〕
commentary::  ^827a8

誦呪者至此句，稱弟子某甲受持。
orig::  ^827a10

烏#CB00292;〔三十八〕，唎瑟揭拏
〔三十九〕〔至〕印兔那麼麼寫〔七十八〕
commentary::  ^827a12

至此句準前稱名，若俗人稱弟子某甲受持。
orig::  ^827a14

囉闍婆夜〔七十九〕，主囉跋夜〔八十〕〔至〕印兔那麼麼寫
〔七十二〕
commentary::  ^827a16

至此如前稱名。
orig::  ^827a18

婆伽梵〔七十三〕，薩怛多般怛囉〔七十四〕
〔至〕麼麼寫
commentary::  ^827a20

三十二至此，如前稱弟子名。
orig::  ^827a22

突瑟吒質多〔三十三〕〔至〕莎婆訶
commentary::  ^827a24

總前四百二十七句這一節經，佛為重宣密呪，
昔令文殊往護者，即此文也。
夫呪者，秘密義也，是為秘密首楞嚴。
行人誦之，則能生善滅惡，革凡成聖，冥得其益，無所解會。
如蜾蠃之呪螟蛉，號令之麾軍士，默有所會，
餘人不知，是密說義也。
與前顯說力用無殊，但被機有所異耳。
故前顯說文中云：有三摩提名大佛頂首楞嚴王，
具足萬行，十方如來一門超出妙莊嚴路。
後宣呪畢，顯益文中云：此佛頂光聚摩訶悉怛多般怛囉秘密伽陀微妙章句，
出生十方一切諸佛。
又云：亦說此呪名如來頂。
是知顯密二說，名義俱同也。
長水疏云：此呪四百二十七句，前諸句數但是歸命諸佛菩薩眾賢聖等，
及釵呪願加被，離諸惡鬼病等諸難。
至四百十九云：跢姪他，此翻即說呪曰。
從四百二十唵字去，方是正呪。
如前云六時行誦，每時百八遍，正誦此耳。
然或通誦，可為盡善，第恐文長不能及也。
自古五不翻中，此即秘密不翻。
天台智者大師以四悉檀義會釋呪義，
恐繁不錄，詳如文句中說。
orig::  ^827a26

阿難是佛頂光聚〔至〕嚴淨戒律悉得清淨。
commentary::  ^827b14

這一節經佛宣呪畢，結顯呪功，圓收諸佛三覺滿義，乃以十事明乎二利之勝也。
阿難下至出生諸佛，是總顯本益。
十方下十義，是別明自他二覺及覺行滿義。
總中佛頂光聚者，釋尊自指己頂所放百寶光，
光光相然化化不絕，故稱光聚。
悉怛多句是本呪名，譯語見前。
指此呪義以能出生諸佛功莫大焉，密不足以盡其義，密之甚者故稱秘密。
伽陀譯云頌，詩傳云：頌，容也，美盛德之形容也。
葢頌與容古字通用，今指呪語為伽陀者，亦是美頌如來藏心具不思議之妙用也。
別中文分十段：初云因此呪心成無上覺者，即自覺也。
因即題中密因之因，以密呪為因得成果覺故。
二云執呪心而伏魔外，即覺行義。
執是執持，如前文殊持呪往護，即伏魔意。
三云乘呪心坐蓮華而往應塵剎，即覺他義。
上說成正覺屬根本智，以本智證真故。
今說應彼之感屬後得智，成唯識云：乘後得智現身土等，為諸有情說正法故。
四云轉法輪者，上但說應，今則應而說法。
一應文分為二，含是含受。
五中有二意：一則自覺先成遍於十方摩頂記彼，
二則自覺未成亦蒙諸佛摩頂記我，即自覺覺他二義。
六云依呪力加被拔濟群苦，是覺行義。
文中俱出四趣，不言天與修羅二趣者，文略耳。
八苦中求不得者，言其宿業預定，貧而求富、
夭而求壽，自非殊勝業力必不可挽，諸所強求皆不得故。
五陰熾盛者，謂色受想行識熾盛，如火燒菩提芽，
五陰不空充塞熾盛，則一切生死輪迴不息，此最若故。
大小橫者，橫枉也，以非理加之曰橫，大則喪命、小則罹殃。
灌頂經云：大橫有九，小橫無數。
賊難下別明諸難，難難也，摧挫身心難堪忍故。
諸難義及上地獄等苦，文皆可知，不復詳解。
七云隨順呪心事知識者，以求道故，是自覺覺行二義。
言善知識者，華嚴鈔云：一切眾生不知諸善法令其知之，
不識諸惡法令其識之，名善知識也。
又善對惡說，崇正道而達罪福者，名善知識。
操世柄而筭無遺#CB15081;者，名惡知識也。
餘文可解。八云攝受親因等者，是覺他義，
謂奉行心呪得成道果，轉攝有緣登覺岸故。
親指過去眷屬，因指宿生結緣，以昔有緣今得遇故。
然彼或墮小乘，乃以呪力加之，令彼聞而不怖。
秘密藏即如來藏心也。
九云無上覺等，初文已明，今重出者，要在終歸涅槃，纂述八相始終事故。
坐菩提樹是始，涅槃是終，是三覺滿義。
十云於滅度後付佛法事者，良由呪心功勝三際不衰，成始成終呪功具矣。
法事者，即指上十事，三覺及戒定慧等皆法事也。
一切法事戒為前導，故表而出之。
戒既清淨，則諸法事悉得究竟成就故。
夫此十事俱乘呪心為言者，葢呪心即如來藏故，
心即呪、呪即心故。
如般若所謂般若波羅蜜多是大神呪、
是大明呪、是無上呪、是無等等呪，即斯義也。
由能具足恒沙性德成始成終，佛之法事大備於此，讀斯文者當深悟玄旨可也。
orig::  ^827b16

若我說是佛頂光聚〔至〕經恒沙劫終不能盡。
commentary::  ^828a20

這一節經重歎此呪具無盡德，沙劫不能盡述也。
從且下四句，謂非止十事而已。
從旦暮歷沙劫，字不重音相續，劫猶可盡，呪功終不可盡也。
orig::  ^828a22

亦說此呪名如來頂〔至〕遠諸魔事，無有是處。
commentary::  ^828a28

這一節經出呪，名義同前顯說，因勉行者當持此而取果也。
前顯說名大佛頂，今密說名如來頂，名義俱同。
由是勉諸有學盡輪迴取勝果，當從事於斯，
不持此呪而坐道場，魔事方強難究竟故。
然指有學小果說者，良以小果猶應持呪修無上菩提，不持此呪安可得哉？
以劣顯勝，極言此呪可持也。
orig::  ^828a30

阿難！若諸世界隨所國土〔至〕一切諸毒所不能害。
commentary::  ^828a42

這一節經，世尊重以此呪，隨方勸持，恒順智愚，
書佩俱益，毒無以害，是其驗也。
樺是樹名，其皮紅色，不止數層，薄軟可愛，
曾於五臺山躬為尺素，寄之人間，人皆喜之。
貝葉是貝多羅樹，葉似此方苦竹，籜挍軟，
內光外麤，潤澤潔白，亦甞見之，出西竺，
截方橫書梵字，中貫五色縷橫讀。
白氎，羽毛為之，亦出西竺，極其工致，如此方天鵞絨，
白淨如練，故稱白氎，餘文可解。
orig::  ^828a44

阿難！我今為汝更說此呪〔至〕皆領深恩常加守護。
commentary::  ^828b12

這一節經，重顯呪益，冥護世毒，能成出世間智也。
自行教他，其功一致。
但水火不害，唯加誦者，不能燒溺也。
此如第六經觀音圓通十四無畏意。
喪命為大毒，致疾為小毒。
天龍鬼神，各有惡呪，如娑毗迦羅梵天呪等。
以此呪力，惡呪不著，則得正受。
正受即三昧，譯語以三昧持身，故諸呪詛不能為害。
厭讀上聲。蟲是蟲毒，如此方兩廣窮鄉下邑皆有之。
藥毒如砒鴆之類，金銀初出礦時有毒，詳如藥類本草中說。
草木毒即藥毒也，如巴豆木鱉之類，蟲蛇可知。
然而萬物皆有毒氣，入呪人口，俱化為甘露味矣。
一切惡星下惡星，則過宮入限，能作災厄，如羅睺計都彗孛等也。
鬼如羅剎富丹起尸旱魃等。
神如世間五通傷瘟等。
磣者，食中砂也。約喻說惡人心中，磊塊磅礴，
害人之惡念，如食中砂也。
頻那夜迦，解見前文。
此等鬼神，各有眷屬，皆荷佛恩，非誰不害，猶當加護也。
orig::  ^828b14

阿難當知，是呪常有〔至〕貧窮下賤不可樂處。
commentary::  ^828b46

這一節經承上，正明神威擁護，世毒不傷，成就出世智也。
梵語那由他。按華嚴？
阿僧祇品百二十大數，初云：百洛叉為一俱胝，
俱胝俱胝為一阿庾多，阿庾多阿庾多為一那由他。
對此方百千萬億兆京姟，則洛叉為億，
俱胝為兆，阿庾多為京，那由他為姟也。
今文八萬四千箇那由他，以如是多恒河，
又以如是多恒河中所有沙，一沙一金剛，極言金剛之多多也。
種族，言其類也。如是多金剛藏王種族，
各各有多眷屬，如此多種族，皆是金剛藏王菩薩所統，
如是晝夜隨侍，不敢須臾離也。
設有下。明散心誦呪不入定者之益。
蕞爾心憶，汎然口持，雖此散亂，而金剛眾亦常隨侍。
何況下。以散持之劣，例彼菩提得決定信者之勝，
其侍從之勤，不待言矣。
菩提心得決定信者，按位是十信也。
精心陰速，發彼神識者，謂藏王菩薩之眾，
以精誠之心，在杳冥中，隱然策發，速其神識。
或行者夢寐中，或禪觀中，有所警悟，使其進趣無滯也。
是人下，是人指行者說。
此明行者由密護之功，故得開發宿命，能憶多劫本事本生。
周徧是橫，徹十方沙劫是竪，窮三際皆得了知，豈止過去。
以過去影顯現未，即是出世智也。
從初第一劫，是凡身也。
歷於後身，後身指最後隣於滿果一生補處說。
從是中間，生生不生。
雜類藥叉等者，即是雜類，譯語見前。
是善男子下，明諸色供養者，非唯不生惡處，亦復不生貧窮不可樂處。
無財為貧，不達為窮。
orig::  ^828b48

此諸眾生縱其自身〔至〕不持齋戒自成齋戒。
commentary::  ^829a2

這一節經甚讚持呪之功攝無量德，以明一心具萬行意也。
縱其下。是甚讚持呪功高。
謂上持呪眾生縱其不作福業，而如來之德悉與此人，
豈有移彼福此，則三昧亦可惠矣。
良以呪心即如來頂法，而如來頂法即行者本具藏心，
是故能持呪者即持自己藏心，藏心具足萬行，何福業而不備哉？
是故不作福而福自備，以自具故宛似如來所與，然而如來即自性之如來也。
如來即我心，我心即佛心，心外無佛全佛是心，是故能持呪心則永劫與佛同生也。
不可說是華嚴大數最後之數，彼云：不可思不可思劫為一不可說，
不可說不可說劫為一不可說轉，則轉數為極也。
既與佛同生，佛之功德我之本有三義同科，如惡叉聚也。
惡叉聚是樹名，見首卷解中。
我及如來兼諸功德，同一熏修無分散故。
是故下。結明本具。
未戒令戒，未進令進，無智令智，不淨令淨，
不齋成齋，則六度備矣。
上文福是檀度，戒是尸度，進是進度，智是智度，
淨是禪度，能忍齋戒是忍度，言雖不次六義全矣。
所謂持呪一心萬行具足。
orig::  ^829a4

阿難！是善男子持此呪時〔至〕悉皆滅除，更無毫髮。
commentary::  ^829a42

這一節經，詳明呪功，滌諸垢染，以慧日能銷霜露之罪也。
前文備福，今文滌罪，謂未得呪前，雖造眾罪，
既持呪後，則前之破戒之罪，無問輕重，
一時銷滅，益見持呪功高，如日之易銷霜露也。
然而持呪之心，亦須盡誠，空三輪，達三觀，
般若圓心，銷除眾罪，實有之。
若其泛然常習，似存似亡，多見破舟，越諸溟海，
風雖順，不無沉溺之險，無謂經之無驗，亦見其墮也。
縱經下，明持呪之後，猶有不淨之迹，諸聖不責，此勉誦之深也。
五辛，見下文。若內心既淨，則外衣雖獘，
行止皆淨，良以心淨故，一切同真，當念即道場故。
五逆者，一弑父母，二弑阿羅漢，三弑和尚阿闍黎，
四破和合僧，五惡心出佛身血。
四棄、八棄者，四分律云：波羅夷，譯云棄。
若犯婬、殺、盜、妄四根本罪，則永棄佛法邊外，
不與共住，如人斬首，不復活也。
不入僧數，故名為棄。
比丘尼八棄，即於前四加。
第五名觸，觸是觸著，與男相觸，起染心故。
第六名八，有八事故，謂與染心男子兩手相捉，
或捉衣，或同入屏處，或屏處共坐，或共語、
共行、相倚、相期，犯此八事，為眾所棄故。
第七名覆，覆是遮覆，謂尼聞大僧說戒作法之時，
遮覆他罪，不肯對眾陳首故。
第八名隨，隨是隨眾住，謂尼於大僧中，
未與作共住法，即隨共住故。
如上八種，為尼僧根本戒，犯此如前，名棄也。
此以誦呪功高，無間輕重，皆銷滅矣。
如風吹沙者，猛風譬呪功，沙聚譬輕重。
罪聚謂眾罪聚集，如沙之多，由誦呪功，
一時能銷，如猛風吹散沙聚，言其易也，
纖悉淨盡，更無毫髮存焉。
orig::  ^829a44

阿難！若有眾生從無量無數劫來〔至〕皆得悟無生忍。
commentary::  ^829c2

這一節經承前呪功，能銷宿業得悟無生也。
上以呪功銷諸現業，今文又謂不但銷新愆而已，又能滌諸舊染。
若有能持此呪并諸供養，從前積劫陳垢未及懺悔者，
猶湯銷雪，煖氣既侵剎那銷殞。
湯譬呪功，雪譬宿業。
然又不但銷業而已，又能以呪力持心，不久得悟無生忍矣。
無生忍解見第一經中。
或問：前解云：持呪必空三輪、達三觀，然後得驗。
今文但說帶持安置猶能銷除積業，子豈以易為難耶？
答：呪有不思議力，誠如經說。
然即供養帶持由藉信心，前云具決定信速能符契，若彼信心輕鮮未必即驗也。
今時呪章何處無之？
功力亦隱而不顯矣。
愚甞帶持驅瘧立應，足知由信而顯也。
orig::  ^829c4

復次，阿難！若有女人〔至〕邊地下賤，何況雜形。
commentary::  ^829c28

這一節經歷明呪功得遂諸願也。
文中但明男女長命，不及餘者，文略耳。
然以果報句攝盡矣。
果報約世出世、漏無漏說，大率今文與觀音圓通相應故。
雜形如前說，餘可解。
orig::  ^829c30

阿難！若諸國土州縣聚落〔至〕一切災厄悉皆銷滅。
commentary::  ^829c38

這一節經歷明呪功能免諸難也。
支提，譯云可供養處。
脫闍，長水疏云：幢也。
泐潭標指云：闍訓都脫闍，即城臺也。
餘可解。
orig::  ^829c40

阿難！在在處處國土眾生〔至〕晝夜安眠常無惡夢。
commentary::  ^829c46

這一節經歷明呪功能和天時、澤地利、
鎮惡星、安兆庶也。
風雨順時者，如藥師灌頂經云：非時風雨，
過時不雨，是眾生九難之一。
今云順時，則由呪功而和天時也。
五穀豐殷，是由呪功而澤地利也。
十億曰兆。庶，眾也，指萬民說。
兆庶安樂，是由呪功而安兆庶也。
惡星隨方變怪，二十八大惡星各按方隅，一切災祥由其變也。
呪能鎮之，使其災障不入其境，是由呪功而鎮惡星也。
由是人無橫夭之災矣。
杻械下二句，是免王難。
晝夜安眠，是臥安覺安。
晝無惡事，夜無惡夢，呪之功也。
orig::  ^829c48

阿難！是娑婆界有八萬〔至〕諸惡災祥永不能入。
commentary::  ^830a20

這一節經歷明呪功，鎮諸惡星使不入界地也。
娑婆界指一四天下說。
以四洲觀之，居空星象不止八萬四千。
今云惡星，止此數耳，除善星說故。
或亦表人八萬四千煩惱說故。
二十八宿為八萬上首。
二十八宿者，謂角、亢、氐、房、心、尾、箕、斗、牛、
女、虗、危、室、壁、奎、婁、胃、昴、畢、嘴、參、井、鬼、柳、
星、張、翼、軫。然此諸星各按方隅，每方七星各有所主之事，隨人心善惡而變。
善則降祥，惡則加禍。
詳如大集四十經中說。
又八大惡星為主者，長水疏云：金、木、水、
火、土、羅、計、彗也。雖有善宿，變即成災。
二十八宿亦爾。有此下正顯呪功。
有此呪地，則彼惡星隱然無變，不成災故。
十二由旬，由旬譯云限量，程限之數也。
一由旬四十里，計四百八十里之遙成結界地，一切災異不入其境。
祥，福也，又吉兆也。
今云災祥不入者，言禍福不入也。
然則福何以却之？
意以平順為福。俗諺有云：庭前之瑞，好不如無。
此之謂也。
orig::  ^830a22

是故如來宣示此呪〔至〕舊業陳債來相惱害。
commentary::  ^830b6

這一節經世尊結顯宣呪所由，為助道之玄覆也。
是故下，佛以末世多魔，故宣此呪而保護之，
使諸惡緣不能加害，泰然安隱坐進此道，是為宣呪之由也。
文旨瞭然可解。
orig::  ^830b8

及汝眾中諸有學人〔至〕十方如來便為妄語。
commentary::  ^830b16

這一節經重警淨緣，以明佛語不虗，而行者必得心通之驗也。
是善下。佛謂行者果能如法熏修，則從此凡身即得豁然貫通，
開悟佛覺。文中反顯佛語不虗，必非相賺也。
orig::  ^830b18

說是語已，會中無量〔至〕得成菩提永無魔事。
commentary::  ^830b26

這一節經諸神誓護行者，對佛各陳誓語也。
上文顯呪之功，今文明護持之願。
初是金剛，次是欲色二界天主并四天王出眾禮願，無色天誤列于後。
三是雜類諸神令菩提心速圓滿者，如前云精心陰速，發彼神識之意。
五是空居陰陽時令之主，陰陽則攝風雨雲雷等，各有主故。
時令則攝年歲春秋八王日遊夜遊等，年歲即六十甲子太歲等也。
巡官即晝夜遊神及主記善惡者，故名巡官。
此皆 #CB12528;於四天王者。
六是地祇，主山主海等及一切土地諸神。
萬物精祗者，如主樹主林主稼主藥等神是也。
風神王者，即上風師，葢有王臣之屬，上必是臣，
今乃是王，故兩出之。
此諸上下神祗各有護法，辭旨皆可解，不復贅言。
orig::  ^830b28

爾時八萬四千那由他〔至〕恒令此人所作如願。
commentary::  ^830c6

這一節經，本護呪人乘大覺心隨眾護之，後而稱名重誓以衛也。
前文世尊先舉藏王種族常護此呪，今文藏王因眾發心護呪，
重列名辭以備眾數耳。
大約上文諸雜神等因佛宣呪功大然後發心，
此藏王者本心常護，故前佛舉其名，今乃藏王自陳本願也。
按華嚴？十地品，藏王為說法，王位在上地，
故此自陳功業久成菩提，以度生心切不取涅槃，示金剛身常護此呪。
世尊下，明自護心之切。
隨彼行者定亂百出，而此菩薩護心恒一也。
縱令下，驅斥外魔。
大自在是色界頂天，以統世之心深躭固執成大慢天，
是魔之甚者亦不得其便，餘小鬼神自當驅去十由旬外矣。
前云十二由旬成結界地，今驅魔未出界地，此云何通？
葢由譯場前後不照耳。
寶杵碎首是其誓心，非如世間殺心比也。
折攝二門隨機應故，餘可解。
以上行分已竟，下起證分。
orig::  ^830c8

阿難即從座起，頂禮佛足〔至〕佇佛慈音，瞪瞢瞻仰。
commentary::  ^830c40

這一節經阿難因行請證次第始終、淺深名義，而欲預知其相也。
前文阿難既諸行中詳悉，然猶未知所證階差、
始終名義、淺深證位，須預知之。
如達王都先訪旅泊，葢證者實踐親炙之義，
有淺深智斷不同，故請先示其相也。
我輩下。阿難因問證義，且先自責多聞，
陳其病本，為發問之端也。
蒙佛下。慶前聞法之益。
世尊下。正問入證名義。
佛三摩提者，揀非世定，又揀二乘定故，故加佛字。
又五十五位定體修成佛故，故稱佛三摩提也。
涅槃是所到究竟地故，涅槃之前覺路重重，故稱未到。
乾慧是發軔之初名義，解見下文。
四十四心是信、住、行、向各十，及四種加行，
謂煖、頂、忍、世第一也。
以上是為通問，下又別陳，故重舉漸次。
漸次指三漸次也。
詣何下二句。問入聖位十地始終故。
葢地前三位名三賢，十信為內凡，乾慧為外凡故。
作是下。集家結問之儀。
溫陵解云：凝視曰瞪，冥心曰瞢。
orig::  ^830c42

爾時，世尊讚阿難言〔至〕合掌刳心，默然受教。
commentary::  ^831a26

這一節經，佛諾其請，先讚阿難具大心故，代眾生問而誡聽領說也。
讚辭可知。從於下，佛述所問始終。
以內外凡為始，故稱凡夫。
涅槃為終，可知中間覺路未證而預明，故稱懸示。
如未發軔，先釵旅泊之情形故也。
汝今下，誡聽為說。
阿難下，領答。刳心者，刳音枯。
說文云：空物腸也。
易曰：刳木為舟。今取意謂屏除妄慮而虗其心，
可受教義，故稱刳心。
合掌是斂容，默然是杜口，三業具誠而待慈誨也。
orig::  ^831a28

佛言阿難當知妙性圓明〔至〕及大涅槃二轉依號。
commentary::  ^831a44

這一節經，世尊將酬證位，先標妙性無生，以示滅妄歸真二轉依號也。
夫妙性湛圓，離諸名相，安有世界眾生及五十五位之名相耶？
由有器界眾生，名相斯立。
若世界之依，眾生之正，二俱叵得，名相何存？
然則十界十如，俱為剩語。
是故先標真本，以顯名相皆妄也。
名是稱謂，相是相狀。
一切聖凡，依正差降，俱為名相。
然此名相，因妄有生，有生必滅，生滅是妄。
滅此生滅之妄，方名為真。
轉生滅則依涅槃，以涅槃無生滅可得故。
轉妄想則依真覺，真覺即菩提也。
此為佛果二轉依號。
然以妙性觀之，本無生滅，安有涅槃？
元無妄想，安有菩提？
菩提涅槃，亦是強名。
若執兩端，亦成名相矣。
達斯道者，可以默會。
orig::  ^831a46

阿難！汝今欲修真三摩地〔至〕斯則如來真三摩地。
commentary::  ^831b24

這一節經，佛示欲修正定先識倒因，倒因不生即正定矣。
三摩地即正定故。
又云：正心行處即諸位所修定體，涅槃是到家果地之名，
眾生是正報身，世界是所依器界。
此依正二法，一切顛倒因之而有，故稱倒因。
佛令識此倒因，倒因不生即是正定，葢正與倒是對治法故。
此總標，下別釋。
orig::  ^831b26

阿難！云何名為眾生顛倒〔至〕建立世界及諸眾生。
commentary::  ^831b38

這一節，經別釋倒因。
先明正報，以顯依正一因而妄生二倒也。
初徵正報名。次阿難下，正釋倒因。
良以一因發生二倒，故示其因也。
由性下二句，躡前真本，誤成倒因。
性明心者，即指妙性圓明說，即是如來藏性本然之明心字。
依藏性體上起的照用，乃名為心。
即用之體，即體之用，故稱性明心也。
以性明之心徧圓一念，誤故遂乃轉真成妄，以正為倒矣。
此一句中，真妄攸分，本無能明能圓之情，則心無所動。
良由誤認圓明，則於圓明性上而有其念，即成妄矣。
如前經云：自心取自心，非幻成幻法了矣。
故云性明圓故。故字氣脉生起下句諸妄，故云因明發性。
此所發性與上句性字不同，葢所發性是妄性故，
性既妄了乃見有生，則從畢竟無中成究竟有矣。
畢竟無指上妙性中一法叵得故，究竟有指下因明發性之妄，
以妄觀之依正宛然，故云究竟有也。
此所發性是無明體，一切根身器界由此建立，
如第四經云：性覺必明，妄為明覺，所既妄立，
生汝妄能，無同異中熾然成異。
即此義也。此有下。
承上究竟有明其妄立也。
謂彼能有所有本自非因，所因能有是無明，所有是根身器界等。
然此無明本非有因，妄為所因即倒因也。
既非所因，則能住所住之相了無根本可據也。
能住約眾生說，所住約世界說。
本此下。結成妄立依正二因也。
謂本此無性之妄建立依正二相，無住即是妄住，
以無本故，謂從妄住中建立依正二倒也。
orig::  ^831b40

迷本圓明是生虗妄〔至〕非生非住非心非法。
commentary::  ^831c42

這一節經，承上迷真生妄，指妄復俱非，以示非相也。
迷本下，承前妙性真體說，謂迷了妙性圓明之體，從迷生妄。
妄性無體者，指上依無住所建立之性，
妄故無體，以無體故，非所依也。
此二句，正遣妄本，謂妙性真體，本來圓滿光明，
無欠無晦，無修無證。
既云無欠，何須求復？
將欲捨妄復真，則真非真矣。
自惟真如本性，妙湛明圓，何勞更復？
妄見所復，已非真實如體。
此隱然指彼二乘偏修者說也。
非真求復下，牒上妄復，示非相也。
生與住者，即是生住異滅四相之二影，略說故。
心與法者，是二乘所修身受心法四念處之二影，略同上。
此皆妄復之相，非真真如性矣。
四念處義，如法界次第中說。
二乘既非，則凡外可知。
此指三乘順修者說。
下文別明眾生逆修，結顯眾生顛倒之相也。
orig::  ^831c44

展轉發生生力發明〔至〕由是故有眾生顛倒。
commentary::  ^832a24

這一節經承上結顯眾生顛倒由妄而生也。
展轉下，謂既迷真性，依妄生妄展轉相生，
從彼妄生業力上顯發諸妄，以妄熏妄積生成業，
彼此業同則有感應，因有感應彼此相生，以彼此相生相滅生滅無窮。
末句結名顛倒。
orig::  ^832a26

阿難！云何名為世界顛倒〔至〕變化眾生成十二類。
commentary::  ^832a36

這一節經別釋倒因，次明依報。
仍以無住為因，轉成十二類之報土也。
初徵名。是有下，仍牒前文有所有、因所因二句為世界生因。
是有下三句，先釋界義，謂此能有所有則分段妄生，
分段既成則界畔自立，由有分段四方隨生故。
非因下四句，次釋世義，謂本非真因妄為所因，
葢以無住為所因故，無住即無明也。
前文云本此無住建立世界及眾生故，此無明無體實非生因也。
由妄建立故為所因，本是無住妄為所住，
既依無明則念念熏彼所住，所住即依正二相也。
以念念熏故遷流不住遂成三世，三世與四方和合相涉成十二區分，
此十二區分為十二類生之依報。
世約心說，以念念遷流故；方約境說，以界畔為境故。
心境交涉變化眾生亦成十二類，類約眾生說，
十二區分約世界說，於此可見十二生界由心成也。
orig::  ^832a38

是故世界因動有聲〔至〕窮十二變為一旋復。
commentary::  ^832b20

這一節經結示心境涉義，變成十二依正轉旋之相也。
動字即指上文方世相涉，涉是動故。
約二義解：一、約內心初動，這是境隨心變也。
動則有業，業必有報，十二類生，由此輪轉。
文中聲等是境，六亂妄想是心，言不頓彰，
故次第相因，意必同時，即唯識所謂五俱意識同時起故。
雖云同時，異在同中，不無相因，默會於心，現量可證。
二、約外境初動，由方世相涉，聲等隨生，
是故六亂妄想因之而有，這是心隨境變也。
由六亂想成業性故，業必有報，報必有依，謂乘業性輪轉十二區分也。
約正報說，則云輪轉；約依報說，則云旋復。
旋復者，即第四經云次第遷流，終而復始之謂也。
終復始者，是世界成住壞空，空為終，成為始，
空而復成，循環無窮，即旋復之義也。
末云聲等窮十二變為一旋復者，謂外世界六塵窮盡十二能變之根，
以致空散消沉，為之極矣，極故旋復也。
又文中兩箇是故：初是故下，結眾生顛倒，
是境隨心變也；次是故下，結世界顛倒，是心隨境變也。
良由上二別釋之文未曾有結，今文雙結前二倒，故下文詳明十二變化之相。
orig::  ^832b22

乘此輪轉顛倒相故〔至〕若非有想若非無想。
commentary::  ^832c12

這一節經，承上詳明十二變化之名相也。
此先標名，下次示相。
乘此一句，牒上十二輪轉之相。
是有下，正標十二之名。
按瑜伽、俱舍等論說者，謂從殻而出曰卵生，
從胞胎出曰胎生，從濕而出曰濕生，離故趣新曰化生。
本質既無，但用明耀之色曰有色，空無色相曰無色。
唯依想心成質曰有想，頑無所知曰無想。
自質非實，託彼成故，雖有若無，故曰若非有色。
自質本無，託彼呪詛成己色質，故曰若非無色。
己本無想，由彼想以成我質，雖有似無，故曰若非有想。
我有兒想，彼無父母想，雖彼無想，現已成我兒想，故曰若非無想。
如下指彼蒲盧等異質相成者是也。
下文各有成想二字，證定此類名相，故加成想二字。
orig::  ^832c14

阿難由因世界虗妄輪迴〔至〕魚鳥龜蛇其類充塞。
commentary::  ^832c40

這一節經承上次示十二生相，此先明卵生也。
溫陵解云：卵唯想生，虗妄即想也。
想體輕舉名動顛倒，卵以氣交名和合氣成，
想多升沉名飛沉亂想，故感魚鳥飛沉之類也。
然詳十二類中各具八萬四千亂想者，
葢一切眾生各各具有八萬四千煩惱，
但各隨類轉變，則彼煩惱隨類偏顯，如此魚鳥之類以飛沉偏顯，
則諸煩惱皆屬飛沉，故云八萬四千飛沉亂想。
下文各類隨想偏顯，成其本類之想，然知一類互具餘類之想，
則有無窮亂想，何止八萬四千哉？
文中但約偏顯者說耳，故下文云各各互具十二顛倒，
顛倒即亂想之本因，故羯邏藍譯語見前。
又動顛倒是惑，和合下是業，如是下是苦，
諸類皆由惑業苦三輪轉生死，下皆倣此。
orig::  ^832c42

由因世界雜染輪迴〔至〕人畜龍仙其類充塞。
commentary::  ^833a20

這一節經承上次示十二生相，此次明胎生也。
胎因情有雜染，即情也。
情生於愛名欲顛倒，胎以情交名和合滋成，
情有偏正名橫竪亂想，故感人畜橫竪之類。
遏蒱曇譯語見前，即胎卵漸分之相，虗妄雜染執著留礙等有情皆具，
但隨偏重者感類耳。
羯南等胎卵皆具，而次第言者，前能具後、後不具前故。
又流轉國土等即十二區分，同一器界遂成十二之異，隨業感報有差故。
orig::  ^833a22

由因世界執著輪迴〔至〕含蠢蝡動其類充塞。
commentary::  ^833a38

這一節經承上，次示十二生相，此三明濕生也。
濕以合感，執著即合也。
合由愛滯，觸境趨附，名趣顛倒。
濕以陽生，名和合煖成。
所趣無定，名翻覆亂想。
故感含蠢蝡動，翻覆之類也。
蔽尸，譯語見前濕生初相也。
十二皆本於婬欲，起於情想，以迷情愈妄，
化理愈乖，以至蕩為空散，頑為木石，妄末雖殊，妄本一也。
蠢蝡者，蠢約情言，蝡約形言，即愚鈍之情為蠢，
柔弱之形唯見其動狀，不可別名蝡。
orig::  ^833a40

由因世界變易輪迴〔至〕轉蛻飛行其類充塞。
commentary::  ^833b8

這一節經承上，次示十二生相，此四明化生也。
化以離應，變易即離也。
離此托彼名假顛倒，觸類而變名和合觸成，轉故趣新名新故亂想。
故感報亦爾，脫故趣新所遺之殻為蛻，
如水蟞變蜻蜓則轉行為飛，如#CB15179;為蛤則蛻飛為潛，
凡以不同相變皆名轉蛻。
羯南譯語見前，新質初成之相也。
自下皆稱羯南者，諸類通稱止此。
若其第五鉢羅奢佉，譯云形位，則各隨相現，
非通稱，故不及也。
orig::  ^833b10

由因世界留礙輪迴〔至〕休咎精明其類充塞。
commentary::  ^833b26

這一節經承上，次示十二生相，此五明有色也。
真性融湛，本非留礙，亦非光耀。
由迷滯故，成留礙輪迴。
障失融湛，妄合明著，粘湛發光，以成精耀。
休為三光，咎為彗孛。
一切精明神物，皆精耀也。
其想已成精耀，故但有色而已。
涅槃經云：八十神皆因留礙想，元成其精耀。
此雖至精至神，亦未離乎乘彼輪轉顛倒想也。
orig::  ^833b28

由因世界銷散輪迴〔至〕空散銷沉其類充塞。
commentary::  ^833b42

這一節經承上，次示十二生相，此六明無色也。
厭有著空，滅身歸無，名銷散輪迴。
迷漏無聞，名惑顛倒。
厭有歸無，則依晦昧空，故和合暗成，而名陰隱亂想，即無色界外道類也。
此有想無色，而不無業體，故亦稱羯南。
又有惑業昏重，形色消磨，體合空昧，識附陰隱，亦空散消沈類也。
orig::  ^833b44

由因世界罔象輪迴〔至〕神鬼精靈其類充塞。
commentary::  ^833c8

這一節經承上，次示十二生相，此七明有想也。
罔象失真，邪著光影，無所托陰，從憶想生，
於罔象中潛結貌狀，神不明而幽為鬼，
精不全而散為靈，無有實色，但有想相，
乍有乍無，似明似晦，名罔象也。
orig::  ^833c10

由因世界愚鈍輪迴〔至〕土木金石其類充塞。
commentary::  ^833c18

這一節經，承上次示十二生相，此八明無想也。
不了諦理，固守愚鈍之極，則癡頑無知，
精神化為土木金石，無復情想，即枯槁也。
如黃頭化石，望夫成山，蚯蚓之變金燈，
癡僧之化木耳，皆精神昏昧，有情而化無情也。
orig::  ^833c20

由因世界相待輪迴〔至〕以蝦為目其類充塞。
commentary::  ^833c30

這一節經承上，次示十二生相，此九明非有色也。
水母之類，以水沫為體，以蝦為目，本非有色，
待物成色，不能自用，待物為用，迷失天真，
綿著浮偽，彼此異質，染緣相合，故曰因依。
諸比目比翼類此。
orig::  ^833c32

由因世界相引輪迴〔至〕呪詛厭生其類充塞。
commentary::  ^833c40

這一節經承上，次示十二生相，此十明非無色也。
邪業相引，使性情顛倒，而乘呪托識，不由生理，
妄隨呼召，即世間邪術呪詛，精魅厭物，因而有生者。
不由生理，則本自無色，既感成質，非無色也。
orig::  ^833c42

由因世界合妄輪迴〔至〕異質相成其類充塞。
commentary::  ^834a2

這一節經承上，次示十二生相。
此十一明非有想也。
二妄相合，性情妄昧，異質相成，生理回互。
如彼蒲盧非為桑蟲，非有蜂想而成蜂相。
葢己本無想，由彼想以成我質，故曰非有想相成想。
orig::  ^834a4

由因世界冤害輪迴〔至〕皆遭其食，其類充塞。
commentary::  ^834a12

這一節經承上次示十二生相，此十二明非無想也。
怨害相酬，殺傷相反，生理怪誕，棄絕倫理，
故感土梟之類，因土塊毒果成形，非無鳥想，而本無想。
溫陵釋上二名，混而未暢。
葢我有兒想，故曰非無想相。
而其土塊毒果，本無父母想，故曰無想。
二意合名故也。孤山曰：土梟破鏡者，按史記孝武本紀云：祠黃帝用土梟破鏡。
孟康曰：土梟、破鏡，二鳥名。
土梟食母，破鏡食父。
黃帝欲絕其類，使百物祠皆用之。
破鏡如貙而虎眼，貙音樞，似貍，是獸非鳥。
今文云是鳥非獸，然據眼如虎眼，則江東人稱鸀鶤者近是也。
但未知其食父之事。
又本草禽部中有云：訓胡其聲，自呼其名，兩眼如猫。
此鳥作笑聲，當有人死。
即鸀鶤也。疑即此類。
出此，俟識者別焉。
orig::  ^834a14

是名眾生十二種類。
commentary::  ^834a40

結名可知。或問：前文阿難所問證道名位，何故世尊詳明十二顛倒耶？
答曰：良以顛倒障正徧知，則覺路不淨。
今佛欲明證道，先除障垢。
障除則倒亡，離倒即正具。
是知除障為入證之要也。
佛意在茲乎？大佛頂如來密因修證了義諸菩薩萬行首楞嚴經直解卷第七
 ^834a42
