
other:: 
other:: 五燈全書卷第八
editor:: 京都聖感禪寺住持〔臣〕僧　〔超永〕　編輯
較閱:: 京都古華嚴寺住持〔臣〕僧　〔超揆〕　較閱　進呈
南嶽下第三世
other:: 
### 鹽官安國師法嗣
鹽官安國師法嗣
other:: 
#### 襄州關南道常禪師
襄州關南道常禪師 ^474c45

僧問。如何是西來意。
師舉拄杖曰。會麼。
曰不會。師便打　師每見僧來參禮。
多以拄杖打趂。或曰。
遲一刻。或曰。打動關南鼓。
而時輩鮮有唱和者。
other:: 
#### 洪州雙嶺玄真禪師
洪州雙嶺玄真禪師 ^475a4

初問道吾。無神通菩薩。
為甚麼足迹難尋。
吾曰。同道者方知。
師曰。和尚還知否。
吾曰不知。師曰。何故不知。
吾曰。去。你不識我語。
師後於鹽官處悟旨。
other:: 
#### 杭州徑山鑒宗禪師
杭州徑山鑒宗禪師 ^475a12

湖州錢氏子。依本州開元高閑出家。
學通淨名思益經。
後往鹽官。決擇疑滯。
唐咸通中住徑山。
有小師洪諲。以譚論自矜。
〔諲。即法濟大師〕師謂之曰。
佛祖正法。直截亡詮。
汝筭海沙。於理何益。
但能莫存知見。泯絕外緣。
離一切心。即汝真性。
諲茫然。遂禮辭。遊方至溈山。
方悟玄旨。乃嗣溈山。
師咸通丙戌閏三月五日示滅。
諡無上大師。塔大寂巖下。
other:: 
### 歸宗常禪師法嗣
歸宗常禪師法嗣
other:: 
#### 福州芙蓉山靈訓禪師
福州芙蓉山靈訓禪師 ^475a20

初參歸宗。問如何是佛。
宗曰。我向汝道。汝還信否。
曰和尚誠言。安敢不信。
宗曰。即汝便是。師曰。
如何保任。宗曰。一翳在眼。
空花亂墜　師辭。
宗問。甚麼處去。師曰。
歸嶺中去。宗曰。子在此多年。
裝束了却來。為子說一上佛法。
師結束了上去。宗曰。
近前來。師乃近前。
宗曰。時寒途中善為。
師聆此言。頓忘前解。
歸寂。諡弘照大師。
塔曰圓相。
other:: 
#### 襄陽穀城高亭和尚
襄陽穀城高亭和尚 ^475a36

有僧自夾山來禮拜。
師便打。僧曰。特來禮拜。
何得打某甲。僧再禮拜。
師又打趂。僧回舉似夾山。
山曰。汝會也無。曰不會。
山曰。賴汝不會。若會。
即夾山口瘂。
other:: 
#### 新羅大茅和尚
新羅大茅和尚 ^475b2

上堂。欲識諸佛師。
向無明心內識取。
欲識常住不凋性。
向萬物遷變處識取　問。
如何是大茅境。師曰。
不露鋒。曰為甚麼不露鋒。
師曰。無當者。
other:: 
#### 五臺山智通禪師
五臺山智通禪師 ^475b10

初在歸宗會下。忽一夜連呌曰。
我大悟也。眾駭之。
明日上堂。眾集。宗曰。
昨夜大悟底僧出來。
師出曰。某甲。宗曰。
汝見甚麼道理。便言大悟。
試說看。師曰。師姑元是女人作。
宗異之。師便辭去。
宗門送與提笠子。
師接得笠子。戴頭上便行。
更不回顧。後居臺山法華寺。
臨終有偈曰。舉手攀南斗。
回身倚北辰。出頭天外看。
誰是我般人。
other:: 
### 大梅常禪師法嗣
大梅常禪師法嗣
other:: 
#### 新羅國迦智禪師
新羅國迦智禪師 ^475b16

問。如何是西來意。
師曰。待汝裏頭來。
即與汝道　問。如何是大梅的旨。
師曰。酪本一時拋。
other:: 
#### 杭州天龍和尚
杭州天龍和尚 ^475b32

上堂。大眾。莫待老僧。
上來便上來。下去便下去。
各有華藏性海。具足功德。
無礙光明。各各參取。
珍重　問。如何得出三界去。
師曰。汝即今在甚麼處。
other:: 
### 佛光滿禪師法嗣
佛光滿禪師法嗣
other:: 
#### 杭州刺史白居易
杭州刺史白居易 ^475b38

字樂天。久參佛光得心法。
兼稟大乘金剛寶戒。
元和中。造于京兆興善法堂。
致四間十五年牧杭州。
訪鳥窠和尚。有問答語句。
〔見鳥窠章〕甞致書于濟法師。
以佛無上大慧。演出教理。
安有狥機高下。應病不同。
與平等一味之說相反。
援引維摩及金剛三昧等六經。
闢二義而難之。又以五蘊十二緣說名色。
前後不類。立理而徵之。
竝鉤深索隱。通幽洞微。
然未覩法師醻對。
後來亦鮮有代答者。
復受東都凝禪師。
八漸之目。各廣一言。
而為一偈。釋其旨趣。
自淺之深。猶貫珠焉。
凡守任處。多訪祖道。
學無常師。後為賓客。
分司東都。罄己俸修龍門香山寺。
寺成自撰記。凡為文動關教化。
無不贊美佛乘。見于本集。
其歷官次第。歸全代祀。
即史傳存焉。
other:: 
### 五洩默禪師法嗣
五洩默禪師法嗣
other:: 
#### 福州龜山正元禪師
福州龜山正元禪師 ^475b48

宣州蔡氏子。甞述偈示徒。
一曰。滄溟幾度變桑田。
惟有虗空獨湛然。
已到岸人休戀筏。
未曾度者要須船。
二曰。尋師認得本心源。
兩岸俱元一不全。
是佛不須更覓佛。
祇因如此便忘緣。
咸通己丑。終于本山。
壽七十八。臘五十四。
敕諡性空大師。慧觀之塔。
other:: 
#### 蘇溪和尚
蘇溪和尚 ^475c28

僧問。如何是定光佛。
師曰。鴨吞田螺。曰還許學人轉身也無。
師曰。眼睛突出。
other:: 
### 盤山積禪師法嗣
盤山積禪師法嗣
other:: 
#### 鎮州普化和尚
鎮州普化和尚者 ^475c40

不知何許人也。師事盤山。
密受真訣。而徉狂。
出言無度。暨盤山順世。
乃於北地行化。或城市。
或塚間。振一鐸曰。
明頭來。明頭打。暗頭來。
暗頭打。四方八面來。
旋風打。虗空來。連架打。
一日臨濟。令僧捉住曰。
總不恁麼來時如何。
師拓開曰。來日大悲院裏有齋。
僧回舉似濟。濟曰。
我從來疑著這漢　凡見人無高下。
皆振鐸一聲。時號普化和尚。
或將鐸就人耳邊振之。
或附其背。有回顧者。
即展手曰。乞我一錢　非時遇食亦喫。
甞暮入臨濟院。喫生菜。
濟曰。這漢大似一頭驢。
師便作驢鳴。濟謂直歲曰。
細抹草料著。師曰。
少室人不識。金陵又再來。
臨濟一隻眼。到處為人開　師見馬步使。
出喝道。師亦喝。道作相撲勢。
馬步使令人打五棒。
師曰。似即似。是即不是　師甞於闤闠間。
搖鐸唱曰。覓箇去處不可得。
時道吾遇之。把住問曰。
汝擬去甚麼處。師曰。
汝從甚麼處來。吾無語。
師掣手便去　臨濟一日與河陽木塔長老。
同在僧堂內坐。正說師每日在街市。
掣風掣顛。知他是凡是聖。
師忽入來。濟便問。
汝是凡是聖。師曰。
汝且道。我是凡是聖。
濟便喝。師以手指曰。
河陽新婦子。木塔老婆禪。
臨濟小廝兒。却具一隻眼。
濟曰這賊。師曰賊賊。
便出去　唐咸通初。
將示滅。乃入市謂人曰。
乞我一箇直裰。人或與披襖。
或與布裘。皆不受。
振鐸而去。臨濟令人送與一棺。
師笑曰。臨濟廝兒饒舌。
便受之乃辭眾曰。
普化明日去東門死也。
郡人相率送出城。
師厲聲曰。今日葬不合青烏。
乃曰。明日南門遷化。
人亦隨之。又曰。明日出西門方吉。
人出漸稀。出已還返。
人意稍怠。第四日自擎棺。
出北門外。振鐸入棺而逝。
郡人奔走出城。揭棺視之。
已不見。唯聞空中鐸聲漸遠。
莫測其由。
other:: 
### 麻谷徹禪師法嗣
麻谷徹禪師法嗣
other:: 
#### 壽州良遂禪師
壽州良遂禪師 ^475c46

參麻谷。谷見來。便將鉏頭去鉏草。
師到鉏草處。谷殊不顧。
便歸方丈。閉却門。
師次日復去。谷又閉門。
師乃敲門。谷問阿誰。
師曰良遂。纔稱名。
忽然契悟。乃曰。和尚莫謾良遂。
良遂若不來禮拜和尚。
洎被經論賺過一生。
谷便開門相見。及歸講肆。
謂眾曰。諸人知處。
良遂總知。良遂知處。
諸人不知。
other:: 
### 東寺會禪師法嗣
東寺會禪師法嗣
other:: 
#### 吉州薯山慧超禪師
吉州薯山慧超禪師 ^476b10

洞山來禮拜次。師曰。
汝已住一方。又來這裏作麼。
曰良价無奈疑何。
特來見和尚。師召良价。
价應諾。師曰。是甚麼。
价無語。師曰。好箇佛。
祇是無光#CB08504;。
other:: 
### 西堂藏禪師法嗣
西堂藏禪師法嗣
other:: 
#### 虔州處微禪師
虔州處微禪師 ^476b24

僧問。三乘十二分教。
體理得妙。與祖意是同是別。
師曰。須向六句外鑒。
不得隨聲色轉。曰如何是六句。
師曰。語底默底。不語不默。
總是總不是。汝合作麼生。
僧無對　問仰山。
汝名甚麼。山曰慧寂。
師曰。那箇是慧。那箇是寂。
山曰。祇在目前。師曰。
猶有前後在。山曰。
前後且置。和尚見箇甚麼。
師曰。喫茶去。
other:: 
### 章敬暉禪師法嗣
章敬暉禪師法嗣
other:: 
#### 京兆大薦福寺弘辯禪師
京兆大薦福寺弘辯禪師 ^476b34

唐宣宗召問。禪宗何有南北之名。
對曰。禪門本無南北。
昔如來以正法眼。
付大迦葉。展轉相傳。
至二十八祖菩提達磨。
來遊此方為初祖。
暨第五祖弘忍大師。
在蘄州東山開法。
時有二弟子。一名慧能。
受衣法居嶺南。為六祖。
一名神秀。在北揚化。
其後神秀門人普寂者。
立秀為第六祖。而自稱七祖。
其所得法雖一。而開導發悟。
有頓漸之異。故曰南頓北漸。
非禪宗本有南北之號也。
帝曰。云何名戒。對曰。
防非止惡。謂之戒。
帝曰。云何為定。對曰。
六根涉境。心不隨緣。
名定。帝曰。云何為慧。
對曰。心境俱空。照覧無惑。
名慧。帝曰。何為方便。
對曰。方便者。隱實覆相。
權巧之門也。被接中下。
曲施誘廸。謂之方便。
設為上根。言捨方便但說無上道者。
斯亦方便之譚。乃至祖師元言忘功絕謂。
亦無出方便之迹。
帝曰。何為佛心。對曰。
佛者西天之語。唐言覺。
謂人有智慧覺照為佛心。
心者佛之別名。有百千異號。
體唯其一。無形狀。
非青黃赤白男女等相。
在天非天。在人非人。
而現天現人。能男能女。
非始非終。無生無滅。
故號靈覺之性。如陛下日應萬機。
即是陛下佛心。假使千佛共傳。
非外心別有所得。
也帝曰。如今有人念佛如何。
對曰。如來出世。為人天師。
善知識。隨根器而說法。
為上根者。開最上乘。
頓悟至理。中下者。
未能頓悟。是以佛為韋提希。
權開十六觀門。令念佛生於極樂。
故經云。是心是佛。
是心作佛。心外無佛。
佛外無心。帝曰。有人持經念佛持呪求佛如何。
對曰。如來種種開讚。
皆為最上一乘。如百川眾流。
莫不朝宗于海。如是差別諸數。
皆歸薩婆若海。帝曰。
祖師既契會心印。
金剛經云無所得法如何。
對曰。佛之一化。實無一法與人。
但示眾人各各自性同一法藏。
當時然燈如來。但印釋迦本法。
而無所得。方契然燈本意。
故經云。無我無人無眾生無壽者。
是法平等。修一切善法。
不住於相。帝曰。禪師既會祖意。
還禮佛轉經否。對曰。
沙門釋子。禮佛轉經。
葢是住持常法。有四報焉。
然依佛戒修身。參尋知識。
漸修梵行。履踐如來所行之迹。
帝曰。何為頓見。何為漸修。
對曰。頓明自性。與佛同儔。
然有無始染習。故假漸修對治。
令順性起用。如人喫飯。
不一口便飽。師是日辯對七刻。
賜紫方袍。號圓智禪師。
仍勅修天下祖塔。
各令守護。
other:: 
#### 福州龜山智真禪師
福州龜山智真禪師 ^476b48

揚州柳氏子。初謁章敬。
敬問。何所而至。師曰。
至無所至。來無所來。
敬雖默然。師亦自悟　住後上堂。
動容瞬目。無出當人。
一念淨心。本來是佛。
仍說偈曰。心本絕塵何用洗。
身中無病豈求醫。
欲知是佛非身處。
明鑒高懸未照時　後值武宗沙汰。
有偈示眾曰。勅命如雷下翠微。
風前垂淚脫禪衣。
雲中有寺不容住。
塵裏無家何處歸。
明月分形處處新。
白衣寧墜解空人。
誰言在俗妨修道。
金粟曾為居士身。
忍僊林下坐禪時。
曾被歌王割截肢。
況我聖朝無此事。
祇令休道亦何悲。
暨宣宗中興。乃不復披。
緇咸通乙酉。終于本山。
壽八十四。臘六十。
勅諡歸寂禪師。塔曰秘真。
other:: 
#### 臨洮金州操禪師
臨洮金州操禪師 ^477a28

請米和尚齋。不排座位。
米到展坐具禮拜。
師下禪牀。米乃就師位坐。
師却席地而坐。齋訖。
米便去。侍者曰。和尚受一切人欽仰。
今日坐位被人奪却。
師曰。三日後若來。
即受救在。米三日後果來。
曰前日遭賊〔僧問鏡清。
古人道。前日遭賊意旨如何。
清云祇見錐頭利不見鑿頭方〕。
other:: 
#### 朗州古堤和尚
朗州古堤和尚 ^477b4

尋常見僧來。但曰。
去。汝無物性。僧無對。
或有對者。莫契其旨。
仰山到參。師曰。去汝無佛性。
山叉手近前三步應諾。
師笑曰。子甚麼處得此三昧來。
山曰。我從耽源處得名。
溈山處得地。師曰。
莫是溈山的子麼。
山曰。世諦即不無。
佛法即不敢。山却問。
和尚從甚處得此三昧。
師曰。我從章敬處得此三昧。
山嘆曰。不可思議。
來者難為湊泊。
other:: 
#### 河中府公畿和尚
河中府公畿和尚 ^477b14

僧問。如何是道。如何是禪。
師以偈示之曰。有名非大道。
是非俱不禪。欲識箇中意。
黃葉止啼錢。
other:: 
### 永泰湍禪師法嗣
永泰湍禪師法嗣
other:: 
#### 湖南上林戒靈禪師
湖南上林戒靈禪師 ^477b28

初參溈山。山曰。大德作甚麼來。
師曰。介胃全具。山曰。
盡卸了來。與大德相見。
師曰。卸了也。山咄曰。
賊尚未打。卸作甚麼。
師無對。仰山代曰。
請和尚屏却左右。
溈山以手揖曰。諾諾。
師後參永泰。方諭其旨。
other:: 
#### 五臺秘魔巖和尚
五臺秘魔巖和尚 ^477b36

常持一木叉。每見僧來禮拜。
即叉却頸曰。那箇魔魅。
教汝出家。那箇魔魅。
教汝行脚。道得也叉下死。
道不得也叉下死。
速道速道。學徒鮮有對者。
霍山通訪師。纔見不禮拜。
便攛入懷裏。師附通背三下。
通起拍手曰。師兄。
三千里外賺我來。
三千里外賺我來。
便回。
other:: 
#### 湖南祇林和尚
湖南祇林和尚 ^477b46

每叱文殊普賢。皆為精魅。
手持木劒。自謂降魔。
纔見僧來參。便曰。
魔來也。魔來也。以劒亂揮歸方丈。
如是十二年。後置劒無言。
僧問。十二年前為甚麼降魔。
師曰。賊不打貧兒家。
曰十二年後為甚麼不降魔。
師曰。賊不打貧兒家。
other:: 
### 華嚴藏禪師法嗣
華嚴藏禪師法嗣
other:: 
#### 黃州齊安禪師
黃州齊安禪師 ^477c10

上堂。言不落句。佛祇徒施。
玄韻不墜。誰人知得　問。
如何識得自己佛。
師曰。一葉凋時消不盡。
松風韻罷怨無人。
曰如何是自己佛。
師曰。草前駿馬實難窮。
妙盡還須畜生行　問。
師年多少。師曰。五六四三豈得類。
不同一二實難窮　師有偈曰。
猛熾#CB08504;中人有路。
旋風頂上屹然棲。
鎮常歷劫誰差互。
杲日無言運照齊。
other:: 
## 南嶽下四世
南嶽下四世
other:: 
### 黃檗運禪師法嗣
黃檗運禪師法嗣
other:: 
#### 睦州陳尊宿
睦州陳尊宿 ^477c22

諱道明。江南陳氏之後也。
生時紅光滿室。祥雲葢空。
旬日方散。目有重瞳。
面列七星。形相奇特。
與眾奪倫。因往開元寺。
禮佛見僧如故知。
歸白父母。願求出家。
父母聽許為僧。學通三藏。
旨契黃檗。後出世住觀音院。
學者叩激。隨問遽答。
詞語峻險。既非循轍。
故淺機之流。往往莫窺。
唯來學性敏者欽伏。
諸方歸慕。咸以尊宿稱。
後歸開元。織蒲鞋以養母。
故有陳蒲鞋之號。
巢宼入境。師標大草屨於城門。
巢欲棄之。竭力不能舉。
歎曰。睦州有大聖人。
舍城而去。遂免擾攘　晚參謂眾曰。
汝等諸人。還得箇入頭處也未。
若未得箇入頭處。
須覓箇入頭處。若得箇入頭處。
已後不得孤負老僧。
時有僧出曰。某甲終不敢孤負和尚。
師曰。早是孤負我了也。
明明向你道。尚自不會。
何況葢覆將來　示眾。
老僧在此住持。不會見箇無事人到來。
汝等何不近前。時有一僧方近前。
師曰。維那不在。汝自領去。
三門外與二十棒。
曰某甲過在甚麼處。
師曰。枷上更著杻　師尋常見衲僧來。
即閉門。或見講僧。
乃召曰。座主。主應諾。
師曰。擔板漢。或曰。
這裏有桶。與我取水　一日在廊階上立。
僧問。陳尊宿房在何處。
師脫草屨驀頭打。
僧便走。師召大德。
僧回首。師指曰。却從那邊去　天使問。
三門俱開。從那門入。
師喚尚書。使應諾。
師曰。從信門入。使又見畫壁。
問曰。二尊者對譚何事。
師摑露柱曰。三身中。
那箇不說法　座主參。
師問。莫是講唯識論否。
曰不敢。師曰。朝去西天暮歸唐土。
會麼。曰不會。師曰。
吽吽五戒不持　師問一長老。
了即毛端吞巨海。
始知大地一微塵。
長老作麼生。曰問阿誰。
師曰。問長老。曰何不領話。
師曰。汝不領話。我不領話　問座主。
講甚麼經。曰講涅槃經。
師曰。問一段義得麼。
曰得。師以脚踢空。
吹一吹曰。是甚麼義。
曰經中無此義。師曰。
脫空謾語漢。五百力士揭石義。
却道無　師見僧乃曰。
見成公案。放汝三十棒。
曰某甲如是。師曰。
三門頭金剛。為甚麼舉拳。
曰金剛尚乃如是。
師便打　問。如何是向上一路。
師曰。要道有甚麼難。
曰請師道。師曰。初三十一。
中九下七　問。以一重去一重即不問。
不以一重去一重時如何。
師曰。昨朝栽茄子。
今日種冬瓜　問。
如何是曹溪的的意。
師曰。老僧愛嗔不愛喜。
曰為甚麼如是。師曰。
路逢劒客須呈劒。
不是詩人莫說詩　問僧。
甚處來。曰瀏陽。師曰。
彼中老宿。祇對佛法大意。
道甚麼。曰徧地無行路。
師曰。老宿實有此語否。
曰實有。師拈柱杖打曰。
者念言語漢　師問一長老。
若有兄弟來。將何祇對。
曰待他來。師曰。何不道。
曰和尚欠少甚麼。
師曰。請不煩葛藤　僧參。
師曰。汝豈不是行脚僧。
曰是。師曰。禮佛也未。
曰禮那土堆作麼。
師曰。自領出去　問某甲講兼行脚。
不會教意時如何。
師曰。灼然實語當懺悔。
曰乞師指示。師曰。
汝若不問。老僧即緘口無言。
汝既問。老僧不可緘口去也。
曰請師便道。師曰。
心不負人。面無慙色　問。
一句道盡時如何。
師曰。義墮也。曰甚麼處是學人義墮處。
師曰。三十棒教誰喫　問。
高揖釋迦不拜彌勒時如何。
師曰。昨日有人問。
趂出了也。曰和尚恐某甲不實耶。
師曰。拄杖不在。苕#CB00416;柄聊與三十　上堂。
我見百丈。不識好惡。
大眾纔集。以拄杖一時打下。
復召大眾。眾回首。
乃曰。是甚麼。有甚共語處。
又黃檗亦然。復召大眾。
眾回首。乃曰。月似彎弓。
少雨多風。猶較些子　問僧。
近離甚處。僧便喝。
師曰。老僧被你一喝。
僧又喝。師曰。三喝四喝後作麼生。
僧無語。師便打曰。
這掠虗漢　秀才來訪師。
稱會二十四家書。
師以拄杖空中點一點曰。
會麼。秀才罔措。師曰。
又道會二十四家書。
永字八法也不識　上堂。
裂開也在我。揑聚也在我。
時有僧問。如何是裂開。
師曰。三九二十七。
菩提涅槃。真如解脫。
即心即佛。我且與麼道。
你又作麼生。曰某甲不與麼道。
師曰。盞子撲落地。
碟子成七片。曰如何是揑聚。
師乃斂手而坐　問。
教意祖意。是同是別。
師曰。青山自青山。
白雲自白雲。曰如何是青山。
師曰。還我一滴雨來。
曰道不得。請師道。
曰法華鋒。前陣。涅槃句後收　問僧。
今夏在甚麼處。曰待和尚有住處即說。
師曰。狐非獅子類。
燈非日月明　問僧。
甚處來。僧瞪目視之。
師曰。驢前馬後漢。
曰請師鑒。師曰。驢前馬後漢。
道將一句來。僧無對　師看經次。
陳操尚書問。和尚看甚麼經。
師曰。金剛經。曰六朝翻譯。
此當第幾。師舉起經曰。
一切有為法。如夢幻泡影　問僧。
今夏在甚處。曰徑山。
師曰。這喫夜飯漢。
曰尊宿叢林。何言喫夜飯。
師連棒趂出　師聞一老宿難親近。
躬往相訪。纔入方丈。
宿便喝。師側掌曰。
兩重公案。宿曰。過在甚麼處。
師曰。這野狐精。便退　問僧。
近離甚處。曰江西。
師曰。踏破多少草鞋。
僧無對　與講僧喫茶次。
師曰。我救汝不得也。
曰某甲不曉。乞師垂示。
師拈油餅曰。這箇是甚麼。
曰色法。師曰。這入鑊湯漢　紫衣大德到禮拜。
師拈帽子帶問曰。
這箇喚作甚麼。曰朝天帽。
師曰。恁麼則老僧不卸也。
復問。所習何業。曰唯識。
師曰。作麼生說。曰三界唯心。
萬心。唯識。師指門扇曰。
這箇是甚麼。曰是色法。
師曰。簾前賜紫。對御譚經。
何得不持五戒。德無對　問。
某甲乍入叢林。乞師指示。
師曰。你不解問。曰和尚作麼生。
師曰。放汝三十棒。
自領出去　問。教意請師提綱。
師曰。但問將來與你道。
曰請和尚道。師曰。
佛殿裏燒香。三門頭合掌　問。
如何是展演之言。
師曰。量才補職曰如何是不展演之言。
師曰。伏惟尚饗　焦山借斧頭次。
師呼童子取斧來。
童取斧至。曰未有繩墨且斫麤。
師便喝。又問童曰。
作麼生是你斧頭。
童遂作斫勢。師曰。
斫你老爺頭不得　師問秀才。
先輩治甚經。曰治易。
師曰。易中道。百姓日用而不知。
且道不知箇甚麼。
曰不知其道。師曰。
作麼生是道。才無對　問。
一氣還轉得一大藏教也無。
師曰。有甚饆羅鎚子。
快下將來　問。如何是一代時教。
師曰。上大人丘乙己　問。
如何是禪。師曰。猛火著油煎　僧參。
師曰。汝是新到否。
曰是。師曰。且放下葛藤。
會麼。曰不會。師曰。
擔。枷陳狀。自領出去。
僧便出。師曰。來來。
我實問你甚處來。
曰江西。師曰。泐潭和尚。
在汝背後。怕你亂道。
見麼。僧無對　問。
寺門前金剛。拓即乾坤大地。
不拓即絲髮不逢時如何。
師曰。吽吽。我不曾見此。
師却問。先跳三千。
倒退八百。你合作麼生。
曰諾。師曰。先責一紙罪狀好。
便打其僧擬出。師曰來。
我共你葛藤。拓即乾坤大地。
你且道。洞庭湖水深多少。
曰不會量度。師曰。
洞庭湖又作麼生。
曰祇為今時。師曰。
祇這葛藤尚不會。
便打　問。如何是觸途無滯底句。
師曰。我不恁麼道。
曰。師作麼生道。師曰。
箭過西天十萬里却向大唐國裏等候　看華嚴經次。
僧問。看甚麼經。師曰。
大光明雲。青色光明雲。
紫色光明雲。却指面前曰。
那邊是甚麼雲。曰南邊是黑雲。
師曰。今日須有雨　問。
以字不成。八字不是。
是何章句。師彈指一聲曰。
會麼。曰不會。師曰。
上來講讚無限勝因。
蝦蟇#CB01387;跳上天。
蚯蚓驀過東海　問僧。
近離甚處。曰河北。
師曰。彼中有趙州。
你曾到否。曰某甲近離彼中。
師曰。趙州有何言句示徒。
僧舉喫茶話。師乃呵呵大笑曰。
慚愧。却問。趙州意作麼生。
曰祇是一期方便。
師曰。苦哉。趙州被你將一杓屎潑了也。
便打。師却問。沙彌。
你作麼生會。彌便設拜。
師亦打。其僧往沙彌處問。
適來和尚打。你作甚麼。
彌曰。若不是我和尚。
不打某甲　新到參。
方禮拜。師叱曰。闍黎因何偷常住果子喫。
曰學人纔到。和尚為甚麼道偷果子。
師曰。贓物見在　問僧。
近離甚處。曰仰山。
師曰。五戒也不持。
曰某甲甚麼處是妄語。
師曰。這裏不著沙彌　師臨終。
召門人曰。此處緣息。
吾當逝矣。乃跏趺而寂。
郡人以香薪焚之。
舍利如雨。乃收靈骨塑像于寺。
壽九十八。臘七十六。
other:: 
#### 杭州千頃山楚南禪師
杭州千頃山楚南禪師 ^477c40

福州張氏子。初參芙蓉。
蓉見曰。吾非汝師。
汝師江外黃檗是也。
師禮辭。遂參黃檗檗問。
子未現三界影像時如何。
師曰。即今豈是有耶。
檗曰。有無且置。即今如何。
師曰。非今古。檗曰。
吾之法眼。已在汝躬　住後上堂。
諸子設使解得三世佛教。
如瓶注水。及得百千三昧。
不如一念修無漏道。
免被人天因果繫絆。
時有僧問。無漏道如何修。
師曰。未有闍黎時體取。
曰未有某甲時教誰體。
師曰。體者亦無　問。
如何是易。師曰。著衣喫飯。
不用讀經看教。不用行道禮拜。
燒身煉頂。豈不易耶。
曰如何是難。師曰微有念生。
便俱五陰三界輪回生死。
皆從汝一念生。所以佛教諸菩薩云。
佛所護念　師雖應機無倦。
而常寂然處定。或逾月。
或浹旬。文德戊申五月遷化。
壽七十六。臘五十六。
塔于院之西隅。昭宗大順辛亥。
宣州孫儒 #CB04223;錢塘。
發塔覩師。全身儼然。
爪髮俱長。拜謝而去。
other:: 
#### 福州烏石山靈觀禪師
福州烏石山靈觀禪師 ^479c2

尋常扄戶。人罕見之。
唯一信士。每至食時送供。
方開　一日雪峰伺便扣門。
師開門。峰驀胸搊住曰。
是凡是聖。師唾曰。
這野狐精。便推出閉却門。
峰曰。也祇要識得你　剗草次。
問僧。汝何處去。曰禮拜西院去。
時竹上有一青蛇。
師指蛇曰。欲識西院老野狐精。
祇這便是。師問。西院此一片地。
堪著甚麼物。院曰。
好著箇無相佛。師曰。
好片地被兄放不淨污了也　引麵次。
僧參。師引麵示之。
僧便去。師至暮問小師。
適來僧在何處。小師曰。
當時便去也。師曰。
是即是。祇得一橛　問。
如何是佛。師出舌示之。
其僧禮謝。師曰。住住。
你見甚麼便禮拜。
曰謝和尚慈悲出舌相示。
師曰。老僧近日舌上生瘡　僧到敲門。
行者開門便出去。
僧入禮拜問。如何是西來意。
師曰。適來出去者是甚麼人。
僧擬近前。師便推出閉却門　曹山行脚時。
問如何是毗盧師法身主。
師曰。我若向你道。
即別有也。曹山舉似洞山。
洞曰。好箇話頭。祇欠進語。
何不問為甚麼不道。
曹却來進前語。師曰。
若言我不道。即瘂却我口。
若言我道。即謇却我舌。
曹山歸報。洞山洞深肯之。
other:: 
#### 杭州羅漢院宗徹禪師
杭州羅漢院宗徹禪師 ^479c34

湖州吳氏子。上堂。
僧問。如何是祖師西來意。
師曰。骨剉也〔師對機。
多用此語。時號骨剉和尚〕　問。
如是何南宗北宗。
師曰。心為宗。曰還看教也無。
師曰。教是心　問。
性地多昏。如何了悟。
師曰。煩雲風卷。太虗廓清。
曰如何得明去。師曰。
一輪皎潔。萬里騰光。
寂後塔于西北隅。
梁貞明己卯。錢王廣其院。
為安國寺。移師塔于大慈山。
今寺塔竝存。
other:: 
#### 相國裴休居士
相國裴休居士 ^480a24

字公美。河東聞喜人。
守新安日。屬運祖初於嶺南黃檗山。
捨眾入大安精舍。
混迹勞侶。掃灑殿堂。
公入寺燒香。主事祇接。
因觀壁畫。乃問。是何圖相。
主事對曰。高僧真儀。
公曰。真儀可觀。高僧何在。
主事無對。公曰。此間有禪客否。
曰近有一僧。投寺執役。
頗似禪者。公曰。可請來詢問得否。
於是遽尋檗至。公覩之。
欣然曰。休適有一問。
諸德吝辭。今請上人代醻一語。
檗曰。請相公垂問。
公舉前話。檗朗聲曰。
裴休。公應諾。檗曰。
在甚麼處。公當下知旨。
如獲髻珠。曰吾師真善知識也。
示人尅的若是。何故汩設於此乎。
寺眾愕然。自此延入府署。
執弟子禮。屢辭不已。
復堅請住黃檗山。
薦興祖道。有暇即躬入山。
或請入州中。唯道是務。
公既通徹祖意。復博綜教相。
諸方咸謂公不浪出黃檗之門也。
至遷鎮宣城。思艱瞻禮。
仍創精藍。迎請居之。
雖圭峰素為所重。
未若歸心於黃檗尤為服膺者。
又撰圭峰碑云。休與師於法為昆仲。
於義為交友。於恩為善知識。
於教為內外護。斯可見矣　圭峰。
著禪源詮。原人論。
及圓覺經疏。注法界觀。
皆公為序　仍集黃檗語要。
親書序引。冠於編首。
留鎮山門。又親書大藏經五百函。
迄今寶之。公篤志內典。
深入法會。有發願文。
傳於世。
other:: 
### 長慶安禪師法嗣
長慶安禪師法嗣
other:: 
#### 益州大隨法真禪師
益州大隨法真禪師 ^480a38

梓州王氏子。妙齡夙悟。
決志尋師。於慧義寺。
出家圓具。後南遊。
初見藥山道吾雲巖洞山。
次至嶺外大溈會下。
數載。食不至充。臥不求暖。
清苦鍊行。操履不羣。
溈深器之。一日問曰。
闍黎在老僧此間。
不曾問一轉話。師曰。
教某甲向甚麼處下口。
溈曰。何不道如何是佛。
師便以手掩溈口。
溈歎曰。子真得其髓。
從此名傳四海。爾後還蜀。
寄錫天彭堋口龍山懷寺。
於路旁煎茶普施三年。
因往後山。見一古院。
號大隨。羣峰矗秀。
#CB00589;水清冷。
中有一樹。圍四丈餘。
南開一門。中空無礙。
不假斤斧。自然一菴。
時目為木禪菴。師乃居之。
十餘載影不出山。
聲聞于外。四方學者。
千里趨風。蜀主欽尚。
遣使屢徵。師皆辭以老病。
署神照大師　上堂。
此性本來清淨。具足萬德。
但以染淨二緣。而有差別。
故諸聖悟之。一向淨用。
而成覺道。凡夫迷之。
一向染用。沒溺輪回。
其體不二。故不若云。
無二無二分。無別無斷故。
問劫火洞然。大千俱壞。
未審這箇壞不壞。
師曰壞。曰恁麼則隨他去也。
師曰。隨他去。僧不肯。
後到投子舉前話。
子遂裝香遙禮曰。
西川古佛出世。謂其僧曰。
汝速回去懺悔。僧回大隨。
師已歿。僧再至投子。
子亦遷化　問。如何是大人相。
師曰。肚上不貼榜　問僧。
甚處去。曰西山住菴去。
師曰。我向東山頭喚汝。
汝便來得麼。曰不然。
師曰。汝住菴未得　問。
生死到來時如何。
師曰。遇茶喫茶。遇飯喫飯。
曰誰受供養。師曰。
合取鉢盂　菴側有一龜。
僧問。一切眾生皮裏骨。
這箇眾生為甚骨裏皮。
師拈草履。覆龜背上。
僧無語　問。如何是諸佛法要。
師舉拂子曰。會麼。
曰不會。師曰。麈尾拂子　問。
如何是學人自己。
師曰。是我自己。曰為甚麼却是和尚自己。
師曰。是汝自己　問。
如何是大隨一面事。
師曰。東西南北　問。
佛法徧在一切處。
教學人向甚麼處駐足。
師曰。大海從魚躍。
長空任鳥飛　問。
父子至親。岐路各別時如何。
師曰。為有父子　問。
如何是無縫塔。師曰。
高五尺。曰學人不會。
師曰。鶻崙甎　問。
和尚百年後法付何人。
師曰。露柱火鑪。曰還受也無。
師曰。火鑪露柱　行者領眾參。
師問。參得底人。喚東作甚麼。
曰不可喚作東。師咄曰。
臭驢漢。不喚作東。
喚作甚麼。者無語　問。
如何是和尚家風。
師曰。赤土畫簸箕。
曰未審此理如何。
師曰。簸箕有脣。米跳不出　問僧。
講甚麼教法。曰百法輪。
師拈杖曰。從何而起。
曰從緣而起。師曰。
苦哉苦哉　問僧。
甚處去。曰哦嵋禮普賢去。
師舉拂子曰。文殊普賢總在這裏。
僧作圓相拋向後。
乃禮拜。師喚侍者。
取一貼茶與這僧　眾僧參次。
師以口作患風勢曰。
還有人醫得吾口麼。
眾僧競送藥以至。
俗士聞之。亦多送藥。
師竝不受。七日後。
師自摑口令正乃曰。
如許多時。鼓這兩片皮。
至今無人醫得。即端坐而逝。
other:: 
#### 韶州靈樹如敏禪師
韶州靈樹如敏禪師 ^480b34

閩人。廣主劉氏。奕世欽重。
署知聖大師。僧問。
佛法至理如何。師展手而已。
問如何是和尚家風。
師曰。千年田八百主。
曰如何是千年田八百主。
師曰。郎當屋舍沒人修　問。
如何是西來意。師曰。
童子莫傜兒。曰乞師指示。
師曰。汝從#CB05418;州來　問。
是甚麼得恁麼難會。
師曰。火官頭上風車子　有尼。
送瓷鉢與師。師拓起問曰。
這箇出在甚麼。曰出在定州。
師乃撲破。尼無語　問。
和尚年多少。師曰。
今日生來朝死。又問。
和尚生緣甚麼處。
師曰。日出東月落西　師四十餘年。
化被嶺表。頗有異迹。
廣主將興兵。躬入院。
請師決臧否。師已先知。
怡然坐化。主怒問知事曰。
和尚何時得疾。對曰。
不會有疾。適封一函子。
合呈大王。主開函得一帖子。
曰人天眼目。堂中上座。
主悟師旨。遂寢兵。
乃召第一座。開堂說法。
〔即雲門也〕龕塔葬儀。
廣主具辦。諡靈樹禪師。
真身塔焉。
other:: 
#### 福州靈雲志勤禪師
福州靈雲志勤禪師 ^481a30

本州長谿人也。初參溈山。
因見桃華悟道。有偈曰。
三十年來尋劒客。
幾回落葉又抽枝。
自從一見桃華後。
直至如今更不疑。
溈覧偈。詰其所悟。
與之符契。曰從緣悟達。
永無退失。善自護持　住後上堂。
諸仁者。所有長短。
盡是不常。且觀四時草木。
葉落華開。何況塵劫來。
天人七趣。地水火風。
成壞輪轉。因果將盡。
三惡道苦。毛髮不會添減。
唯根蔕神識常存。
上根者。遇善友伸明。
當處解脫。便是道場。
中下癡愚。不能覺照。
沈迷三界。流轉生死。
釋尊為伊天上人間。
設教證明。顯發智道。
汝等還會麼。僧問。
如何得出離生老病死。
師曰。青山元不動。
浮雲任去來　問。
君王出陣時如何。
師曰。春明門外不問長安。
曰如何得覲天子。
師曰。盲鶴下清池。
魚從脚底過　問。
如何是佛法大意。
師曰。驢事未去。馬事到來。
曰學人不會。師曰。
彩氣夜常動。精靈日少逢　雪峰有偈送雙峰。
末句曰。雷罷不停聲。
師別曰。雷震不聞聲。
峰聞乃曰。靈雲山頭古月現。
峰後問曰。古人道前三三後三三。
意旨如何。師曰。水中魚天上鳥。
峰曰。意作麼生。師曰。
高可射兮深可釣　僧問。
諸方悉皆雜食。未審和尚如何。
師曰。獨有閩中異。
雄雄鎮海涯　問。
久戰沙場。為甚麼功名不就。
師曰。君王有道三邊靜。
何勞萬里築長城。
曰罷却干戈。束手歸朝時如何。
師曰。慈雲普潤無邊剎。
枯樹無華爭奈何　長生問。
混沌未分時。含生何來。
師曰。如露柱懷胎。
曰分後如何。師曰。
如片雲點太清。曰未審太清還受點也無。
師不答。曰恁麼則含生不來也。
師亦不答。曰直得純清絕點時如何。
師曰。猶是真常流注。
曰如何是真常流注。
師曰。似鏡長明。曰向上更有事也無。
師曰有。曰如何是向上事。
師曰。打破鏡來。與汝相見　僧問。
如何是西來意。師曰。
井底種林檎。曰學人不會。
師曰。今年桃李貴。
一顆直千金　問。
摩尼珠不隨眾色。
未審作何色。師曰白色。
曰恁麼則隨眾色也。
師曰。趙璧本無瑕。
相如誑秦主　問僧。
甚處去。曰雪峰去。
師曰。我有一信。寄雪峰得麼。
曰便請。師脫隻履。
拋向面前。僧便去至雪峰。
峰問。甚處來。曰靈雲來。
峰曰。靈雲安否。曰有一信相寄。
峰曰。在那裏。僧脫隻履。
拋向峰面前。峰休去。
other:: 
#### 福州壽山師解禪師
福州壽山師解禪師 ^481b12

嘗參洞山。山問。闍黎生緣何處。
師曰。和尚若實問。
某甲即是閩中人。
曰汝父名甚麼。師曰。
今日蒙和尚致此一問。
直得忘前失後　住後上堂。
諸上座。幸有真實言語。
相勸諸兄弟。合各自體悉。
凡聖情盡。體露真常。
但一時卸却從前虗妄。
攀緣塵垢。心如空虗相似。
他時後日。合識得些子好惡　閩帥問壽山。
年多少。師曰。與虗空齊年。
曰虗空年多少。師曰。
與壽山齊年。
other:: 
#### 饒州嶤山和尚
饒州嶤山和尚 ^481c40

僧問。如何是西來意。
師曰。仲冬嚴寒　問。
如何是和尚深深處。
師曰。待汝舌頭落地。
即向汝道　問。如何是丈六金身。
師曰。判官斷案相公改　長慶問。
從上宗乘。此間如何言論。
師曰。有願不負先聖。
慶曰。不負先聖作麼生。
師曰。不露。慶曰恁麼則請師領話。
師曰。甚麼處去來。
慶曰。祇者甚麼處去來。
師噓一噓。
other:: 
#### 泉州國歡崇福院文矩慧日禪師
泉州國歡崇福院文矩慧日禪師 ^482a8

福州黃氏子。生而有異。
及長為縣獄卒。每每棄役。
往神光觀及西院安二處。
吏不能禁。後謁萬歲塔譚空。
落髮。不披袈裟。不受具戒。
唯以雜綵為挂子。
復謁觀。觀曰。我非汝師。
汝禮西院去。師擕一小青竹杖。
入西院法堂。院遙見笑曰。
入涅槃堂去。師應諾輪竹杖而入。
時有五百許僧。染時疾。
師以杖次第點之。
各隨點而起。閩王禮重。
創院以居之。厥後頗多靈跡。
唐乾寧中示滅。
other:: 
#### 台州浮江和尚
台州浮江和尚 ^482a22

雪峰領眾到問。即今有二百人。
寄此過夏。得麼。師將拄杖畫一畫曰。
著不得即道。峰休去。
other:: 
#### 潞州淥水和尚
潞州淥水和尚 ^482a38

僧問。如何是祖師西來意。
師曰。還見庭前華藥欄麼。
僧無語。
other:: 
#### 廣州文殊院圓明禪師
廣州文殊院圓明禪師 ^482a42

福州陳氏子。參大溈得旨。
後造雪峰請益。法無異味。
嘗遊五臺山。覩文殊化現。
乃隨方建院。以文殊為額。
開寶中。樞密使李崇矩。
巡護南方。因入院。
覩地藏菩薩像。問僧。
地藏何以展手。僧曰。
手中珠。被賊偷却也。
李却問師。既是地藏。
為甚麼遭賊。師曰。
今日捉下也。李禮謝之。
淳化年示滅。壽一百三十有六。
other:: 
### 趙州諗禪師法嗣
趙州諗禪師法嗣
other:: 
#### 洪州新興嚴陽善信禪師
洪州新興嚴陽善信禪師 ^482a46

初參趙州。問一物不將來時如何。
州曰。放下著。師曰。
既是一物不將來。
放下箇甚麼。州曰。
放不下擔取去。師於言下大悟　住後。
僧問。如何是佛。師曰土塊。
曰如何是法。師曰。
地動也。曰如何是僧。
師曰。喫粥喫飯　問。
如何是新興水。師曰。
面前江裏　問。如何是應物現形。
師曰。與我拈牀子過來。
師嘗有一蛇一虎隨從。
手中與食。
other:: 
#### 楊州光孝院慧覺禪師
楊州光孝院慧覺禪師 ^482b14

僧問。覺華纔綻。遍滿娑婆。
祖印西來。合談何事。
師曰。情生智隔。曰此是教意。
師曰。汝披甚麼衣服　問。
一棒打破虗空時如何。
師曰。困即歇去　師問相國宋齊丘曰。
還會道麼。宋曰。若是道。
也著不得。師曰。是有著不得。
是無著不得。宋曰。
總不恁麼。師曰。著不得底聻。
宋無對　師領眾出。
見露柱乃合掌曰。
不審世尊僧曰。和尚是露柱。
師曰。啼得血流無用處。
不如緘口過殘春　舟次。
僧問。遠遠投師。師意如何。
師曰。官家嚴切。不許安排。
曰豈無方便。師曰。
且向火倉裏一宿　師到崇壽。
法眼問。近離甚處。
師曰趙州。眼曰。承聞趙州有庭前栢樹子話。
是否。師曰無。眼曰。
往來皆謂。僧問如何是祖師西來意。
州曰庭前栢樹子。
上座何得言無。師曰。
先師實無此語。和尚莫謗先師好　士問。
爭奈老何。師曰。年多少。
曰八十也。師曰。可謂老矣。
曰究竟如何。師曰。
直至千歲也未在　俗士問。
某甲平生殺牛。還有罪否。
師曰無罪。曰為甚麼無罪。
師曰。殺一箇還一箇。
other:: 
#### 隴州國清院奉禪師
隴州國清院奉禪師 ^482b28

僧問。祖意教意。是同是別。
師曰。雨滋三草秀。
春風不褁頭。曰畢竟是一是二。
師曰。祥雲競起。巖洞不虧　問。
如何是和尚家風。
師曰。臺盤椅子。火爐牕牖　問。
如何是出家人。師曰。
銅頭鐵額。鳥觜鹿身。
曰如何是出家人本分事。
師曰。早起不審。夜間珍重　問。
牛頭未見四祖時。
為甚麼百鳥銜花。
師曰。如陝府人送錢財與鐵牛。
曰見後為甚麼不銜花。
師曰。木馬投明行八百　問。
十二時中如何降伏其心。
師曰。敲氷求火。論劫不逢　問。
十二分教是止啼之義。
離却止啼。請師一句。
師曰。孤峰頂上雙角女　問。
如何是佛法大意。
師曰。釋迦是牛頭獄卒。
祖師是馬面阿旁　問。
如何是西來意。師曰。
東壁打西壁　問。
如何是撲不破底句。
師曰。不隔毫氂。時人遠嚮。
other:: 
#### 婺州木陳從朗禪師
婺州木陳從朗禪師 ^482c14

僧問。放鶴出籠和雪去時如何。
師曰。我道不一色　因金剛倒。
僧問。既是金剛不壞身。
為甚麼却倒地。師敲禪牀曰。
行住坐臥　師將歸寂。
有偈曰。三十年來住木陳。
時中無一假功成。
有人問我西來意。
展似眉毛作麼生。
other:: 
#### 婺州新建禪師
婺州新建禪師 ^482c40

不度小師。有僧問。
和尚年老。何不畜一童子侍奉。
師曰。有瞽聵者。為吾討來　僧辭。
師問。甚處去。曰府下開元寺去。
師曰。我有一信。附與丫寺主。
汝將去得否。曰便請。
師曰。想汝也不奈何。
other:: 
#### 杭州多福和尚
杭州多福和尚 ^483a2

僧問。如何是多福一叢竹。
師曰。一莖雨莖斜。
曰學人不會。師曰。
三莖四莖曲　問。
如何是衲衣下事。
師曰。大有人疑著在。
曰為甚麼如是。師曰。
月裏藏頭。
other:: 
#### 益州西睦和尚
益州西睦和尚 ^483a10

上堂。有俗士舉手曰。
和尚便是一頭驢。
師曰。老僧被汝騎。
士無語。去後三日再來白言。
某甲三日前著賊。
師拈杖趂出。
other:: 
### 長沙岑禪師法嗣
長沙岑禪師法嗣
other:: 
#### 明州雪竇常通禪師
明州雪竇常通禪師 ^483a18

邢州李氏子。參長沙。
沙問。何處人。師曰。
邢州人。沙曰。我道汝不從彼來。
師曰。和尚還曾住此否。
沙然之。乃容入室　住後。
僧問。如何是密室。
師曰。不通風信。曰如何是密室中人。
師曰。諸聖求覩不見。
僧作禮。師曰。千聖不能思。
萬聖不能議。乾坤壞不壞。
虗空包不包。一切無比倫。
三世唱不起　問。
如何是三世諸佛出身處。
師曰。伊不肯知有汝三世。
僧良久。師曰薦否。
不然者。且向著佛不得處體取。
時中常在。識盡功亡。
瞥然而起。即是傷他。
而況言句乎。天祐乙丑七月示寂。
壽七十二。塔於寺西南隅。
other:: 
### 茱萸和尚法嗣
茱萸和尚法嗣
other:: 
#### 石梯和尚
石梯和尚 ^483a26

因侍者請浴。師曰。
既不洗塵。亦不洗體。
汝作麼生。者曰。和尚先去。
某甲將皂角來。師呵呵大笑　有新到。
於師前立。少頃便出去。
師曰。有甚麼辨白處。
僧再回。師曰。辨得也。
曰辨後作麼生。師曰。
埋却得也。曰蒼天蒼天。
師曰。適來却恁麼。
如今還不當。僧乃出去　一日見侍者托鉢赴堂。
乃喚侍者。者應諾。
師曰。甚處去。者曰。
上堂齋去。師曰。我豈不知汝上堂齋去。
者曰。除此外。別道箇甚麼。
師曰。我祇問汝本分事。
者曰。和尚若問本分事。
某甲實是上堂齋去。
師曰。汝不謬為吾侍者。
other:: 
### 子湖蹤禪師法嗣
子湖蹤禪師法嗣
other:: 
#### 台州勝光和尚
台州勝光和尚 ^483a48

僧問。如何是和尚家風。
師曰。福州茘枝。泉州刺桐　問。
如何是佛法兩字。
師曰。要道即道。曰。
請師道。師曰。穿耳胡僧笑點頭　龍華照來。
師把住曰。作麼生。
照曰。莫錯。師乃放手。
照曰。久嚮勝光。師默然。
照乃辭。師門送曰。
自此一別。甚麼處相見。
照呵呵而去。
other:: 
#### 漳州浮石和尚
漳州浮石和尚 ^483b22

上堂。山僧開箇卜舖。
能斷人貧富。定人生死。
僧問。離却生死貧富。
不落五行。請師直道。
師曰。金木水火土。
other:: 
#### 紫桐和尚
紫桐和尚 ^483b34

僧問。如何是紫桐境。
師曰。汝眼裏著沙得麼。
曰大好紫桐境也不識。
師曰。老僧不諱此事。
其僧擬出去。師下禪牀擒住曰。
今日好箇公案。老僧未得分文入手。
曰賴遇某甲是僧。
師拓開曰。禍不單行。
other:: 
#### 日容遠和尚
日容遠和尚 ^483b40

因奯上座參。師拊掌三下曰。
猛虎當軒。誰是敵者。
奯曰。俊#CB15143;冲天。
阿誰捉得。師曰。彼此難當。
奯曰。且休未要斷這公案。
師將拄杖舞歸方丈。
奯無語。師曰。死却這漢也。
other:: 
### 關南常禪師法嗣
關南常禪師法嗣
other:: 
#### 襄州關南道吾和尚
襄州關南道吾和尚 ^483b48

始經村墅。聞巫者樂神云識神無。
忽然省悟。後參前關南。
印其所解。復遊德山之門。
法味彌著。住後。凡上堂。
戴蓮華笠。披襴執簡。
繫。鼓吹笛。口稱魯三郎。
神識神不識。神神從空裏來。
却往空裏去。便下座。
有時曰。打動關南鼓。
唱起德山歌　僧問。
如何是祖師西來意。
師以簡揖曰。諾　有時執木劒。
橫肩上作舞。僧問。
手中劒甚處得來。
師擲於地。僧却置師手中。
師曰。甚處得來。僧無對。
師曰。容汝三日內。
下取一轉語。其僧亦無對。
師自代拈劒橫肩上。
作舞曰。須恁麼始得　趙州訪師。
師乃著豹皮裩。執吉獠棒。
在三門下。翹一足等候。
纔見州。便高聲唱諾而立。
州曰。小心祇候著。
師又唱諾一聲而去　問。
如何是和尚家風。
師下禪牀。作女人拜曰。
謝子遠來。無可祇待　問灌溪。
作麼生。溪曰無位。
師曰。莫同虗空麼。
溪曰。這屠兒。師曰。
有生可殺即不倦。
other:: 
#### 漳州羅漢和尚
漳州羅漢和尚 ^483c10

初參關南。問如何是大道之源。
南打師一拳。師遂有省。
乃為歌曰。咸通七載初參道。
到處逢言不識言。
心裏疑團若栲栳。
三春不樂止林泉。
忽遇法王氈上坐。
便陳疑懇向師前。
師從氈上那伽起。
袒膊當胸打一拳。
駭散疑團獦狚落。
舉頭看見日初圓。
從茲蹬蹬以碣碣。
直至如今常快活。
只聞肚裏飽膨脝。
更不東西去持鉢　又述偈曰。
宇內為閒客。人中作野僧。
任從他笑我。隨處自騰騰。
other:: 
### 高安大愚禪師法嗣
高安大愚禪師法嗣
other:: 
#### 瑞州末山尼了然禪師
瑞州末山尼了然禪師 ^483c40

因灌谿閑到問曰。
若相當即住。不然即推倒禪牀。
便入堂內。師遣侍者問。
上座遊山來。為佛法來。
谿曰。為佛法來。師乃升座。
谿上參。師問。上座今日離何處。
曰路口。師曰。何不葢却。
溪無對。始禮拜問。
如何是末山。師曰。
不露頂。曰如何是末山主。
師曰。非男女相。溪乃喝曰。
何不變去。師曰。不是神。
不是鬼。變箇甚麼。
溪於是伏膺。作園頭三載　僧到參。
師曰。太 #CB02134;縷生。
曰雖然如此。且是師子兒。
師曰。既是師子兒。
為甚麼被文殊騎。
僧無對　問。如何是古佛心。
師曰。世界傾壞。曰世界為甚麼傾壞。
師曰。寧無我身。
other:: 
### 杭州天龍和尚法嗣
杭州天龍和尚法嗣
other:: 
#### 婺州金華山俱胝和尚
婺州金華山俱胝和尚 ^484a10

初住庵時。有尼名實際。
來戴笠子執錫遶師三匝曰。
道得即下笠子。如是三問。
師皆無對。際便去。
師曰。日勢稍晚。何不且住。
際曰。道得即住。師又無對。
際去後。師歎曰。我雖處丈夫之形。
而無丈夫之氣。不如棄庵往諸方參尋知識去。
其夜山神告曰。不須離此。
將有肉身菩薩來。
為和尚說法也。逾旬。
果天龍到庵。師乃迎禮。
具陳前事。龍豎一指示之。
師當下大悟。自此。
凡有學者參問。師唯舉一指。
無別提唱　有一供過童子。
每見人問事。亦豎指祇對。
人謂師曰。和尚童子亦會佛法。
凡有問。皆如和尚豎指。
師一日潛袖刀子。
問童曰。聞你會佛法。
是否。童曰是。師曰。
如何是佛。童豎起指頭。
師以刀斷其指。童呌喚走出。
師召童子。童回首。
師曰。如何是佛。童舉手不見指頭。
豁然大悟　師將順世。
謂眾曰。吾得天龍一指頭禪。
一生用不盡。言訖示滅。
other:: 
## 南嶽下五世
南嶽下五世
other:: 
### 睦州陳尊宿法嗣
睦州陳尊宿法嗣
other:: 
#### 睦州刺史陳操尚書
睦州刺史陳操尚書 ^484a34

齋次。拈起餬餅問僧。
江西湖南。還有者箇麼。
曰尚書適來喫箇甚麼。
公曰。敲鐘謝響　又齋僧次。
躬自行餅。一僧展手擬接。
公却縮手。僧無語。
公曰。果然果然　問僧。
有箇事。與上座商量得麼。
曰合取狗口。公自摑口曰。
某甲罪過。曰知過必改。
公曰。恁麼則乞上座口喫飯得麼　又齋僧。
自行食次。乃曰。上座施食。
僧曰。三德六味。公曰錯。
僧無對　又與僚屬登樓次。
見數僧行來。有一官人曰。
來者總是行脚僧。
公曰不是。曰焉知不是。
公曰。待來勘過。須臾僧至樓前。
公驀喚上座。僧皆舉首。
公謂諸官曰。不信道　又與禪者頌曰。
禪者有元機。機元是復非。
欲了機前旨。咸於句下違。
other:: 
### 光孝覺禪師法嗣
光孝覺禪師法嗣
other:: 
#### 昇州長慶道巘禪師
昇州長慶道巘禪師 ^484b20

廬州人。初侍光孝。
便領悟微言。即於湖南大光山剃度。
既化緣彌盛。出住長慶。
上堂。彌勒朝入伽藍。
暮成正覺。說偈曰。
三界上下法。我說皆是心。
離於諸心法。更無有可得。
看他恁麼道。也太殺惺惺。
若比吾徒。猶是鈍漢。
所以一念見道。三世情盡。
如印印泥。更無前後。
諸子生死事大。快須薦取。
莫為等閑。業識茫茫。
葢為迷己逐物。世尊臨入涅槃。
文殊請再轉法輪。
世尊咄曰。吾四十九年住世。
不會說一字。汝請吾再轉法輪。
是吾曾轉法輪耶。
然今時眾中。建立箇賓主問答。
事不獲已。葢為初心耳　僧問。
如何是長慶境。師曰。
闍黎履踐看　問。
如何是佛法大意。
師曰。今日三月三日。
學人不會。師曰。止止不須說。
我法妙難思。便下座。
咸平二年示寂。五燈全書卷第八
 ^484b46
