
other:: 宗鑑法林卷五十六
editor:: 集雲堂　編
大鑒下三世 ^618c39

藥山看經。僧問。和尚尋常不許人看經。
為什麼却自看。師曰我祇圖遮眼。
曰某甲學和尚得也無。
師曰。汝若看。牛皮也須穿。 ^618c41

長慶稜云。眼有何過。
　報慈遂云。且道長慶會藥山意不會藥山意。
　雪竇宗云。真心不動。
教海澄明。得用如如。
義天炳煥。正恁麼時。
且道是經是眼。若向者裏見得徹。
更不用循行數墨逐妄迷真。
其或未然。牛皮穿透猶自可。
髑髏徧地幾人知。
　千輝月云。藥山老漢雖具超羣眼目。
未免轍跡同途。當時拈起本頭劈面便打。
管保者僧疑情脫落。
而天下後世衲子不復被故紙所瞞。
然雖如是。海闊從魚躍。
天空任鳥飛。 ^619a2

遮眼誰同藥嶠看。
牛皮穿透骨毛寒。
五湖四海知多少。
字密行疎總一般。
〔保寧勇〕 ^619a18

門前自有千山月。
室內都無一點塵。
貝葉若圖遮得眼。
須知淨地亦迷人。
〔成枯木〕 ^619a22

看破牛皮徹底穿。
到頭無義亦無文。
問伊遮得何人眼。
梵語唐言總不分。
〔天目禮〕 ^619a26

你若學他看。牛皮真箇穿。
長年橫案上。字義自然圓。
〔橫川珙〕 ^619a30

藥山謂雲巖曰與我喚沙彌來。
曰喚它來作甚麼。
師曰我有箇折脚鐺子要它提上挈下。
曰恁麼則與和尚出隻手去也。
師便休。 ^619a34

溈山喆云。藥山老漢若不得雲巖。
折脚鐺子幾成廢器。
大溈折脚鐺子也要諸人共出一隻手。
何故。且圖古風不墜。
　天寧琦云。見與師齊減師半德。
見過於師方堪傳授。
雲巖當時也欠一著。
待道我有箇折脚鐺子要伊提上挈下。
抽身便出。雪後始知松柏操。
事難方見丈夫心。
　思嬾融云。雲從龍。
風從虎。聖人作。萬物覩。
藥山家伙分付有在。
雲巖諍子竭力擔承。
可謂一器水傳一器。
了無滲漏。山僧昔年亦有箇折脚鐺子。
早是七花八裂。已颺在搕#CB05329;堆頭了也。
單單剩箇無烟柴頭。
祇是熏天炙地。今日拈向當陽。
且貴大家知有。遂拈拂子吹一吹云。
看看。靈山火種今猶在。
嫡嫡相傳古至今。
　湘翁沄云。拱密明尊貴。
向上回機得。左右分權。
放過則二俱作家。
撿點則彼此不了。
山僧亦有折脚鐺子。
要箇勇敢漢提上挈下。
或有出來道恁麼與和尚出隻手。
劈脊便與痛棒一頓。
還會麼。養子方知父慈。 ^619a40

藥山道頭。雲巖知尾。
雖然頭尾相稱。要且不識羞恥。
〔應菴華〕 ^619b24

豈要共出一隻手。
祇教喚著沙彌來。
鐵鐺無脚又無耳。
牆下春深薺葉開。
〔橫川珙〕 ^619b28

藥山一日坐次。道吾雲巖侍立。
師指案山上枯榮二樹問曰。
枯者是。榮者是。吾曰榮者是。
師曰灼然一切處光明燦爛去。
又問巖。巖曰枯者是。
師曰灼然一切處放教枯淡去。
高沙彌忽至。師亦如是問。
彌曰。枯者從它枯。
榮者從它榮。師顧道吾雲巖曰不是不是。 ^619b32

落霜黃葉作金錢。
癡騃啼兒見喜歡。
捉得獻孃俱道好。
不知誰是哂旁觀。
〔海印信〕 ^619b44

一枝榮。一枝枯。中心綠葉更扶疎。
黃鶯任解千般語。
免得旁人彈子無。
〔佛慧泉〕 ^619b48

抹粉塗脂復裹頭。
盡由行主線牽抽。
鼓皮打破曲吹徹。
收拾大家歸去休。
〔保寧勇〕 ^619c4

說盡枯榮轉見難。
沙彌平墮語言端。
老僧遙指猿啼處。
雲散天空月色寒。
〔地藏恩〕 ^619c8

三三兩兩不相同。
#CB06078;手行行入草中。
掇轉脚頭穿繡履。
何妨臘月鼓春風。
〔東谷光〕 ^619c12

藥山因僧問。平田淺艸。
塵鹿成羣。如何射得塵中主。
師曰看箭。僧放身便倒。
師曰侍者拕出者死漢。
僧便走。師曰。弄泥團漢。
有什麼限。 ^619c16

翠峰顯云。者僧三步雖活。
五步須死。　雲居元云。
藥山千鈞之弩。不為鼷鼠發機。
者僧帶箭出門。一死更不再活。
　淨慈昌云。者僧趁得猢猻入他閙市。
藥山騎得猛虎直上高山。
若作一處商量。終是遭人撿點。
　愚菴盂云。者僧置箇問頭也不易得。
及乎發箭。元來是箇死鹿。
或幸而他處飲甘露而再生。
不失其為威音王始祖。
乃望空作彎弓勢云。
看箭。　古南門云。
者僧艸裏藏身。立箇問頭始終能荷。
藥山一箭中的。怎奈射者僧不死。 ^619c22

塵中主。君看取。下一箭。
走三步。五步若活。
成羣趁虎。正眼從來付獵人。
高聲云。看箭。〔翠峰顯〕 ^619c40

平地飛鐵騎。弓矢不開張。
好箇塵中主。穿心向路旁。
〔佛心才〕 ^619c44

獵人有神箭。射得塵中主。
箭下便承當。跳出曹溪路。
翻身蹋著上頭關。
敵勝驚羣瞥爾間。
〔圓悟勤〕 ^619c48

馬駒出廐腰猶軟。
鳳子離巢力尚微。
生就玉蹄千里去。
養成金翅九霄飛。
〔佛鑑懃〕 ^620a4

藥山看經次。朗州刺史李翱訪。
見師執經自若。殊不顧眎。
翱曰見面不如聞名。
拂袖便出。師召刺史。
翱回首。師曰刺史何貴耳賤目。
翱回拱謝。因問如何是道。
師以手上下指曰會麼。
曰不會。師曰雲在青天水在缾。
翱作禮述偈曰。鍊得身形似鶴形。
千株松下兩圅經。
我來問道無餘話。
雲在青天水在缾。 ^620a8

松隱然云。我則不然。
待問如何是道。但云國正天心順。
官清民自安。與藥山還有優劣也無。
靠拄杖。 ^620a22

雲在青天水在瓶。
丹霄把手共君行。
回頭不覺寒更曉。
一片紅光海上生。
〔圓通仙〕 ^620a26

隴西賢相登藥嶠。
雲在青天水在瓶。
風靜雲消空獨露。
天門玉女不曾扃。
〔天寧璉〕 ^620a30

雲在青天水在瓶。
眼光隨指落深坑。
溪花不奈霜風苦。
說甚深深海底行。
〔張無盡〕 ^620a34

即今非見面。昔日不聞名。
一句添三句。篇章讀不成。
〔西巖惠〕 ^620a38

雲在青天水在瓶。
平生肝膽向人傾。
真金自有真金價。
終不和沙賣與人。
〔北海心〕 ^620a42

貴耳而賤目。背手抽金鏃。
仰面看青天。箭過新羅國。
〔弁山阡〕 ^620a46

撥艸瞻風不奈何。
深山有道要經過。
祇因貴耳而賤目。
引得全身入艸窠。
〔毒菴常〕 ^620b2

藥山看經次。百巖曰和尚休猱人好。
師置經曰日色早晚。
曰正當午。師曰猶有者箇文彩在。
曰某甲無亦無。師曰汝太煞聰明。
曰。某甲祇恁麼。和尚如何。
師曰。我跛跛挈挈。
百醜千拙。且恁麼過。 ^620b6

乍上青巒望曉峰。
山青雲白水溶溶。
不知隔岸深花裏。
出一重兮又一重。
〔頻吉祥〕 ^620b14

藥山因園頭栽菜次。
師曰。栽即不障汝栽。
但莫教根生。曰既不教根生。
頭大眾喫甚麼。師曰汝還有口麼。
頭無對。 ^620b18

大家相聚喫莖#CB15593;。
喚作莖#CB15593;地獄因。
不是與人難共住。
都緣緇素要分明。
〔神鼎揆〕 ^620b24

藥山與雲巖遊山。
腰間刀響。巖曰什麼作聲。
師抽刀驀口作斫勢。 ^620b28

大鵬無伴過天池。
獅子將兒絕後隨。
崑崙觸犯歸行路。
一吼吞雲萬象馳。
〔投子青〕 ^620b32

藥山采薪歸。僧指腰下刀曰。
鳴剝剝底是箇甚麼。
師#CB15072;刀作斫勢。
僧忽悟。 ^620b36

鳴剝剝兮都漏泄。
霜刀原是并州鐵。
斫著堂前露柱腰。
石人頂上流鮮血。
〔法舟濟〕 ^620b40

藥山因雲巖參。問甚處來。
曰百丈。師曰百丈有何言句。
曰尋常道我有一句子百味具足。
師曰。醎則醎味。淡則淡味。
不醎不淡是常味。
作麼生是百味具足底句子。
巖無對。師曰怎奈目前生死何。
曰目前無生死。師曰在百丈多少時。
曰二十年。師曰。二十年在百丈。
俗氣也不除。 ^620b44

行盡千峰路渺茫。
肯歸方憶舊雲房。
貪尋古調單于曲。
暨錯邊笳一韻長。
〔投子青〕 ^620c8

快贏祖父舊田園。
竹引清風夾水源。
因憶昔年荷簣處。
桑麻雞犬總依然。
〔南菴依〕
other:: 
## 鄧州丹霞天然禪師
鄧州丹霞天然禪師〔石頭遷嗣〕 ^620c12

參石頭。執#CB15845;三載。
忽一日頭告眾曰。
來日剗佛殿前艸。
至來日。大眾各備鍬钁。
獨師以盆盛水沐頭。
於頭前長跪。頭見而笑之便與鬀髮。
又為說戒。師掩耳而出。 ^620c16

石頭剗草驗英豪。
懵懂丹霞眼不高。
若解轉身行活路。
至今應不累兒曹。
〔谷源道〕 ^620c24

丹霞於慧林寺。遇天寒。
取木佛燒火向。院主呵曰何得燒我木佛。
師以杖子撥#CB01926;曰吾燒取舍利。
曰木佛何有舍利。
師曰。既無舍利。更取兩尊燒。
院主自後眉鬚墮落。 ^620c28

投子青云。不會作客。
勞煩主人。　大寧寬因僧問。
丹霞燒木佛。為甚院主眉鬚墮落。
寧云。賊不打貧家。
　保寧勇云。院主眉鬚墮落即且置。
丹霞眉毛還在也無。
若也見得。與古佛同參。
若也不見。切忌撥無因果。
　寶峰文云。丹霞燒木佛。
院主眉鬚落。驀拈拄杖云。
不是木佛。擲下拄杖云。
誰敢燒你。擬即眉鬚落。
不擬又且如何。高聲云。
行者拈起拄杖。　東禪嶽云。
古人做處。今人合知。
如展一面早纛旗。
殺一有罪而天下咸服。
如其無罪。法亦難施。
直饒千聖出頭來。
安排一字也不得。
　天童華云。諸方商量道。
院主忽起疑心而致斯禍。
又云院主天寒不與丹霞火向。
致令燒却木佛。殊不知院主買鐵得金一場富貴。
　雲峰#CB04636;因僧問。
丹霞燒木佛。為甚院主眉鬚墮落。
峰云。一人傳虗萬人傳實。
云與麼則不落也。
峰云兩重公案。云學人未曉特申請益。
峰云筠袁#CB05418;吉頭上插筆。
　靈隱岳云。大小丹霞向深村裏失却一隻眼。
院主也是如蟲禦木偶爾成文。
光孝門下也無木佛得燒。
祇有一星無烟火。
直是難近旁。擬之則燎却面門。
諸人須是退步看。
驀地冷#CB01926;裏豆#CB15090;。
驚天動地。直教佛祖救不得。
　福嚴容云。丹霞通身是箇大火聚。
不惟訶他眉鬚墮落。
設使讚他亦當眉鬚墮落。
為什麼#CB03129;。
丈夫造作。不落凡調。
　平陽忞云。丹霞燒木佛。
犀因玩月紋生角。
院主眉鬚落。象被雷轟花入牙。
驀拈拄杖畫一畫云。
不得動著。動著三十棒。
　黃檗琦云。丹霞迸出星火。
非但帶累院主。直得盡大地人眉鬚墮落。
何故。寒則普天寒。
熱則普天熱。　神鼎澤云。
人人盡道院主落却眉鬚。
殊不知丹霞打失鼻孔。
喝一喝云。者裏動著一莖毛。
雖是善因還招惡果。
　金粟元云。丹霞燒木佛。
無端無端。院主墮鬚眉。
生受生受。雖然彼此分明。
未免使人妄猜亂卜。
拈拄杖云。木佛在者裏。
卓一下云。燒却了也。
擲下云。大家照顧眉毛好。
　南山寶云。禍不入慎家之門。
　法林音云。院主落節處。
瞞丹霞不得。丹霞落節處。
瞞院主不得。雖然如是。
仁義道中。 ^620c36

古巖苔閉冷侵扉。
飛者驚危走者迷。
夜深寒爇汀洲火。
失曉漁家忙自疑。
〔投子青〕 ^621b8

雪擁巖扉凍不春。
一尊木佛劈為薪。
眼睛動處眉毛落。
為謗如來正法輪。
〔張無盡〕 ^621b12

覿面難藏向上機。
家風千古為人施。
銀山鐵壁重重透。
賴有丹霞院主知。
〔楚方安〕 ^621b16

橫行私路。乍赴公筵。
幞頭脚短。腰帶夸圓。
不是伴郎來勸酒。
誤他年少覓青氈。
〔月堂昌〕 ^621b20

彭祖八百乞延壽。
秦皇登位更求仙。
昨向天津橋上過。
石崇猶自送窮船。
〔文殊道〕 ^621b24

丹霞燒木佛。院主眉鬚落。
彎弓射尉遲。須是金牙作。
〔無相範〕 ^621b28

荒院天寒燒木佛。
一堆紅#CB08504;對枯床。
渾身終夜烘烘暖。
罪過難教院主當。
〔橫川珙〕 ^621b32

華君棄金如棄土。
管公鋤土不鋤金。
誵譌止有毫釐易。
高下千秋分至今。
〔西遯超〕 ^621b36

南山燒炭北山紅。
那借陰陽造化功。
烈#CB08504;亙天避不得。
錯教人恨五更風。
〔法林音〕 ^621b40

丹霞訪忠國師。值國睡次。
乃問侍者國師在否。
曰。在即在。祇是不見客。
師曰太深遠生。曰。
莫道上座。佛眼也覰不見。
師曰。龍生龍子。鳳生鳳兒。
便出。國師睡起。侍者舉前話。
國乃打侍者二十棒趁出院。
師聞歎曰。不謬為南陽國師。 ^621b44

天童華云。侍者喫棒出院。
千載一時歸宗。豈免眼熱。
丹霞固雖好手。怎奈落在國師網子裏。
諸人還辨得麼。苟或未然。
猶握金鞭問歸客。
夜深誰共御街行。
　徑山#CB15081;云。
國師幸自高眠。侍者播揚家醜。
不因多口丹霞。怎見國師哮吼。
敢問大眾。國師既在。
為什麼不見客。向者裏看得破。
非惟知侍者落節。
亦見自己有出身之路。
雖然如是。莫將閒學解。
埋沒祖師心。　天奇瑞云。
丹霞祇知其一不知其二。
侍者祇知其二不知其一。
通該二十棒。可惜放過。
且道國師眼在什麼處。
復云。待汝喫了棒向汝道。
　鳳山啟云。丹霞還曾相見國師麼。
　靈峰靈云。丹霞向碧洞狂歌。
國師在玉壺大醉。
若非侍者放憨。怎見汗馬功高。
　雲中鳳云。國師雖則好手。
也是夢後作主。丹霞慣向明中作竊。
未免落在侍者圈圚裏。
且道侍者喫棒。還是賞還是罸。 ^621c6

牙床高枕獨忘年。
不意春花落檻前。
可恨遊蜂胡亂採。
至今趕向草堤邊。
〔林野奇〕 ^621c36

孤月照。曉風吹。深秋危露溼荷衣。
亂叠溪邊楊柳影。
漁舟不礙更垂絲。
〔大戲燈〕 ^621c40

宋君明可察秋毫。
拈出軒轅魂欲消。
截斷鼎臣三寸舌。
更何人敢緒叨叨。
〔眉浪滄〕 ^621c44

禿爪南陽老臥龍。
綸巾羽扇自從容。
東風借得無多子。
要見王師不戰功。
〔法林音〕 ^621c48

丹霞參馬祖。路逢一老人與一童子。
師問公住何處。老人曰上是天下是地。
師曰忽遇天崩地陷又作麼生。
老人曰蒼天蒼天。
童子噓一聲。師曰非父不生其子。
老人與童子便入山去。 ^622a4

正覺顯云。上是天下是地。
不妨聰明。蒼天蒼天。
隨語生解。是父是子褒貶分明。
噓一聲。却較些子。
　天目律云。丹霞者漢向老人手裏納敗闕。
末後雖解道非父不生其子。
也是破皮鞋硬掙。
當時見道上是天下是地。
何不向道者野狐精元來祇在者裏。
老人童子雖有裂土分茅之作。
也祇得拱手歸降。
　法林音云。當時待伊云蒼天蒼天。
何不禮童子三拜。 ^622a12

丹霞問僧甚處來。
曰山下來。師曰喫飯也未。
曰喫飯了也。師曰。
將飯與汝喫底人。
還具眼麼。僧無對。 ^622a26

長慶稜問保福。將飯與人喫。
報恩有分。為甚不具眼。
福云施者受者二俱瞎漢。
慶云盡其機來還成瞎不。
福云道某甲瞎得麼。
　報慈遂云。且道長慶明丹霞意。
為復自用家財。　芭蕉徹云。
各具一得一失。又代僧云。
爭不足讓有餘。又代霞云。
施受俱無利益。　汾陽昭代云。
若不上山。爭識丹霞。
　保寧勇代云。今日被和尚勘破。
　天童華云。丹霞既已龍頭蛇尾。
長慶保福祇得將錯就錯。
雖然。二三老宿要且不知者僧落處。
　龍池傳云。我若作者僧。
便撫掌呵呵大笑云勘破了也。 ^622a30

盡機不成。瞎按牛頭喫艸。
四七二三。諸祖師寶器持來成過咎。
過咎深。無處尋。天上人間同陸沉。
〔翠峰顯〕 ^622b2

丹霞一日訪龐公。
見靈照女取菜次。
師曰居士在否。女放下菜籃斂手立。
師又問居士在否。
女便提籃去。師遂回。
須臾公歸。女舉前話。
公曰丹霞在麼。曰去也。
公曰赤土塗牛嬭。 ^622b6

溈山#CB15223;云。
大小丹霞被居士女子勘破。
山僧當時若作丹霞。
但與呵呵大笑。待他問長老笑箇什麼。
却向道不是冤家不聚頭。
　蔣山勤云。丹霞從苗辨地。
靈照因語識人。放下菜籃當處發生。
提起菜籃隨處滅盡。
居士道赤土塗牛嬭。
屋裏販揚州。畢竟如何。
各自散去。免增話會。
　瀛山誾云。龐公若無後語。
幾乎被靈照喪却家風。
祇如道赤土塗牛嬭。
意作麼生。不令蜂蜨誤。
錯認隔牆花。　天界盛云。
瀛山錯過古人。龐公雖是沒牙大蟲。
其爪甚利。靈照如鸞鳳沖霄。
隱顯莫測。故於丹霞處明露秋光。
於龐公處暗藏春色。 ^622b14

淡薄衣裳取次糚。
放籃斂手自無良。
老龐猶更多愁在。
不道奴奴漏泄香。
〔張無盡〕 ^622b34

作者相逢用處親。
#CB06078;籃歸去意深深。
雲收雨散江天淨。
一曲漁歌過遠村。
〔妙峰善〕 ^622b38

人前賣俏最風流。
一釣無端便上鉤。
縱使菜籃提得去。
奈何覆水已難收。
〔笑翁堪〕 ^622b42

放行把住謾周遮。
一段風流出當家。
不是當年漆桶破。
爭能撒土又拋沙。
〔蓬菴會〕 ^622b46

當風鴉臭氣。一箇豆娘兒。
熏得行人走。衝爺皺斷眉。
〔西巖惠〕 ^622c2

放籃斂手舉籃歸。
自是多情惹是非。
月落畵堂人去後。
不堪歡笑祇堪悲。
〔中峰本〕 ^622c6

東隣翠鈿映蛾眉。
俏俊如今更是誰。
却被箭鋒施冷地。
驪龍忍痛虎傷肢。
〔博山來〕 ^622c10

丹霞一日手提數珠。
龐公近前奪却曰。
二彼空手即休。師曰妒忌老翁不識好惡。
曰。捉師公案。未著後回。
終不恁麼。師曰吽吽。
曰吾師得人怕。師曰猶少棒在。
曰年老喫棒不得。
師曰。不識痛癢漢。
打得也無益。曰也無接引機關在。
師拋下數珠而去。
公曰賊人物終不敢收。
師回首呵呵大笑。
公曰者賊敗也。師近前把住曰更不諱得。
公與一掌。 ^622c14

龐老無風起浪。丹霞浪起風生。
迤邐雷奔電掣。逡巡虎戰龍爭。
引水插田博飯。居山火種刀畊。
雨散雲收日出。信步東行西行。
〔南堂靜〕 ^622c28

丹霞問龐公。昨日相見何似今日。
曰如法舉昨日事來作箇宗眼。
師曰祇如宗眼還著得龐公麼。
曰我在你眼裏。師曰某甲眼窄何處安身。
曰是眼何窄是身何安。
師休去。公曰。更道取一句。
便得此話圓。師亦不對。
公曰。就中者一句。
無人道得。 ^622c34

保寧茂云。機不離位墮在毒海。
丹霞休去可謂力敵勢均。
惜乎不能圓却此話。
大似弓折箭盡。者裏則不然。
昨日事拈向一邊。
今日事不用舉著。
明日事還有人道得麼。
宗通眼活。著得千百箇龐公。
若道不得。莫道丹霞眼窄無處安身。
直饒通身是眼。八面四方未免一時穿却。 ^622c44

是眼何窄。是身何安。
昨日今日。事無兩般。
淮南兩淛。秋熱春寒。
恁麼會得也太無端。
三十年後莫受人瞞。
〔佛鑑懃〕 ^623a8

昨日今朝事不同。
一番寒雨一番風。
太平基業分明在。
溪#CB00589;河源總向東。
〔塗毒策〕 ^623a14

棊逢敵手著還新。
得意難藏眼裏身。
局罷不知何處去。
空山惆悵爛柯人。
〔方菴顯〕 ^623a18

昨日與今日。同中却不同。
獰龍攪滄海。俊鶻摩青空。
宗眼明如日。機輪疾似風。
丹霞回首處。徧界覓無踪。
〔石溪月〕
other:: 
## 潭州大川禪師
潭州大川禪師〔石頭遷嗣〕 ^623a22

江陵僧參。師曰幾時發足江陵。
僧提起坐具。師曰特謝遠來下去。
僧遶禪牀一帀便出。
師曰。若不與麼。怎知眼目端的。
僧撫掌一下曰。苦殺人。
洎合錯判諸方。師曰甚得禪宗道理。
僧後舉似丹霞。霞曰大川法道即得。
我者裏即不然。僧曰和尚此間作麼生。
霞曰猶較大川三步在。
僧禮拜。霞曰錯判諸方者多。 ^623a28

洞山价云。若不是丹霞。
也難分玉石。　天童悟云。
洞山老漢失却一隻眼。
者僧禮拜不是好心。
只是少一轉語。所以遭人檢點。
當時待道錯判諸方者多。
但撫掌笑云者老漢不打自招。
任是丹霞未免疑著。
other:: 
## 潮州靈山大顛寶通禪師
潮州靈山大顛寶通禪師〔石頭遷嗣〕 ^623a42

韓文公一日相訪。
問師春秋多少。師提起數珠曰會麼。
曰不會。師曰晝夜一百八。
公不曉遂回。次日再來。
至門前見首座。舉前話問意旨如何。
座扣齒三下。及見師理前問。
師亦扣齒三下。公曰元來佛法無兩般。
師曰是何道理。曰適來問首座亦如是。
師乃召首座問。是汝如此對否。
曰是。師便打。趁出院。 ^623b2

保福展云。首座知前不知後。
大顛令不單行。　瀛山誾云。
首座眼親。大顛手快。
俱未免被文公勘破。
還知打首座意麼。
翻雲全在我。覆雨更由誰。
　百丈泐云。塞翁失馬已經得失相參。
假道伐虢未免因行掉臂。
目機銖兩舉一明三。
網疎豈漏巨鱗。擊柝偏嚴暴客。
扣齒出院。條罪俱陳。
心不負人。面無慚色。
　神鼎澤云。殺人須見血。
為人須為徹則不無。
大顛撿點將來。合喫山僧手中棒。
何故。不見道殺人須見血。
為人須為徹。　龍華體云。
一條拄杖兩人舁。
雖然。當時韓公若是箇漢。
連大顛也須出院。 ^623b16

潮者如山。觀者如市。
本分弄潮人。出沒如遊戲。
可憐不是弄潮人。
往往都向潮中死。
〔海印信〕 ^623b36

一步纔行兩步移。
門前驚起鳳凰兒。
棲蹤不在梧桐樹。
羣鳥東西空繞枝。
〔保寧勇〕 ^623b40

問來歲數數珠呈。
百八循環意甚明。
底事如何觸風化。
潮陽從此令嚴行。
〔照覺總〕 ^623b44

潦倒疎慵。客來生受。
不奈瓢何。打破熨斗。
〔天岸昇〕 ^623b48

一點水墨兩成龍。
却似雷同畵未工。
莫怪伯禽枉被撻。
須知姬旦用心忠。
〔西遯超〕 ^623c2

父子機關絕異同。
迷兒訣慣挫英雄。
白雲高擁千花樹。
流出湘江分外紅。
〔雲中嶨〕 ^623c6

大顛因文公請曰。
弟子軍中事繁。佛法省要處。
乞賜一語。師良久。
公罔措。三平侍者乃從旁敲禪牀三下。
師曰作麼。平曰。先以定動。
後以智#CB15072;。
公有省乃曰。和尚門庭高峻。
弟子於侍者處得箇入處。 ^623c10

古塘□云。大顛默然。
賊身已露。侍者敲牀。
轉見不堪。文公雖然悟去。
也是杓卜聽虗聲。
　五祖戒代大顛拈拄杖打侍者。 ^623c18

省要之言伸一問。
宗師據座不輕酬。
無端醉後添杯酒。
惱亂春風卒未休。
〔枯禪鏡〕 ^623c24

將軍宴坐碧油幢。
凜凜威風冷似霜。
却把機關輕漏泄。
至今千古錯商量。
〔北海心〕 ^623c28

大顛因文公問如何是佛。
師曰看。 ^623c32

宗師一等展家風。
盡情施設與韓公。
獅子窟中無異獸。
象王行處絕狐蹤。
〔黃龍南〕 ^623c34

轟然如雷。瞥然如電。
非青非黃。非見不見。
即處分明千百億。
何必釋迦又彌勒。
〔佛鑑懃〕 ^623c38

動地轟雷掣電時。
神龍赫赫示全威。
葉公料見真頭角。
不致仍前信筆揮。
〔懿山德〕 ^623c42

大顛一日將癢和子廊下行。
逢一僧問訊次。師以癢和子驀口打曰會麼。
曰不會。師曰。大顛老野狐。
不曾孤負人。 ^623c46

承天怡云。大顛雖不曾辜負人。
看來祇有受璧之心。
終無割城之意。 ^624a4

撩愁兩岸香風起。
開出芙蓉別院秋。
紅白枝頭空狼藉。
又隨新雨逐溪流。
宗鑑法林卷五十六
 ^624a8
