
xu:: 
#  No. 1169-A 淨土生無生論會集序
No. 1169-A 淨土生無生論會集序
夫淨土者。確實而言非是生。
亦非無生也。何則淨土者。
乃心性之異名也。
本無惑染。強名曰淨。
眾生依止。強名曰土。
既是自心。則生與無生。
皆成戲論矣。今言生者。
乃大慈悲父。為兒女心重。
於第二門頭。#CB15072;苦與樂之謂。
乃生滅門意也。又言無生者。
乃古善知識。為佛法情深。
依第一義諦。應病下藥。
乃真如門意也。二門唯是一心。
說甚生及無生也。
然而一心具足二門。
不妨生與無生也。
是故古人喚作倚門望子也。
若如此會得。則能圓超四句。
圓該四句。絕待圓融。
不可思議。自然超情離見。
免墮如藤依樹之誚。
若觸火聚之譏也。
嗟乎是時也。正值法苑秋晚。
僧海冬深。獅子蟲徧於霜林。
水潦鶴充滿冰海。
縱然佛祖再出。亦無門可望矣。
我輩何人。敢鼓舌搖唇。
亦只為支持門庭。
事不獲己耳。問。汝何人也。
不自忖量。敢作註解耶。
答。我亦非何人。實亦不敢作註解。
今是書也。乃於病苦之暇。
集些殘羮#CB17302;飯。
只欲自餐自飲。不意旁觀有不嫌酸臭者。
逼而奪之。非不自量也。
然是#CB17302;飯也。
雖不可飽人之口。
而於我等譏餓者。
不無小補。今題曰會集者。
謂釋題一科。皆出徹祖之筆。
若不集之。恐失傳也。
論中著述。盡採台宗之意。
若不會之。恐失詳也。
今會而集之。作斯名焉。 ^871b11

道光己酉年清和月紅螺山慕蓮學人達默述淨土生無生論會集
other:: 明天台山幽溪沙門　傳燈和南　撰
collector:: 清紅螺山資福比丘　達默和南　集
other:: 清紅螺山資福沙門　達林和南　訂
other:: 
# 淨土生無生論會集
 ^871c12

講釋此論。大科分三。
初總標論題。二請加述意。
三分門立論。初又二。
初論題。二論主。初又三。
初解淨土。二解生無生。
三解論字。初解淨土。
又四。初辯四土。二述緣起。
三明宗旨。四顯勝益。
初又三。初明四土名義。
二明四土染淨。三明四土橫豎。
初又二。初列名。二辯義○今初。 ^871c28

名者。四土名字也。
四土者。十界眾生所依之國土也。
土雖無量。略攝為四。
初常寂光土。二實報無障礙土。
三方便有餘土。四凡聖同居土。
以四土攝十界者。
寂光是佛國土。實報是菩薩國土。
方便是聲聞緣覺國土。
同居乃六凡國土。 ^871c40

○二辯義又四。初常寂光土。
乃至第四凡聖同居土○今初。 ^872a8

常寂光土者。乃諸佛所住。
三德秘藏也。而分性修二德。
言性德者。乃眾生本具之心性也。
梵網玄義云。常即法身。
寂即解脫。光即般若。
又三德皆常。性無遷故。
三德皆寂。離塵勞故。
三德皆光。極明淨故。
如此三法。不縱不橫。
名秘密藏。此即下文論中所謂性體。
性量。性具。性體。乃本具法身德。
性量。乃本具般若德。
性具。乃本具解脫德。
亦即三諦。常即中諦。
寂即俗諦。光即真諦。
即一而論三。故非縱。
即三而論一。故非橫。
非縱非橫。不可思議。
故名秘密藏也。此乃性德。
言修德者。後文云。
修之者。稱性照了也。
謂修空觀。破見思。
稱真諦性。成般若德。
修假觀。破塵沙。稱俗諦性。
成解脫德。修中觀。
破無明。稱中諦性。
成法身德也。性修合論。
乃清淨法身之所遊居。
約性德理名土。約修德智名身。
身土一如。非二相也。
此無各各別異之致。
而實徧周別異界中。
以別異界。離此別無安立處故。 ^872a12

○二實報無障礙土 ^872a44

實報無障礙土者。
稱乎實相。真實果報。
故曰實報。色心自在。
塵剎互含。故曰無礙。
此土乃圓教四十一位。
別教地上大士之所遊居。
身能現土。土亦現身。
不違法性。勝妙莊嚴。
具如華嚴經所明。
法界安立海也。又名分證常寂光土。
法身大士所居故。 ^872a46

○三方便餘土 ^872b8

方便有餘土者。出三界外有淨土。
三乘聖人。修方便道之所遊居。
故曰方便。但盡見思。
未除別惑。但離分段。
未免變易。故曰有餘。
謂九人生於此土。
藏教二人。謂聲聞支佛。
通教三人。謂聲聞。
緣覺。及六地以上菩薩。
別教三人。十住。十行。
及十迴向。圓教一人。
即十信也。此九人但修空觀。
斷見思之通惑。別圓雖修假中。
無明未破。未曾證實。
故曰方便。亦名實報土。
乃三乘聖人之實報故。 ^872b10

○四凡聖同居土 ^872b26

凡聖同居土者。本是凡夫有漏善。
不善。不動業。之所招感。
而聖人亦復同居。
故曰凡聖同居土也。
先明凡。次明聖。凡夫者。
謂三界九地也。三界者。
謂欲界。色界。無色界也。
九地者。謂一五趣雜居地。
二離生喜樂地。三定生喜樂地。
四離喜妙樂地。五捨念清淨地。
六空無邊處地。七識無邊處地。
八無所有處地。九非非想處地。
初五趣雜居者。謂欲界內。
三途。人道。六欲諸天雜處。
故曰五趣雜居也。
二離生喜樂者。初禪三天。
謂梵眾天。梵輔天。
大梵天。已離五欲。
發得初禪五支功德。
謂覺。觀。喜。樂。一心。
故曰離生喜樂地也。
三定生喜樂者。二禪三天。
謂少光天。無量光天。
光音天。此三天。又離初禪覺觀二支。
而得內淨。喜。樂。一心。
四支功德。故曰定生喜樂地也。
四離喜妙樂地者。
謂三禪三天。少淨天。
無量淨天。遍淨天。
此三天。又離二禪之喜支。
而得三禪捨。念。慧。
樂。一心。五支功德。
故曰離喜妙樂地也。
五捨念清淨者。謂四禪九天。
福生天。福愛天。廣果天。
無想天〔此外道天〕。
無煩天。無熱天。善見天。
善現天。色究竟天〔此乃五不還天。
三果聖人所居〕。此九天。
又離三禪之樂支。
而得不苦不樂。捨。
念。一心。之四支功德。
故曰捨念清淨地也。
已上四地。名為色界。
謂以色蘊為界也。
六空無邊處地者。
楞嚴經云。若在捨心。
捨厭成就。覺身為礙。
銷礙入空。如是一類。
名為空處。識無邊處者。
諸礙既銷。無礙無滅。
其中唯留阿賴耶識。
全於末那半分微細。
如是一類。名為識處。
無所有處者。空色既亡。
識心都滅。十方寂然。
逈無攸往。如是一類。
名無所有處。非非想處者。
識性不動。以滅窮研。
於無盡中。發宣盡性。
如存不存。若盡非盡。
如是一類。名非非想處。
此四地皆無色蘊。
故曰無色界也。又名二十五有。
謂四洲四惡趣。六欲并梵天。
四禪四空處。無想及那含。
此諸眾生。皆是有漏因果。
故曰二十五有也。
此明凡夫○下明聖人。
聖有二種。謂權實。
實者。謂藏四果。通六地。
別十住。圓十信。通惑雖斷。
報身猶在。故曰實聖。
權者。謂此聖人。或是寂光。
實報。方便土人。由大悲願力。
哀愍眾生。示生此界。
非是業牽。以此二種聖人。
與凡雜處。故曰凡聖同居土也。
問。同居土人有權實。
上三土亦有權實否。
答。方便土。二權一實。
若從同居斷惑而生。
如前九人。總名一實。
若從寂光實報。佛及菩薩。
為誘定性二乘。及地前菩薩。
令入正位。示居方便。
是名二權。實報土中。
一權一實。四十一位。
總名一實。妙覺法佛。
現報身相。名之為權。
寂光土中。唯實無權。
以是諸佛所遊居故。
初明四土名義竟。 ^872b28

○二明四土染淨 ^873a18

四土染淨者。觀經疏云。
五濁輕重。同居淨穢。
體析巧拙。有餘淨穢。
若第頓入。實報淨穢。
分證究竟。寂光淨穢。
妙宗釋云。五濁者。
劫濁。見濁。煩惱濁。
眾生濁。命濁。此五濁輕。
所感同居則淨。如極樂世界。
妙喜世界也。五濁重者。
則薉。如今娑婆世界也。
即娑婆亦分淨穢不同。
如四教凡位。皆令濁輕。
所感皆淨。而圓教輕濁。
感同居依正最淨。
言體析巧拙。有餘淨穢者。
體者。通教體空觀。
析者。藏教析空觀。
通人智巧。用觀則巧。
了達五陰當體本空。
不待分析而後知空。
以此體空智慧。斷惑證真也。
藏人智拙。用觀則拙。
必以四大五陰分析。
而後知人空。以此析空智慧。
斷惑證真也。然此土淨相亦寬。
析觀感薉。可在三藏。
體觀感淨。不專通人。
衍門三教。對三藏析。
俱明體法。通但空體。
別次第體。圓不次第體。
三人生彼。俱感淨相。
圓人最淨。言次第頓入。
實報淨薉者。次第者。
別教次第三觀也。
頓入。乃圓教一心三觀也。
別人根鈍。不了即中。
故先修空觀。斷見思。
次修假觀。斷塵沙。
後修中觀。斷無明。
故曰次第三觀也。
圓人根利。了達諸法。
唯一念心。一念心具足諸法。
非一非諸。亦一亦諸。
不斷而斷。圓斷五住。
故曰一心三觀也。
而言淨薉者。若論證實。
則唯一淨。今約教道。
別十地不融。所感則薉也。
言分證究竟。寂光淨薉者。
分證。指別妙覺。究竟。
乃圓妙覺。而分淨薉者。
別圓妙覺。同證寂光。
若論斷惑。別妙覺僅斷十二品無明。
則與圓二行齊猶。
屬分證位。圓教斷惑。
則有四十二品。乃名究竟。
故曰分證究竟。寂光淨薉也。 ^873a20

○三明四土橫豎 ^873b26

論四土橫豎者。約別圓二人論也。
豎論者。出於同居。
乃入方便。出於方便。
乃入實報。出於實報。
而入寂光。斷惑既淺深不同。
住處亦高下逈別。
橫論則不移當處。
所見自殊。於同居土。
橫超上三土。所謂見思斷盡。
即見方便。塵沙斷盡。
分破無明。即見實報。
亦得分見寂光。無明斷盡。
即得了了見於寂光。
於方便土。橫超上二。
謂實報寂光。於實報土。
橫超一土。謂寂光。
寂光土無復可超。
亦無橫豎。又約諸佛菩薩。
及三乘聖人。隨於己土。
橫豎自在。寂光土能為眾生。
現下三土。實報能現下二。
方便能現同居。又同居土能示上三土。
方便能示上二土。
實報土。能示寂光土也。
初辯四土竟。 ^873b28

○二述緣起 ^873c4

夫緣起者。現前一念妄心。
乃一法界總緣起。
徹祖曰。最初迷真起妄。
則曰一念妄動。末後返妄歸真。
則曰一念相應。是則起妄之後。
歸真之前。更有何法。
能外此一念乎。是故一念悟隨淨緣。
即佛法界緣起。迷隨染緣。
即九法界緣起。十方虗空。
是此一念迷昧。一切國土。
是此一念澄凝。四生正報。
乃此一念情想合離。
四大依報。是此一念動靜違順。
唯依此念。變現諸法。
離此念外。無法可得。
原此一念。本是法界。
從緣而起。緣無自性。
全體法界。故得橫遍十方。
豎窮三際。離過絕非。
不可思議。法爾具此威神。
法爾具此功用。今以此念。
念於西方阿彌陀佛。
求生極樂淨土。正當念時。
西方依正。已在我之心中。
而我此心。已在西方依正之內。
如兩鏡交光。相含互照。
此橫遍十方之相也。
若約豎窮三際。則念佛時。
即見佛時。亦即成佛時。
求生時。即往生時。
亦即度生時。三際同時。
更無前後。帝網珠光。
難齊全體。南柯夢事。
略類一斑。此理悟之最難。
信之最易。但能直下承當。
終必全身受用。可謂參學事畢。
所作已辦矣。如或未能。
但當任便觀察。隨分受用耳。
述緣起竟。 ^873c6

○三明宗旨。又四。
初直示唯心。二進明萬法。
三絕待圓融。四超情離見。
初又分四。初約現等三量。
楷定唯心。二約事理二門。
辯明具造。三約名體同異。
揀定真妄。四約本有現前。
折衷指點○今初。 ^873c46

宗者。綱宗。旨。謂旨趣。
須知一句阿彌陀佛。
以唯心為宗。此唯心之義。
須以三量楷定。三量者。
現量。比量。聖言量也。
現量。謂親證其理也。
如羅什大師。隨母入寺。
見佛鉢。喜而頂戴之。
俄而念曰。我年甚幼。
佛鉢甚重。何能頂戴。
是念纔動。忽失聲置鉢。
遂悟萬法唯心。高麗唯曉法師。
來此土參學。夜宿塚間。
渴甚。明月之下。見清水一汪。
以手掬而飲之。殊覺香美。
至次日清晨。乃見其水。
為墓中控出。遂惡心大吐。
乃悟萬法唯心。便回本國著述。
此皆現量親證也。
比量者。借眾相而觀於義。
比喻而知也。諸喻之中。
夢喻最切。如夢中所見。
山川人物。萬別千差。
皆不離我能夢之心。
離夢心外。別無一法可得。
即此可以比喻而知。
現前一切萬法。但唯心現也。
聖言量者。三界唯心。
萬法唯識。千經萬論。
皆如是說。楷定唯心竟。 ^874a8

○二約事理二門辯明具造 ^874a38

言辯明具造者。具。
謂理具。造。謂事造。
只此一念心中。本具十界萬法。
即此一念心性隨緣。
能造十界萬法。理具。
如金中本具。可成瓶盤釵釧之理。
事造。如工匠爐鎚之緣。
造成瓶盤釵釧之器。
又理具。如 #CB15097;中本具可成種種食物之理。
事造。如水火人工之緣。
造成種種食物。由有理具。
方有事造。理若不具。
事何所造。所以理具。
但具事造。離理具外。
別無事造。由有事造。
方顯理具。事若不造。
爭知理具。所以事造。
秪造理具。離事造外。
別無理具也。已辯具造竟。 ^874a40

○三約名體同異揀定真妄 ^874b12

言揀定真妄者。佛法中有名同體異者。
有名異體同者。名同體異。
如心之一名。有肉團心。
有緣慮心。有集起心。
有堅實心。肉團心。
同外四大。無所知識。
緣慮心。通於八識。
以八種識。皆能緣慮自分境故。
此則是妄。集起心。
唯約第八。以能集諸法種子。
能起諸法現行故。
此則真妄和合。堅實心者。
即堅固真實之性。
乃離念靈知。純真心體也。
今言唯心者。乃唯堅實純真之心也。
名異體同者。如諸經中所說真如。
佛性。實相。法界等。
種種極則之名。皆此堅實純真心也。
已揀真妄竟。 ^874b14

○四約本有現前折衷指點 ^874b34

言折衷指點者。以諸經皆言無始本有真心。
夫既曰本有。即今豈無。
而今現有。即本有也。
若無無始。則無現前。
若離現前。豈有無始。
是故不必高尊本有。
遠推無始。但現前一念心之自性。
即本有真心也。以現前一念。
全真成妄。全妄即真。
終日隨緣。終日不變。
離此現前一念之外。
豈別有真心可得哉。
古德云。威音那畔。
不離今世門頭。眾生現行無明。
即是諸佛不動智體。
其庶幾乎。由上四義。
以顯唯心。故一以唯心為宗也。
初直示唯心竟。 ^874b36

○二進明萬法 ^874c6

進明萬法者。又一句阿彌陀佛。
以唯佛為宗。以一切萬法。
既是心現。全體唯心。
心無彼此。心無分齊。
於十界萬法。若依若正。
假名實法。隨拈一法。
皆即心之全體。皆具心之大用。
如心橫遍。如心豎窮。
以唯心義成。唯色。
唯聲。唯香。唯味。唯觸。
唯法。乃至唯微塵。
唯芥子。一切唯義俱成。
一切唯義俱成。方成真唯心義。
一切唯義不成。但有唯心之虗名。
而無唯心之實義。
以一切唯義俱成。
故曰法無定相。遇緣即宗。
唯微塵唯芥子。尚可為宗。
八萬相好莊嚴之果地彌陀。
反不可以為宗也。
故以唯佛為宗。第二進明萬法竟。 ^874c8

○第三絕待圓融 ^874c30

絕待圓融者。又一句阿彌陀佛。
以絕待圓融為宗。
於十界萬法。隨拈一法。
無非即心全體。具心大用。
橫遍十方。豎窮三際。
離於四句。絕於百非。
獨體全真。更無有外。
彌滿清淨。中不容他。
一法既爾。萬法皆然。
各約諸法。當體絕待無外。
是為絕待。又以十界萬法。
各各互遍。各各互含。
一一交羅。一一該徹。
彼彼無障無礙。各各無壞無雜。
如當臺古鏡。影現重重。
如帝網千珠。迴環交攝。
此約諸法迭互相望。
是為圓融。今合絕待圓融為一宗。
正絕待時。即圓融。
正圓融時。便絕待。
非離絕待。別有圓融。
絕待。絕待其圓融。
非離圓融。別有絕待。
圓融。圓融其絕待。
絕待圓融。各皆不可思議。
今共合為一宗。則不思議中不思議也。
第三絕待圓融竟。 ^874c32

○第四超情離見 ^875a10

超情離見者。以但約諸法絕待。
離過絕非。已超一切眾生情妄執著。
三乘賢聖所見差別。
若約諸法圓融。圓該四句。
融會百非。尤非凡情聖見之所能及。
故總立超情離見為宗。
初以唯心為宗。次以唯佛為宗。
三以絕待圓融為宗。
末以超情離見為宗。
總此四重宗旨。方是一句彌陀正宗宗旨。
豈易言哉。第三明宗旨竟。 ^875a12

○第四顯勝益 ^875a26

夫見道而後修道。
修道而後證道。此乃千聖同途。
千古不易之定論也。
然見道。豈易言哉。
若依教乘。必大開圓解。
若依宗門。必直透重關。
然後得論其修道。
否。則便為盲修瞎練。
不免撞牆磕壁。墮坑落塹矣。
唯淨土一門則不然。
從是西方過十萬億佛土。
有世界名曰極樂。
其土有佛。號阿彌陀。
今現在說法。但發願持名。
即得往生。此乃佛心佛眼。
親知親見之境界。
非彼三乘賢聖。所能知見也。
但當深信佛言。依此而發願持名。
即是以佛知見為知見。
不必另求悟門也。
又餘門修道。必悟後依法修習。
攝心成定。因定發慧。
因慧斷惑。所發之慧。
有勝有劣。所斷之惑。
有淺有深。然後方可論其退與不退。
唯此淨土門中。唯以信願之心。
專持名號。持至一心不亂。
淨業即為大成。身後決定往生。
一得往生。便永不退轉矣。
又餘門修道。先須懺其現業。
若現業不懺。即為障道。
則進修無路矣。修淨業者。
乃帶業往生。不須懺業。
以至心念佛一聲。
能滅八十億劫生死重罪故。
又餘門修道。須斷煩惱。
若見思煩惱分毫未盡。
則分段生死不盡。
不能出離同居國土。
唯修淨業者。乃橫出三界。
不斷煩惱。從此同居。
生彼同居。一生彼土。
則生死根株便永斷矣。
既生彼土。則常常見佛。
時時聞法。衣食居處。
出於自然。水鳥樹林。
皆悉說法。同居土中。
橫見上三土。諸上善人。
俱會一處圓證三種不退。
一生便補佛位。然則淨土一門。
最初省求悟門。末後不待發慧。
不須懺業。不斷煩惱。
至極省要。至極徑捷。
及其證入。至極廣大。
至極究竟。學者當細心玩味而詳擇之。
毋以一時貢高。失此殊勝最大利益也。
顯勝益竟。大科解淨土已竟。 ^875a28

○二解生無生又三。
初約教。二揀收。三破立○今初。 ^875b38

言約教者。四教皆有生無生義。
若不細揀。則有儱伺之過。
約藏教者。綱宗云。
諸行無常。是生滅法。
生滅滅已。寂滅為樂。
因滅會真。滅非真諦。
滅尚非真。況苦集道。
真諦在因果事相之外。
故依衍教。判為偏真無生也。
約通教者。諸法不自生。
亦不從他生。不共。
不無因。是故說無生。
解苦無苦而有真諦。
苦尚即真。況集滅道。
此乃即真無生也。
約別教者。真如法性。
隨緣不變。在生死而不染。
證涅槃而非淨。逈超二邊。
不即諸法。此乃但中無生也。
約圓教者。如來之藏。
不變隨緣。隨緣不變。
隨拈一法。無非法界。
心佛眾生。三無差別。
在凡不減。在聖不增。
此乃圓教圓超四句。
圓該四句。不思議之無生也。
約教竟。 ^875b42

○二揀收 ^875c20

言揀收者。謂揀去前三無生。
收入圓乘也。何者。
藏教則生滅滅已。
寂滅為樂。生滅者。
二十五有生滅法也。
寂滅者。偏真涅槃生也。
無生在生滅之外。
此論生無生者。乃即生之無生。
故非藏教之意也。
通教雖言生即無生。
不得意人。終歸#CB01926;斷之果。
又藏通二教。不言他方佛土。
此論乃他方淨土之生。
即是無生。故又非通教之意也。
別教雖言他方佛土。
而但中之理。不即二邊。
此論生無生者。乃即二邊之生。
即中道無生。故又非別教意也。
唯圓教即中之理。
即四土之生法。當體即中。
圓離四句。圓融四句。
謂生即無生也。亦即亦生亦無生也。
亦即非生非無生也。
舉一即四。全四即一。
故曰不可思議之無生。
正是此論之本旨。
故曰淨土生無生論也。 ^875c22

○三破立 ^875c48

破立者。世人有偏執有生者。
偏執無生者。偏執有生。
猶有往生之益。而偏執無生者。
大端墮在緣影妄想。
以為唯心淨土。自性彌陀。
故題曰。淨土生無生論。
正破緣影之虗妄。
而立乎淨土之生。
即心性之無生也。
故古德云。生則決定生。
去則實不去。又曰。
因緣所生法。我說即是空。
亦名為假名。亦名中道義。
下文論云。心具而造。
豈分能所。即心是佛。
即佛是心。即心是土。
即土是心。能造因緣。
及所造法。當處皆是心性。
故明此宗而求生樂土者。
乃生與無生兩冥之至道也。
解生無生竟。 ^876a2

○三解論字 ^876a22

梵語優波提舍。此云論義。
裂網疏云。謂問辯徵析。
剖斷開示。令得決定之謂也。
問辯徵析。乃教論。
剖斷開示。乃行論。
令得決定。乃理論。
又問辯徵析。乃名字位中聞慧教行理。
剖斷開示。乃觀行相似位中思慧教行理。
令得決定。乃分證位中修慧教行理。
又約教。乃世界悉檀之論。
約行。乃為人對治悉檀之論。
約理。乃第一義悉檀之論。
釋論題竟。 ^876a24

○第二釋論主 ^876a38

明者。國號也。朱氏而有天下。
稱為大明。天台山。
浙江之山也。在台州之北。
幽溪者。地名。在山內。
沙門者。梵語。或云桑門。
皆梵音不同。什師云。
佛法及外道。凡出家者。
皆稱沙門。乃出家之都稱。
或翻息心。瑞應經云。
息心達本源。故號為沙門。
又云勤息。謂勤求戒定慧。
息滅貪嗔癡。今釋沙門有四教。
各分四種。謂勝道沙門。
說道沙門。活道沙門。
污道沙門。若勤求藏通戒定慧。
息見思之心。證三乘果。
乃藏通二教勝道沙門。
若從真起應。說生滅無生二種四諦。
乃說道沙門。若稟二教。
修七科道品。乃活道沙門。
不然者。乃污道沙門也。
別圓亦然。傳燈。乃論主之諱也。
謂傳真諦燈。俗諦燈。
中諦燈。次第燈。一心燈。
今造此論。乃傳西方唯心四土。
自性三身。一心妙蓮燈也。
和南者。梵云。槃那寐。
或云。槃談。訛云和南也。
皆翻我禮。即禮拜也。
撰者述也。造也。大師俗姓葉。
浙江衢州人。少從進賢映庵禪師薙髮。
隨謁百松法師。聞講法華。
恍有神會。次問楞嚴大定之旨。
百松瞪目周視。燈即契入。
百松以金雲紫袈裟授之。
一生修法華。大悲。
光明。彌陀。楞嚴等懺。
無虗日。卜居幽溪高明寺。
先有土人葉祺。葬親寺後。
夢神云。此聖道場地。
將有肉身菩薩大作佛事。
可速遷。祺不信。俄舉家病困。
懼而徙焉。翌日燈至。
即其地立天台祖庭。
學侶輻輳。嘗於新昌大佛前。
登座豎義。眾聞石室天樂鏗鏘。
講畢乃寂。而著作此論。
融會三觀。闡揚淨土法門。
每歲修四三昧。身先率眾。
精進勇猛。註楞嚴維摩等經。
凡染翰。必被戒衲。
前後應講七十餘期。
預知時至。手書妙法蓮華經五字。
復高唱經題者再。
泊然而寂。總標論題竟。 ^876a40

○二請加述意。又二。
初歸命請加。二造論成益○今初。
orig:: 
　　稽首能仁圓滿智　無量壽覺大導師
　　所說安養大乘經　了義了義至圓頓
　　妙德普賢觀自在　勢至清淨大海眾
　　馬鳴龍樹及天親　此土廬山蓮社祖
　　天台智者并法智　古往今來宏法師
　　我今皈命禮三寶　求乞冥加發神識
commentary::  ^876b48

造論宏法。必先歸命三寶者。
略有四義。一順古先聖賢儀式故。
二令增長眾生福德善根故。
三不同外道議論無宗本故。
四顯示能歸所歸性空寂。
感應道交難思議故。
須知歸命。有能歸所歸。
請加。有能請所請。
先明能歸。文中稽首者。
下拜首至地。舉身業。
總攝三業也。又言歸命者。
乃身命歸依也。歸者。
投向義。返還義。生死海中。
唯三寶功德可作恃怙。
故應投向。三寶體性。
即眾生現前介爾心性。
由無始來背覺合塵甘自逃背。
今背塵合覺。復本心源。
故名返還。命者。依於色心連持不斷之所假立。
非有實法。但為眾生迷情之所寶重。
隨順世間語言。舉此總攝三業也。
將此最重之命。投向住持三寶。
則為增上緣。研此假立命根本不可得。
便返還一體三寶也。
能仁下。所歸三寶。
又三。先明佛寶。二明法寶。
三明僧寶。能仁圓滿智。
無量壽覺大導師者。
佛寶也。初句明此土教主。
次句彼土導師。梵語釋迦牟尼。
此云能仁寂默。能仁表大悲。
不住涅槃。寂默表大智。
不住生死。乃悲智雙運。
立此嘉稱。又能仁者。
姓也。阿含云。昔有輪王。
姓甘蔗氏。聽次妃之譖。
擯四太子。至雪山北。
自立城居。以德歸人。
不數年間。乃為強國父王悔憶。
遣使往召。四子辭過不還。
父王三嘆。我子釋迦。
因此命族。又云。住直樹林。
又號釋迦。既於林立國。
即以林為姓。寂默者。
字也。本行經云。又諸釋種。
立性憍慢多言。及見太子。
悉皆默然。王云。宜字牟尼。
又能仁表大悲。而有生緣悲。
法緣悲。無緣悲。寂默表大智。
而有一切智。道種智。
一切種智。今三悲究竟。
三智圓滿。三悲為福德莊嚴。
三智為智慧莊嚴。
福慧雙足。莊嚴法身。
故曰釋迦牟尼也。
無量壽者。彼土接引導師也。
要解云。梵語阿彌陀。
正翻無量。本不可說。
本師以光壽二義。
收盡一切無量。壽則豎。
窮三際。光則橫遍十方。
橫豎交徹。即法界體。
今言無量壽。乃舉豎以攝橫也。
覺者。謂自覺。覺他。
覺滿。悟性真常。了惑虗妄。
名自覺。運無緣慈。
度有情界。名覺他。
窮源極底。行圓果滿。
名覺滿也。大導師者。
然佛具三身引物。
若行人至觀行相似位中。
不為見思所亂。故感彌陀變化身。
及諸聖眾。引歸同居方便二種淨土。
若至分證位中。不為二邊所亂。
故感受用身。及諸聖眾。
引歸實報寂光二種淨土。
然佛有四十八種大願。
又具三身普引。故曰大導師也。
佛寶竟。二明法寶。
所說者。佛為能說。
經為所說。安養者。
梵云須摩提。此云安養。
又云清泰。又云極樂。
乃永離眾苦。第一安隱之謂。
大乘者。大乃對小而言。
具體相用三大。法華經云。
其車高廣。眾寶莊校。
其車高。故言體大。
其車廣。故言相大。
眾寶莊校。故言用大。
乘者。車乘。約喻為名。
運載為義。而有三種。
謂理乘。隨乘。得乘。
體大為理乘。相大為隨乘。
用大為得乘。又所乘三大為理乘。
能乘三智為隨乘。
能所究竟為得乘。
經者。梵云修多羅。
此云契經。謂契緣。
契事。契理。契緣為教經。
契事為行經。契理為理經。
又契緣。故為世界悉檀之經。
契事。故為為人。對治二種悉檀之經。
契理。故為第一義悉檀之經。
了義者。謂了明第一義諦之理。
中道之理。為理了明。
佛法界證窮此理。
為事了明。安養諸經。
具此事理二了。故曰了義中了義也。
至圓頓者。謂圓教之理。
具四義故名圓。謂圓妙。
圓融。圓足。圓頓。今淨土法門。
念念之中。圓轉五濁故妙。
圓淨四土故融。圓見三身故足。
圓證三不退故頓。
帶業往生。一生成佛。
可謂至圓至頓也。
法寶竟。三明僧寶。 ^876c16

○妙德者。梵語文殊師利。
或云曼殊室利。此云妙德。
亦云妙吉祥。謂文殊生時。
十事吉祥。謂光明滿室。
甘露盈庭。地湧七珍。
神開伏藏。雞生鳳子。
猪娩龍豚。馬產麒麟。
牛生白澤。倉變金粟。
象具六牙。具此十瑞。
故曰妙吉祥。生於舍衛國。
多羅聚落。梵德婆羅門家。
從母右脅而生。身紫金色墮地能語。
尋於佛所出家。首楞嚴三昧經。
過去無量阿僧祇劫。
南方世界名平等。
佛號龍種上尊王如來。
即文殊是。央掘經言。
現在北方常喜世界。
歡喜藏摩尼寶積佛。
即文殊是。悲華經言。
阿彌陀佛。為轉輪王時。
第三王子。名曰王眾。
於寶藏佛所。發菩提心。
願於來世。行菩薩道。
無有齊限。莊嚴佛剎。
大寶填廁。又無惡觸。
及諸女人。及其名字。
佛即改王眾字。號為文殊師利。
授記曰。於未來世。
南方世界。名曰清淨無垢寶窴。
成阿耨多羅三藐三菩提。
號曰普現如來。 ^877b36

○普賢者。梵云邲輸#CB02494;陀。
悲華經云。阿彌陀佛。
為轉輪王時。第八王子。
名曰泯圖。於寶藏佛前發願。
願於是不淨世界。
修菩薩行。復當修治莊嚴。
十千不淨世界。令得嚴淨。
如青香光明無垢世界。
亦當教化無量菩薩。
令心清淨。皆趣大乘。
悉使充滿我之世界。
佛即改泯圖名。號為普賢。
授記未來於北方知水善淨功德世界。
成阿耨多羅三藐三菩提。
號曰智剛吼自在相王如來。 ^877c18

○觀自在者。梵云阿那婆婁吉低輸。
此云觀世音。又名觀自在。
現在西方極樂世界。
為補處菩薩。悲華經云。
往昔劫中。阿彌陀佛為轉輪王時。
觀世音菩薩。為第一太子。
名曰不眴。爾時寶藏如來。
為轉輪王授記已。
不眴太子。前白佛言。
世尊。今我以大音聲。
告諸眾生。我之所有一切善根。
盡回向阿耨多羅三藐三菩提。
願我行菩薩道時。
若有眾生。受諸苦惱恐怖等事。
退失正法。墮大暗處。
憂愁孤窮無有救護。
若能念我。稱我名字。
若其為我天耳所聞。
天眼所見。是眾生等。
若不得免斯苦惱者。
我終不成阿耨多羅三藐三菩提。
世尊。我今復當為眾生故。
發上勝願。願轉輪聖王。
於安樂世界。作佛事已。
入無餘涅槃。乃至正法住時。
我於其中修菩薩道。
是佛正法初夜滅。
即其後夜。成阿耨多羅三藐三菩提。
時寶藏佛。尋為授記曰。
汝觀天人三惡一切眾生。
生大悲心。欲斷眾生諸苦惱故。
欲令眾生住安樂故。
今當字汝為觀世音。
無量壽佛般涅槃已。
第二恒河沙阿僧祇劫。
彼土轉名一切珍寶所成就世界。
所有種種莊嚴。無量無邊。
安樂世界所不能及。
汝於菩提樹下。成阿耨多羅三藐三菩提。
號遍出一切光明功德山王如來。 ^877c34

○勢至者。梵語摩訶那鉢。
此云大勢至。現在極樂世界。
第二補處菩薩也。
悲華經云。昔阿彌陀佛。
為轉輪王時。大勢至為第二太子。
名曰尼摩。爾時寶藏如來。
為王及第一太子授記已。
第二王子。亦白佛言。
世尊。如我所有身口意業。
清淨福德。盡以回向阿耨多羅三藐三菩提。
願遍出一切光明功德山王佛。
始初成道。我當先請轉於法輪。
隨其說法。所經時節。
於其中間行菩薩道。
是佛涅槃後。正法滅已。
我於其後。次第成於阿耨多羅三藐三菩提。
我作佛時。所作佛事。
世界所有種種莊嚴。
般涅槃後。正法住世。
悉如彼佛。等無有異。
爾時佛告第二王子。
汝今所願。取大世界。
如汝所願。當於如是最大世界。
成阿耨多羅三藐三菩提。
號曰善住珍寶山王如來。
由汝願取大世界故。
因是字汝為得大勢。 ^878a26

○馬鳴者。梵語阿溼矩沙。
此云馬鳴。東天竺桑岐多國婆羅門。
得法於夜奢尊者。
嘗製大乘起信論。
末後勸人求生淨土曰。
眾生以住此娑婆世界。
自畏不能常值諸佛。
親承供養。懼畏信心。
難可成就。意欲退者。
當知如來有勝方便。
攝護信心。謂以專意念佛因緣。
隨願得生他方佛土。
常見於佛。永離惡道。
如修多羅說。若人專念西方極樂世界。
阿彌陀佛。所修善根。
回向願求生彼世界。
即得往生。常見佛故。
終無有退。若觀彼佛真如法身。
常勤修習。畢竟得生。
住正定聚。後付法於迦毗摩羅尊者已。
即入龍奮迅三昧。
挺身虗空。如日輪相。
還復本位。而取涅槃。 ^878b6

○龍樹者。梵云那伽曷樹那。
此云龍樹。南天竺國梵志之裔。
得法於迦毗摩羅尊者。
意欲廣演經教。時大龍菩薩。
即以神力。接入龍宮。
開七寶函。與諸方等經典。
九十日中。通解甚多。
龍即送之出宮。還天竺國。
大宏法施。嘗造毗婆沙論。
論中有稱讚彌陀偈。
其略曰。若人願作佛。
心念阿彌陀。應時為現身。
是故我歸命。彼佛本願力。
十方諸菩薩。來供養聽法。
是故我稽首。彼土諸菩薩。
具足諸相好。以自莊嚴身。
我今皈命禮。又造大智度論云。
菩薩常修念佛三昧因緣故。
所生常值諸佛。如般舟三昧中說。
菩薩入是三昧。即見生阿彌陀佛國。
後付法迦那提婆尊者已。
入三昧。如蟬蛻而去。
按入楞伽經。佛告大慧云。
大慧汝當知。善逝涅槃後。
未來世當有。持於我法者。
南天竺國中。大名德比丘。
厥號為龍樹。能破有無宗。
世間中顯我。無上大乘法。
得初歡喜地。往生安樂國。
自世尊入寂。七百年而龍樹出世。
適符佛記。 ^878b28

○天親者。梵云婆藪盤豆。
此云天親。言天親者。
菩薩乃毗紐天親也。
北天竺富婁叉國人。
於一切有部出家受業。
樂聞小乘。輒毀大乘經典。
後聞其兄無著。誦十地經。
聞已感悟。追悔前愆。
欲自斷舌。無著止之曰。
昔以舌毀大乘。今以舌讚大乘。
補過自新。猶為善矣。
斷舌絕言。其利安在。
天親於是精研覃思。
製大乘論。凡百餘部。
並行於世。所製無量壽經論。
開示淨土。立五念門。
一禮拜。二讚歎。三作願。
四觀察。五回向。冠以偈曰。
世尊我一心。歸命盡十方。
無礙光如來。願生安樂國。
我作論說偈。願見彌陀佛。
普共諸眾生。往生安樂國。
平居兼修兜率觀。
願覲慈氏。後捨壽。
經六月現形。告無著曰。
吾已生慈氏前矣。 ^878c14

○廬山蓮社祖者。
慧遠大師也。師姓賈氏。
雁門樓煩人。幼而好學。
博綜六經。尤善莊老。
時道安法師。建剎太行恒山。
遠往歸之。聞講般若經。
豁然開悟。因投簪受業。
精思諷誦。以夜繼晝。
安歎曰。使道流東國者。
其在遠乎。晉太元六年。
過潯陽。見廬山閒曠。
可以棲止。乃立精舍。
號龍泉寺。時遠同門慧永。
先居廬山西林。欲邀同止。
而遠學侶寖眾。西林隘不可處。
刺史桓伊。為遠更立寺山東。
遂號東林。遠於是率眾行道。
鑿池種蓮。於水上立十二葉蓮華。
因波隨轉。分刻晝夜。
以為行道之節。既而四方清信之士。
聞風而至者。百二十三人。
遠曰。諸君之來。能無意於淨土乎。
乃造西方三聖像。
建齋立社。令劉遺民著發願文。
勒之石。居山三十年。
跡不入俗。專志淨土。
澄心觀想。三見聖像而沉厚不言。
義熙十二年〔七月晦夕〕於般若臺之東龕。
方從定起。見阿彌陀佛。
身滿虗空。圓光之中。
有諸化佛。觀音。勢至。
左右侍立。又水流光明。
分十四支。回注上下。
演說苦。空。無常。無我之音。
佛告遠曰。我以本願力故。
來安慰汝。汝後七日。
當生我國。又見社中先化者。
佛陀耶舍。慧持。慧永。
劉遺民等。皆在側前揖曰。
師早發心。何來之晚。
遠謂弟子法淨。惠寶曰。
吾始居此山十一年。
三覩聖像。今復再見。
吾生淨土必矣。即自製遺戒。
八月六日。端坐入寂。
年八十三。 ^878c38

○天台智者。乃天台山智顗大師也。
字德安。姓陳。潁川人。
母孕時。夢香煙五采。
縈繞懷抱。及誕。室內光明洞然。
眼有重瞳。臥必合掌。
坐必向西。少長見像即禮。
逢僧必敬。年十八歲。
投湘州果願寺。法緒出家。
誦法華經。兼通律藏。
性樂禪悅。詣光州大蘇山。
禮慧思禪師。思一見曰。
昔日靈山同聽法華。
宿緣所追。今復來矣。
即示以普賢道場。
為說四安樂行。顗乃於此山。
修法華三昧。始經三夕。
誦至藥王品。是真精進。
是名真法供養如來。
身心豁然。寂然入定。
照了法華。達諸法相。
陳光大元年。初至金陵。
居瓦官寺。創宏禪法。
太建七年。往臨海天台山。
結庵於北峯。居焉。
未幾。奉詔入金陵。
陳亡。去之廬山。又周遊荊揚間。
隋開皇十四年。歸天台。
前後造寺三十六所。
佛像八十萬軀。親度僧一萬四千人。
贖魚#CB05443;溪梁六十餘所。
作放生池。表聞於朝。
嚴禁採捕。龍天致敬。
道俗向化。法教於斯大盛。
晉王廣。從受菩薩戒。
奉以名曰智者。嘗作淨土十疑論。
觀經疏等。顗化緣既畢。
往剡東石城寺。謂弟子曰。
吾當卒於此矣。命施牀東壁。
面向西方。專稱阿彌陀佛。
觀音。及般若名。又令多然香火。
唱無量壽佛經。及觀經題竟。
弟子請云。未審大師證入何位。
沒此何生。顗曰。吾不領眾。
必淨六根。損己利人。
但證五品。吾諸師友。
今從觀音。勢至。皆來迎我。
言訖端坐。如入三昧。
年六十七。開皇十七年。
十一月二十四日也。 ^879a36

○法智者。名知禮。
字約言。明州金氏子。
其父母禱佛求嗣。
夢神僧#CB06078;一童子。
#CB15030;之曰。
此佛子羅睺羅也。
未幾。生禮。七歲喪母。
號哭不絕。白父求出家。
遂往太平興國寺。
依洪選師得度。稍長。
依寶雲寺。義通法師。
學教觀。圓頓之旨。
一受即了。湻化中。
通既歸寂。受請主乾符寺。
尋徙保恩院。敷揚教觀。
學徒踵至。明州旱。
禮與慈雲式公。修光明懺。
約三日不雨。當自焚一手。
如期。果大雨。大中祥符三年。
重建保恩。賜名。曰延慶。
六年。建念佛施戒會。
親為疏文。以勸念佛。
結萬人以為一社。
心心繫念。日日要期。
每歲仲春。同集一處。
同修供養。同聽法音。
會彼萬心。以為一志。
俾成淨業。誓取往生。
自此二月望日。每歲舉會以為常。
嘗集十僧。修法華懺三年。
期以懺畢焚身。供養妙經。
求生淨土。後為眾沮不果。
復集十僧。修大悲懺三年。
然三指供佛。天禧四年。
駙馬李遵勗。奏禮高行。
賜號法智大師。敕令住世演教。
禮以從上諸祖。闡揚淨土。
多談事相。罕示觀門。
暫被時機。未窮圓頓。
因取天台觀無量壽經疏。
研極理奧。曲暢元風。
成妙宗鈔。數萬餘言。
其餘撰述。多指歸淨土。
妙宗最切。時方詔天下立放生池。
禮歲遇佛生日。結放生會。
集眾作法。天聖六年。
正月元日。將示寂。
建光明懺七日。至五日。
結跏趺坐。召大眾說法畢。
驟稱阿彌陀佛數百聲。
奄然而逝。年六十九。
露龕二七日。爪髮加長。
闍維時。舌根不壞。
若蓮花然。上能歸所歸竟。
下能請所請。我今皈命禮三寶者。
能請也。求乞冥加發神識。
所請也。能請具四感。
所請具四應。感應四句。
釋在後文。此中感為顯感。
冥加。乃法身冥應也。
發神識者。求乞三寶加其智慧也。
皈命請加竟。 ^879b36

○二造論成益。
orig:: 
　　敬採經論秘密旨　闡明淨土生無生
　　普使將來悟此門　斷疑生信階不退
commentary::  ^879c46

上二句。明造論。下二句。
乃成益也。秘密旨者。
三德密藏之旨。三德者。
法身。般若。解脫。名為三。
皆具常樂我淨。名為德。
此三不縱橫。不並別。
不可思議。故曰秘密。
涅槃云。安置諸子秘密藏中。
我亦不久自住其中。
故知自他初心。無不皆修。
自他後心。無不皆入。
即下文一念心性圓三諦理。
以圓三觀而證入。
所謂常寂光土也。
闡明者。發明也。淨土生無生者。
謂因緣所生法。全體即中道無生也。
普使將來悟此門。
斷疑生信階不退者。
疑雖無量。大略有三。
一者邪疑。但信緣影之虗妄。
不信佛土之唯心。
二者偏疑。但信偏空之真。
不知妙有之俗。三者漸疑。
但信修德之漸。不知性德之橫。
今悟此門。則斷邪疑生正信。
斷偏疑生圓信。斷漸疑生頓信。
不退有三。一位不退。
入聖流不墮凡地。
二行不退。恒度生不墮二乘地。
三念不退。心心流入薩婆若海。
今入此門。念念中圓斷三疑。
圓生三信。圓證三不退也。
第二請加述意竟。 ^880a4

○第三分門立論。
於中又二。初分門。
二立論○今初。
orig::  ^880a38

將造此論。立為十門。
一一真法界門。二身土緣起門。
三心土相即門。四生佛不二門。
五法界為念門。六境觀相吞門。
七三觀法爾門。八感應任運門。
九彼此恒一門。十現未互在門。
commentary::  ^880a42

徹祖曰。十門大旨。
初明理具。二明事造。
前二是總。後八為別。
三四兩門。偏顯性德。
五等諸門。偏顯修德。
第九橫論。第十豎論。
然於其間。第五一門為最要。
以事理總別性修橫豎等義。
舉不外此一念。以是全體法界故。
是故學者。但能於此一門洞明。
則前後諸門。盡在是矣。
又此十科皆稱門者。
門以能通為義。謂此十科。
門門皆通故。下明立論。
先明第一。 ^880b2

○初一真法界門。
又二。初偈頌。二論文○今初。
orig::  ^880b18

一真法性中。具足十法界。
依正本融通。生佛非殊致。
commentary::  ^880b20

此科明理具者。謂眾生一念心性。
本具三千實相。法華經云。
唯佛與佛。乃能究盡諸法實相。
何謂諸法實相。所謂諸法如是相。
如是性等也。謂此心中。
本具十法界。十界各具十界。
共成百界。每界又具十如是。
則成千如是。故曰百界千如也。
又有假名一千。實法一千。
依報一千。則成三千。
此三千法。不離一念妄心。
妄心既然。妄境亦爾。
隨拈一香一華一塵一聲。
皆即三千實相。是故依正融通。
生佛非殊也。 ^880b22

○二論文分二。初立義。
二防難。初又三。初總標。
二別釋。三結成○今初。
orig::  ^880b40

論曰。一真法界。即眾生本有心性。
此之心性。具無量德。
受無量名。
commentary::  ^880b44

若約性德。隨拈一法。
皆即法界。皆具無量德。
受無量名。今言眾生心性者。
乃觀心釋。謂心佛眾生。
三無差別。若約佛法釋。
初機之人。則疑太高。
若約眾生法。又疑太廣。
故但就現前一念第六意識釋。
近而復要也。眾生者。
謂五陰四大和合。
假曰眾生。本有者。
本來非無。強名曰有也。
心性者。寂而常照。
強名曰心。照而常寂。
強名曰性。德者。實有功能。
名者。隨功立號也。
總標竟。 ^880b48

○二別釋二。初徵釋具德。
二徵釋受名。初又四。
初分別三德。二融會三德。
三會同三諦。四引經證明。
初又二。初總標。二別明○今初。
orig::  ^880c16

云何具無量德。舉要言之。
謂性體。性量。性具。 ^880c22

○二別明又三。初明性體。
二明性量。三明性具○今初。
orig::  ^880c24

云何性體。謂此心性。
離四句。絕百非。體性堅凝。
清淨無染。不生不滅。
常住不壞。
commentary::  ^880c28

離四絕百。正顯體。
體性下四句。明具德。
四句者。謂有句。無句。
亦有亦無句。非有非無句。
百非。謂上四句。各具四句。
四四成十六句。約三世。
則成四十八句。已起四十八。
未起四十八。則成九十六句。
加根本四句。共為百句也。
而言離絕者。謂此性體。
本離言說相。離名字相。
離心緣相。法華云。
是法非思量分別之所能解。
謂一落思量分別。
則不出四句。若執四句。
則成外道四句邪見。
故般若云。般若如大火聚。
四邊不可觸。觸著便燒。
然亦不可定離。墮絕言見。
若能融會之。則般若如清涼池。
四門皆堪入道。而成圓教四門。
故起信論云。復次真實空者。
從本已來。一切染法。
不相應故。離一切法差別相故。
無有虗妄分別心故。
應知真如。非有相。
非無相。非亦有亦無相。
非非有非無相。非一相。
非異相。非亦一亦異相。
非非一非異相。略說。
以一切眾生妄分別心不能觸。
故立為空。據實道理。
妄念非有。空性亦空。
以所遮是無。能遮亦無故。
下明具德。體性堅凝。
我德也。我者。主宰義。
能為主故。不被所破。
故曰堅凝。顯心性乃十界萬法之主。
清淨無染。淨德也。
謂本性清淨。無五住之惑染。
不生不滅。樂德也。
謂本無分段變易二種生滅故。
常住不壞。常德也。
又四句。各具四德。
明性體竟。 ^880c32

○二明性量。
orig::  ^881a28

云何性量。謂此心性。
豎窮三際。橫遍十方。
世界有邊。虗空無邊。
虗空有邊。心性無邊。
現在有邊。過未無邊。
過未有邊。心性無邊。
無盡無盡。無量無量。
commentary::  ^881a30

三際者。過去現在未來為三世。
過去亦具三。謂過去過去。
過去現在。過去未來。
現在亦具三。謂現在過去。
現在現在。現在未來。
未來亦具三。謂未來過去。
未來現在。未來未來。
加根本一世。則成十世。
古德云。十世古今。
始終不離於當念。
故曰豎窮三際也。
十方者。約正報則為十界。
約依報則曰十方。
據華嚴經。此世界海。
有須彌山微塵數風輪所持。
能持寶光牟尼香水海。
此香水海。出大蓮華。
名種種光明蕊香幢。
此世界住在其中。
此世界金剛輪圍山內。
所有大地中。有十不可說佛剎微塵數香水海。
此香水海中。各有大蓮華。
一一蓮華。各有世界種。
於中安住。一一世界種。
各有二十重華藏世界。
次第布列。如此十不可說佛剎微塵數香水海雖多。
不出一念心性之相分。
故曰無邊剎海。自他不隔於毫端。
故曰橫遍十方也。
世界有邊等四句。
釋橫遍義。謂上佛剎微塵數香水海中。
重重世界雖多。總不出虗空外。
故曰世界有邊。虗空無邊也。
虗空有邊。心性無邊者。
虗空有相。心性無相故。
楞嚴經云。空生大覺中。
如海一漚發。有漏微塵國。
皆依空所生。漚滅空本無。
況復諸三有。又曰。
十方虗空。生汝心內。
猶如片雲。點太清裏。
故曰虗空有邊。心性無邊也。
現在有邊等四句。
釋豎窮義。現在有邊者。
過去未來。乃現在之邊際故。
過未無邊者。過未無盡故。
過未有邊。心性無邊者。
經云。心生種種法生。
心滅種種法滅。心生。
乃過去邊際。心滅。
乃未來邊際。故曰過未有邊。
心性本無生滅。故曰無邊也。
無盡無量者。總結也。
上句結豎。下句結橫。
無盡者。謂非有盡之無盡。
乃離四句絕百非之無盡。
無量亦然。明性量竟。 ^881a36

○三明性具又三。
初明假名。二明正報。
三明依報○今初。
而言假名者。乃十法界。
各各名字。謂此名字。
依正報實法而立。
謂佛名字。乃至地獄名字。
對實法而言。故曰假名也。
orig::  ^881b46

云何性具。謂此心性。
具十法界。謂佛法界。
菩薩法界。緣覺法界。
聲聞法界。天法界。
修羅法界。人法界。
畜生法界。餓鬼法界。
地獄法界。此是假名。
commentary::  ^881c6

釋此假名又二。初略釋假名。
二略明法界。謂此心性具十法界者。
謂具假名。實法。依報。
三千法也。梵云佛陀。
此云覺者。謂自覺。
覺他。覺滿。自覺異凡夫。
覺他異二乘。覺滿異菩薩。
佛則三覺圓。萬德備。
故名覺者。梵云菩提薩埵。
此云覺有情。約自行。
則雖然覺悟。而情念未盡。
故曰覺有情。約化他。
則為覺悟有情眾生也。
梵云辟支迦羅。此翻緣覺。
而有二種。若出有佛世。
修十二因緣。觀悟道。
名緣覺。若出無佛世。
無師自悟。則名獨覺。
聲聞者。大乘則以佛道聲。
令一切聞。故曰聲聞。
小乘則聞佛四諦音聲而悟道。
故曰聲聞。梵云提婆。
此云天。天者。天然。
為常受天然之樂。
故云天。此攝六欲。
四禪。四空。梵云阿修羅。
此云無端正。男醜女美。
又翻非天。謂似天而非天也。
而有天人鬼畜四類。
梵云摩#CB00145;舍喃。
此云人。人者。忍也。
謂能安忍違順也。
此該四洲。梵云底栗車。
此云畜生。此該水陸空三種。
梵云閃多。此云鬼。
謂有財。少財。無財等。
梵云泥犂耶。此云無有。
謂無樂有苦。地獄。
乃此方約義立名。
謂地下之獄。故名地獄。
此分大小寒熱等不同。
此略釋假名。二釋法界有三義。
謂十數是能依。法界是所依。
能所合稱。故言十法界。
又此十法界。各各因。
各各果。不相混濫。
故言十法界。又此十法。
一一當體是法界。
故言十法界。釋假名竟。 ^881c12

○二明正報。
orig::  ^882a10

復有正報。謂佛五陰。
菩薩五陰。乃至地獄五陰。
此是實法。
commentary::  ^882a12

正報者。謂無明為因。
業為緣。所感名色。
即指此名色乃正感之報。
故曰正報。言名色者。
謂第八識投胎時。
識心無相。但有其名。
故曰名。父精母血。
有質之法。故曰色。
五陰者。開名色二法而為五。
開名。為受想行識四陰。
色。即色陰。陰者。陰蓋義。
蓋覆法身故。又名五蘊。
蘊者。積聚義。積聚生死故。
佛五陰者。非漏非無漏法性五陰。
謂真善妙色。第一正受。
無上妙慧。真性解脫。
一切智見。菩薩五陰者。
謂亦有漏亦無漏五陰。
淨不淨色。樂無樂受。
我無我想行。常無常識。
緣覺聲聞。無漏五陰。
謂戒。定。慧。解脫。解脫知見。
人天。善有漏五陰。
四惡趣。惡有漏五陰。
此是實法者。對假名而言也。
正報竟。 ^882a16

○三明依報。
orig::  ^882a40

復有依報。謂佛國土。
菩薩國土。乃至地獄國土。
commentary::  ^882a42

依報者。乃十界眾生所依住故。
又依正報所感故。
佛國土者。謂佛所依常寂光淨土。
菩薩國土分三。若圓別菩薩。
無明破者。居實報國土。
亦分入寂光國土。
若見思盡者。依方便國土。
若未盡者。依人天住。
通菩薩惑盡者。依方便國土。
未盡者。依人天住。
藏菩薩。依人天住。
聲聞緣覺惑盡者。
依方便住。未盡者。
依人天住。天依宮殿住。
人依地住。修羅依海底海畔住。
畜生依地水空住。
鬼依糞穢火住。八寒八熱。
乃地獄國土。此上十界。
界各具十共。成百界。
又各具十如是。共成千如是。
復有假名一千。正報一千。
依報一千。共成三千。
又理具三千。事造三千。
兩重三千。同居一念。
故曰性具也。明性具竟。
已上分別三德竟。 ^882a44

○二融會三德。
orig::  ^882b22

令易解故。作此三種分別。
得意為言。即性具是性體性量。
性體離過絕非。即性具十界離過絕非。
性體堅凝。清淨無染。
不生不滅。常住不壞。
性具十界亦然。性量豎窮橫遍。
無盡無盡。無量無量。
性具十界亦然。正報五陰。
同性體性量。清淨周遍。
依報國土亦然。
commentary::  ^882b24

融者。和也。謂和會三德也。
釋此又二。初會假名。
二例依正。初又二。
初總。次別。令易解故。
作此三種分別。得意為言。
即性具是性體性量。
此乃總融會也。下乃別會。
又二。初融會體具。
次融會量具。文云。
性體離過絕非。即性具十界離過絕非者。
此顯現前事法界一切諸法。
隨拈一香一華。乃至一微塵一芥子。
皆是性體。皆離四句。
皆絕百非也。性體堅凝。
清淨無染。不生不滅。
常住不壞。性具十界亦然者。
乃顯隨拈一香一華。
乃至微塵芥子。皆是常樂我淨四德也。
此乃融會體具。下融會量具。
性量豎窮橫遍。無盡無盡。
無量無量。性具十界亦然者。
乃隨拈一香一華。
皆豎窮橫遍。無盡無量也。
此足顯事事無礙法界也。
此融會假名竟。下例明依正也。
正報五陰。同性體性量。
清淨周遍。此乃例明正報也。
謂十界正報五陰。
乃至地獄極惡五陰。
亦是性體離過絕非。
體性堅凝。清淨無染。
不生不滅。常住不壞。
亦是性量之豎窮橫遍。
無盡無量也。依報國土亦然者。
例明依報也。謂乃至地獄極惡依報。
隨拈一法。皆是性體離過絕非。
體性堅凝。清淨無染。
不生不滅。常住不壞。
亦是性量之豎窮橫遍。
無盡無量也。故偈云。
依正本融通。生佛非殊致也。
此融會三德竟。 ^882b34

○三會同三諦。
orig::  ^882c30

此之三法。亦名三諦。
性體即中諦。性量即真諦。
性具即俗諦。
commentary::  ^882c32

諦者。謂自性不虗。
故稱為諦。又見此三諦。
得不顛倒覺。故稱為諦。
又能以此示於他。
故稱為諦。中諦者。
統一切法之謂也。
故下文云。離即離非。
是即非即也。真諦者。
泯一切法也。故下文云。
一切俱非也。俗諦者。
立一切法也。故下文云。
一切俱即也。會同三諦竟。 ^882c36

○四引經證明又二。
初引三藏文證。二引七大文證。
初又三。初引空如來藏。
二引不空如來藏。
三引空不空如來藏○今初。
orig::  ^882c48

故楞嚴經云。而如來藏妙明圓心。
非心。非空。非地水火風。
非眼耳鼻舌身意。
非色聲香味觸法。
非眼界。乃至非意識界。
非無明。乃至非老死。
非無明盡。乃至非老死盡。
非苦集滅道。非智。
非得。非檀那。乃至非般剌若。
非怛答阿羯。非阿羅訶。
非三藐三菩。非常樂我淨。
此即性量無相。是為真諦。
commentary::  ^883a6

大佛頂文句云。此正顯心性。
正隨緣而成十界染淨諸法。
而染淨法中。隨拈一法。
皆即豎窮橫遍。無盡無量之圓融大真諦也。
一切俱非者。即藏性如實空義。
正隨緣而常不變也。
言如來藏妙明圓心者。
隨緣不變名為如。
不變隨緣名曰來。
唯是一心名曰藏。
不可思議故曰妙。
性自靈知故曰明。
豎窮橫遍故曰圓。
重在圓字。為顯性量。
然此三諦。有橫有豎。
豎。則即橫論豎。橫。
則即豎論橫。今云一切俱非。
乃即豎論橫也。首言非心者。
即指心法。次非空。
乃至非般剌若。指眾生法。
次如是乃至非常樂我淨。
即指佛法。意顯心佛眾生。
三無差別。約真諦而論。
故曰一非一切俱非也。
若即橫論豎。豎中亦具三諦。
眾生法中。非空。至非意識界。
是六凡法。屬俗諦。
非無明。乃至非老死。
非無明盡。乃至非老死盡。
是緣覺法。非苦集滅道。
非智非得。乃聲聞法。
此二屬真諦。緣覺法中。
非無明。乃至非老死。
乃流轉門。非無明盡。
乃至非老死盡。乃還滅門。
聲聞法中。苦集滅道。
乃生滅四諦。非智非得。
乃聲聞之果。非檀那。
乃至非般剌若。及六波羅蜜。
是菩薩法。非怛答阿羯。
至非常樂我淨。乃佛法。
此二屬中諦。梵云怛答阿羯。
此云如來。阿羅訶。
此云無生。三藐三菩。
此云正徧知。今一切俱非。
所謂一空一切空。
假中皆空。不思議大真諦也。
空如來藏竟。 ^883a18

○二引不空如來藏。
orig::  ^883b16

而如來藏元明心妙。
即心。即空。即地水火風。
即六凡。即二乘。乃至即如來常樂我淨。
此即性具十界。是為俗諦。
commentary::  ^883b18

此文略。若約全文云。
以是俱非世出世故。
即如來藏元明心妙。
即心即空等也。以是俱非世出世者。
結上起下。非六凡。
故非世。非四聖。故非出世。
由其一切俱非。所以一切俱即。
即者。是也。此顯染淨諸法。
隨拈一法。無不具足三千實相。
是圓融俗諦。一切俱即。
即藏性如實不空義。
正隨緣而常不變也。
元明心妙。重一妙字。
為顯性具。心佛眾生。
三無差別。一即。一切俱即。
又三諦俱即。所謂一假一切假。
空中皆假。不思議大俗諦也。
不空藏竟。 ^883b24

○三引空不空如來藏。
orig::  ^883b42

而如來藏妙明心元。
離即離非。是即非即。
此即性體統攝。是為中諦。
commentary::  ^883b44

文云。以是俱即世出世故。
即如來藏妙明心元等。
以是俱即世出世故者。
結上起下。由其俱非。
而又俱即。所以即妙明心元。
此顯十界染淨諸法。
隨拈一法。無不皆是離過絕非。
圓融中諦。一切雙遮雙照。
即藏性遮照同時義。
正隨緣而常不變也。
妙明心元。重一元字。
為顯性體統攝。離即離非。
乃雙遮上文。是即非即。
乃雙照上文。心佛眾生。
三無差別。一遮照。
一切遮照。又三諦俱遮俱照。
即所謂一中一切中。
空假俱中。不思議大中諦也。
引三藏文證竟。 ^883b48

○二引七大文證。
orig::  ^883c20

又云。如來藏性色真空。
性空真色。清淨本然。
周遍法界。地水火風空見識。
莫不如是。地水火風空見識。
即性具也。清淨本然。
性體也。周遍法界。
性量也。又地水火風空。
清淨本然。周遍法界。
即依報國土性體性量也。
見識清淨本然。周遍法界。
即正報五陰性體性量也。
commentary::  ^883c22

此中文分二節。又云如來藏性色真空。
至莫不如是。乃引經文。
下乃釋義證成。經中地大則曰性色真空。
性空真色。清淨本然。
周遍法界。空大則曰性覺真空。
性空真覺。見大則曰性見覺明。
覺精明見。總攝聞覺知。
識大則曰性識明知。
覺明真識。妙覺湛然。
周遍法界。文雖少差。
不出二諦。故曰莫不如是也。
下乃釋成。又二。初總。
次別。地水火風空見識。
乃總十法界依正二報。
故曰性具也。七大各各清淨本然。
離過絕非。故為性體。
各各周遍法界。故為性量也。
下乃別釋。謂別其依正各具三諦也。
引經證明竟。大科徵釋具德已竟。 ^883c34

○二徵釋受名。
orig::  ^884a8

云何受無量名。舉要言之。
此之心性。或名空如來藏。
或名真如。佛性。或名庵摩羅識。
或名大圓鏡智。或名菩提。
涅槃。性體性量名空如來藏。
即性具十界五陰國土名空如來藏。
性體性量名真如佛性。
即性具等名真如佛性。
性體性量名庵摩羅識。
即性具等名庵摩羅識。
性體性量名大圓鏡智。
即性具等名大圓鏡智。
性體性量名菩提涅槃。
即性具等名菩提涅槃。
commentary::  ^884a10

文分二段。初略引七名。
一法不立。名空如來藏。
不妄不變。名真如。
離過絕非。名佛性。
洞照萬法。名大圓鏡智。
諸佛所得。名菩提。
寂靜無為。名涅槃。
分別一切而無染。
名庵摩羅識。此云清淨識。
二融會七名。性體性量名空如來藏。
即性具等名空如來藏者。
謂性具十界依正。
隨拈一法。皆名空如來藏等也。
又既論十界。必分六即。
謂理即空如來藏。
乃至究竟空如來藏。
故下文明初後心也。
真如佛性等準知。
第二別釋竟。 ^884a24

○三結成。
orig::  ^884a42

故曰。一真法性中。
具足十法界。依正本融通。
生佛非殊致。 ^884a44

○大科立義竟。 ^884a48

○二防難又二。初問。
二答。初又二。初雙開二心。
二初後互難○今初。
orig::  ^884b2

問曰。此一真法界。
為初心是。為後心是。
commentary::  ^884b6

初心者。理即位。後心者。
究竟位。言六即者。
六明事相。因果無差。
即顯理性。初後體同。
無機子曰。癡禪任性。
濫上聖以矜高。狂慧隨情。
居下凡而自屈。由是天台大師明六即佛。
破二種見。揀其太過。
六分因果之事殊。
收彼不收。即顯聖凡之理等。
六即頌曰。動靜理全是。
行藏事盡非。冥冥隨物去。
杳杳不知歸。此頌理即佛也。
方聽無生曲。始聞不死歌。
今知當體是。翻恨自蹉跎。
此頌名字即佛。念念照常理。
心心息幻塵。徧觀諸法性。
無假亦無真。此頌觀行即佛。
四住雖先落。六塵未盡空。
眼中猶有翳。空裏見華紅。
此頌相似即佛。豁爾心開悟。
湛然一切通。窮源猶未盡。
尚見月#CB15167;朧。
此頌分證即佛。從來真是妄。
今日妄皆真。但復本時性。
更無一法新。此頌究竟即佛。
今雙開二心。乃以事難理也。 ^884b8

○二初後互難。
orig::  ^884b36

若初心是。應無七名。
若後心是。應無九界。
初後俱墮。立義不成。
commentary::  ^884b38

應無七名者。不達七名各具六即。
應無九界者。不達佛證窮十界。 ^884b42

○二答又二。初略明。
二詳釋○今初。
orig::  ^884b46

答曰。此正顯初心是。
以初心是故。方有後心是。
以後心是故。方顯初心是。
commentary::  ^884b48

言初心後心者。有初。
有初初。有後。有後後。
初者。因也。初初者。
因性也。後者。果也。
後後者。果性也。若論事相。
則初後天淵。若論理性。
則因果一體。今一真法界。
乃十界之性。故初後俱是也。 ^884c4

○二詳釋又三。初以初證後非無九界。
二聖凡六即辯其初後。
三以後證初非無七名○今初。
orig::  ^884c12

云何以初心是故。
方有後心是。如果地依正融通。
色心不二。垂形九界。
方便度生。悉由證此因心所具。
故曰。諸佛果地融通。
但證眾生理本。故得稱性施設。
無謀而應。若不然者。
何異小乘外道。作意神通。
commentary::  ^884c16

果地依正融通。色心不二者。
果地乃妙覺果。謂後心也。
此地以如如理為依報。
如如智為正報。理智不二。
故依正融通。身土一如。
故色心不二也。垂形九界。
方便度生者。方者。
法也。便者。用也。謂佛於九法界中。
示十界之形像。又用四教十六門。
六十四悉檀方便。
引九界眾生同證理性也。
悉由證此因心所具者。
乃證窮十界因心所具三諦之理。
證真諦而得般若之相。
證俗諦而得解脫之用。
證中諦而得法身之體。
故荊溪大師云。諸佛果地融通。
但證眾生理本也。
稱性施設。無謀而應者。
稱真諦性。施設藏通二教。
稱俗諦性。施設別教。
稱中諦性。施設圓教。
或頓施。或漸施。或秘密施。
或不定施。曲盡其宜。
無方不可。皆是無心而應物。
故曰無謀而應也。
作意神通者。謂起心作意始有通也。
通有六種。謂天眼。
天耳。宿命。他心。神足。
漏盡。此六通。又有修得報得。
鬼天報得五通。外道因根本禪。
發得五通。三乘依八背捨。
八勝處等。修得五通。
證果時得漏盡通。
圓教依法華經云。
諸根通利。智慧明了。
即諸根互用。乃中道之通。
今無謀而應。即中道之通。
不須作意。任運成就故。
亦名無記化化禪。
以初證後竟。 ^884c24

○二聖凡六即辨其初後。
orig::  ^885a18

故法智大師曰。六即之義。
不專在佛。一切假。
實。三乘人天。下至蛣#CB04762;。
地獄色心。皆須六即。
辯其初後。所謂理蛣#CB04762;。
名字蛣#CB04762;。
乃至究竟蛣#CB04762;。
以論十界皆理性故。
無非法界。一不可改。
故名字去。不唯顯佛。
九亦同彰。至於果成。
十皆究竟。
commentary::  ^885a20

妙宗云。六種即名。
皆事。理。體不二義。
而事有逆順。名字等五。
順修事。唯理即一。
純逆修事。此逆順事。
與本覺理。體皆不二。
體既不二。其逆順名。
自何而立。以知不二。
事皆合理。名之為順。
其不知者。事皆違理。
故名為逆。名字等五。
皆知皆順。若初理即。
唯迷唯逆。而迷逆事。
與其覺理。未始暫乖。
故名即佛。以全體是故。
免於退屈。六分別故。
免於上慢。六不離即。
即不離六。六即義成。
圓位可辯。又六即辯位。
有權有實。若權論者。
前三教亦論六即。
乃至四惡趣。以十二因緣。
亦可辯其初後。雖具六即。
乃權論耳。又不能言六即佛也。
若據實而判者。若知實理者。
攝入名字位中。其未知者。
盡在理即位中。故妙宗云。
未得圓聞。齊別內凡。
尚屬理即。以七方便。
未解妙名。豈知即佛。
此中判位。唯約圓判也。
蛣#CB04762;者。
 #CB04762;螂蟲也。
理蛣#CB04762;等者。
以劣例勝也。謂乃至地獄。
一色一心。尚論六即。
何況佛也。以論十界皆理性故。
無非法界。一不可改者。
問。何以地獄色心。
乃至蛣#CB04762;。
皆以六即辯其初後。
答曰。以論十法界。
當體全是本覺理性。
無非一真法界全體。
故曰。一一不可改。
此乃明其圓人所悟不二之理。
前三教人全然不知。
況其餘也。名字去。
不唯顯佛。九亦同彰者。
從名字位。至分證位。
不但佛性顯。乃至地獄性。
蛣蜣性。假名性。正報性。
依報性。微塵芥子性。
一顯一切顯。故云發心住者。
一發一切發也。至於果成。
十皆究竟者。究竟位中。
佛究竟菩薩亦究竟。
乃至地獄一色一心。
一切皆究竟也。辯初後竟。 ^885a30

○三以後證初非無七名。
orig::  ^885b34

云何以後心是故。
方顯初心是。正由後心果地。
全證眾生理本。故果地七種名目。
悉是眾生性德美稱。
但眾生在迷。故無此稱。
尅論性德。豈可言無。
故初後俱善。立義成矣。
commentary::  ^885b36

性德者。心性本有功能也。
美稱者。美名也。謂既有此功能。
便有此美名也。眾生在迷者。
迷有二種。謂界內眾生迷於事。
界外眾生迷於理。
由此二迷。不悟性德。
故無此美名也。防難竟。
第一一真法界門竟。 ^885b44

○二身土緣起門。
又二。初偈頌。二論文○今初。
orig::  ^885c6

一真法界性。不變能隨緣。
三身及四土。悉由心變造。
commentary::  ^885c8

一真法界性。不變能隨緣者。
謂一念心性之體。
雖不變。而用能隨緣。
譬如虗空。雖非羣相。
而不拒彼諸相發揮。
暗相發揮。喻九界緣起。
明相發揮。喻佛界緣起。
雖然發揮。虗空常自不變。
雖然不變。不拒發揮。
故曰正隨緣而常不變。
正不變而常隨緣也。
三身四土者。十界皆具三身。
九界苦即法身。惑即報身。
業即化身也。 ^885c10

○二論文分二。初正辯緣起。
二結示淨宗。初又二。
初唯心變造。二變造唯心○今初。
orig::  ^885c24

論曰一真法界性。
即前文所明性體性量性具也。
教中說真如不變隨緣。
隨緣不變者。正由性體性量即性具故。
如君子不器。善惡皆能。
故晉譯華嚴經云。
能隨染淨緣。具造十法界。
謂真如性中所具九法界。
能隨染緣。造事中九法界。
真如性中所具佛法界。
能隨淨緣。造事中佛法界。
所以能者。正由性具。
性若不具。何所稱能。
天台家言。正由理具。
方有事用。此之謂也。
commentary::  ^885c28

釋初句可知。教中下。
釋不變能隨緣。引佛語也。
真如者。乃心性之異名。
不妄不異之義也。
正由性體性量即性具故者。
譬如虗空體。虗空量。
即明暗二境故。心性亦然。
全鬼性體性量。即所見之火。
人性體量。即水。六凡體量。
即同居。二乘即方便。
菩薩即實報。佛即寂光。
如君子不器。善惡皆能者。
引世間法。例出世間法也。
儒云君子不器者。
不為一才一藝所能局也。
例出世間者。君喻性體。
子喻性量。器喻性具。
有正報器。依報器。
又有善器。惡器。有漏器。
無漏器。亦有亦無漏器。
非有非無漏器。體量之君子。
無所不能。故曰不器也。
晉譯華嚴經下。引經證明。
初引華嚴宗。二引台宗。
梵語佛陀#CB02494;陀羅。
此云覺賢。大乘三果人。
甘露飯王之苗裔。
此土與羅什相見。
什有所疑。多就咨決。
東晉義熙十四年。
於謝司空寺。譯華嚴經六十卷。
堂前池內。有二童子。
常從池出。捧香散華。
謂真如下。釋經義也。
真如性中所具九法界等者。
謂一念心性中本具六凡見思惑。
能隨有漏業緣。造事中六凡法界。
心性中本具二乘塵沙惑。
能隨無漏業緣。造事中二乘法界。
心性中本具菩薩無明惑。
能隨亦有漏亦無漏緣。
造事中菩薩法界。
真如性中所具佛法界等者。
謂一念心性中本具如來智慧。
能隨非有漏非無漏緣。
造事中佛法界。所以能者。
乃心性之妙用也。
性若不具。何以顯其妙哉。
天台下。又引台宗證成也。
唯心變造竟。 ^885c42

○二變造唯心。
orig::  ^886a44

是知事中。十法界三身四土。
悉由真如隨緣變造。
既曰真如不變隨緣。
隨緣不變。則事中染淨身土。
當體即真。無一絲毫可加損於其間者。
楞嚴經云。見與見緣。
並所想相。如虗空華。
本無所有。此見及緣。
元是菩提妙淨明體是也。
commentary::  ^886a46

此中二段。初正明。
楞嚴下。引證也。事中十界者。
謂事法界也。法界者。
一切眾生身心本體。
法者。軌則義。界。具性分二義。
若約事說。即分義。
若約理說。即性義。
以此性分互相交絡。
則成四種法界義。
一者事法界。謂十界眾生。
身心差別。各有分齊。
二理法界。謂十界眾生。
同一理體。三理事無礙法界。
謂理由事顯。事由理成。
理事互融。名理事無礙。
四事事無礙法界者。
謂一一分齊事法。
稱性互融。一多相即。
大小互容。重重無盡。
名事事無礙也。三身者。
法報化也。十界各具三身。
謂九界苦。即法身。
業即解脫。即應化身。
惑即般若。即報身。
得論六即。佛界三身。
又論單複。四土。亦論亦即。
若依若正。若單若複。
若凡若聖。悉由真如隨緣而變造。
當體即真者。謂事法界中。
隨拈一法。當體即性體性量。
離過絕非。豎窮橫遍也。
一法既爾。法法皆然。
故得互相攝入。主伴重重。
而成事事無礙法界也。
故曰無一絲毫法。
可加於其間。可損於其間也。
楞嚴經下。引證也。
見者。十界八識能緣見分。
心法也。見緣者。十界八識所緣相分。
境法也。所想相者。
眾生不了如幻。妄起我法二執也。
如虗空華。本無所有者。
不唯我法本空。而且心境如幻也。
此見及緣。元是菩提妙淨明體者。
謂心境二法。唯一真如性體性量也。
正辯緣起竟。 ^886b8

○二結示淨宗。
orig::  ^886c6

若然。則娑婆。極樂。
此世眾生當生九品。
彌陀已成吾心當果。
悉由心性之所變造。
心具而造。豈分能所。
即心是佛。即佛是心。
即心是土。即土是心。
即心是果。即果是心。
能造因緣。及所造法。
當處皆是心性。故明此宗而求生樂土者。
乃生與無生兩冥之至道也。
commentary::  ^886c8

結示淨宗者。謂結示唯心之宗。
唯佛之宗。絕待圓融之宗。
超情離見之宗也。
此中二段。初結唯心變造。
示生則決定生義。
二結變造唯心。示無生則決定無生義也。
若然者。承上文也。
娑婆極樂者。明唯心變造之土也。
此世眾生當生九品者。
明唯心變造眾生也。
彌陀已成吾心當果者。
明唯心變造之佛也。
故曰悉由心性之所變造也。
下明無生義。心具而造。
豈分能所者。謂國土眾生及佛。
並是心中本具。而今造出。
元無能生所生也。
即心是佛。即佛是心。
則佛無生也。即心是土。
即土是心。則土無生也。
即心是果。即果是心。
則果無生也。亦眾生無生也。
能造因緣。即十界之因也。
所造法。即十界之果也。
當處皆是心性者。
因緣當處是心。則因緣無生也。
果當處是心。則果無生也。
以此而例。唯心變造。
明其生則決定有生。
變造唯心。明其無生決定無生。
若二義相成。則決定亦生亦無生。
若二義互奪。則決定非生非無生也。
若言有生。乃唯佛之宗。
若言無生。乃唯心之宗。
若言非生非無生。
乃絕待之宗。若言亦生亦無生。
乃圓融之宗。一句中圓該四句。
而又圓超四句。而又正圓該時。
便圓超。正圓超時。
便圓該。圓超圓該。
同時無礙。乃超情離見之宗。
故曰明此宗旨而求生樂土者。
乃生與無生兩冥之至道也。
若再例釋者。亦是求也。
亦無求也。亦非求非無求也。
亦亦求亦無求也。
亦求生也。亦求無生也。
亦求非生非無生也。
亦求亦生亦無生也。
兩冥至道。亦四冥至道。
亦五冥至道。亦冥也。
亦不冥也。亦亦冥亦不冥。
亦不冥亦非冥至道也。
身土緣起門竟。 ^886c18

○三心土相即門。
又二。初偈頌。二論文○今初。
orig::  ^887a26

西方安樂土。去此十萬億。
與我介爾心。初無彼此異。
commentary::  ^887a28

即者。是也。謂即心是土。
即土是心也。心者。
乃一念之見分也。
土。乃相分。見相唯是一心。
故曰此見及緣。元是菩提妙淨明體。
云何於中有是非是也。 ^887a30

○二論文分二。初正辯。
相即。二問答申明○今初。
orig::  ^887a36

論曰。佛說阿彌陀經云。
從是西方過十萬億佛土。
有世界名曰極樂。
百億日月。百億須彌。
百億大海。百億鐵圍山。
名一佛土。十千為萬。
十萬為億。一佛國土。
已自廣大。況億佛土乎。
況十萬億乎。是則極樂國土。
去此甚遠。博地凡夫。
念佛求生。彈指即到者。
正由生吾心所具之佛土也。
言介爾心者。即凡夫念佛之心也。
剎那之心。至微至劣。
故稱介爾。謂十萬億遠之佛土。
居於凡夫介爾之心。
即心是土。即土是心。
故曰初無彼此異。
commentary::  ^887a38

百億日月等者。乃明三千大千世界。
為一佛所化。故為一佛土也。
三千。謂小千中千大千也。
一日月。一須彌。一大海。
一鐵圍。乃一四天下。
一千四天下。為小千世界。
一千小千。為中千。
一千中千。為一大千世界。
一共有百億日月等也。
十千為萬下。況顯其遠也。
博地下。正明相即。
博地者。大地也。剎那者。
此云極少時。一念中有九十剎那。
故曰極少。一念心起必具四分。
所生之土。乃相分。
能生之心。乃見分。
見相。唯一自證分。
及證自證分。四分唯是一心。
故曰即心是土。即土是心。
而無彼此也。正辯相即竟。 ^887b8

○二問答申明。
orig::  ^887b30

問曰。介爾之心。居於方寸博地疑團。
何能包許遠之佛土。
答曰。介爾之心。昧者謂小。
達人大觀。真妄無二。
蓋此妄心。全性而起。
性既無邊。心亦無際。
性如大海。心如浮漚。
全海為漚。漚還匝海。
蓋真如不變隨緣。
隨緣不變。既曰隨緣不變。
豈可以真妄而局大小哉。
commentary::  ^887b32

方寸者。肉團心也。
此心方圓。不出寸許。
故曰方寸。乃五臟中心臟。
浮塵意根。俗云神藏於心。
故曰居於方寸。亦第八識相分。
答中言真妄無二者。
真。謂真性。妄。謂妄心。
性。乃不變之體。心。
乃隨緣之用。體用不二也。
妄心全性而起者。
謂全豎窮橫遍之性。
起為介爾之心。全介爾之心。
即豎窮橫遍之性。
故曰性既無邊。心亦無際也。
性如大海。更以喻釋也。
文可知。心土相即門竟。 ^887b42

○四生佛不二門。
又二。初偈頌。二論文○今初。
orig::  ^887c10

阿彌與凡夫。迷悟雖有殊。
佛心眾生心。究竟無有二。 ^887c12

○二論文分四。初生佛分於迷悟。
二迷悟依於心性。
三心性體不受迷。
四稱性行無虗棄○今初。
orig::  ^887c14

論曰阿彌陀佛者。
果人也。成就三身。
四智。十力。四無所畏。
十八不共等功德。
凡夫者。因人也。具足無量恒沙煩惱。
造作無量恒沙業繫。
當受無量恒沙生死。
迷悟之相。譬彼雲泥。
commentary::  ^887c18

三身者。梵語毗盧遮那。
此云遍一切處。華嚴云。
法身徧在一切處。
一切眾生及國土。
三世悉在無有餘。
無有形相而可得。
梵語盧舍那。此云光明遍照。
梵網云。我今盧舍那。
方坐蓮華臺等。梵語釋迦牟尼。
此云能仁寂默。然此三名。
不可定執。晉譯華嚴。
皆盧舍那。唐譯皆稱毗盧遮那。
華嚴又云。或名釋迦。
或名遮那等。只是梵音不同耳。
雖有三名。本無異體。
然此三身。各論單複。
法身單。唯指本覺性體。
報身單。指始覺智圓。
化身單。指慈悲應現。
法身複者。一者自性清淨法身。
二者離垢妙極法身。
報身複者。一者自受用報身。
即諸佛智斷二德。
究竟果德。二者他受用報身。
即地上菩薩所見剎塵相好。
化身複者。一者應現身。
示成八相。二者變化身。
無而倏有。示現八相。
又有三種。一者勝應身。
謂地上所見。亦名他受用。
二者帶劣勝應身。
即通教三乘所見。
三劣應身。藏教所見丈六老比丘相。
四智者。謂轉八識成四智。
轉第八為大圓鏡智。
第七為平等性智。
第六為妙觀察智。
前五為成所作智。
十力者。一者是處非處智力。
知一切眾生果報因緣。
如作善業能得樂報。
名是處。作惡業望於善報。
名非處。二者知業智力。
知一切眾生三世所有業力。
三者知定智力。知禪三昧。
四者知根智力。知諸眾生上中下根。
五者知欲智力。知諸眾生種種欲樂。
六者知界智力。知諸眾生世間種種界分。
七者知至處智力。
知一切道至處相。
八者宿命智力。知過去一世乃至百千萬世。
姓名苦樂壽夭等。
九者天眼智力。見諸眾生生時死時。
善道惡道等。十者漏盡智力。
自知我生已盡。不受後有。
四無所畏者。一者一切智無畏。
謂於一切諸法。盡知盡見。
故無所畏。二漏盡無畏。
謂佛五住究盡。二死永亡。
故無所畏。三者說障道無畏。
謂於障道之法。能知能說。
故無所畏。四者說苦盡道無畏。
謂於盡苦之道。能知能說。
故無所畏。十八不共法者。
唯佛一人有。不與三乘共。
一者身無失。二者口無失。
三者意無失。四者無不定心。
五者無異想心。六者無不知已捨心。
七者欲無減。八者念無減。
九者精進無減。十者智慧無減。
十一者解脫無減。
十二者解脫知見無減。
十三者身業隨智慧行。
十四者口業隨智慧行。
十五者意業隨智慧行。
十六者知過去世無礙。
十七者知現在世無礙。
十八者知未來世無礙。
功德者。力用也。凡夫者。
因人也者。謂四教內凡外凡也。
因人則通。等覺皆名因人。
具足無量恒沙煩惱者。
見思煩惱。塵沙煩惱。
無明煩惱。恒沙業繫者。
謂有漏業。無漏業。
亦有亦無漏業。造業必感苦果。
故名為繫。恒沙生死者。
謂分段變易二種生死。
業多生死亦多也。
迷悟者。真中二種迷悟也。
譬彼雲泥者。天地懸殊也。
生佛分於迷悟竟。 ^887c26

○二迷悟依於心性。
orig::  ^888b24

而言究竟無二者。
謂據相而言。則不二而二。
約性而論。則二而不二。
蓋諸佛乃悟眾生心內諸佛。
眾生乃迷諸佛心內眾生。
所以悟者。悟眾生本具性體性量性具也。
所以迷者。迷諸佛所證性體性量性具也。
commentary::  ^888b26

據相而言者。謂按俗諦中事相而言也。
不二而二者。修德不同故。
即而常自六也。約性而論者。
約真諦理性而言也。
二而不二者。性德體一故。
六而常自即也。蓋諸佛下。
明不二所以也。諸佛者。
乃四教佛。法報應化也。
乃悟眾生心內諸佛者。
謂法佛乃眾生心內性體諸佛。
報佛乃眾生心內性量諸佛。
應化乃眾生心內性具諸佛。
眾生者。乃四教眾生。
謂九法界。乃迷諸佛心內眾生者。
謂菩薩乃諸佛心內無明眾生。
二乘乃諸佛心內塵沙眾生。
六凡乃諸佛心內見思眾生。
此明能迷能悟也。
所以下。明所迷所悟也。
譬如依方故悟。依方故迷。
所以悟者。悟眾生本具性體性量性具者。
謂法佛悟性體。報佛悟性具。
應化悟性量。又法佛圓悟。
報佛次第悟。應化體析悟也。
所以迷者。迷諸佛所證性體性量性具者。
謂菩薩迷性體。二乘迷性具。
六凡迷性量。又六凡全迷。
二乘迷俗中。菩薩迷中道。
迷悟依於心性竟。 ^888b34

○三心性體不受迷。
orig::  ^888c20

心性之妙。豈受其迷。
迷而不迷。斯言有在。
commentary::  ^888c22

非唯不受其迷。而亦不受其悟。
喻如定方原無動。
迷悟在於人。約人有迷悟。
方不屬迷悟。雖不屬迷悟。
而亦不離迷悟。故曰迷而不迷。
斯言有在。亦可言悟而不悟也。
心性體不受迷竟。 ^888c24

○四稱性行無虗棄。
orig::  ^888c32

故眾生本有性體。
即諸佛所證法身。
性量。即報身。性具。
即應身。四智。十力。
四無所畏。十八不共等功德。
會合可知。故古德云。
諸佛心內眾生。塵塵極樂。
眾生心內諸佛。念念證真。
故彌陀即我心。我心即彌陀。
未舉念時。早已成就。
纔舉心念。即便圓成。
感應道交。為有此理。
故念佛人。功不唐捐。
commentary::  ^888c34

會合可知者。三身已會合。
四智者。鏡智即法身。
乃性體。平等智即報身。
乃性量。成事智即應身。
乃性具。觀察智通三身。
十力。四無所畏。不共法等。
各分四教。四教合三身可知矣。
故古德云者。引古證也。
塵塵極樂者。眾生即佛故。
念念證真者。佛即眾生故。
由其佛即眾生。故彌陀即我心矣。
由其眾生即佛。故我心即彌陀也。
未舉念時早已成就者。
性德本然也。纔舉心念即便圓成者。
修德合性。故曰一念相應一念佛。
念念相應念念佛也。
感應道交二句者。
我為能感。佛為所感。
佛為能應。我為所應。
為有此不二之心焉。
生佛不二門竟。 ^888c46

○五法界為念門二。
初偈頌。二論文○今初。
orig::  ^889a20

法界圓融體。作我一念心。
故我念佛心。全體是法界。
commentary::  ^889a22

法界圓融體者。即事事無礙法界之體也。
豎窮橫徧故曰圓。
法法無礙故曰融。
作我一念心者。亦可說一念境。
一念香。一念華等。
無不可也。全體是法界者。
四種法界也。所念。
即事法界。能念。即理法界。
能所不二。即理事無礙法界。
具足三千。即事事無礙法界也。 ^889a24

○二論文二。初正辯念體。
二結示淨宗。初又三。
初正辯。二引證。三況顯○今初。
orig::  ^889a36

論曰。行者稱佛名時。
作佛觀時。作主伴依正餘觀時。
修三種淨業時。一心不亂時。
散心稱名時。以至見思浩浩。
恒沙煩惱。凡此有心。
皆由真如不變隨緣而作。
全體即是法界。
commentary::  ^889a40

三種淨業者。一者孝養父母。
奉事師長。慈心不殺。
修十善業。二者受持三皈。
具足眾戒。不犯威儀。
三者深信因果。讀誦大乘。
勸進行者。見思者。
謂見思二惑。見。謂身邊邪見戒。
思。謂貪嗔癡慢疑。
恒沙煩惱。謂煩惱無盡也。
徹祖十門大旨曰。
然於十門之中。第五一門為最要。
以事理總別性修橫豎等義。
舉不外此一念。以是全體法界故。
是故學者。但能於此一門洞明。
則前後諸門。盡在是矣。
今略為點示。先示本科。
行者正當稱名時。
便是作佛觀時。謂一心專注洪名。
便是能觀所觀。此中具足十法成乘。
所念洪名。即不思議境。
能念。即不思議菩提之心。
能所不二。即不思議止觀。
念念相應。即破法遍。
若達此意。即識通塞。
能念即念。所念即處。
即四念處。念念相續。
莫令不相續。即正勤。
若功行熟。即如意足。
以功行純熟。即五根生。
根生故力用長。即五力。
念念覺照。即七覺分。
安隱而行。即八聖道。
此道品調適。行住坐臥。
懇禱禮拜。即對治助開。
須識六即位次。莫起上慢。
莫令妄想所動。即能安忍。
以往生為期。即離法愛。
此即十乘觀法。亦是作主伴依正餘觀時。
觀經疏云。觀雖十六。
言佛便周。謂以主攝伴。
以正攝依也。亦是修三種淨業時。
謂我今念佛求生者。
正為過去無盡父母故。
無盡師長故。無量眾生故。
念念之中。具足如是三心。
一句洪名。乃上上品十善。
即此便是一體三皈。
念念相續。便具足眾戒。
行住坐臥不離。乃不犯威儀。
念佛為因。淨土為果。
正當念念相續。即大乘經典。
即此心佛。即第一義諦。
亦以此勸進行者。
亦是見思浩浩時。
煩惱不曾斷故。此略點本科。
再點十門。既曰法界全體。
便是一真法界門。
所念之佛即性具。
能念之心即性量。
能所不二即性體。
此即三諦。能念屬身。
所念屬土。能所惟一緣起。
即身土緣起門。即能是所即所是能。
即心土相即門。能念是生。
所念是佛。能所不二。
即生佛不二門。能念是觀。
所念是境。離能無所。
離所無能。即境觀相吞門。
境為妙假觀為空。
境觀雙亡即是中。
即三觀法爾門。能念為感。
所念為應。即感應任運門。
能念是此。所念是彼。
能所不二。即彼此恒一門。
念佛時。即往生時。
即成佛時。即度生時。
豎窮三際。即現未互在門。
再示釋題。一聲佛號。
圓具彌陀三身四土。
正當念時。便圓淨四土。
圓見三身。亦圓轉五濁。
圓證三不退。故文云。
以此妙心。念彼阿彌。
則彼三身。何身不念。
求彼四土。何土不生。
即釋淨土。一聲佛號。
即佛界大緣起。佛界既起。
九亦同彰。即示緣起。
一聲佛號。全佛即心。
即唯心之宗。全心即佛。
即唯佛之宗。非心非佛。
即絕待之宗。即心即佛。
即圓融之宗。無有思量分別。
即超情離見之宗。
即明宗旨。念佛時。
即成佛時。自然超出三乘權益。
即顯勝益。正當念時。
全體是生。唯是一心則無生。
非心非佛。則非生非無生。
心佛宛然。則亦生亦無生。
圓該四句。而又圓超四句。
而又正圓該時便圓超。
正圓超時便圓該。
圓該圓超。同時無礙。
生無生論也。示釋題竟。
稱佛名時如此。作佛觀時。
乃至見思浩浩。無不皆然。
介爾有心。三諦具足。
故是法界全體也。
正辯竟。 ^889a48

○二引證。
orig::  ^890a10

故法智大師云。法界圓融不思議體。
作我一念之心。亦復舉體作生作佛。
作依作正。 ^890a12

○三況顯。
orig::  ^890a16

若然者。餘心尚是。
況念佛心乎。
commentary::  ^890a18

餘心者。謂見思煩惱心。
眾生心尚是。況佛心乎。
正辯念體竟。 ^890a20

○二結示淨宗又二。
初示理本圓妙。二示行有等。
差○今初。
orig::  ^890a24

是故行者念佛之時。
此心便是圓融清淨寶覺。
以此妙心。念彼阿彌。
則彼三身。何身不念。
求彼四土。何土不生。
commentary::  ^890a28

圓融清淨寶覺者。
即法界圓融不思議體。
所念。即法身。能念。
即般若。能所不二。
即解脫。三德念念具足。
故曰圓融。不可思議。
故曰清淨。此心便是妙覺之體。
故曰寶覺。生佛不二。
故曰念彼三身。何身不念。
身土不二。故曰何土不生。
若不然者。不稱妙心也。
理本圓妙竟。 ^890a34

○二示行有等差。
orig::  ^890a46

但隨功行淺深。品位高下耳。
commentary::  ^890a48

上文明即事之理。
理本圓妙。此乃示即理之事。
事有等差。理本圓妙。
故六而常即。事有等差。
故即而常六。是故須分六即之義也。
若功行至觀行位。
則生同居淨土。分三輩九品。
通惑未斷故。見彌陀應化身。
若至相似位。則生方便淨土。
四住雖落。六塵本空故。
見彌陀勝應身。若至分證位。
則生實報淨土。亦名分證寂光淨土。
見佛報身。亦見法身。
雖生彼土。即生自土。
雖見他身。即見自身。
自他不二。故曰唯心淨土。
自性彌陀也。法界為念門竟。 ^890b2

○六境觀相吞門二。
初偈頌。二論文○今初。
orig::  ^890b20

十六等諸境。事理兩種觀。
彼此互相吞。如因陀羅網。
commentary::  ^890b22

十六諸境者。十六妙觀也。
初日輪懸鼓觀。乃至第六總觀。
為依報觀。第七華座觀。
至十三雜觀。為正報觀。
十四至十六。為九品往生觀。
此十六諸境。妙宗以事理二觀。
釋彼經文。事觀則但觀十六事境。
觀成則隨位往生。
理觀則了知十六。
唯是一心。故曰是心作佛。
是心是佛等也。觀成亦隨位往生。
若欲詳細。當觀妙宗。
茲不具錄。如因陀羅網者。
因陀羅。帝釋天之名也。
具云釋迦提婆因陀羅。
此云能天主。此天有網。
故曰因陀羅網。 ^890b24

○二論文二。初正辯相吞。
二結示淨宗。初又三。
初標有本。二明由致。
三示行相○今初。
orig::  ^890b42

論曰。境觀相吞者。
正由事事無礙也。
事事所以無礙者。
所謂有本者如是也。
commentary::  ^890b46

有本者。即下文由致。
乃明其本也。今先明事事無礙觀。
藕益大師釋觀想偈云。
能禮所禮性空寂。
感應道交難思議。
我此道場如帝珠等六句。
以明互遍互具妙觀。
深顯事事無礙法界也。
且初能禮。即我之三業。
謂身業翹勤。口業專至。
意業恭敬。此三並是因緣生法。
凡屬緣生。悉皆無性。
謂非自。他。共。離。故其性空寂由空寂故。
方成能感。即寂而感。
即感仍寂。故難思議。
其所禮者。即佛菩薩等三身。
此三並是因緣生法。
無性。故空寂。空寂。
故方成能應。即寂而應。
即應仍寂。故難思議。
如兩鏡相照。由明淨故。
方能互現。互為能照。
互為所照。感應之道交。
亦復如是。兩鏡中影。
雖各各重重無盡。
而無出入。亦無往來。
法性本然。詎可思議達此不思議法性已。
方知我之一室道場。
本與法界虗空界等。
十方三世諸佛菩薩。
無不炳現此一室中。
猶如帝珠。普現一切。
又知十方三世諸佛菩薩。
道場海會。無不皆然。
亦如帝珠。普現一切。
故我此身雖在於此。
決定普於一切諸佛菩薩之前而現其影。
此則不唯一身禮一佛。
亦復一身遍禮一切佛。
亦復一切身互禮一切佛。
稱性互遍。稱性互具。
此無盡身雲。人人本具。
不俟安排而後然。
我之身雲既然。佛菩薩身雲亦爾。
正報既爾。依報亦然。
故為事事無礙法界也。
標有本竟。 ^890c2

○二明由致。
orig::  ^890c48

蓋由法界圓融不思議體。
作我一念之心。亦復舉體作生作佛。
作依作正。既皆全體而作。
有何一法不即法界。
故曰一塵法界不小。
剎海法界不大。多亦法界少亦法界。
commentary::  ^891a2

由。謂因由。致。謂理致。
事事所以無礙者。
蓋由其法界圓融不思議不理致也。
圓融不思議體者。
即一真法界也。事事無礙者。
蓋由性具即性體性量故也。
作我一念心者。舉法界全體。
作我一念能修之心法。
非法界少分。此心既法界全體。
便即豎窮橫徧也。
亦復舉體作生作佛作依作正者。
亦舉法界全體。作所觀之生法佛法依法正法。
亦非法界少分。乃至一塵一芥。
法法皆然。既皆全體而作。
有何一法不即豎窮橫徧。
故曰一塵法界不小。
剎海法界不大。法界無大小故。
多亦法界。少亦法界。
法界無多少故。法法既皆豎窮橫徧。
而無妨礙。故為事事無礙法界也。
明由致竟。 ^891a10

○三示行相。
orig::  ^891a34

是以西方十六諸境。
吾心事理二觀。一一無非法界全體。
如帝釋宮中。因陀羅網。
雖彼此各是一珠。
而影入眾珠。雖影入眾珠。
而東西照用有別。
境觀亦然以境為事。
則觀為理。理能包事。
是為以觀吞境。以觀為事。
則境為理。理能包事。
是為以境吞觀。若觀若境。
或一為事。餘為理。
或一為理。餘為事。
彼此互各相吞。故如因陀羅網。
commentary::  ^891a36

文分三節。初明圓融理。
二引圓融喻。三合圓融觀。
是以西方十六諸境。
吾心事理二觀。一一無非法界全體者。
正明法界圓融理也。
是以者。承上文義也。
十六諸境。無非法界全體者。
所觀之境。皆是性體性量也。
事理二觀。無非法界全體者。
能觀之心。亦是性體性量也。
性體清淨。故能互含。
性量周遍。故能互遍。
以互遍互含。故能互吞。
互為能吞。互為所吞。
重重無盡。即成事事無礙之理。
以此而為所觀。故前文互遍互具妙觀云。
如兩鏡相照。由明淨故。
方能互現。互為能照。
互為所照。法性本然。
詎可思議。達此不思議法性已。
方知我之道場。本與法界虗空界等。
十方三世諸佛菩薩。
無不炳現此道場中。
猶如帝珠。普現一切也。
如帝釋宮下。引喻也。
此法界體。湛然清淨。
無可比況。且以帝珠為喻也。
此中喻。具四法界。
珠體。喻事法界。彼此各是一珠故。
珠光。喻理法界。能含影故。
影入眾珠。喻理事無礙法界。
影影皆豎窮橫徧。
重重無盡。喻事事無礙法界。
梵網合註云。一珠影現一切珠。
一切珠中一珠影。
一切珠中一切珠。
一珠各住一珠位也。
東西照用有別者。
一珠各住一珠位也。
境。觀亦然者。合圓融妙觀也。
以境為事者。以所觀之境為事法界。
如珠中之影。以觀為理者。
以能觀之智為理法界。
如珠光。理能包事者。
如光能含影。是為以觀吞境。
即下文謂。西方依正。
已在我觀之內也。
以觀為事者。以能觀智為事法界。
如珠影。以境為理者。
以所觀境為理法界。
如珠光。理能包事者。
如光能含影。是為以境吞觀。
下文云。我今身心。
已在依正之中。若觀若境。
或一為事者。謂若能觀若所觀。
一總為事法界。如影。
餘為理者。餘十五境為理法界。
如光。亦理能包事。
如各各珠光皆含一切影。
或一為理者。能觀所觀。
一總為理法界。如光。
餘十五境為事法界。
如影。亦理能包事。
如一珠光含一切影。
彼此互各相吞者。
顯重重無盡。互遍互具。
事事無礙妙觀也。
正辯相吞竟。 ^891b2

○二結示淨宗。
orig::  ^891c22

若然者。當我作觀時。
則西方依正。已在我觀之內。
我今身心。已在依正之中。
了此而求生安養。
可謂雁過長空。影沉寒水。
雁絕遺蹤之意。水無留影之心。
commentary::  ^891c24

此結淨宗生而無生。
無生而生之意也。
當我作觀時者。正當修觀時。
以例禮懺供養。看經念佛。
回向。發願。坐禪等時。
淨業既爾。乃至造惡業。
無不皆然也。我此道場如帝珠。
西方依正諸境。已在我觀之內。
西方依正亦如帝珠。
我今身心諸業。已在依正之中。
法性法爾如是故。
修觀時始照知故。
若了此義。則知生則決定生。
生而無生。去則實不去。
不去而去也。又復例知。
彌陀接則決定接。
接而不接。來則實不來。
不來而來之意也。
故天衣懷禪師示眾曰。
禪宗則曰無生。淨土則曰有生。
還是生耶。還是無生耶。
則曰生則決定生。
去則實不去。譬如雁過長空。
影沉寒水。雁絕遺蹤之意。
水無留影之心。雁過長空。
影沉寒水。喻生則決定生。
雁絕意。水無心。中間無來往之相。
則喻去則實不去也。
又雁絕遺蹤之意。
雖喻無生。而蹤自遺。
則喻無生而自生也。
水無留影之心。喻佛不來接。
而影自留。則喻不接而自接也。
慈善根力。任運如是。
非作意神通也。境觀相吞門竟。 ^891c30

○七三觀法爾門二。
初偈頌。二論文○今初。
orig::  ^892a18

能觀為三觀。所觀即三諦。
全性以起修。故稱為法爾。
commentary::  ^892a20

能觀為三觀者。乃全性體性量性具。
三諦性德。起成三觀之修德。
全三觀之修德。還照三諦之性德。
故曰全性起修。全修在性。
性修不二止觀大意云。
三諦三觀三非三。
三一一三無所寄。
諦觀名別體復同。
是故能所二非二。
故稱法爾。 ^892a22

○二論文分二。初正明三觀。
二結示淨宗。初又二。
初別論。二總論。初又二。
初雙標諦觀。二別論諦觀○今初。
orig::  ^892a32

論曰。三諦者。真俗中也。
三觀者。空假中也。
commentary::  ^892a38

諦者。諦審也。謂諦審諸法。
即空假中。即空。是性量之真諦。
即假。是性具之俗諦。
即中。是性體之中諦。
此三隔歷。即次第三諦。
三一圓融。即圓融三諦。
觀者。照了之義。照真。
即空觀。照俗。即假觀。
照中。即中觀。此三隔歷。
即次第三觀。三一無礙。
即圓融三觀。雙標諦觀竟。 ^892a40

○二別論諦觀。又二。
初別論三諦性德。
二別論三觀修德。
初又三。初尅論三諦。
二會歸一心。三結成性德○今初。
orig::  ^892b4

忘情絕解。莫尚乎真。
隨緣應用。莫尚乎俗。
融通空有。莫尚乎中。
commentary::  ^892b10

真。即真空。泯一切法之謂也。
蓋諸法本空。眾生不了。
執之為實。而生妄見。
若以空觀蕩之。則謂實之情解自忘。
故曰忘情絕解。莫尚乎真也。
俗即世俗。立一切法之謂也。
諸法雖即本空。若以假觀照之。
則能諦了性具諸法。
歷歷宛然。故曰隨緣應用。
莫尚乎俗也。中。即中正。
統一切法之謂也。
諸法本來不即二邊。
不離二邊若以中觀觀之。
則能諦了諸法非真非俗。
即真即俗。圓融無礙。
即一而三。即三而一。
不可思議。故曰融通空有。
莫尚乎中也。尅論三諦竟。 ^892b14

○二會歸一心。
orig::  ^892b34

虗靈不昧。此吾心自空者也。
物來斯應。此吾心自有者也。
空有相即。此吾心自中者也。
commentary::  ^892b36

虗靈不昧者。隨緣而常自不變也。
物來斯應者。不變而常自隨緣也。
空有相即者。即隨緣而不變。
即不變而隨緣也。
會歸一心竟。 ^892b40

○三結成性德。
orig::  ^892b46

此性也。非修也。三諦也。
非三。觀也。
commentary::  ^892b48

別論三諦性德竟。 ^892c2

○二別論三觀修德三。
初分別行相。二顯示圓融。
三結成修德○今初。
orig::  ^892c4

修之者。稱性照了也。
故體達此心。空洞無物。
謂之空。照了此性。
具足萬法。謂之假。
融通二邊。不一不異。
謂之中。
commentary::  ^892c8

修之者。標其修德。
別其性德也。稱性照了者。
謂修德之功。稱乎性德之理也。
體達此心者。謂體空觀也。
體達此隨緣之心。
常不被物所變。故曰空洞無物謂之空也。
照了此性者。妙假觀也。
謂照了此不變之性。
常隨萬法之緣。故曰具足萬法謂之假也。
融通二邊者。圓融觀也。
性是體。心是用。故不一。
離體無用。離用無體。
故不異。故曰不一不異謂之中也。
分別行相竟。 ^892c14

○二顯示圓融。
orig::  ^892c30

然則即虗靈而應物也。
即應物而虗靈也。
空。即假中也。假。即空中也。
中。即空假也。
commentary::  ^892c32

然則者。承上文而言也。
三觀唯是一心。故曰相即。
即虗靈而應物者。
即體是用也。即應物而虗靈者。
即用是體也。體用唯是一心。
故曰三觀相即。顯示圓融竟。 ^892c36

○三結成修德。
orig::  ^892c44

是稱性而修也。絕待而照也。
不思議之三觀也。
首楞嚴大定之司南也。
此別論也如此。
commentary::  ^892c46

稱性而修者。性修不二也。
絕待而照者。能所不二也。
不思議三觀者。三觀不二也。
首楞嚴大定司南者。
因果不二也。梵語首楞嚴。
此云究竟堅固。即果覺異名。
司南者。定南鍼也。
以一心三觀。乃大定之因。
故曰司南也。別論竟。 ^893a2

○二總論二。初分別行相。
二顯示圓融○今初。
orig::  ^893a12

若總論者。或以吾心虗靈者為空。
以所觀萬物者為假。
以心境不二者為中。
commentary::  ^893a14

上文別者。乃別論觀心。
今文總者。總其心境。
唯是一性也。心性無相故為空。
變作諸法故為假。
即心即境。即境即心。
故曰不二為中也。
分別行相竟。 ^893a18

○二顯示圓融。
orig::  ^893a24

物吾心之物也。何假而不空。
心萬物之心也。何空而不假。
即心即物。即物即心。
何中而不空假。〔當是何空假而不中〕。
commentary::  ^893a26

物吾心之物。何假而不空者。
謂所觀之境。乃心性所變之境。
何假何中而不即空。
乃即性具性體是性量也。
心萬物之心。何空而不假者。
謂能觀之心。乃境性能變之心。
何空何中而不即假。
乃即性量性體是性具。
即心即物。即物即心。
何空假而不即中者。
謂心性境性。唯只一性。
故曰何空何假而不即中。
乃即性量性具是性體也。
正明三觀竟。 ^893a30

○二結示淨宗。
orig::  ^893a44

是以觀極樂依正者。
以吾一心之三觀。
觀彼一境之三諦。
無不可者。以吾三觀之一心。
照彼三諦之一境。
亦無不可者。虎溪大師曰。
境為妙假觀為空。
境觀雙忘即是中。
忘照何嘗有先後。
一心融絕了無蹤。
尚何三觀之不法爾乎。
commentary::  ^893a46

以吾一心之三觀。
觀彼一境之三諦者。
乃理觀也。亦別觀也。
以吾三觀之一心。
照彼三諦之一境者。
乃事觀也。亦總觀也。
亦即專稱名號也。
然此淨宗。唯在發願求生。
是故總觀別觀。皆無不可也。
虎溪大師。乃元朝虎溪懷則法師。
述一心三觀頌曰。
境為妙假〔云云〕。境為妙假者即心也。
觀為空者。即境也。
境觀雙亡者。非心非境也。
亡照何嘗有先後者。
遮照同時也。一心融絕了無蹤者。
唯一中道妙心。更無空假之蹤迹也。
既日用中具足三觀。
尚何不法爾乎。三觀法爾門竟。 ^893b8

○八感應任運門二。
初偈頌。二論文○今初。
orig::  ^893b28

我心感諸佛。彌陀即懸應。
天性自相關。如磁石吸鍼。
commentary::  ^893b30

感應之相。略明四句。
一者冥感冥應。謂過去善修三業。
現在未運身口。藉往善力。
為冥感也。雖不現見靈瑞。
密為法身所益。不見不聞。
而覺而知。是為冥應也。
二者冥感顯應者。
過去殖善。為冥感已成。
便得值佛聞法。現前獲利。
是為顯應。如佛初出世。
先得度者。現在何嘗修行。
如來照其宿機。自往度之。
即其義也。三者顯感顯應。
現在身口。精勤不懈。
而能感降。如須達長跪。
佛往祇園。又如道場禮懺。
能感靈瑞。即顯感顯應也。
四顯感冥應者。如人一世勤苦。
現善濃積。而不顯應。
冥有其利。此顯感冥應也。
若解四意。一切低頭舉手。
則知福不虗棄。終日無感。
終日無悔。若見喜殺長壽。
好施貧乏。不生邪見。
若詳論者。則有三十六句等種種義也。
天性者。佛性也。相關者。
連係也。有二種相關。
謂天性。誓願也。我於諸佛。
但有天性相關。我於彌陀。
則有二種。故於彌陀最有緣也。
磁石者。吸鐵石。山之陽產鐵。
山陰必有磁石。二物同氣故也。 ^893b32

○二論文分三。初天性相關。
二誓願相關。三結示淨宗○今初。
orig::  ^893c18

論曰。諸佛眾生。同一覺源。
迷悟雖殊。理常平等。
故曰諸佛是眾生心內諸佛。
眾生乃諸佛心內眾生。
迹此而言。則諸佛眾生。
心精無時而不通脗。
但諸佛無時不欲度生。
而眾生念念與之迷背。
故勢至菩薩曰。一人專憶。
一人專忘。若逢不逢。
或見非見。子若憶母。
如母憶時。母子歷生。
不相違遠。若眾生心憶佛念佛。
現前當來必定見佛。
去佛不遠。正由一理平等。
天性相關。故得任運#CB15072;苦與樂。
commentary::  ^893c22

文分三節。初正明。
二引證。三總結。初中同一覺源者。
同一天性也。脗者。
脗合。即相關也。第二引證中。
有事理二意。今但約事釋。
一人專憶。喻佛常欲度生。
一人專忘。喻眾生念念迷背。
佛常欲度生故若逢。
念念迷背故不逢。
逢故見。不逢故不見。
此喻理即位也。子若憶母。
喻眾生常念佛。喻名字觀行相似位也。
如母憶時。母子歷生。
不相違遠。喻分證位。
若眾生心。憶佛念佛。
現前當來。必定見佛。
去佛不遠。此以法合喻也。
現前見佛。如遠公三覩聖像。
當來見佛。或命終時見。
或於淨土見。去佛不遠者。
去自果佛不遠也。
第三總結。一理。即天性也。
#CB15072;苦與樂者。
悲能#CB15072;九界苦集二諦之苦。
慈能與佛界道滅二諦之樂也。
天性相關竟。 ^893c38

○二誓願相關。
orig::  ^894a16

況無量壽佛。因中發四十八願。
誓取極樂。攝受有情。
今道果久成。僧那久滿。
故凡百眾生。弗憂佛不來應。
但當深信憶念。數數發願。
願生西方。如磁石與鍼。
任運吸取。然磁能吸鐵。
而不能吸銅。鍼能合磁。
而不能合玉。譬猶佛能度有緣。
而不能度無緣。眾生易感彌陀。
而不易感諸佛。豈非生佛。
誓願相關者乎。
commentary::  ^894a18

文分二節。初明誓願。
二明相關。按無量壽經。
過去久遠。世自在王佛世中。
有一國王。聞佛說法。
心懷悅豫。發無上道意。
棄國捐王。而作沙門。
號曰法藏。詣世自在王佛所。
求佛說法。時世自在王佛。
廣說二百一十億諸佛剎土。
天人之善惡。國土之粗妙。
應其心願。悉現與之。
時彼比丘。聞佛所說嚴淨國土。
皆悉覩見。發無上願。
具足五劫。思惟攝取莊嚴國土清淨之行。
如是修已。詣彼佛所。
白佛言。唯願聽察。
如我所願。當具說之。
故發四十八種大願。
誓取極樂。攝受有情說有一願不滿。
不取正覺。今道果久成。
僧那者。此云宏誓也。
此明誓願。然磁能下。
明相關也。然諸佛度生。
原無揀擇。而因中願力不同。
結緣有異。故有相關不相關者。
彌陀因中願勝。與此土眾生緣深。
故誓願相關也。誓願相關竟。 ^894a30

○三結示淨宗。
orig::  ^894b10

是故求生淨土者。
信願行三。缺一不可。
commentary::  ^894b12

彌陀要解云。信願為慧行。
持名為行行。得生與否。
全由信願之有無。
品位高下。全由持名之深淺。
是故信願為前導。
持名為正修。如目足並運也。
感應任運門竟。 ^894b14

○九彼此恒一門二。
初偈頌。二論文○今初。
orig::  ^894b22

若人臨終時。能不失正念。
或見光見華。已受寶蓮生。
commentary::  ^894b24

普賢行願品云。又復是人臨命終時。
最後剎那。一切諸根。
悉皆散壞。一切親屬。
悉皆捨離。一切威勢。
悉皆退失。輔相大臣。
宮城內外。象馬車乘。
珍寶伏藏。如是一切。
無復相隨。唯此願王。
不相捨離。於一切時。
引導其前。一剎那中。
即得往生極樂世界。
到已。即見阿彌陀佛。
文殊師利菩薩。普賢菩薩。
觀自在菩薩。彌勒菩薩等。
所共圍繞。其人自見生蓮華中。
蒙佛授記。此中能不失正念者。
正謂唯此願王。不相捨離也。
此實在操之有素也。 ^894b26

○二論文分三。初舉事。
二顯理。三引證○今初。
orig::  ^894b44

論曰。往生傳云。張抗。
仕石晉為翰林學士。
課大悲呪十萬遍。
願生西方。一日寢疾。
唯念佛號。忽謂家人曰。
西方淨土。秪在堂屋西邊。
阿彌陀佛。坐蓮華上。
見翁兒在蓮華池。
金沙地上。禮拜嬉戲。
良久念佛而化。翁兒。
抗之孫也。
commentary::  ^894b46

石晉者。後晉也。高祖石敬塘。
後唐明宗之壻。借遼兵而滅唐。
有天下。改稱為晉也。
舉事竟。 ^894c8

○二顯理二。初尅本體直示唯心。
二就行人點示唯心○今初。
orig::  ^894c12

所以爾者。蓋西方極樂世界乃吾心中之一土耳。
娑婆世界。亦吾心中之一土耳。
約土而言。有十萬億彼此之異。
約心而觀。原無遠近。
commentary::  ^894c16

所以爾者。承上文西方秪在堂屋西邊而言也。
極樂者。乃吾心之淨土。
心淨故所以土淨也。
娑婆者。乃吾心之穢土。
心穢故所以土穢也。
約土而事論。而有彼此之幻相。
約心而理論。彼亦唯心。
此亦唯心。原無遠近也。
直示唯心竟。 ^894c22

○二就行人點示唯心。
orig::  ^894c32

但眾生自受生以來。
為五陰區局真性。
不契心源。念佛之人。
果報成熟。將捨現陰。
趣生陰時。淨土蓮華。
忽然在前。唯心境界。
非有去來彼此之相。
commentary::  ^894c34

自受生以來者。謂從無始以來也。
為五陰區局真性。
不契心源者。被色受想行識。
分隔真如實性也。
謂六凡五陰。區局真諦性。
不契性量之源。二乘五陰。
區局俗諦之性。不契性具之源。
菩薩五陰。區局中諦之性。
不契性體之源。現陰者。
現在五陰也。趣生陰者。
趣淨土清淨五陰也。
陰有四種。謂現陰。
命終時。名死陰。死陰後生陰前。
名中陰。投胎時名生陰。
又名四有。大善大惡。
不落中陰。今念佛人直趣生陰者。
不落中陰也。捨現陰。
趣生陰。故曰生則決定生。
唯心境界。無有去來。
故曰去則實不法也。
顯理竟。 ^894c40

○三引證二。初引經證。
二引古證○今初。
orig::  ^895a14

故首楞嚴經云。臨命終時。
未捨暖觸。一生善惡。
俱時頓現。純想即飛。
必生天上。若飛心中。
兼福兼慧。及與淨願。
自然心開。見十方佛。
一切淨土。隨願往生。
commentary::  ^895a16

大佛頂經云。一切眾生。
實本真淨。因彼妄見。
有妄習生。因此分開內分外分。
阿難。內分。即是眾生分內。
因諸愛染。發起妄情。
情積不休。能生愛水。
是故眾生。心憶珍饈。
口中水出。乃至心著行婬。
男女二根自然流液。
諸愛雖別。流結是同。
潤溼不升。自然從墜。
此名內分。阿難。外分。
即是眾生分外。因諸渴仰。
發明虗想。想積不休。
能生勝氣。是故眾生心持禁戒。
舉身輕清。乃至心存佛國。
聖境冥現。阿難。諸想雖別。
輕舉是同。飛動不沉。
自然超越。此名外分。
阿難。一切世間生死相續。
生從順習。死從變流。
臨命終時。未捨暖觸。
一生善惡。俱時頓現〔云云〕。
未捨暖觸者。即前文云。
最後剎那。第八識趣生陰時也。
善惡頓現者。亂心位也。
純想即飛者。謂純是虗想。
不能從墜也。若飛心中。
謂上升心中也。兼福兼慧。
及與淨願者。平日所修福慧。
並發求生淨願也。
自然心開者。一切境界無有障礙也。
無障礙故。所求淨土自現。
隨願力往生也。下文還有一情九想。
二情八想。乃至純情無想。
隨情想二分。判其升沉。
茲不具錄也。引經證竟。 ^895a22

○二引古證。
orig::  ^895b12

法智大師云。須知垂終自見坐金蓮身。
已是彼國生陰。亦此意也。
commentary::  ^895b14

彼此恒一門竟。 ^895b18

○第十現未互在門二。
初偈頌。二論文○今初。
orig::  ^895b20

行者今念佛。功德不唐捐。
因中已有果。如蓮華開敷。
commentary::  ^895b22

蓮華開敷者。喻因果同時也。
華開蓮現。故曰因中有果。
功德不唐捐也。 ^895b24

○二論文二。初約心法圓融明互在。
二約心性常住明互在○今初。
orig::  ^895b28

論曰。圓頓教人。頓悟心性。
無修而修。修彼樂#CB15131;。
性中所具極樂。由修顯發。
而此心性。豎貫三際。
橫裹十虗佛法生法。
正法依法。因法果法。
一念圓成。是以念佛之人。
名為全性起修。全修在性。
全性起修。雖名為因。
全修在性。因中有果。
以所具因法。與所具果法。
同居一念。心性圓融。
無法不攝。故如蓮華開敷。
華中有果。
commentary::  ^895b32

頓悟心性。無修而修。
修彼樂#CB15131;者。
頓悟隨緣不變之性。
雖然無修。然而不變隨緣之用。
無所不修。以性中所具法身之極樂。
由般若解脫二種修德而顯發故也。
佛法生法。正法依法。
因法果法。一念圓成者。
理具事造兩重三千。
同居一念也。由同居一念故。
是以念佛之人。名為全法身之性德。
起成般若解脫二種修德。
全二種修德。仍在法身之性德中。
約修德而論。雖名為因。
約性德而言。因中有果。
以因法果法。同居一念故也。
理具三千因法。事造三千果法。
同居一念。故曰心性圓融。
無法不攝。猶如蓮華開敷。
華。喻因。蓮。喻果。華開蓮現。
喻因果同居一時。
故現未互在也。心法圓融明互在竟。 ^895b44

○二約心性常住明互在。
orig::  ^895c20

況此心常住。無生滅去來。
即今念佛之心。便是當來華池受生之時。
故說初發心人。極樂寶池。
已萌蓮種。若精進不退。
日益生長。華漸開敷。
隨其功德。大小輝煌。
其或懈退悔雜。日漸憔顇。
若能自新。華復鮮麗。
其或不然。芽焦種敗。
且此蓮華。人誰種植。
現未互在。斯言有歸也。
commentary::  ^895c22

越國夫人王氏。宋哲宗從父荊王之妻也。
專修淨土。晝夜無間。
導諸妾婢。并志西歸。
中有一婢。獨懈慢。
夫人曰。不可以爾一人。
壞我規矩。擯之。婢悚悔。
遂發憤精進。久之不倦。
一日謂同事曰。吾其行矣。
夜聞異香滿室。無疾而逝。
越宿。同事者告夫人。
夜夢化去之婢。令致謝夫人。
幸蒙訓責。得生西方。
感德無量。夫人曰。
彼能入我夢。乃可信爾。
其夕夫人夢婢致謝如前。
夫人曰。西方可至乎。
婢曰。可。遂導夫人行。
頃之。見一大池。有蓮華大小間錯。
或榮或悴。夫人問其故。
婢曰。世間修西方者。
纔發一念。此中便生一華。
勤惰不同。榮悴亦異。
精進者榮。怠廢者悴。
若歷久不息。念熟觀成。
形消神謝。決生其中。
中有一人。朝服而坐。
寶冠瓔珞。莊嚴其身。
夫人問曰。何人也。
婢曰。楊傑也。又一人朝服而坐。
夫人又問何人。曰。
馬玗也。兩人俱修淨業。
事具本傳。夫人曰。
我當生何處。婢導之行。
可數里。望見一華臺。
金碧晃耀。光明洞然。
婢曰。此夫人生處。
乃金臺上品上生也。
既覺。悲喜交至。其年遇生日。
晨起秉爐焚香。望觀音閣而立。
諸眷方趣前為壽。
眡之。則已化去矣。
現未互在門竟。生無生論會集〔終〕
xu:: 
#  No. 1169-B ○舊#CB02494;
No. 1169-B ○舊#CB02494; ^895c34

幽溪大師。中興天台教觀。
以性具圓理。闡淨土法門。
著為生無生論。初開演於新昌石城寺。
每一登座。天樂盈空。
大眾同聞。事非虗誑。
誠可謂離五濁之大津梁。
登九蓮之勝方便。
正知於丁巳年春。
歸依大師。即蒙相授。
旋梓流通。後因板寄慧慶。
遂復久置高閣。今與十疑。
寶王。重梓。合成淨土三論。
伏願見聞隨喜。盡斷狐疑。
遂成三昧寶王。頓悟無生法忍。
親覲彌陀。等蒙授記。 ^896a38

比丘正知識
xu:: 
#  No. 1169-C #CB02494;語
No. 1169-C #CB02494;語 ^896b10

原夫三界唯心。萬法唯識。
唯心唯識是開閉閫入涅槃。
趣無生之關鑰也。
教乘云。法不孤起。
假因緣凑巧而生。
古今　佛祖同一鼻孔出氣。
無非拯#CB15072;眾生為大事因緣。
故種種粗言細語。
循循善誘。導歸覺岸。
獲無生忍之意也。
　天台幽溪老人造論。
發揮淨土。布列十門。
彰顯妙有之宗。演唱無生之曲。
言簡義週。事確理圓。
性相融通。橫該八教。
豎徹五時。托底掀翻。
究竟極譚。可謂皓月懸於晴空。
無暗不燭者也。題名會集者。
乃紅螺　亮座主。
為法情深。婆心切切。
咸繇時當末劫法運。
垂秋後進。根淺機鈍。
智力微弱。妙義難達。
上不契　佛祖之聖意。
下不領會於自心。
故此以善巧妙智。
採薈經教。撮集祖語。
隨時應症。染指即效九品金地。
如在掌中花池寶所。
似現目前。誠能救濟貧乏之良方也。
苟能公諸同好。若將此書。
執持勤撥。展轉流通。
庶不負亮公大師苦心。
不昧熱血無乾。闡揚法道。
永不墜落。自性彌陀。
唯心淨土。去則不遠西方極樂勝莊嚴者。
乃生無生論會集也矣。 ^896b20

時於道光二十九年季冬紅螺山二有丈室蓮村氏敬識
 ^896c14
