
other:: 大佛頂如來密因修證了義諸菩薩萬行首楞嚴經卷第六文句
other:: 唐天竺沙門般剌密諦　譯經
author:: 明菩薩沙彌古吳智旭　文句
other:: 明菩薩比丘溫陵道昉　參訂
commentary:: 
五、觀耳根。此門次序，本應在那律後，由其正被當機，
故俟眾聖各已略陳，乃廣陳修證之相也。
文分為二：初、敘悟緣起，二、牒證結答。 ^311a18

初中三：初、值佛稟教；二、依教修證；三、由證起用。 ^311a22

今初。
orig::  ^311a24

爾時，觀世音菩薩即從座起，頂禮佛足而白佛言：世尊！
憶念我昔無數恒河沙劫，於時有佛出現於世，
名：觀世音。我於彼佛發菩提心，彼佛教我從聞、
思、修入三摩地。
commentary::  ^311a26

觀者，能觀之智，所謂一心三觀也。
世音者，所觀之境，所謂一境三諦也。
世有三種：一、器世間，所謂同居方便，實報寂光；
二、眾生世間，所謂天、人、阿修羅、地獄、鬼、
畜生；三、正覺世間，所謂佛、菩薩、緣覺、聲聞。
以要言之，即十法界，若依若正也。
音者，依正所出種種音聲。
此音本即如來藏性，循業發現。
眾生迷本聞，循聲流轉，故於十界依正音聲，不能普徧圓觀。
又於所聞音聲，或是有漏，或是無漏，或善或惡，
或樂或苦，隨其妄想，起諸分別，不達一切音聲，皆如來藏三諦妙理。
惟此菩薩，善證耳根圓通，觀一切音，皆妙三諦，故名觀世音也。
古佛亦名為觀世音，正顯師資一揆。
我於彼佛，發菩提心者，亦如阿難，圓悟藏性，深發四弘也。
彼佛教我，從聞思修，入三摩地者，亦如今佛，
開示阿難，定境修觀也。
聞思修三字，尋常作三慧釋，今則稍異。
謂以聞根，為所觀境，從此思惟修習，而入三昧。
下正備明思惟修習，及證入起用之相也。
釋此圓通，亦須三意。
境通別者，隨聞一動一靜，一聲一響，皆可觸發聞機，別成所觀之境。
今但云從聞思修，其境通也。
觀盈縮者，觀此耳入，因緣所生，全體虗妄，
無我我所，是藏教意。
耳入即空，是通教意。
耳入出生十界因果，是別教意。
耳入本如來藏，如來藏中，性聞覺明，覺精明聞，
妙德瑩然，周徧法界等，是圓教意也。
證則本迹俱圓，具如下釋。 ^311a34

二、依教修證二：初、總敘圓修；二、別明破陰。 ^311b38

今初。
orig::  ^311b40

初於聞中，入流亡所。
commentary::  ^311b42

初於聞中四字，明其所觀之境。
雖十八界皆得為所觀境，而大士初下手時，
別從耳聞而入，故定聞根為所觀境。
此境不取所聞聲相，亦不取耳識能分別相，但聞而已。
入之一字，明其能觀之智。
眾生循聲流轉，非背而背，名之為出。
大士反聞自性，非合而合，名之為入。
即一心三止三觀也。
流之一字，明其所顯之諦。
下文云：此則圓真實，此則通真實，此則常真實。
乃是聞性真流。以此圓通常性，不變隨緣，
隨緣不變，故名為流。
若隨染緣，則流為九界。
若隨淨緣，則流為佛界。
九界名生死流，佛界名涅槃流。
正隨流時，水性不變，十界俱非十界，名真諦法流。
惟一水性，隨十界流，十界俱即十界，名俗諦法流。
流外無水，水外無流，非水非流，即流即水，
十界俱離即離，非是即非，即名中諦法流。
真諦即圓真實，俗諦即通真實，中諦即常真實。
又三諦俱圓，量周徧故。
三諦皆通，具勝用故。
三諦皆常，體不變故。
若以能入止觀，對所入法流，須知橫竪二義，方達非橫非竪。
言竪入者，體真止空觀，入真諦流。
方便隨緣止假觀，入俗諦流。
息二邊分別止中觀，入中諦流。
言橫入者，一心三止，入真諦流。
一心三觀，入俗諦流。
止觀不二，入中諦流。
如此橫豎，即非橫豎。
又所觀聞境，本具三諦，總名妙假。
能觀止觀，三智一心，總名為空。
所入法流，能所雙絕，總名為中。
當知約義說三，實非二體。
非一非三，而三而一。
根塵識性，一一咸爾。
眾生迷悶，日用不知。
今以妙止觀力，向耳門中，圓顯此理，則一顯一切顯矣。
言亡所者，亡之一字，總顯澄濁得清，妄結得解之功。
所之一字，總指耳根門頭，五疊渾濁，虗妄結根之相。
葢迷背時，全即以此真流之理，而成妄所。
今了悟時，全即融彼妄所之法，而成真流。
故云入流亡所。又復應知，入之一字，一心三止三觀，
止觀不二，是般若德。
流之一字，一境三諦，三非定三，是法身德。
亡所二字，即解脫德。
所無實體，則亡無可亡。
所是幻妄，則不亡而亡。
所非有無，則非亡非不亡，而論於亡也。 ^311b44

二、別明破陰。夫所亡妄所元無實體，能亡觀智亦無漸次，
但就迷中五疊渾濁不無淺深，故令悟時不妨無次第中說於次第，
直是語不頓彰，實則次第元非次第也。
分文為五：初、圓破色陰超劫濁〔至〕五、圓破識陰超命濁。 ^312a16

今初。
orig::  ^312a24

所入既寂，動靜二相，了然不生。
commentary::  ^312a26

此以一心圓妙止觀，直觀聞性本圓、本通、
本常，了知耳根所對動靜二塵，本如來藏妙真如性，
動亦不生，靜亦不生。
不生之理，了然即在二相之中，非滅二相而後為不生也。
夫動靜二相，既已了然不生，則凡明暗、
通塞、恬變、合離、生滅等相，又豈有生？
故得圓破色陰，超劫濁也。
欲知此中修德淺深，仍須善達橫竪二義。
竪約六即，橫約四土。
竪中有橫，橫中有豎，乃能會入非橫非豎。
言六即者，眾生循聲流轉，妄計動滅靜生，
靜滅動生，而動本無動，靜本無靜，是謂理即不生。
知此動靜二相，來無所從，去無所至，是謂名字即不生。
依於聞根而觀聞性，深達不生之理，圓伏五住，是謂觀行即不生。
觀力既深，相似理現，六根清淨，粗垢先除，是謂相似即不生。
無明豁破，祕藏理顯，一動一靜，無非三德，是謂分證即不生。
動亦法界，靜亦法界，法界圓照，性妙覺明，是謂究竟即不生。
今一往約竪，先亡聲塵之所，位在觀行；
若即竪論橫，通於究竟不生也。
言四土者，六凡眾生以聲生為動，聲滅為靜，
是同居土動靜二相；二乘以生死為動，
涅槃為靜，是方便土動靜二相；菩薩以二邊為動，
中道為靜，是實報土動靜二相；佛以不變隨緣為動，隨緣不變為靜。
又不變隨緣故，非動說動，非靜說靜；隨緣不變故，
動亦不生，靜亦不生，是寂光土動靜二相。
今一往約橫，則四土動靜皆悉了然不生；
即橫論豎，則六凡動靜二相了然不生，
超同居土劫濁，位在圓教七信；二乘動靜二相了然不生，
超方便土劫濁，位在十信；菩薩動靜二相了然不生，
超實報土劫濁，位在初住已上；佛界動靜二相了然不生，
證寂光土真善妙色，一念普觀無量劫，
一塵普現十方界，十世古今始終不離於當念，
微塵剎土自他不隔於毫端，又能示現種種時劫、
種種延促皆悉自在，位在妙覺也。
是謂初於聞中入色陰，本如來藏之流亡，
九界劫濁之所 ^312a28

二、圓破受陰超見濁。
orig::  ^312b44

如是漸增，聞所聞盡。
commentary::  ^312b46

如是漸增者，理則頓悟，乘悟併銷；事非頓除，因次第盡。
縱令利刀一截千紙，而中間層數元自不亂；
縱令大鵬一舉九萬，而中間尋尺亦自歷然。
故不妨於非漸次中說漸次也。
動靜二相了然不生，則所聞之性本盡。
所聞既盡，能聞亦然，所謂施聞與聲脫，能脫欲誰名？
夫能聞、所聞既盡，則能見、所見，能嗅、所嗅，
能嘗、所嘗，能覺、所覺，能知、所知，又豈不盡？
故得圓破受陰，超見濁也。
約六即者，眾生終日循聲流轉，而聲本無性，
聞亦本空，是理即盡。
達此本盡之理，是名字即盡。
餘可例知。今一往約豎，次亡聞根之所，位在初信乃至七信。
若即豎論橫，通於究竟盡也。
約四見者，六凡以根為能聞，聲為所聞，
起有我見；二乘以慧耳為能聞，以真諦為所聞，
起無我見；菩薩以法耳為能聞，以俗諦為所聞，
起亦我亦無我見；佛以佛耳為能聞，以中諦為所聞，成非我非無我無上正見。
今一往約橫，則四種聞、所聞皆盡。
即橫論豎，則凡夫聞、所聞盡，超有我見濁，
位在七信；二乘聞、所聞盡，超無我見濁，
位在十信；菩薩聞、所聞盡，超亦我亦無我見濁，
位在初住已上；佛界聞、所聞盡，成非我非無我正見，位在妙覺也。
是謂初於聞中入受陰本如來藏之流，亡九界見濁之所。 ^312b48

三、圓破想陰，超煩惱濁。
orig::  ^312c42

盡聞不住，覺所覺空。
commentary::  ^312c44

不住二字，即是於未足中不生滿足證也。
後文云：若動念盡，浮想銷除，於覺明心，
如去塵垢，一倫生死，首尾圓照，名想陰盡。
又云：想陰盡者，是人平常夢想銷滅，寤寐恒一，
覺明虗靜，猶如晴空，無復麤重前塵影事，乃至唯一精真。
故知此文是圓破想陰，以超煩惱濁也。
約六即者，眾生終日起諸妄想，而妄想無性，
是能覺所覺，理即是空。
知此妄想無性，無能無所，是名字即空。
餘可例知。今一往約豎，次亡覺觀之所，位亦在圓七信。
若即豎論橫，通於究竟即空也。
約四慧者，凡夫以根塵為所覺，邪慧為能覺，
成見思煩惱；二乘以真諦為所覺，空慧為能覺，
成塵沙煩惱；菩薩以二諦為所覺，道慧為能覺，
成無明煩惱；佛以中諦為所覺，佛慧為能覺，成無上菩提。
今一往約橫，則四種覺所覺皆空。
即橫論竪，則凡夫覺所覺空，超見思煩惱濁，
位在七信；二乘覺所覺空，超塵沙煩惱濁，
位在十信；菩薩覺所覺空，超無明煩惱濁，
位在初住已上；佛界覺所覺空，煩惱即菩提，位在妙覺也。
是謂初於聞中入想陰，本如來藏之流，亡九界煩惱濁之所。 ^312c46

四、圓破行陰，超眾生濁。
orig::  ^313a34

空覺極圓，空所空滅，生滅既滅，寂滅現前。
commentary::  ^313a38

極之一字，即是不生滿足，任運增進之功也。
後文云：若此清擾，熠熠元性，性入元澄，
如波瀾滅，化為澄水，名行陰盡。
又云：行陰盡者，諸世間性，幽清擾動，同分生機，
倐然隳裂，沉細綱紐，補特伽羅，酬業深脉，
感應懸絕，於涅槃天，將大明悟，內外湛明，
入無所入，乃至已滅生滅，而於寂滅，精妙未圓。
故知此文是圓破行陰，以超眾生濁也。
約六即者，眾生妄見種種生滅，而本無生滅可得，是謂理即寂滅。
餘可例知。今一往約豎，次亡空理生滅之所，位在十信。
若即豎論橫，通於究竟寂滅也。
約四行者，凡夫以有名生，以無名滅，成有漏行，
作世間眾生；二乘以生死為生滅，偏真為寂滅，
成無漏行，作出世眾生；菩薩以二邊為生滅，
但中為寂滅，成漏無漏行，作大道心，成就眾生；
佛以不變隨緣為生滅，隨緣不變為寂滅，
成不思議行，作無上眾生。
今一往約橫，則四種生滅皆滅。
若即橫論豎，則凡夫生滅既滅，超世間眾生濁，
位在七信；二乘生滅既滅，超出世眾生濁，
位在十信；菩薩生滅既滅，超大心眾生濁，
位在初住已上；佛界生滅既滅，成無上眾生，位在妙覺也。
是謂初於聞中入行陰，本如來藏之流，亡九界眾生濁之所。 ^313a40

五、圓破識陰超命濁。
orig::  ^313b32

忽然超越世出世間十方圓明，獲二殊勝：
一者、上合十方諸佛本妙覺心，與佛如來同一慈力；
二者、下合十方一切六道眾生，與諸眾生同一悲仰。
commentary::  ^313b34

後文云：十方世界及與身心，如吠瑠璃，
內外明徹，名識陰盡。
又云：識陰若盡，則汝現前諸根互用，從互用中能入菩薩金剛乾慧，
圓明精心於中發化，如淨瑠璃內含寶月，
如是乃超十信、十住等，廼至圓滿菩提，歸無所得。
故知此文是圓破識陰以超命濁也。
夫如來藏妙真如性，本自俱非世、出世間，
所以俱即世、出世間，由眾生迷悶，背覺合塵，
妄為五濁之所覆障，是故凡夫以世間自囿，聖人以出世自局。
既囿且局，則其相不圓，其光不明，譬如月體雖無增減，而光相妄有盈虧。
今以稱性所起圓頓止觀，圓破五陰而澄五濁，
故得發本明曜，徹證三無差別之性，而上合下同也。
諸佛本妙覺心，即是眾生心內諸佛，今既自證九界中本具佛界之性，
便能徧與十界道滅，故云與佛如來同一慈力，是名無緣大慈。
十方一切眾生，即是諸佛心內眾生，今既自證佛界中本具九界之性，
便能徧拔十界苦集，故云與諸眾生同一悲仰，是名同體大悲。
十界惟是一心，慈悲本自不二，且約究竟義顯，
故但稱諸佛本妙覺心，非謂本妙覺心獨在諸佛；
又約拔苦義強，故但稱一切六道眾生，非謂同體悲仰不偏九界也。
約六即者，世間本非世間，出世本非出世，是謂理即超越。
餘可例知。今一往約豎，次亡寂滅之所，位在初住已上。
若即豎論橫，通於觀行超越，乃至究竟超越也。
約四識者，凡夫以現前為世間，妄計諸天神仙為出世間，
成有漏識，起分段命濁。
二乘以三界為世間，以偏真涅槃為出世間，
成無漏識，起方便土變易命濁。
菩薩以生死涅槃皆為世間，以中道佛性逈超二諦為出世間，
成漏無漏識，起果報土變易命濁。
佛以如來藏性不變隨緣為俱即世出世間，
隨緣不變為俱非世出世間，成菴摩羅識，證法性無量壽命。
今一往約橫，則四種世出世間皆悉超越。
若即橫論豎，則破凡夫世間有漏識陰，
超同居命濁，位在七信。
破二乘出世間無漏識陰，超方便命濁，位在十信。
破菩薩亦世間亦出世間漏無漏識陰，
超實報命濁，位在初住已上。
顯佛界非世間非出世間菴摩羅識陰，
證寂光無量壽命，位在妙覺也。
是謂初於聞中入識陰，本如來藏之流，亡九界命濁之所。 ^313b40

三、由證起用三：初、明三十二應；二、明十四無畏；
三、明四不思議無作妙德。
二十四聖所證藏性既同，則所具妙用亦等，
但非此會當機，故皆略而不說，慎勿因此作勝劣想也。
此三妙用，不出慈悲感應，以觀音大士心中所有十界苦樂而為能感，
以十界眾生心中所具大士慈悲而為能應，
則有顯感顯應、冥感顯應、顯感冥應、冥感冥應、
亦冥亦顯感而顯應、亦冥亦顯感而冥應之不同。
顯感顯應者，眾生現在三業精勤，得見大士所現自身他身，
得聞大士所說權實諸法。
冥感顯應者，眾生過去善根淳熟，得見大士自他等身，得聞大士權實等法。
此二通於三十二應、十四無畏及四妙德。
顯感冥應者，現在三業精勤，雖不見身聞法，而密得四益。
冥感冥應者，過去善根淳熱，密得四益。
此二惟在十四無畏及第四妙德。
亦冥亦顯，感而顯應者，過去善根淳熟，
現在三業精勤，得見大士自他等身，聞權實法，
此亦通於三十二應、十四無畏及四妙德。
亦冥亦顯，感而冥應者，過現善根業力，
雖不見身聞法，密成四益，此亦惟在十四無畏及第三、第四二妙德也。
然此三種妙用，各有歡喜、生善、滅惡、入理四益，各有拔苦與樂二用。
而一往為語，則三十二應與樂義強，故承上文慈力言之。
十四無畏拔苦義強，故承上文悲仰言之。
四無作德慈悲不二，故名不思議也。
又三十二應既稱與佛同慈，而現身說法乃具十法界身，則知眾生是諸佛心內眾生。
十四無畏既稱與眾生同仰，而所獲功德不離大士身心，則知大士是眾生心內大士矣。 ^314a18

初明三十二應。此與法華普門示現，同而不同。
同者，皆現十法界身。
不同者，法華說法，惟指流通圓教。
此經說法，徧用權實四悉也。
又分為三：初總明大用所起，二別明應說之相，三結明功由三昧。 ^314b24

今初。
orig::  ^314b32

世尊，由我供養觀音如來，蒙彼如來授我如幻聞熏聞修金剛三昧，
與佛如來同慈力故，令我身成三十二應，入諸國土。
commentary::  ^314b34

全性起修，修即無修，故云如幻。
以本覺聞性熏於始覺，以聞性中所起始覺修於本覺，故云聞熏聞修。
以其頓破無明結根，頓顯常住藏性，故云金剛三昧也。
三十二應總不出十法界身，入諸國土，
即是於實報方便同居三土，橫豎而入也。 ^314b40

二、別明應說之相二：初、現四聖法界；二、現六凡法界。 ^314b48

今初。
orig::  ^314c2

世尊！若諸菩薩入三摩地，進修無漏勝解現圓，
我現佛身而為說法，令其解脫。
若諸有學寂靜妙明勝妙現圓，我於彼前現獨覺身而為說法，
令其解脫。若諸有學斷十二緣，緣斷勝性勝妙現圓，
我於彼前現緣覺身而為說法，令其解脫。
若諸有學得四諦空，修道入滅勝性現圓，
我於彼前現聲聞身而為說法，令其解脫。
commentary::  ^314c6

諸菩薩者，徧指四教因中大士。
現佛身者，各現當教極果之身。
為說法者，隨其所應，說於四種第一義。
悉令解脫者，令證四教佛果解脫之道，究竟歸於圓教解脫也。
出無佛世，名為獨覺。
寂靜妙明，指無生觀慧言也。
出有佛世，稟因緣教，名為緣覺。
緣斷勝性，言已能成就斷緣生之勝性也。
得四諦空等，言先於四諦悟生空理，證須陀洹，
今進修無漏道品，欲入滅度也。
不言現菩薩身者，大士示居菩薩位故。 ^314c20

二、現六凡法界，又為二：初、成就樂欲；二、成就厭難。 ^314c36

今初。
orig::  ^314c38

若諸眾生欲〔使其〕心明悟，不犯欲〔染穢〕
塵，欲〔令其〕身清淨；我於彼前現梵王身而為說法，令其解脫。
若諸眾生欲為天王，統領諸天；我於彼前現帝釋身而為說法，
令其成就。若諸眾生欲身自在，遊行十方；
我於彼前現自在天身而為說法，令其成就。
若諸眾生欲身自在，飛行虗空；我於彼前現大自在天身而為說法，
令其成就。若諸眾生愛統鬼神，救護國土；
我於彼前現天大將軍身而為說法，令其成就。
若諸眾生愛統世界，保護眾生；我於彼前現四天王身而為說法，
令其成就。若諸眾生愛生天宮，驅使鬼神；
我於彼前現四天王國太子身而為說法，令其成就。
若諸眾生樂為人王；我於彼前現人王身而為說法，令其成就。
若有眾生愛主族姓，世間推讓；我於彼前現長者身而為說法，
令其成就。若諸眾生愛譚名言，清淨自居，
我於彼前現居士身而為說法，令其成就。
若諸眾生愛治國土，剖斷#CB15131;邑，
我於彼前現宰官身而為說法，令其成就。
若諸眾生愛諸數術，攝〔持護〕衛〔以〕自居
〔身〕，我於彼前現婆羅門身而為說法，令其成就。
若有男子好學出家，持諸戒律，我於彼前現比丘身而為說法，
令其成就。若有女人好學出家，持諸禁戒，
我於彼前現比丘尼身而為說法，令其成就。
若有男子樂持五戒，我於彼前現優婆塞身而為說法，令其成就。
若有女子五戒自居，我於彼前現優婆夷身而為說法，令其成就。
若有女子內政立身，以修家國，我於彼前現女主身及國夫人、
命婦、大家而為說法，令其成就。
若有眾生不壞男根，我於彼前現童男身而為說法，令其成就。
若有處女愛樂處身，不求侵暴，我於彼前現童女身而為說法，
令其成就。
commentary::  ^314c40

欲心明悟者，且指欲界為暗，色界為明，
欲染為迷，梵行為悟也。
梵天以上品十善根本禪定為因，此亦稱解脫者，
暫離欲界繫縛苦故，又令轉入出世道故。
梵王即初禪天王，帝釋即忉利天王，以上品十善化他為因。
自在天居欲界頂，以十善及未到地定為因。
大自在天居色界頂，以四禪及四無量心為因。
天大將軍、護世四王及王太子，同以五戒十善摧邪輔正為因。
人王有五種：一金輪王，王四天下。
二銀輪王，王三天下，除於北洲。
三銅輪王，王二天下，除西北二洲。
四鐵輪王，王一天下，唯統南洲。
五粟散王，如西域十六國王，此土諸侯王等，同以五戒十善化他為因。
長者須具十德：一姓貴，二位高，三大富，
四威猛，五智深，六年耆，七行淨，八禮備，
九上歎，十下歸也。
居士者，隱居求之志士。
名言者，典雅名世之言。
宰官者，上自卿相，下至百僚。
婆羅門，此云淨裔，亦云梵志，即道術之流。
比丘，解現初卷。尼者，女也。
優婆塞，此云近事男。
優婆夷，此云近事女。
受持三歸五戒，堪能親近承事三寶故也。
大家，家字讀作姑音，廼后妃之所師事。
令其成就，各有二意：一者現在成就樂欲，二者密令將來成就菩提。 ^315a48

二，成就厭離。
orig::  ^315b40

若有諸天樂出天倫，我現天身而為說法，
令其成就；若有諸龍樂出龍倫，我現龍身而為說法，
令其成就；若有藥叉樂度本倫，我於彼前現藥叉身而為說法，
令其成就；若乾闥婆樂脫其倫，我於彼前現乾闥婆身而為說法，
令其成就；若阿修羅樂脫其倫，我於彼前現阿修羅身而為說法，
令其成就；若緊那羅樂脫其倫，我於彼前現緊那羅身而為說法，
令其成就；若摩呼羅伽樂脫其倫，我於彼前現摩呼羅伽身而為說法，
令其成就；若諸眾生樂人修人，我現人身而為說法，
令其成就；若諸非人、有形無形、有想無想樂度其倫，
我於彼前皆現其身而為說法，令其成就。
commentary::  ^315b42

諸天雖樂，亦有二苦：一者、為樂所醉，不得見佛聞法；
二者、復有一種天人，雖由總業得受天身，
別業福微，恒受饑渴，故有樂出其倫者也。
龍有熱沙、金翅諸苦。
藥叉，亦云夜叉，此翻輕捷。
乾闥婆，此云尋香行。
阿修羅，此云無端正，女美男醜。
又云：無天，有天福，無天德。
又云：無酒，釀海為酒，而不能成。
緊那羅，此云疑神，亦云歌神。
摩呼羅伽，此云地龍，即大蟒腹行之神。
此等所受果報，皆苦樂相雜，而形相醜陋，
故每每樂脫本倫，而欣慕人身。
以諸佛皆於人中得道，又人道最能趨菩提故。
有形者，休咎精明之類；無形者，空散銷沉之類。
有想者，神鬼精靈之類；無想者，精神化為土木金石之類。
此皆八難中攝，雖不明言地獄之身，而理必具有也。
令其成就，亦各二意：一者、成就脫離；二者、成就菩提。 ^315c16

三、結明功由三昧。
orig::  ^315c42

是名妙淨。三十二應入國土身，皆以三昧聞熏聞修，無作妙力自在成就。
commentary::  ^315c46

隨類巧現故曰妙，不染過患故曰淨，稱性所起故曰無作。
妙，力也。 ^316a2

二、明十四無畏。此與法華七難、三毒、二求義同，
并其初文總答，最後勸持名答，其成十四。
然法華但明果上勝用，此經兼顯從因尅果。
又法華雙明機應，此經但明能應也。
分文為三：初、總明大用所起；二、別明施無畏相；
三、結明福備眾生。 ^316a4

今初。
orig::  ^316a14

世尊！我復以此聞熏聞修金剛三昧無作妙力，
與諸十方三世六道一切眾生同悲仰故，令諸眾生於我身心獲十四種無畏功德。
commentary::  ^316a16

悲能拔苦，故令獲無畏也。
雖云六道，實該九界。 ^316a22

二、別明施無畏相五：初、總明脫苦無畏；
二、別明七難無畏；三、別明三毒無畏；四、
別明二求無畏；五、結明持名無畏。 ^316a24

今初。
orig::  ^316a28

一者、由我不自觀音，以觀觀者，令彼十方苦惱眾生觀其音聲，
即得解脫。
commentary::  ^316a30

按法華經云：無量眾生受諸苦惱，聞是觀世音菩薩，一心稱名。
觀世音菩薩即時觀其音聲，皆得解脫。
實與此文互為表裏。
今先正釋此文，後與法華會釋。
此文云：由我不自觀音，以觀觀者，乃顯其從因尅果，從證起用之由致也。
旋聞與聲脫，不復循聲流轉，故言不自觀音。
反聞聞自性，故言以觀觀者。
上觀字去聲呼之，即是觀智。
下觀字平聲讀之，即耳根境。
以耳根境名為觀者，正顯六根無二故也。
觀其音聲，謂觀其稱菩薩名之音聲也。
眾生正稱菩薩名時，即須一心觀彼音聲。
由能一心觀其音聲，故得解脫。
觀此音聲，有事有理。
事一心者，歷歷分明，稱名不亂。
理一心者，了知音聲性空，惟心所現。
能稱所稱，體即法界。
能所宛然，能所雙絕。
若但有事，一心觀能脫事苦。
若具有理，一心觀能脫理苦也。
與法華會釋者，法華明言稱菩薩名，今文不說。
法華觀其音聲，意在於應。
今文觀其音聲，意在於機。
設無前機，欲何所應？
設無能應，何以接機？
故知相表裏耳。又復應知，法華是如來述此菩薩果上化他功德，
意令眾生歸依得度。
今文是菩薩自述始終修證體用，意令當機悟入圓通。
得此意已，往釋下文十三無畏及四妙德，妙旨冷然。 ^316a34

二、別明七難無畏。
orig::  ^316b26

二者、知見旋復，令諸眾生設入大火，火不能燒。
三者、觀聽旋復，令諸眾生大水所漂，水不能溺。
四者、斷滅妄想，心無殺害，令諸眾生入諸鬼國，鬼不能害。
五者、熏〔彼妄〕聞成〔於〕聞〔性〕，六根〔皆悉〕銷復，
同於聲聽〔之不相黏〕，能令眾生臨當被害，
刀段段壞，使其兵戈猶如割水，亦如吹光，性無搖動。
六者、聞熏精明，明徧法界，則諸幽暗〔之〕
性〔為明所自〕不能〔自〕全，能令眾生藥叉、
羅剎、鳩槃茶鬼及毗舍遮、富單那等，雖近其傍，目不能視。
七者、音性圓銷，觀聽返入，離諸塵妄，能令眾生禁繫枷鎖所不能著。
八者、滅音〔塵之妄〕圓〔成〕聞〔性〕，徧生〔同體〕
慈力，能令眾生經過險路，賊不能劫。
commentary::  ^316b30

見根屬火，此火既滅，何火能燒？
是故果報大火、惡業大火、煩惱大火，悉不能燒。
果報火上至初禪，惡業火通於三界，煩惱火通於九界。
以要言之，滅九界妄火，證佛界清涼也。
聞機屬水，此水既滅，何水能溺？
果報水上至二禪，惡業水通於三界，煩惱水通於九界。
以要言之，滅九界妄水，登佛界彼岸也。
妄想如鬼，此鬼既滅，何鬼能害？
果報鬼惟惱欲界，惡業鬼通於三界，煩惱鬼通於九界。
以要言之，滅九界鬼倫，證佛界神力也。
妄根如刀，觸壞法界，此刀既銷，何刀能害？
割水以喻無損，吹光以喻無動，果報刀惟壞欲界，
惡業刀通於三界，煩惱刀通於九界。
以要言之，滅九界事理殺具，成佛界慧劒智刀也。
根塵為黑暗稠林，此暗既除，何暗不破？
藥叉是輕捷鬼，羅剎是可畏鬼，鳩槃茶是魘魅鬼，
毗舍遮是噉精氣鬼，富單那是熱病鬼，性皆幽暗。
果報暗僅在人世，見思暗通於三界，塵沙暗通於二乘，無明暗通於九界。
以要言之，滅九界暗妄，證佛界真明也。
所妄既立，明理不踰，以為枷鎖，此鎖既開，何鎖能禁？
果報鎖禁繫人畜，惡業鎖禁繫六凡，煩惱鎖禁繫三乘。
以要言之，脫九界繫縛，開佛界關鍵也。
六塵為賊，劫奪家珍，此賊既平，何賊能劫？
果報賊劫奪人間，惡業賊劫於三界，煩惱賊劫於三乘。
以要言之，降九界怨賊，成佛界大慈也。
由我成此妙應之本，故令眾生稱名得脫。 ^316c4

三、別明三毒無畏。
orig::  ^317a2

九者熏聞離塵，色所不劫，能令一切多婬眾生遠離貪欲。
十者純音無塵，根境圓融，無對所對，能令一切忿恨眾生離諸瞋恚。
十一者銷塵旋明，法界身心猶如瑠璃，
明徹無礙，能令一切昏鈍性障諸阿顛迦永離癡暗。
commentary::  ^317a6

二法相對，妄生貪染，名之為婬。
欲界以男女相染而為貪欲，色無色界以味禪相染而為貪欲，
二乘貪染偏真涅槃，菩薩貪染六度萬行，亦復貪染但中佛性。
今熏於聞根，永離前塵，了知色性本即藏性，
與諸聞性元無二性，不應以聞劫聞，以色劫色，是故更無能貪及所貪也。
二法相對，妄生違忤，名之為瞋。
凡夫瞋於逆緣，二乘厭惡三界，菩薩輕鄙小乘，亦復棄捨二邊。
今既達純是法性妙音，無復塵相，則根即是境，
境即是根，稱性圓融，無有能對及與所對，是故更無一法可瞋恚也。
有明明覺，失彼精了，迷己為物，認物為己，名為癡暗。
凡夫不達諸法唯心本性空寂，二乘不達諸法唯心假名無量，
菩薩不達諸法唯心體即中道。
今既銷落塵緣，旋歸明性，則法法唯心，
法法圓照，故法界身心朗徹無礙也。
阿顛迦，此云無善心。
不知心佛眾生三無差別，不知性具緣了二善，皆名為無善心。
此亦自行功成，化他有本，故令眾生念者離毒。 ^317a16

四，別明二求無畏。
orig::  ^317a48

十二者、融形復聞，不動道場，涉入世間，
不壞世界，能徧十方供養微塵諸佛如來，
各各佛邊為法王子，能令法界無子眾生欲求男者，誕生福德智慧之男。
十三者、六根圓通，明照無二，含十方界，
立大圓鏡空如來藏，承順十方微塵如來祕密法門，
受領無失，能令法界無子眾生欲求女者，
誕生端正福德、柔順眾人、愛敬有相之女。
commentary::  ^317b4

權智幹事，義之如男。
實智順理，義之如女。
融形復聞，言融滅妄形，而復還聞性也。
不動道場，證諸法之實性也。
涉入世間等者，由實智而起權智也。
明照無二等者，照諸法之差別也。
立大圓鏡等者，即權智而歸實智也。
果報男女，惟在欲界。
法門男女，通於十界。
惡法男女，此非所求。
今約善法以辨男女，復為六意：一約五戒，
二約十善，三約四禪，四約二乘，五約菩薩，六約佛法。
一約五戒者，不殺是仁，不盜是義，此二屬定法，表之以女。
不邪婬是禮，不妄語是信，不飲酒是智，
此三屬慧法，表之以男。
若不得此男女，失人天身，墮諸惡趣，窮苦孤獨。
今令求五戒者，戒得清淨，即是誕生福德智慧男女也。
夫不婬不妄不飲，一往說是慧法，而慧必有定。
如男子雖尚智能，亦必具於福德。
不殺不盜，一往說是定法，而定必有慧，
如女子雖尚福相，亦必具於端正。
端正即是慧無邪醜，由福德故人愛之，由端正故人敬之也。
二、約十善者，不殺不盜屬女，不婬及口四意三屬男，餘如上說。
三、約四禪者，且約五法修於初禪，及初禪所證五支言之。
修五法中，樂欲精進及慧三屬男，念及一心二屬女。
證五支中，覺觀喜三支為男，樂一心二支為女，餘如上說。
四、約二乘者，出世禪定為女，出世觀慧為男。
若不得此男女，即當墮落三界，飄零孤露，餘如上說。
五、約菩薩者，藏教事度，以前五度為女，般若為男。
通教以人空斷惑為男，出假慈悲為女。
別教以功德莊嚴為女，智慧莊嚴為男。
六、約佛法者，即實智之權智為男，即權智之實智為女。
若不得此男女，不能究竟自利利他。
今大士自既男女具足，亦令眾生得具足也。 ^317b18

五、結明持名無畏。
orig::  ^317c26

十四者、此三千大千世界百億日月現住世間諸法王子，
有六十二億恒河沙數，修法垂範教化眾生，
隨須眾生方便智慧各各不同，由我所得圓通本根
〔乃是〕發妙〔悟於〕耳門，然後身心〔一切〕微妙含容周徧法界，
能令眾生持我名號，與彼其持六十二億恒河沙諸法王子，
二人福德正等無異。
世尊！我一名號與彼眾多名號無異，由我修習得真圓通。
commentary::  ^317c28

名號秪是音聲，音聲即是如來藏性。
未達藏性，妄存一多情計；既達藏性，則一亦法界，
多亦法界，一不為少，多不為多，良由聞性圓明，不由聲塵而起知見故也。
由我修習得真圓通者，正逗阿難及此方之機，
故名為真，非謂二十四聖有未真也。 ^317c42

三、結明福備眾生。
orig::  ^318a2

是名十四。施無畏力，福備眾生。
commentary::  ^318a6

諸畏既滅，淨福自成。
拔九界畏，成佛界福，徧於十方。
orig::  ^318a8

亘於三際，故名為備也。
commentary::  ^318a12

三、明四不思議無作妙德二：初、總明大用所起；
二、別明不思議相。 ^318a14

今初。
orig::  ^318a16

世尊！我又獲是圓通修證無上道故，又能善獲四不思議無作妙德。
commentary::  ^318a18

二、別明不思議相四：初、現容不思議；二、
說呪不思議；三、受供不思議；四、興供不思議。 ^318a22

今初。
orig::  ^318a24

一者、由我初獲妙妙聞心，心精遺聞，見聞覺知不能分隔，
成一圓融清淨寶覺，故我能現眾多妙容，能說無邊祕密神呪。
其中或現一首、三首、五首、七首、九首、十一首，
如是乃至一百八首、千首、萬首、八萬四千爍迦羅首；
二臂、四臂、六臂、八臂、十臂、十二臂、十四、
十六、十八、二十至二十四，如是乃至一百八臂、
千臂、萬臂、八萬四千母陀羅臂；二目、三目、
四目、九目，如是乃至一百八目、千目、萬目、八萬四千清淨寶目。
或慈、或威、或定、或慧，救護眾生得大自在。
commentary::  ^318a26

此雖容呪並說，而結歸在現容也。
妙妙聞心，初妙字是妙諦，次妙字是妙境。
妙諦約性，通於諸法。
妙境從機，獨在耳根。
以此方眾生，耳根最利，易顯圓通常性故也。
爍迦羅首者，金剛堅固之首，表法身德。
母陀羅臂者，印手表於方便，是解脫德。
清淨寶目者，表於實慧，是般若德。
各言八萬四千者，意顯眾生迷本覺性，具足八萬四千塵勞煩惱。
即此煩惱業果，一一無非三德祕藏也。 ^318a44

二，說呪不思議。
orig::  ^318b10

二者、由我聞思脫出六塵，如聲度垣不能為礙，
故我妙能現一一形、誦一一呪，其形其呪能以無畏施諸眾生，
是故十方微塵國土皆名我為施無畏者。
commentary::  ^318b12

此亦容呪並說，而結歸在誦呪也。
現一一形，即指前文首臂目等。
誦一一呪，具如不空罥索經等。 ^318b18

三，受供不思議。
orig::  ^318b22

三者、由我修習本妙圓通清淨本根，所遊世界，
皆令眾生捨身珍寶，求我哀愍。
commentary::  ^318b24

所遊世界，即實報方便同居諸土也。
九界眾生，雲興供養，以求哀愍。
良由不受諸受，故能無所不受。 ^318b28

四，興供不思議。
orig::  ^318b32

四者、我得佛心證於究竟，能以珍寶種種供養十方如來，
傍及法界六道眾生，求妻得妻，求子得子，
求三昧得三昧，求長壽得長壽，如是乃至求大涅槃得大涅槃。
commentary::  ^318b34

不惟供十方佛，亦供法界眾生，無所不徧。
良由圓滿菩提，歸無所得，故能無所不得。 ^318b42

二、牒證結答。
orig::  ^318b44

佛問圓通：我從耳門圓照三昧，緣心自在，
因入流相，得三摩提，成就菩提，斯為第一。
世尊！彼佛如來歎我善得圓通法門，於大會中授記我為觀世音號，
由我觀聽十方圓明，故觀音名徧十方界。
commentary::  ^318b46

緣心自在等者，不誤認緣心聽法，則能因指見月，
親見法性，從此遂入圓通常法，而成三昧也。
第三、眾聖各說證門竟。 ^318c6

四，放光現瑞總印。
orig::  ^318c10

爾時，世尊於師子座，從其五體同放寶光，遠灌十方微塵如來及法王子諸菩薩頂。
彼諸如來亦於五體同放寶光，從微塵方來灌佛頂，并灌會中諸大菩薩及阿羅漢。
林木池沼皆演法音，交光相羅如寶絲網。
是諸大眾得未曾有，一切普獲金剛三昧。
即時天雨百寶蓮華，青黃赤白間錯紛糅，十方虗空成七寶色。
此娑婆界大地山河俱時不現，唯見十方微塵國土合成一界，
梵唄詠歌自然敷奏。
commentary::  ^318c12

五體同放寶光者，表根根塵塵皆是圓通法門也。
遠灌佛菩薩頂者，表一一圓通皆是無上大佛頂法，
如來以之為密因，菩薩依之修萬行者也。
彼諸如來亦於五體同放寶光者，表佛佛道同也。
來灌佛頂并灌菩薩羅漢者，表於因果一致，
二十五聖同證大佛頂法，實無優劣也。
林木池沼皆演法音者，表有情無情同一圓通性也。
交光相羅如寶絲網者，表一一圓通法門各各互徧互攝一切圓通法門也。
普獲金剛三昧者，悟十八界七大皆如來藏妙真如性，性不可壞也。
四色蓮華以表住行向地四十妙因間錯紛糅，
表諸大眾圓悟藏性以為真因，故得因該果海，
果徹因源，一位圓具一切諸位之功德也。
十方虗空成七寶色者，表虗空頑暗之情執消殞，而七大妙性一一周徧法界也。
娑婆大地山河俱時不現者，表翳病得除，狂勞顛倒華相皆滅也。
微塵國土合成一界者，表性真圓融，惟一常寂光土也。
梵唄詠歌自然敷奏者，表寂光真土之中具足無量稱性法樂也。
幽溪云：一、本尊放光瑞；二、諸佛放光瑞，
為自他交互對；三、無情演法瑞；四、寶光交羅瑞，
為依正圓融對；五、眾會獲益瑞；六、天雨四華瑞，
為法位相應對；七、空成寶色瑞；八、大地不現瑞，
為空界俱銷對；九、國土合一瑞；十、梵唄敷奏瑞，為法報冥同對。 ^318c28

五、佛敕文殊簡擇三：初、佛敕文殊；二、受命簡擇；
三、時眾獲益。 ^319a24

今初。
orig::  ^319a26

於是如來告文殊師利法王子：汝今觀此二十五無學諸大菩薩及阿羅漢，
各說最初成道方便，皆言修習真實圓通，彼等修行實無優劣前後差別。
我今欲令阿難開悟二十五行，誰當其根？
兼我滅後，此界眾生入菩薩乘求無上道，何方便門得易成就？
commentary::  ^319a28

敕簡選者，以前文但云得循圓根與不圓根日劫相倍，
然未的指何根最圓，故須選也。
然如來不自指示而敕文殊，大旨有二：
一者、若依果位中論，則法法皆妙，實無可選。
今之選根本為初機，文殊正是初機導師，
如華嚴以文殊為幼男，始則先說名號四諦以開圓信，
後則指示善財徧參知識，皆其事也。
二者、文殊即表眾生根本實智，今明欲入圓通須是自己決擇，
譬如圓覺二十五輪敕諸末世依鬮取決，如來終不強以一法偏授人也。
彼等修行實無優劣前後差別者，正顯聖無可簡，法亦無可簡也。
聖則迹有權實本皆大士，法則三科七大無非藏性故也。
我今欲令阿難等者，正顯簡機不簡聖，簡情不簡法也。
言阿難則不必人人皆爾，言此界則不必十方盡然，
但以約機宜則所習有生熟，約迷情則諸根有利鈍，故須簡耳。 ^319a38

二、受命簡擇二：初、敘儀，二、正說。 ^319b18

今初。
orig::  ^319b20

文殊師利法王子奉佛慈旨，即從座起，
頂禮佛足，承佛威神，說偈對佛：
commentary::  ^319b22

二、正說二：初、頌真如不變之體，以標真源；
二、頌真如隨緣之能，以明染淨。 ^319b26

今初。
orig::  ^319b28

覺海性澄圓，圓澄覺元妙。
commentary::  ^319b30

將明隨染淨緣以成迷悟，先頌不變之體者，
正如前文將破明不明之兩關，先標性覺妙明，本覺明妙。
又如將破有為無為二法，先標真性二字也。
覺者，本覺之性，非覺非迷，以其法爾靈知，強名為覺也。
海者，喻也。覺性豎窮橫徧，本無一物可喻，姑以大海深廣喻之。
性澄圓者，寂而常照，即所謂性覺妙明也。
圓澄覺元妙者，照而常寂，即所謂本覺明妙也。
須知此不變體，即在隨緣之中。
正隨緣時，全體不變，即指吾人現前一念介爾之心，
一任昏迷倒惑，而妙明明妙，性無變壞，本自豎窮橫徧也。
是故直指人心，見性成佛，正是指此現前一念介爾之心，
全真在妄，全妄即真。
若捨却現前一念，別指空劫已前，則真時無妄，妄時無真。
真則本有今無，今無後有。
妄則本無今有，今有後無。
其為戲論甚矣。 ^319b32

二、頌真如隨緣之能以明染淨二：初、頌隨染緣從源出流；
二、頌隨淨緣從流遡源。 ^319c12

今初。
orig::  ^319c14

元明照生所，所立照性亡。
迷妄有虗空，依空立世界。
想澄成國土，知覺乃眾生。
commentary::  ^319c16

元明照生所，即所謂妄為明覺，因明立所也。
所立照性亡，言既生妄所，遂失真性也。
迷妄有虗空，所謂晦昧為空也。
依空立世界，想澄成國土，即所謂結暗為色，
亦所謂起為世界，靜成虗空。
虗空為同，世界為異也。
知覺乃眾生，即所謂色雜妄想，想相為身也。 ^319c20

二、頌隨淨緣從流遡源二：初、總顯滅妄歸真；
二、別明歸真方便。 ^319c30

今初。
orig::  ^319c32

空生大覺中，如海一漚發，有漏微塵國，皆依空所生。
漚滅空本無，況復諸三有？
commentary::  ^319c34

此言現前一念大覺之心，本自豎窮橫徧，
亦無橫豎之相可得，秪由認悟中迷，方乃晦昧大覺之體，而為十方虗空。
是故虗空情量，生於大覺心中，不過如大海中之一漚發現而已。
至於十方有漏微塵國土，又依頑空妄想建立，
假說依空所生，則知十方依正，豈離我現前一念心性？
是故若能直觀心性，俾此虗妄無明漚滅，
則虗空情量，元自本無，況復空中諸三有國土眾生，而豈有哉？ ^319c38

二、別顯歸真方便二：初、總示方便須擇；
二、正為選方便門。 ^320a4

今初。
orig::  ^320a8

歸元性無二，方便有多門。
聖性無不通，順逆皆方便。
初心入三昧，遲速不同倫。
commentary::  ^320a10

一性一切性，一切性一性，根塵識大，皆如來藏。
如來藏中，性具根塵識大，周徧圓融，不可思議。
既歸此元，則其性決定無二，不可謂觀音獨勝，諸聖或劣也。
方者，法也。便者，宜也。
約法約宜，則有多門。
略說所觀之境，有二十五。
就彼二十五境之中，復各有權實一十六門，通於藏性也。
聖性無不通，順逆皆方便者，此明聖之與法，皆不可簡也。
於此二十五境，或用順觀，或用逆觀，皆成巧妙方便。
如陳那於聲悟諦，則是順觀。
沙陀厭離不淨，則是逆觀。
那律樂見照明，因逆成順。
特迦調息治愚，因順成逆。
舍利心見清淨，亦是順觀。
艶喜觀鼻端白，亦是逆治。
火頭觀諸煖氣，復是順觀。
持地當平心地，復是逆觀等。
乃至一一境中，皆得論於順逆二種方便，不可泥文而失旨也。
初心入三昧，遲速不同倫者，此明機之與情，皆不可不簡也。
約當機，則夙習各有所宜，而阿難多聞士，必以從聞思修為宜。
約迷情，則諸根必有利鈍，而此土諸眾生，多分耳門入道為易也。 ^320a14

二、正為選方便門二：初、簡非；二、顯是。 ^320a48

初中四：初、簡六塵；二、簡五根；三、簡六識；
四、簡七大。 ^320b2

今初。
orig::  ^320b4

色想結成塵，精了不能徹，如何不明徹？
於是獲圓通。聲音雜語言，但伊〔惟也是也〕
名句味，一非含一切，云何獲圓通？
香以合中知，離則元無有，不恒其所覺，云何獲圓通？
味性非本然，要以昧時有，其覺不恒一，云何獲圓通？
觸〔必〕以所觸〔而〕明，〔若〕無所〔便〕不明觸，合離性非定，云何獲圓通？
法稱為內塵，憑塵必有〔其〕所，能所非徧涉，云何獲圓通？
commentary::  ^320b6

此下簡於二十四境，不惟非是簡聖，亦復非是簡法，直就初心夾帶迷情習氣而簡之也。
蓋二十四境，雖復一一皆如來藏，而無明未破，
根中積生無始虗習猶存，豈能直下徹見藏性？
是故所觀之境，不得不詳擇而簡選耳。
言初心若欲觀於色塵，則色依妄想而結成塵，
精了所不能徹，如何以此不明徹法，而欲於是獲圓通證，頓同沙陀之妙色密圓耶？
下皆倣此，可以意知。 ^320b20

二，簡五根。
orig::  ^320b34

見性雖〔亦〕洞然，〔但〕明前〔而〕不明後，〔且〕四維
〔又〕虧一半，云何〔初心可〕獲圓通？
鼻息出入〔雖〕通現前，無〔有〕交氣支離匪
〔相〕涉入，云何〔初心可〕獲圓通？
舌非〔領〕入〔滋味便〕無端，〔倪必〕因味〔塵而〕
生覺了，〔若〕味亡〔時覺〕了〔即〕無〔所〕有，云何
〔初心可〕獲圓通？身〔知因觸顯發〕與所觸同，
〔合時方知，離時不覺〕各非圓〔融之〕覺觀，
〔其〕涯〔際分〕量不〔能〕冥會，云何〔初心可〕獲圓通？
知根〔夾〕雜亂思湛，了〔之性〕終無〔可〕見想念，
〔既〕不可脫，云何〔初心可〕獲圓通？
commentary::  ^320b36

三簡六識。
orig::  ^320c4

識見雜三和，詰本稱非相，自體先無定，云何獲圓通？
心聞洞十方，生於大因力，初心不能入，云何獲圓通？
鼻想本權機，秪令攝心住，住成心所住，云何獲圓通？
說法弄音文，開悟先成者，名句非無漏，云何獲圓通？
持犯但束身，非身無所束，元非徧一切，云何獲圓通？
神通本宿因，何關法分別？
念緣非離物，云何獲圓通？
commentary::  ^320c6

識見即眼識也，必須根境相雜，三緣和合妄有。
若詰其本，則四性無生，非有體相，云何初心觀之，便能心見發光耶？
耳識可知，鼻端白想，本屬權機，秪令散亂多者，得以攝心而住。
倘不能如難陀之息久發明，則有住反成心之所住，
而墮虗妄，云何得明圓滅漏耶？
說法播弄音文，但能開悟夙根，先已成就，如滿慈者。
倘夙根未熟，但耽著於名句，便非無漏法性，
云何降伏魔怨，消滅諸漏耶？
初心持戒不犯，但能檢束其身，非身則無所束，
元非徧於一切，云何得如波離之身心，一切通利耶？
彼目連之神通，本其宿因，何關初心之人，
以意識緣法分別，而得成就？
若初心念於法緣，非能離物，云何得心光發宣耶？ ^320c18

四簡七大。
orig::  ^320c42

若〔初心〕以地性觀，堅礙非通達有為〔之法〕，
非〔是〕聖性，云何獲圓通？
若〔初心〕以水性觀，〔但是〕想念〔所成而〕非真實如如
〔之性〕，非〔屬〕覺觀，云何獲圓通？
若〔初心〕以火性觀，〔但是〕厭有非〔是〕真〔性本〕
離〔之理便〕，非初心〔因與果合之妙〕方便，云何獲圓通？
若〔初心〕以風性觀，〔有〕動〔則有〕寂非無對
〔法〕，對〔即〕非無上覺，云何獲圓通？
若〔初心〕以空性觀，昏鈍先非覺〔性〕，無覺
〔則〕異菩提，云何獲圓通？
若〔初心〕以識性觀，〔所〕觀〔之〕識〔帶生滅而〕
非常住〔所〕，存〔觀〕心〔亦〕乃虗妄，云何獲圓通？
諸行是無常，念性元生滅，因果今殊感，云何獲圓通？
commentary::  ^320c44

此中地性、水性等，且指迷情所計，堅為地性，
濕為水性，乃至分別為識性，非是如來藏之真性也。
文並易知。諸行是無常等者，言初心若依根大念佛，
既未拔除結根，則六根秪屬有為，諸行體是無常，
而能念之性亦元生滅，此則生滅為因，
難感不生滅果，故名殊感，云何得同勢至妙三昧耶？ ^321a14

二顯，是七：初泛明此土入道所宜，二的明離苦得樂人法，
三正明觀音所修法門，四誨勅當機諦聽學行，
五歎美法勝以寓勸修，六述成佛意結示簡選，七頂禮請加以明真實。 ^321a24

今初。
orig::  ^321a32

我今白世尊，佛出娑婆界，此方真教體，
清淨在音聞，欲取三摩提，實以聞中入。
commentary::  ^321a34

娑婆，此云堪忍，三千世界之總名也。
他方佛土諸根利鈍各有不同，隨其機宜六塵並為教體，
此方偏用三塵，若黃卷赤牘則色塵為教體，
聞法得悟則音聲為教體，歷法觀察則法塵為教體。
今約佛世聞音獲證者多，兼以末世亦從語言指示得悟者眾，
故云此方真教體，清淨在音聞也。 ^321a38

二，的明離苦得樂人法。
orig::  ^321a48

離苦得解脫，良哉觀世音。
於恒沙劫中，入微塵佛國，得大自在力，無畏施眾生。
妙音觀世音，梵音海潮音，救世悉安寧，出世獲常住。
commentary::  ^321b4

離苦者，離九界五濁之苦。
得解脫者，得佛界法性五陰真解脫樂。
此自利成就也。恒沙劫，則豎窮三際。
微塵國，則橫徧十方。
以大自在，普施無畏。
此利他成就也。悟一切音，皆如來藏。
所謂隨緣不變，名為妙音。
悟如來藏，性音真空，性空真音，清淨本然，
周徧法界，隨眾生心，應所知量，循業發現，故有十界依正音聲差別。
所謂不變隨緣，名觀世音。
此二亦約自行。所說妙法，契理清淨，名為梵音。
所說妙法，善應羣機，不失其時，名海潮音。
此二亦約化他。救世悉安寧，結成利他功德。
出世獲常住，結成自利功德也。 ^321b10

三、正明觀音所修法門。
orig::  ^321b30

我今啟如來，如觀音所說。
譬如人靜居，十方俱擊鼓，十處一時聞，此則圓真實。
目非觀障外，口鼻亦復然，〔此句宜在下。〕
身以合方知，〔此句宜在上。〕
心念紛無緒。隔垣聽音響，遐邇俱可聞，
五根所不齊，是則通真實。
音聲性動靜，聞中為有無？
無聲號無聞，非實聞無性。
聲無既無滅，聲有亦非生，生滅二圓離，是則常真實。
縱令在夢想，不為不思無，覺觀出思惟，身心不能及。
commentary::  ^321b32

此言初心之人，即可從耳門悟圓通常三德，所以的被羣機也。
如觀音所說者，言觀音所說耳根，法爾具此圓通常三真實義，
非必觀音口自說也。
譬如者，舉例之辭，非是設喻。
直就現量為論，非是比量。
正所謂昏迷倒惑，其理自存者也。
圓則量無不周，是般若德。
通則具無礙用，是解脫德。
常則體性不變，是法身德。
又三德皆圓皆通皆常，具如前釋。 ^321b46

四、誨敕當機諦聽學行，又三：初、示其合機；
二、勸其善修；三、結其真實。 ^321c12

今初。
orig::  ^321c14

今此娑婆國，聲論得宣明。
眾生迷本聞，循聲故流轉。
阿難縱強記，不免落邪思。
豈非隨所淪，旋流獲無妄。
commentary::  ^321c16

妄謂緣心聽法，即是邪思。
以緣心但是所聽法音影子，決非真能聽法之本聞故也。
豈非隨妄所而沉淪。
若能旋流而悟其本聞，則便獲無妄矣。 ^321c20

二，觀其善修。
orig::  ^321c24

阿難汝諦聽，我承佛威力。
宣說金剛王，如幻不思議。
佛母真三昧，汝聞微塵佛。
一切祕密門，欲漏不先除。
畜聞成過誤，將聞持佛佛。
何不自聞聞，聞非自然生。
因聲有名字，旋聞與聲脫。
能脫欲誰名，一根既返源。
六根成解脫，見聞如幻翳。
三界若空華，聞復翳根除。
塵銷覺圓淨，淨極光通達。
寂照含虗空，却來觀世間。
猶如夢中事，摩登伽在夢。
誰能留汝形，如世巧幻師。
幻作諸男女，雖見諸根動。
要以一機抽，息機歸寂然。
諸幻成無性，六根亦如是。
元依一精明，分成六和合。
一處成休復，六用皆不成。
塵垢應念消，成圓明淨妙。
餘塵尚諸學，明極即如來。
commentary::  ^321c28

金剛王如幻不思議佛母真三昧，亦作一句讀之。
破一切惑，名金剛王，般若德也。
立一切法，名為如幻，解脫德也。
破立同時，名不思議，法身德也。
一切諸佛，皆從此三昧出，故名佛母真三昧。
六根攀緣六塵，總名欲漏。
今以耳緣法音，即是欲漏。
以此聞為能畜，以彼音為所畜，能所相黏，翻成過誤。
是故將此聞根，以持佛所說之佛法，何不自反聞其聞性乎。
夫聞根非自然生，乃因聲而有名字。
若旋其聞機，與聲塵脫。
既能脫彼聲塵，更欲以誰名聞根耶。
此一耳根，既返其源，則六根皆成解脫。
由此見聞諸根，皆如幻翳，三界塵相，總若空華。
聞性既復，翳根已除，塵相全銷，覺體圓淨矣。
餘文可知。幻師，喻無明幻力。
一機抽，喻一精明黏妄發光也。
圓明，是般若。淨，是解脫。
妙，是法身。餘塵，指微細無明。
如來，指妙覺極果。 ^322a2

三，結其真實。
orig::  ^322a30

大眾及阿難，旋汝倒聞機，反聞聞自性，
性成無上道，圓通實如是。
commentary::  ^322a32

言真實圓通，別無他法。
但旋轉汝循聲倒聞之妄機，反而聞此聞之自性。
但得見性，即成無上道矣。 ^322a36

五、歎美法勝，以寓勸修。
orig::  ^322a40

此是微塵佛，一路涅槃門。
過去諸如來，斯門已成就；現在諸菩薩，
今各入圓明；未來修學人，當依如是法；
我亦從中證，非唯觀世音。
commentary::  ^322a42

須知此中含有二義：一約初機一門深入，
則耳根圓通，不但觀音為然，十方三世從此耳門入道者，
誠復眾多，此則單就此一法門，亦自豎窮橫徧也。
二約究竟圓通常性，則耳根圓通，即是二十五種圓通，
其餘一切圓通，乃至十方三世種種法門，
皆可名為耳根圓通，此則一門一切門，
一切門一門，故云一路涅槃門也。
不達此旨，謂二十四聖尚在門外可乎？
謂二十四聖更有岐路可乎？ ^322a48

六、述成佛意，結示簡選。
orig::  ^322b14

誠如佛世尊，詢我諸方便，以救諸末劫，求出世間人。
成就涅槃心，觀世音為最，自餘諸方便，皆是佛威神。
〔使其〕即事〔以〕捨塵勞，非是〔此方眾生〕長
〔時〕修學，淺深同說〔之〕法〔也〕。
commentary::  ^322b18

即事捨塵勞，猶所云就路還家也。
餘門圓通，深位方達，淺位不知。
但能被於一種夙根成就之人，不能三根普被。
惟此耳根圓通，普被三根，而妙尤在巧被下根也。 ^322b26

七、頂禮請加以明真實。
orig::  ^322b32

頂禮如來藏，無漏不思議，願加被未來，於此門無惑。
方便易成就，堪以教阿難，及末劫沉淪，但以此根修。
圓通超餘者，真實心如是。
commentary::  ^322b34

如來藏者，自性清淨之理體也。
無漏不思議者，究竟圓證之智果也。
理名法寶，智名佛僧，即是一體三寶義也。
真實心如是，言真實心要不過如是也。 ^322b40

三時眾獲益。
orig::  ^322b46

於是阿難及諸大眾，身心了然得大開示，
觀佛菩提及大涅槃，猶如有人因事遠遊未得歸還，
明了其家所歸道路，普會大眾天龍八部有學二乘，
及諸一切新發心菩薩，其數凡有十恒河沙，皆得本心遠塵離垢獲法眼淨。
性比丘尼聞說偈已成阿羅漢，無量眾生皆發無等等阿耨多羅三藐三菩提心。
commentary::  ^322b48

現前一念，聞性本圓，本通，本常。
圓即實智菩提，通即方便菩提，常即真性菩提，
圓即圓淨涅槃，通即方便淨涅槃，常即性淨涅槃，
則有理即菩提涅槃，乃至究竟菩提涅槃。
即而常六，故言未得歸還。
六而常即，則步步踏著故鄉道路矣。
得本心者，達此現前一念之本體也。
遠想相之妄塵，離識情之虗垢，故云獲法眼淨。
此是如來正法眼藏，非次第五眼中之法眼也。
性尼聞偈，成阿羅漢，所謂於大教中得小益，
正為菩薩，旁為二乘，部在方等明矣。
發無等等心者，無法可等此心，心能等一切法，
此則創聞圓理，或是觀行發心，或是名字發心也。
初為當機示圓通本根竟。 ^322c12

二、為末世示道場方法三：初、陳請；二、讚許；
三、宣說。 ^322c34

今初。
orig::  ^322c36

阿難整衣服，於大眾中合掌頂禮，心迹圓明悲欣交集，
欲益未來諸眾生故，稽首白佛：大悲世尊！
我今已悟成佛法門，是中修行得無疑惑。
常聞如來說如是言：自未得度先度人者，
菩薩發心；自覺已圓能覺他者，如來應世。
我雖未度，願度末劫一切眾生。
世尊！此諸眾生去佛漸遠，邪師說法如恒河沙，
欲攝其心入三摩地，云何令其安立道場遠諸魔事，於菩提心得無退屈？
commentary::  ^322c38

幽溪云：心者，涅槃妙心；迹者，所明道路。
吳興云：悲者，悲昔不聞；欣者，欣今得悟。
又念未來眾生未悟，故悲；觀現前大眾得益，故欣。 ^323a6

二，讚許。
orig::  ^323a10

爾時，世尊於大眾中稱讚阿難：善哉，善哉！
如汝所問，安立道場，救獲眾生末劫沉溺。
汝今諦聽，當為汝說。
阿難大眾唯然奉教。
commentary::  ^323a12

下逗末劫修道之機，上合如來欲說之旨，故再稱善也。 ^323a18

三、宣說二：初、明根本戒法；二、明誦呪治習。 ^323a20

初中二：初、總顯三學以戒為本，二、別示四重以彰無漏。 ^323a22

今初。
orig::  ^323a24

佛告阿難：汝常聞我毗奈耶中，宣說修行三決定義，
所謂攝心為戒，因戒生定，因定發慧，是則名為三無漏學。
commentary::  ^323a26

毗奈耶，亦云毗尼，即律藏也。
攝心為戒者，為字訓作由字，言欲攝其心，必由持戒也。
若非以戒攝心，何由甄別邪正？
又必攝心，方可名戒，正顯持犯，不但束身而已。
由此波羅提木叉戒以攝其心，然後生定發慧，斯則名為三無漏學。
若無此戒，縱有禪定多智現前，必落魔邪，成有漏矣。
問曰：攝心為戒，攝真心耶？
攝妄心耶？若攝妄心，妄本無體，云何可攝？
若攝真心，真何用攝？
又戒法雖一歷四教，觀慧則有四別，未審如何攝心方成圓戒？
若云戒即無漏，則凡夫持戒，報在人天者，亦可稱無漏否？
若成有漏，還得名淨戒否？
答曰：真心、妄心，元非二體。
隨染緣，則全真成妄，如水成氷；隨淨緣，
則全妄歸真，如氷成水。
尅論迷真起妄，秪因妄為明覺，所謂知見立知，
過在立字，亦即自心取自心之取字，認悟中迷之認字。
尅論反妄歸真，秪貴不隨分別三種相續，
所謂知見無見，功在無字，亦即不取無非幻之不取二字，
棄生滅守真常之守字，脫黏內伏之伏字，皆與今攝字同也。
故知不攝則真心便為妄心，能攝則妄心便成真心。
而攝心妙法，無過於戒。
念念與妙戒相應，則名為攝。
非謂戒有方隅，攝是束縛也。
如下文云，必使婬機身心俱斷，斷性亦無。
夫身斷，律儀戒也。
心斷，定共戒也。斷性亦無，道共戒也。
又身心俱斷，故不住生死。
斷性亦無，故不住涅槃。
又身斷故出生死，真諦戒也。
心斷故遊戲神通，俗諦戒也。
斷性亦無，達殺盜婬妄等性，即是佛性，
無復可斷，中道第一義諦戒也。
經文又云，眾生不識本心，不得真淨，皆由隨順殺盜婬故。
反此三種，又則出生無殺盜婬。
有名鬼倫，無名天趣。
有無相傾，起輪迴見。
若得妙發三摩提者，則妙常寂。
有無二無，無二亦滅。
正與此中身心俱斷，斷性亦無義同。
如此方名淨戒，方可稱為攝心，方是無漏之學。
彼以戒善感人天者，喻如摩尼博貿一衣一食，非法有優劣也。
故今欲攝心者，先備明戒法，以為其境。
次深明觀慧，以成其功。
則庶幾近之矣。 ^323a32

二、別示四重以彰無漏二：初、牒徵；二、詳示。 ^323c2

今初。
orig::  ^323c4

阿難！云何攝心我名為戒？
commentary::  ^323c6

言云何善攝其心，與身口一齊清淨，我方名為戒耶。
此正總顯非戒決不能攝心，非攝心亦決不名戒也。 ^323c8

二、詳示四：初、婬戒；二、殺戒；三、盜戒；四、大妄語戒。
此即比丘四重戒法，乃大小乘之根本也。 ^323c12

初婬戒，生死根本，欲為第一，故首陳之。
orig::  ^323c16

若諸世界六道眾生其心不婬，則不隨其生死相續。
汝修三昧本出塵勞，婬心不除塵不可出，
縱有多智禪定現前，如不斷婬必落魔道，
上品魔王、中品魔民、下品魔女，彼等諸魔亦有徒眾，各各自謂成無上道。
我滅度後末法之中，多此魔民熾盛世間，
廣行貪婬為善知識，令諸眾生落愛見坑失菩提路。
汝教世人修三摩地先斷心婬，是名如來先佛世尊第一決定清淨明誨。
是故，阿難！若不斷婬修禪定者，如蒸砂石欲其成飯，經百千劫秪名熱砂。
何以故？此非飯本，砂石成故。
汝以婬身求佛妙果，縱得妙悟皆是婬根，
根本成婬輪轉三塗必不能出，如來涅槃何路修證？
必使婬機身心俱斷，斷性亦無，於佛菩提斯可希冀。
如我此說名為佛說，不如此說即波旬說。
commentary::  ^323c18

此言不但執身不婬，須是心亦不婬也。
縱有多智禪定，尚為魔侶，況無定慧，直墜何疑？
魔侶為善知識，亦復現慈悲相，而不斷婬心，則落愛坑。
妄謂婬不障道，則落見坑。
既墮深坑，永違覺路矣。
夫婬心為生死根本，決不與佛果相應，如砂石決非飯本。
禪定熏修，喻之以蒸，不生不滅為本，修因然後圓成。
果地修證，喻如蒸米成飯。
別成魔家邪福，喻如蒸砂成熱耳。
身斷者，木叉戒也。
心斷者，禪戒也。斷性亦無者，無漏戒也。
此入空意也。身斷者，律儀及定共也。
心斷者，道共也。斷性亦無者，涉境而不染也。
此出段意也。身斷者，證無漏也。
心斷者，涉境不染也。
斷性亦無者，斷不斷俱寂滅也。
此中道意也。曰婬機者，如前偈云：雖見諸根動，要以一機抽。
若未息機，縱能伏斷煩惱，不曾永除幻本。
故須直向機字覰破，則斷與不斷，二俱寂滅矣。 ^323c44

二，殺戒。
orig::  ^324a24

阿難！又諸世界六道眾生其心不殺，則不隨其生死相續。
汝修三昧本出塵勞，殺心不除塵不可出，
縱有多智禪定現前，如不斷殺必落神道。
上品之人為大力鬼，中品則為飛行夜叉諸鬼帥等，下品當為地行羅剎。
彼諸鬼神亦有徒眾，各各自謂成無上道。
我滅度後末法之中，多此鬼神熾盛世間，自言食肉得菩提路。
阿難！我令比丘食五淨肉，此肉皆我神力化生，本無命根。
汝婆羅門地多蒸濕，加以砂石草菜不生，
我以大悲神力所加，因大慈悲假名為肉，汝得其味。
奈何如來滅度之後，食眾生肉名為釋子？
汝等當知，是食肉人縱得心開似三摩地，
皆大羅剎，報終必沉生死苦海，非佛弟子。
如是之人相殺相吞相食未已，云何是人得出三界？
汝教世人修三摩地次斷殺生，是名如來先佛世尊第二決定清淨明誨。
是故阿難！若不斷殺修禪定者，譬如有人自塞其耳，
高聲大叫求人不聞，此等名為欲隱彌露。
清淨比丘及諸菩薩，於岐路行不蹋生草，況以手拔？
云何大悲取諸眾生血肉充食？
若諸比丘不服東方絲綿絹帛，及是此土靴履裘毳乳酪醍醐，
如是比丘於世真脫，酬還宿債不遊三界。
何以故？服其身分皆為彼緣。
如人食其地中百糓足不離地，必使身心於諸眾生，
若身身分身心二塗不服不食，我說是人真解脫者。
如我此說名為佛說，不如此說即波旬說。
commentary::  ^324a26

此言非但執身不殺，須是心亦不殺也。
五淨肉者，不見殺，不聞殺，不疑為己殺，自死鳥殘也。
五天竺國悉號為婆羅門，是尊姓故。
問曰：佛既具足神力，何不化作草菜，而乃化作五淨肉耶？
答曰：佛順時宜，不立異故。
此地既本不生草菜，而今忽生，則人將以為怪。
又復如來滅後，設遇草菜不生，又將奈何？
是故佛及比丘遇世饑荒，目連請願番取地味，
及取北洲自然粳等，佛皆不許，而云後世無目連時，又將奈何？
當知佛法可傳可繼，為若此也。
妄謂殺生食肉，無有罪報，如自塞其耳；
殺彼生命，如高聲大叫，求其不聞，不可得也。
修禪欲出生死，故名欲隱；殺生連仇結福，故名彌露。
服有二種：一者、衣服；二者、服食。
絲、絹、綿、帛、靴、履、裘、毳，衣服之服也；乳、酪、
醍醐，服食之服也。
然此中雖一概遮止，而准諸經律，不無分別。
若絲、綿、絹、帛，大小二乘並皆嚴禁，以其由此害多命故。
若靴、履、裘、毳，小乘一向聽許，大乘亦不全遮，以其非專為此而害命故。
若乳酪醍醐，大小並許，乃至大涅槃經仍復開聽。
此經亦云：汝常二時眾中持鉢，其間或遇乳酪醍醐，名為上味。
後文壇場儀式，又仍用此供享三寶，以其但分餘潤，不害命故。
今云不服，則是充類至盡之意，言能不服，則彌善耳。
如人食其地中等者，劫初之人，身能飛行，
由食地味及自然粳，足不離地，以喻服彼眾生身分，不能永離眾生之種類也。
身者，血肉之類。身分者，皮毛等物。
身既不服其身分，不食其身肉，心又永無貪求服食之想，豈非真解脫者？
問曰：小乘求出生死，何故反許五淨及靴履等？
大乘度生為務，何反嚴遮？
答曰：小乘但求自度，止須不造殺業，不障出世足矣。
喻如舉家遠逃之人，則小債可弗償也。
大乘須在三界廣化眾生，喻如鄉國大姓長者，
設有分毫負人，便有慚色，不能自在設化矣。
行菩薩道者思之。 ^324b24

三盜戒。
orig::  ^324c38

阿難！又復世界六道眾生，其心不偷，則不隨其生死相續。
汝脩三昧，本出塵勞，偷心不除，塵不可出。
縱有多智，禪定現前，如不斷偷，必落邪道。
上品精靈，中品妖魅，下品邪人，諸魅所著，
彼等羣邪，亦有徒眾，各各自謂，成無上道。
我滅度後，末法之中，多此妖邪，熾盛世間，
潛匿姦欺，稱善知識，各自謂己，得上人法，
詃惑無識，恐令失心，所過之處，其家耗散。
我教比丘，循方乞食，令其捨貪，成菩提道。
諸比丘等，不自熟食，寄於殘生，旅泊三界，
示一往還，去已無返。
云何賊人，假我衣服，裨販如來，造種種
〔惡〕業，皆言佛法〔應爾〕，却非〔毀〕出家具戒比丘，
〔以〕為〔是〕小乘道。由是疑誤無量眾生，墮無間獄。
若我滅後，其有比丘，發心決定，修三摩地，
能於如來形像之前，身然一燈燒一指節，
及於身上爇一香炷，我說是人無始宿債一時酬畢，長揖世間永脫諸漏。
雖未即明無上覺路，是人於法已決定心，
若不為此捨身微因，縱成無為必還生人酬其宿債，如我馬麥正等無異。
汝教世人修三摩地後斷偷盜，是名如來先佛世尊第三決定清淨明誨。
是故阿難！若不斷偷修禪定者，譬如有人水灌漏巵欲求其滿，
縱經塵劫終無平復。
若諸比丘衣鉢之餘分寸不畜，乞食餘分施餓眾生，
於大集會合掌禮眾，有人捶詈同於稱讚，
必使身心二俱捐捨，身肉骨血與眾生共，
不將如來不了義說，迴為己解以誤初學，佛印是人得真三昧。
如我所說名為佛說，不如此說即波旬說。
commentary::  ^324c40

此言非但執身不盜，須是心亦不偷也。
邪道者，奸欺之類。
精靈者，盜日月之精氣而為神靈。
妖魅者，盜人精氣為妖魅鬼。
循方乞食者，謂循順方法而行乞食。
僧祇律中名為分衛，言分施眾僧衛護道力也。
肇法師云：乞食略有四意：一為福利眾生，
二為折伏憍慢，三為知身有苦，四為除去滯著。
裨販如來者，裨附佛法貪販利養也。
身然一燈等者，依於身見而起偷心，故以捨身微因對治盜業。
溫陵云：一切難捨無如己身，難捨能捨則自餘貪愛決能棄捨，
故曰是人於法已決定心也。
苟但捨身而心不決捨，則無益於道，故下文云必使身心二俱捐捨。
如我馬麥等者，佛於往世曾詬比丘可食馬麥，
故於毗蘭邑中食麥三月，以示宿債必償也。
禪定喻水，偷心喻如漏巵。
衣鉢之餘分寸不畜，是貪心畢捨。
乞食餘分施餓眾法，是慳心畢捨。
於大集會合掌禮眾，是畢捨慢心。
有人捶詈同於稱讚，是畢捨瞋心。
不將如來不了義說等者，上文是於依正二報永斷偷心，此即於佛法上永斷偷心也。
謂若欲說法利生接引初學，必須備討如來大小教典，
知其四悉因緣，不可但執一義一解而自以為是，兼以悞初學也。 ^325a40

四大妄語戒。
orig::  ^325b32

阿難！如是世界六道眾生，雖則身心無殺、
盜、婬，三行已圓，若大妄語，即三摩地不得清淨，
成愛見魔，失如來種，所謂未得謂得、未證言證。
或求世間尊勝第一，謂前人言：我今已得須陀洹果、
斯陀洹果、阿那含果、阿羅漢道、辟支佛乘。
十地地前諸位菩薩，求彼禮懺，貪其供養，
是一顛迦，銷滅佛種。
如人以刀斷多羅木，佛記是人永殞善根，
無復知見，沉三苦海，不成三昧。
我滅度後，勅諸菩薩及阿羅漢，應身生彼末法之中，
作種種形，度諸輪轉。
或作沙門、白衣、居士、人王、宰官、童男、童女，
如是乃至婬女、寡婦、姦偷、屠販，與其同事，
稱讚佛乘，令其身心入三摩地，終不自言：
我真菩薩、真阿羅漢。
洩佛密因，輕言〔之於〕未學〔人前〕，唯除命終，陰有遺付。
云何是人惑亂眾生，成大妄語？
汝教世人修三摩地，後復斷除諸大妄語，是名如來先佛世尊第四決定清淨明誨。
是故，阿難！若不斷其大妄語者，如刻人糞為旃檀形，
欲求香氣，無有是處。
我教比丘直心道場，於四威儀一切行中尚無虗假，云何自稱得上人法？
譬如窮人妄號帝王，自取誅滅，況復法王如何妄竊？
因地不真，果招紆曲，求佛菩提如噬臍人，欲誰成就？
若諸比丘心如直弦，一切真實，入三摩地，
永無魔事，我印是人成就菩薩無上知覺。
如我所說，名為佛說；不如此說，即波旬說。
commentary::  ^325b34

愛見魔者，稍有所得，起增上慢，則是愛魔。
執此是實，餘皆虗妄，則是見魔。
又借此貪求供養，則是愛魔。
執性廢修，妄謂已實，齊於諸聖，則是見魔也。
地前諸位，即信、住、行、向。
一顛迦，即是一闡提。
三乘聖果，喻如栴檀。
名利惡心，喻如糞穢。
噬臍人者，人不能自噬其臍，以喻悔無所及。
或云：麝被人逐，自噬其臍，雖復噬臍，終不免難也。
餘皆如文可知。大佛頂如來密因修證了義諸菩薩萬行首楞嚴經卷第六文句
 ^325c30
